
S Prijatna je dužnost napisati uvodnik za prvi broj novog SF časopisa. S 
s Posebno u našim, jugoslovenskim prilikama, u kojima su revije sličnog : 
$ karaktera prava retkost. : 
Š Nastanak časopisa ALEF uslovilo je nekoliko faktora, među kojima je Š 
Š najvažniji dobar prijem na koji su, kod vas dragi čitaoci, naišla postojeća " 
s »Dnevnikova« izdanja iz oblasti naučne fantastike: SF serija Roto-biblioteke X- " 
2 100 i edicija Supernova. Pažljivim praćenjem svih vaših predloga, kojima ste " 
Š nas u protekle dve godine, otkad redovno objavljujemo SF, doslovno zasipali, Š 
2 opredelili smo se za novo izdanje koje bi trebalo da naiđe na odobravanje Ž 
2 najšireg kruga čitalaca - za mesečni časopis revijalnog karaktera. " 
2 U osnovi programske orijentacije ALEFA predviđena su prozna " 
Š ostvarenja: naslovna novela sa bio-bibliografskim podacima o autoru, roman Š 
2 u najviše četiri nastavka i kraće priče najpoznatijih svetskih SF autora. Ž 
S Teorijski prilozi biće popularno pisani, a obuhvataće sve što vas bude " 
2 interesovalo. Svaki broj donosiće po jednu epizodu SF stripa, intervju s nekim " 
Š od najpoznatijih svetskih SF majstora, velik broj vesti, stranih i domaćih, a Š 
2 neprekidno ćemo pratiti SF izdavaštvo u svetu i u zemlji, pripremati Ž 
S odgovarajuće bibliografije i, u posebnoj, obimnoj rubrici Pisma odgovarati na " 
2 vaša interesovanja. ) 
Š U prvom broju, na žalost, nema domaće naučno-fantastične priče, za Š 
Š koju je u budućim brojevima prostor rezervisan. Šaljite nam svoje priče, ; 


Š likovne priloge i teorijske SF - radove - najkvalitetnije ćemo objavljivati, Š 
i Saljite nam i vesti i izveštaje iz svojih sredina o događajima vezanim za SF i Š 
& fanovske aktivnosti. U sledećem broju uvodimo rubriku Oglasi u kojoj ćete, Š 


: pod ođredenim uslovima, moći da oglašavate prodaju i kupovinu svega što je S 
Š vezano za SF i sve oblasti koje su na bilo koji način ovoj komplementarne. ; 
S Početnu koncepciju ALEFA ponudili smo vam već njegovim prvim brojem. 2 
S No, ona treba da bude shvaćena na pravi način: to je tek predlog na koji vi : 
2 treba da reagujete, a mi ćemo se, u skladu sa svojim mogućnostima " 
Š prilagoditi željama većine. Dakle, pažljivo prelistajte i pročitajte prvi broj " 
Š ALEFA i opišite nam svojeutiske. Sva pisma pažljivo ćemo pročitati, na Š 
Š najzanimljivija odgovoriti, a sve predloge ozbiljno razmotriti. : 
Š ALEF želi da bude vaš časopis! Š 
Š BOBAN KNEŽEVIĆ " 

PISMA 


OVO JE RUBRIKA KOJOM ĆE SE OSTVARIVATI ZNAČAJAN DEO SARADNJE ALEFA SA 
SVOJIM ČITAOCIMA. NO, KAKO ZA PRVI BROJ NEMAMO PISAMA KOJA SU 
UPUĆENA DIREKTNO ČASOPISU - KORISTIĆEMO NEKA KOJA SE ODNOSE NA DRUGA 
»DNEVNIKOVA« SF IZDANJA, KOMENTARIŠUĆI IH NA NAČIN KAKO ĆEMO TO ČINITI 
U BUDUĆE. 


Poštovani druže uredniče, 


želim, koliko mogu, da doprinesem kvalitetu i popularnosti novopokrenute SF 
biblioteke X-100. 

Razumijem da vaša izdavačka kuća slijedi uhodani način izdavanja X-100 romana i 
u SF izdanjima, ali mislim da je to nemoguće u potpunosti ostvariti. Pokretanjem SF 
izdanja u sastavu pomenute biblioteke, vi ste ušli u poseban žanr, posebnu književnu 
vrstu, nešto znatno ozbiljnije i kvalitetnije - i morate uzeti u obzir da raša SF izdanja čita 
krug čitalaca koji ozbiljno gledaju na SF, kojima je važan i autor romana, koji vole znati i 
prevodioca i naslov originala, i autora ilustracije na naslovnoj stranici. 

Po potpisnicima pisama koja su do sada objavljena, vidi se da tu ima ljudi koji se SF- 
om bave i malo ozbiljnije, i koji ove romane neće baciti kad ih pročitaju, nego će im naći 
mjesto na polici, u zbirci ostalih SF ostvarenja. 

Vidim da ste usvojili mnogo prijedloga čitalaca, i to zavređuje pohvale. Naročito 
imponira ozbiljnost u kontaktu sa čitaocima (odgovori). 

S najboljim željama, vaš odani MIRKO STIPANOVIĆ 

TOUNJ 


Kao što vidite, dragi Mirko, u ALEFU je sve na svom mestu: originalni naslovi 
objavljenih dela, godina izdanja, imena prevodilaca, ilustratora... Vaše pismo staro je 
više od godinu dana, a mnogo sličnih bilo je i pre i posle njega. Svesni smo vrednosti i 
značaja naučne fantastike i odgovornosti za posao kojim se bavimo, ali nije uvek 
moguće naći najprihvatljivije rešenje. Neko želi zabavu, neko pravu književnost, jedni 
često neće da razumeju one druge. Zato budite spremni da vam se ne dopadne baš 
sve što ćete naći u ALEFU. 


Poštavana Redakcijo, 


pisci koje vi objavljujete u svojim edicijama, po svoj prilici su samo vaši: ni za jednog 
ranije nisam čuo. Znate li vi da postoje jedan Lem, Legvinova, Sterdžen, Dik, Zelazni? 
Znate li da postoji i takav pisac kao što je Farmer i njegova »svet-reka« serija, koja 
vapije da bude objavljena i kod nas? 

Ne bih želeo da me pogrešno shvatite, to što vi radite i nije tako loše ali morate 
imati na umu da kod nas već postoji izgrađena čitalačka publika koja je navikla na 
određen nivo kvaliteta SF dela. Pružite nam ponešto od toga kvaliteta. 

ALEKSANDAR UŽAR 
BEOGRAD 

I površnim pogledom na sadržaj prvog broja ALEFA, videćete da smo čuli za 
mnoge od pisaca koje vi pominjete. Da smo čuli i za mnoge druge, moći ćete da se 
uverite u narednim brojevima. 

Uz put, niste sasvim pravedni prema našim dosadašnjim edicijama: SF seriji Roto- 
biblioteke X—100 i ediciji Supernova. Već u njima objavili smo dela Bliša, Klarka, 
Sterdžena, braće Strugackih, Simaka, Lin Karter, Pola i Vilijemsona, Dilejnija... U 
sledećim sveskama moći ćete da čitate i Hajnlajna, Diša, Kejt Loumer, Ursulu Legvin i 
mnoge druge autore koji pripadaju samom vrhu ovoga žanra. 

Što se tiče Farmera, vi ste jedan od mnogih čitalaca koji predlažu objavljivanje 
njegove »svet-reka« serije, i mi smo preduzeli potrebne korake da je dobijemo. 
Zasad, otkupili smo autorska prava za prvi roman iz serije Uputite se ka svojim 
rasutim telima, i moći ćete, u četiri nastavka, da ga pročitate u ALEFU odmah posle 
Hajnlajnovog romana. Ukoliko vam se roman dopadne, razmislićemo o objavljivanju i 
ostalih iz serije, ali to neće biti nimalo jednostavno, s obzirom da je reč o izuzetno 
obimnim knjigama. No, o tom, potom! 


Poštovani uredniče, 


veliki sam poklonik SF-a i pratim sve što se kod nas pojavi u bilo kom obliku, te me 

tako raduju i vaši potezi na ovom polju. Međutim, postoji nešto što me uporno nervira. 

Svim izdavačima sam pisao i niko mi nije odgovorio: zašto science fiction prevodite kao 

naučna fantastika. Engelsko fiction ni u kom slučaju ne može biti fantastika. Molim 
odgovor. 

MARIO MIROSLAVAC 

RIJEKA 


Tek smo počeli ozbiljnije da se bavimo naučnom fantastikom (desetak je godina 
modernog SF-a u Jugoslaviji), a već se sjatilo pregršt najrazličitijih mišljenja i stavova 
o svemu i svačemu vezanom za ovaj žanr. Kao da ne znamo ill ne želimo da znamo 
kako da zovemo to što volimo: SF, naučna fantastika, znanstvena fantastika, ili možda 
beletristika, spekulativna fantazija i ko zna šta još. Nismo sigurni, ali pretpostavljamo 
da nigde u svetu ne postoji takva zbrka kao kod nas. Nastala je, izgleda, najviše zbog 
toga što svako želi da ima svoje mišljenje, obavezno različito od drugih, a kako nema 
dovoljno raziičitih a razboritih ideja, nastaju svakakve tvorevine. Stvar je, međutim, 
vrlo jednostavna i ni izbliza ne zaslužuje pubiicitet koji joj se pridaje. 

»Science fiction« nisu dve reči, već je to jedinstven izraz, slogan, koji ima jedno 
značenje, pri ćemu reči koje ga tvore gube svoja osnovna semantička obeležja. Dakle, 
sintagma »science fiction« ne može se rastaviti na »science« i »fiction«, pa se tako 
rastavljena prevoditi na srpskohrvatski jezik. Naprotiv, mora se posmatrati zajedno, 
kao jedan izraz, kao jedinstvena fraza. Dakle, na engleskom govornom podrucju 
postoji deo knjižćvnosti koji se označava kao »science fiction«, i mi ga nazivamo 
naučna ili znanstvena fantastika. 

Uostalom, dovoljno je samo SF, jer je ceo svet već prihvatio tu skraćenicu - čak se 
ona, kao latinično SF, provlači i kroz istočnjačka ideogramska pisma. 


Horhe Luis Borhes 
ALEF 


O God, i could be bounden in a 
nutshell and count myself a King 
of infinite space. 
HAMLET, II. 2. 


But they will teach us that Eternity 

is the Standing still of the Present. 

Time, a Nunc-stans (as the Schools call it) 
which neither they, nor any else 
understand. 

no more that they woula i Hic-stans 
fonan 

Infinite greatnesse of Place. 


LEVIATHAN, IV. 46 


Vrelog februarskog jutra u kome je umrla Beatris Viterbo, nakon gordog ropca koji 
ni na tren nije zapao u plačevnost ili strah, primetih da je na gvozdenim panoima na 
Trgu Konstitusion ponovo nekakva reklama za cigarete od žutog duvana; to me je 
zabolelo jer shvatih da se široki svet bez zastoja već udaljava od nje i da je ta promena 
samo prva u beskrajnom nizu. Promeniće se svet, ali ne i ja, pomislih sa setnom 
sujetnošću; jednom bi je, znam, moja pusta odanost ražestila; sad kad je mrtva, mogao 
sam se posvetiti uspomeni na nju, bez nade, ali i bez poniženja. Setih se da je 30. aprila 
njen rođendan; posetiti na taj dan kuću u ulici Garaj i pozdraviti njenog oca i Karlosa 
Arhentina Danerija, njenog brata od strica, bio je čin učtivosti, besprekoran, možda 
neizbežan. Opet bih pričekao u malom, krcatom salonu, opet bih proučavao položaj 
njenih mnogobrojnih portreta. Beatris Viterbo iz profila u boji; Beatris sa maskom na 
karnevalu 1921; Beatrisina prva pričest; Beatris na dan svog venčanja sa Robertom 
Alesandrijem; Beatris nedugo posle razvoda na jednom ručku u Konjičkom klubu; 
Beatris u Kilmesu sa Delijom San Marko Porsel i Karlosom Arhentinom; Beatris sa 
pekinezerom koga joj je poklonio Viljegas Aedo; Beatris se smeši iz tročetvrtinskog 
anfasa sa rukom na podbratku... Ne bih morao, kao nekad, da opravdavam svoje 
prisustvo skromnim darivanjem knjiga; knjiga čije sam stranice napokon naučio da 
rasecam kako se mesecima kasnije ne bih uverio da su netaknute. 

Beatris Viterbo je umrla 1924; od tada nisam propustio nijedan 30. april da ne 
svratim u njenu kuću. Obično bih stizao u sedam i četvrt i ostajao oko dvadeset pet 
minuta; svake godine dolazio sam malo kasnije i ostajao malo duže; 1933. priskoči mi u 
pomoć pljusak: morali su me pozvati na večeru. Iskoristih, naravno, tako povoljnu 
priliku; 1934. pojavih se, već beše prošlo osam, sa kutijom sanfeanskih kolačića; 
potpuno prirodno, ostadoh na večeri. | tako, o setnim i jalovo ljubavnim godišnjicama, 
sticao sam malo-pomalo poverenje Karlova Arhentina Danerija. 

Beatris je bila visoka, krhka, sasvim lako povijena; bilo je u njenom hodu (ako je 
dozvoljeno upotrebiti oksimoron) kao neke ljupke trapavosti, nekog nagoveštaja 
opijenosti; Karlov Arhentino je rumen, pozamašan, sed, finih crta. Obavlja ne znam 

kakav nevažan posao u jednoj maloj biblioteci u južnom predgrađu; odlučan je ali i 
nekoristan; donedavno noću i praznicima nije izlazio iz kuće. | posle dva kolena kod 
njega se sačuvalo italijansko »s« i bujna gestikulacija. Njegova umna delatnost je 
neprekidna, strastvena, hirovita i krajnje beznačajna. Vrca neupotrebljivim analo- 
gijama i besplodnom sitničavošću. Ima (kao Beatris) lepu krupnu i tanku ruku. Nekoliko 
meseci bio je opsednut Polom Forom, manje zbog njegovih balada, nego zbog ideje o 
nepotamneloj slavi, »On je kralj francuskih pesnika«. ponavljao je nerazumno. »Zalud 
ćeš se buniti; ne, neće ga stići ni najotrovnija tvoja strelica.« 

Tridesetog aprila 1941. dopustio sam sebi da kolačićima pridodam bocu domaćeg 
konjaka. Karlov Arhentino ga je probao, ocenio da nije loš, posle nekoliko čašica, 
započeo odbranu modernog čoveka. 

—  Doživljavam ga — reče uz pomalo neobjašnjivu živost — u njegovoj radnoj sobi, 
kao u recimo gradskoj stražarskoj kuli, sa telefonima, telegrafima, fonogravima, 
radiotelefonskim aparatima, kinematografima, čarobnim lampama, rečnicima, redo- 
vima vožnji, podsetnicima, biltenima... 

Primeti da za čoveka sa takvim preimućstvima nema svrhe putovati; naš XX vek 
izmenio je priču o Muhamedu i bregu; danas bregovi hrle modernom Muhamedu. 

Tako mi se neprikladnim učiniše ove misli, tako visokoparno i opširno njegovo 
izlaganje, da ih smesta dovedoh u vezu sa književnošću, upitah ga zašto ih ne zapiše. 
Kako sam i predvideo, odgovori da je to već učinio: ta i druga, ništa manje nova shva- 
tanja, izložena su u Uvodnoj pesmi, Pristupnoj pesmi ili prosto Pesmi-prologu speva na 
kome radi već više godina, bez reklame, bez zaglušne buke, držeći se stalno ona dva 
oslonca po imenu rad i osama. Prvo, puštao bi mašti da se širom riskrili; zatim je 
pristupao doterivanju. Spev se zvao Zemlja; u pitanju je bio opis planete koji naravno 
nije bio lišen živopisnih odstupanja i smelih apostrofa. 

Zamolih ga da mi pročita neki, makar kratak odlomak. Otvorio je fioku pisaćeg 
stola, izvadio podebeo svežanj listova iz bloka sa odštampanim zaglavljem biblioteke 
»Huan Krisostomo Lafinur« i pročita sa zvonkim zadovoljstvom u glasu: 


Vidih, poput Grka, gradove ljudi pune, 
Poslove, dane, vedre tmurne i glad pored njiva; 
Ne ulepšavam, da krivim imena ne umem, 


Ali voyage o kom pričam, autor da ma chambre se 
zbiva. 


— U svakom pogledu zanimljiva strofa — umovao je. 

Prvi stih pobira aplauz profesora, akademika, heleniste, mada ne i nadriučenih — 
znatnog dela mnjenja; drugi prelazi sa Homera na Hesioda (pravo prećutno poklonjenje 
— na fronti-spisu blistave građevine — ocu didaktičke poezije), okrepljujući postupak 
čija je preteća u Svetom pismu: nabrajanje, nizanje ili konglobacija; treći — baroknost, 
dekadentnost, pročišćen i fanatičan kult forme? — sastoji se iz dva jednaka polustiha, 
četvrti, prostodvojezički, obezbeđuje mi bezuslovnu podršku duša prijemčivih za polet- 
ne izazove duhovnosti. Da ne pominjem neobičnu rimu i slike koje mi dozvoljavaju, bez 
cepidlačenja, da u četiri stiha zgrnem tri učene aluzije koje obuhvataju tridesetak 
vekova zgusnute književnosti: prvu na Odiseju, drugu na Poslove i dane, treću na 
besmrtnu tričariju koju nam je u dokolici priuštilo Savojčevo pero... Ponovo uviđam da 
je modernoj umetnosti neophodan melem smeha, scherzo. Bez sve šale, Goldonija — 
ima reč! 

Pročitao mi je još mnogo strofe koje su mu se sviđale i davao im je iscrpno 
tumačenje. U njima nije bilo ničega pomena vrednog: nisam čak ocenio ni smatrao da 
su mnogo gore od prethodne. U njegovom pisanju sarađivali su prilježnost, predanost i 
slučaj; vrline koje mu je pripisivao Daneri dolazile su naknadno. Shvatih da pesnikov 
trud ne počiva na pesmi; on počiva na izmišljanu razloga radi kojih bi ta pesma bila 
dostojna divljenja: prirodno, ovo potonje nastojanje menjalo je delo za njega, ne i za 
druge. Danerijevo usmeno izražavanje bilo je ekstravagantno; njegova metrička 
nevičnost omela ga je, sem nekoliko puta, da tu ekstravaganciju prenese u poemu. 

Samo jedanput u životu imao sam priliku da pregledam petnaest hiljada dva- 
naesteraca Poliolbiona, topografske epopeje u kojoj je Majkl Drejton zabeležio faunu, 
floru, hidrografiju, orografiju, vojnu i monašku istoriju Engleske; siguran sam da je taj 
zamašan, ali ograničen proizvod manje dosadan od opsežnog istovrsnog poduhvata 
Karlova Arhentina. On je sebi naložio da opeva čitavu kuglu zemaljsku; 1941. već je 
okončao sa nekoliko hektara države Kvinslend, sa više od jednog kilometra toka reke 
Ob, sa jednim gasovodom na severu Verakrusa, sa vodećim trgovačkim kućama paro- 
hije Konsepsion, sa vilom Marijane Kambaseres de Alvar u Ulici 11. septembra u Bel- 
granu i sa zidanjem turskih kupatila nedaleko od čuvenog akvarijuma u Brajtonu. 
Pročitao mi je izvesne revnosno pisane odlomke svoje poeme o australijskom području; 
ti dugi i bezoblični aleksandrinci bili su lišeni relativne živosti uvoda. Navodim jednu 
strofu: 


Počujte. Nadesno od obaveznog krajputaša 
(Kad dolazite, to se zna, sa severa-severo-istoka) 
Dreždi kostur jedan — Boja? Bledonebeska — 
Što toru ovaca lik kosturnice daje. 


— Dve drskosti — uzviknu zaneseno — iskupljene, čujem te gde mrmljaš, njihovom 
uspelošću. Jedna, epitet obavezan koji za izvesno otkriva, en passant, neizbežnu 
mrskost svojstvenu pastirskom i ratarskom kuluku, mrskost koju se ni georgike ni naš 
laureat don Segundo nikada ne usudiše da otkriju tako, posred srede. Druga, snažna 
prozaičnost dreždi kostur jedan koju bi neki slatkorečivac s užasavanjem prognao, ali 
koju će više od života ceniti kritičar ljudskog ukusa. Čitav stih je osim toga veoma visoke 
vrednosti. Drugim polustihom uspostavlja se krajnje čio razgovor sa čitaocem; on hrli 
njegovoj živoj radoznalosti, stavlja mu u usta pitanje i odgovara na njega... istog trena. 
A šta kažeš na moj izum bledonebeski? Slikovit beologizam nagoveštava nebo kao 
izuzetno važan deo australijskog pejzaža. Bez tog podsećanja tonovi skice bili bi odveć 
tamni i čitalac bi bio prinuđen da sklopi knjigu, u dubini duše ranjen neizlečivom i 
crnom setom. 

Oko ponoći se pozdravih. 


1) Pamtim ipak ove satirične stihove kojima je žestoko išibao loše pesnike: 


Ovaj pesmi dade oklop vičan znanju i umeću 
Onaj drugi joj dade raskoš, i divotu 

Obojica zaludu krilima smešno klepeću... 
Zaboraviše, brižni, ta na LEPOTU! 


Samo ga je strah da ne stvori sebi vojsku neumoljivih i moćnih neprijatelja odvratio 
(reče mi) od bezazornog objavljivanja pesme. 


Dve nedelje kasnije Daneri me pozva telefonom, mislim prvi put u životu. Predložio 
mi je da se sastanemo u četiri »da zajedno popijemo po mleko u obližnjem salon-baru 
koji napredni Sunino i Sungri — vlasnici moje kuće, sećaš se — svečano otvaraju na 
uglu; vredi da vidiš tu kafeteriju«. Prihvatih, više rezignirano nego oduševljeno. Jedva 
smo pronašli sto; »salon-bar«, nemilosrdno moderan, bio je tek malo manje surov nego 
što sam predvideo; za susednim stolovima ushićeni posetioci pominjali su svote koje su 
Sunino i Sungri uložili ne trepnuvši. Karlos Arhentino je zapanjen ne znam kakvim 
savršenstvom svetlosnih instalacija (koje je nesumnjivo već video) i reče mi s izvesnom 
strogošću: 

— | protiv svoje volje priznaćeš da se ovaj lokal može uporediti sa najot-menijima u 
Floresu. 

Zatim mi je opet pročitao četiri-pet strana iz speva. Prepravio ih je prema nekom 
izopačenom načelu verbalnog razmetanja: gde je nekad stajalo plav, sada je bilo na 
pretek plavkastog, plavičastog i čak plavušnog. Reč mlečan nije mu bila dovoljno ružna; 
u burnom opisu jedne praonice vune više mu se svidelo mlekovit, mlekušan, mlečast, 
mlekast... Gorko se obrušio na kritičare; zatim ih je, nešto blaže, poistovetio sa 
osobama »koje ne raspolažu plemenitim metalima, niti parnim presama, valjcima i 
sumpornom kiselinom za kovanje dragocenosti, ali koje drugima mogu da pokažu gde 
se nalazi blago«. Nadalje je osudio prologomaniju koju je u duhovitom predgovoru Don 
Kihotu ismejao još Prvi medu Genijima. Složio se, medutim, da bi na početku novog 
dela pristajao lep predgovor, priznanje koje bi potpisalo moćno i uticajno pero. Dodao 
je da namerava da objavi uvodene pesme iz speva. Tada shvatih izuzetnost telefonskog 
poziva; zamoliše me da napišem predgovor za njegov sitničavi darmar. Moja bojazan 
pokazala se neosnovanom: Karlov Arhentino primeti uz kivno divljenje kako veruje da 
ne greši u epitetu kada kao solidan okvalifikuje ugled koji je u svim krugovima stekao 
Alvaro Melijan Lafinur, čovek vičan pisanoj reči koji će, ukoliko se ja založim, čudesno 
sročiti predgovor speva. Da bih izbegao najneoprostiviji od svih promašaja, morao sam 
se pretvoriti u zagovornika dve nesumnjive zasluge: formalnog savršenstva i naučne 
strogosti »jer taj prostrani vrt tropa, figura, ukrasa, ne trpi ni jednu jedinu sitnicu koja 
ne potvrduje strogu istinu«. Dodade da je Beatrisi uvek bilo zabavno s Alvarom. 

Složio sam se, potpuno sam se složio. Objasnih ne bi li bilo što verodostojnije da sa 
Alvarom neću razgovarati u ponedeljak, nego u četvrtak, na maloj večeri koja obično 
kruniše svaki sastanak u klubu književnika. (Nema takvih večera, ali je neosporno da se 
sednice održavaju četvrtkom, u šta se Karlov Arhentino Daneri mogao uveriti u 
novinama i što je izjavu donekle činilo istinitom.) Rekoh polu-proročki, polu-lukavo da 
ću pre nego što pređem na stvar o predgovoru opisati kako je zanimljivo zamišljeno 
delo. Pozdravili smo se; čim sam skrenuo u Ulicu Bernardo de Irigojen, sasvim 
nepristrasno se suočih sa onim što mi predstoji: a) da razgovaram sa Alvarom i kažem 
mu da je Beatrisin brat od strica (taj razjašnjujući eufemizam će mi dozvoliti da je 
pomenem) sačinio jedan spev koji, izgleda, do besvesti proširuje mogućnosti kakofonije 
i haosa; b) da ne razgovaram sa Alvarom. Sjajno sam predvideo da će se moj nehaj 
opredeliti za b). 

U petak sam od ranog jutra osetio zebnju zbog telefona. Ljutilo me je što taj aparat 
koji je nekada proizvodio nenadoknadivi Beatrisin glas može da se svede na prijemnik 
uzaludnih i možda besnih žalopojki prevarenog Karlova Arhentina Danerija. Srećom, 
ništa se ne dogodi — osim neizbežne ozlojedenosti zbog čoveka koji mi je nametnuo 
osetljivo zaduženje, a onda me zaboravio. 

Telefon je prestao da me zastrašuje, ali krajem oktobra Karlos Arhentino mi se javi. 

Bio je krajnje uzbuđen; nisam mu odmah prepoznao glas. S tugom i gnevom promuca 
da će ti nezajažljivi Sunino i Sungri, pod izgovorom proširenja svoje i ovako ogromne 
kafeterije, srušiti njegovu kuću. 

— Kuću mojih roditelja, moju kuću, staru kuću uraslu u Ulicu Garaj! — ponavljao 
je možda zaboravljajući u tom jadikovanju svoju muku. 

Nije mi bilo odveć teško da s njim podelim utučenost. Kad se prevali četrdeseta, 
svaka promena postaje odvratni simbol proticanja vremena; pored toga, u pitanju je 
bila kuća koja me je beskrajno podsećala na Beatris. Poželeo sam da objasnim svu 
tananost te okolnosti; moj sagovornik me nije čuo. Reče da će ih, ako Sunino i Sungri 
ostanu pri svojoj besmislenoj nameri, doktor Suni, njegov advokat, tužiti za gubitak i 
štetu i prisiliti da isplate sto hiljadarki. 

Sunijevo ime ostavi utisak na mene; njegova kancelarija na Kaseros i Takuariju 
poslovično je pouzdana. Upitah da li je već preuzeo stvar. Daneri reče da će razgovarati 
s njim istog popodneva. Oklevao je, pa ravnim, bezličnim glasom kakvom obično 
pribegavamo kad poveravamo nešto veoma lično, reče da mu je kuća neophodha da bi 
završio spev jer je u jednom podrumskom ćošku bio Alef. Rastumači mi da je Alef jedna 
od tačaka u prostoru koja sadrži sve ostale tačke. 

— Nalazi se u podrumu ispod trpezarije — objasni rečima rasterećenim zbog 
teskobe. On je moj, moj; ja sam ga otkrio u detinjstvu, još pre nego što sam pošao u 
školu. Podrumske stepenice su strme, stričevi su mi branili da silazim, ali je neko kazao 
da se u podrumu nalazi čitav jedan svet. To se odnosilo, kasnije sam shvatio, na jedan 
golemi sanduk kakav nose svetski putnici, no ja sam shvatio da je to bio svet. Kriomice 
sam sišao, spotakao se na zabranjenom stepeništu, pao. Kad sam otvorio oči, video sam 
Alef. 

— Alef? - ponovih. 

— Da, mesto u kome se nalaze ne preklapajući se sva mesta na svetu, viđena iz 
svih uglova. Nikome nisam rekao za svoje otkriće, ali sam se vratio. Dete nije moglo 
razumeti da mu je takav dar pripao da bi čovek isklesao spev. Neće mene opljačkati 
Sunino i Sungri, ne, i hiljadu puta ne. Zakon u šake, dokazaće doktor Suni da je moj Alef 
neotudiv. 

Pokušah razložno: 

— Ali zar podrum nije vrlo mračan? 

— Istina ne prodire u um koji se tome protivi. Ako su sva mesta na zemlji u Alefu, 
tamo će biti i sve luči, sve svetiljke, svi izvori svetlosti. 

— Smesta dolazim da ga vidim. 

Prekidoh vezu pre nego što je stigao da uputi ma kakvu zabranu. Dovoljno je 
spoznati jednu činjenicu, pa da se njoj u prilog trenutno uoči niz sitnica na koje se ranije 
nije ni pomišljalo; zapanjilo me je što do tog časa nisam shvatao da je Karlov Arhentino 
lud. Uostalom, svi ti Viterbovi... Beatris je (sam to često ponavljam) bila žena, devojčica 
gotovo neumoljive pronicljivosti, ali je bilo u njoj nemara, nepažnje, prezira, prave 
svireposti koji su možda zahtevali patološko objašnjenje. Ludilo Karlova Arhentina 
ispuni me zluradošću; u dubini duše oduvek smo se mrzeli. 

U ulici Garaj služavka mi reče da budem ljubazan i sačekam. Dečak je kao i uvek bio 
u podrumu i razvijao fotografije. Kraj ćupa bez ijednog cveta, na neupotrebljavanom 
klaviru, smešio se (više vanvremen nego nesavremen) veliki Beatrisin nevešto obojen 
portret. Niko nije mogao da nas vidi; u trenutku beznadežne ganutosti priđoh portretu i 
rekoh mu: 

— Beatris, zauvek izgubljena, to sam ja, ja, Borhes. 


Nedugo zatim ude Karlos. Govorio je suvo; shvatih da nije u stanju da misli ni na šta 
sem na gubitak Alefa. 

— Jedna čašica vinjaka — naredi — i uronićeš u podrum. To već znaš, neophodan 
je ležeći položaj. Kao i mrak, nepomičnost, izvesno prilagođavanje očiju. Leći ćeš na 
popločani pod i upreti pogledom u devetnaesti stepenik dotičnog stepeništa. Ja ću otići, 
spustiti vratanca i ostaćeš sam. Uplašiće te neki glodar, čudna mi čuda! Uskoro ćeš 
ugledati Alef. Mikrokosmos alhemičara i kabalista, naš stvaran poslovični prijatelj, 
multum in pravo! 

Već u trpezariji, dodade: 

— Naravno, ako ga ne budeš video, tvoja nesposobnost ne obesnažuje moje 
svedočenje... Siđi; ubrzo šeć moći da ušpostaviš dijalog sa svim Beatrisinim slikama. 

Brzo sam sišao, sit njegovih šupljih reči. Podrum, jedva nešto širi od stepeništa, 
veoma je ličio na bunar. Pogledom uzalud potražih škrinju o kojoj mi je govorio Karlov 
Arhentino. Nekoliko sanduka sa bocama i jutanih vreća u jednom uglu činili su ga 
zatupastim. Karlos uze jednu vreću, presavi je i postavi na odredeno mesto. 

— Uzglavlje je skromno, ali ako ga i santimetar izdignem, nećeš videti ni trunku i 
osetićeš se zbunjenim i postiđenim. Razbaškari tu svoju telesinu po podu i odbroj 
devetnaest stepenika. 

Ispunih njegove smešne zahteve; napokon ode. Oprezno zatvori vratanca; tama je i 
pored pukotine koju sam kasnije uočio, mogu reći, bila potpuna. Namah shvatih u 
kakvoj sam opasnosti: dozvolio sam da me zakopa jedan ludak pošto sam prethodno 
popio otrov. Kroz Karlosova razmetanja providela se unutrašnja užasnutost da neću 
videti čudo; da bi odbranio svoje bunilo, da ne bih shvatio da je lud, Karlos je morao da 
me ubije. Osetih nejasnu nelagodnost koju pokušah da pripišem ukočenosti, a ne 
dejstvu narkotika. Sklopih pa otvorih oči. Tada ugledah Alef. 

Dolazim sada do neizrecive sredine svoje priče; ovde počinje moj očaj kao pisca. 
Svaki je jezik azbuka simbola čija upotreba pretpostavlja prošlost zajedničku sagovor- 
nicima; kako drugima preneti beskrajni Alef koji moje uplašeno pamćenje jedva obuh- 
vata? Mističari se u sličnom zanosu razbacuju simbolima: da bi označio božanstvo, 
jedan Persijanac govori o ptici koja je na neki način sve ptice; Alanus de Insulis — o 
kugli čiji je centar svuda, a obvojnica nigde; Jezekilj — o anđelu sa četiri lica koji je 
istovremeno okrenut ka istoku i zapadu, severu i jugu. (Ne prisećam se uzalud ovih 
nepojmljivih analogija; neke veze imaju sa Alefom.) Možda me bogovi ne bi omeli u 
pronalaženju odgovarajuće slike, ali bi takvo svedočanstvo bilo zatrovano književnošću, 
lažju. Pored toga, nerešiv je glavni problem: popis, makar i delimičan, jedne besko- 
načne celine. U tom džinovskom mahu video sam milione prijatnih i groznih dela; 
nijedno me nije tako zapanjilo kao činjenica da su sva u istoj tački, nijedno iznad, 
nijedno iza drugog. Ono što su videle moje oči bilo je istovremeno: ono što ću preneti je 
uzastopno, jer takav je jezik. Nešto ću ipak napabirčiti. 

U dnu stepenika, nadesno, spazih malu sjajnu kuglu, gotovo nepodnošljivo 
bleštavu. Isprva sam mislio da se okreće; onda shvatih da je to kretanje varka nastala 
zbog vrtoglavih prizora unutar nje. Prečnik Alefa iznosi oko dva-tri santimetra, ali kos- 
mički prostor bio je tamo, u nesmanjenoj veličini. Svaka stvar (recimo, ovalno ogledalo) 
bila je bezbroj stvari jer sam je ja jasno video sa svakog mesta u svetu. Videh prepuno 
more, videh zoru i suton, videh vrevu Amerike, videh srebrnu paučinu usred crne 
piramide, videh porušeni lavirint (bio je to London), videh nepregledne, zbijene oči 
kako pomno ispituju sebe u meni kao u ogledalu, videh sva zemaljska ogledala, a ni u 
jednom se ne ogledah, videh da je nečije zadnje dvorište u Ulici Soler popločano isto 

kao trem jedne kuće u Fraj Bentosu koji sam video pre trideset godina, videh grozdove, 
duvan, rudne žile, vodenu paru, videh ispupčene ekvatorijalne pustinje i svako zrno 
njihovog peska, videh u Invernesu ženu koju neću zaboraviti, videh bujnu kosu, gordo 
telo, videh rak dojki, videh krug sasušene zemlje na jednoj stazi gde nekad beše drvo, 
videh jedna vilu u Androgenu, jedan primerak prvog engleskog prevoda Plinija, prevoda 
Filmona Holanda, videh istovremeno svako slovo na svakoj strani (kao mali stalno sam 
se čudio kako se slova u zatvorenoj knjizi noću ne pomeašaju i ne pogube), videh 
današnji dan i noć, videh svoju spavaću sobu praznu, videh u jednoj radnoj sobi u 
Alkmaru globus između dva ogledala koja ga beskrajno umnožavaju, videh konje 
uskovitlanih griva na žalu Kaspijskog mora, u svitanje, videh meki sklop kostiju jedne 
ruke, videh preživele iz jedne bitke kako šalju dopisnice, u izlogu u Mirsapuru videh špil 
španskih karata, videh kose senke paprati po tlu jedne staklene bašte, videh tigrove, 
klipove, bizone, talasanje i vojske, videh sve mrave na zemlji, videh jedan persijski 
astrolab, videh u nekoj fioci pisaćeg stola (stresoh se od rukopisa) bestidna, 
neverovatna, nedvosmislena pisma koja je Beatris slala Karlosu Arhentinu, videh jedan 
obožavani spomenik na Čakariti, videh surovi ostatak onoga što nekad beše dražesna 
Beatris Viterbo, videh proticanje svoje tamne krvi, videh spoj ljubavi i menjanje smrti, 
videh Alef, sa svake strane, videh u Alefu zemlju i na zemlji opet Alef i u Alefu zemlju, 
videh svoje lice i utrobu, zavrte mi se i zaplakah jer moje oči behu videle tajanstveni i 
naslućeni predmet čije ime ljudi svojataju, ali u koji se nijedan čovek nije zagledao: 
nepojmljivi univerzum. 

Osetih beskrajno divljenje, beskrajan bol. 

— Mora da si se izgubio od tolikog zavirivanja gde ti nije mesto — reče mrski vedri 
glas. Možeš da lupaš glavom koliko hoćeš, ni za sto godina mi nećeš platiti ovo otkriće. 
Kakva bajna osmatračnica, a Borhesu! 

Stopala Karlosa Arhentina zauzimala su najviši stepenik. Odjednom u polutami 
uspeh da se podignem i promumljam: 

— Izvanredno. Upravo izvanredno. 

Iznenadila me je ravnodušnost u sopstvenom glasu. Nestrpljiv, Karlos Arhentino je 
navaljivao: 

— Sve si dobro video, u boji? 

Istog trenutka skovao sam osvetu. Dobroćudno, izrazito smekšan, nervozan, izokola 
zahvalih Karlosu Arhentinu Daneriju na gostoprimstvu njegovog podruma i nagovorih 
ga da iskoristi rušenje kuće da napusti pogubni velegrad koji nikome, veruj mi, nikome 
ne oprašta. Odbih blago ali odlučno da razgovaram o Alefu; zagrlih ga na rastanku i 
ponovih da su selo i spokoj dva velika lekara. 

Na ulici, na stepeništu Trga Konstitusion, u metrou, sva mi se lica učiniše bliskima. 
Pobojah se da neće biti nijedne stvari koja može da me iznenadi, pobojah se da me 
nikada neće napustiti utisak da ću se vratiti. Srećom, posle nekoliko besanih noći 
ponovo me ophrva zaborav. 

Postskriptum od 1. marta 1943. Šest meseci posle rušenja kuće u Ulici Garaj, 
izdavačka kuća Prokusto nije se dala zaplašiti dužinom povelikog speva te izbaci na 
tržište jedan izbor »argentinskih isečaka«. Zabavno je prepričati šta se dogodilo; Karlos 
Arhentino Daneri dobio je drugu Nacionalnu nagradu za književnost“. Prva je dodeljena 
doktoru Ajti, treća doktoru Mariju Bonfatiju; moje delo Varaličine karte, neverovatno, 
nije dobilo nijedan jedini glas. Ponovo je trijumfovalo nerazumevanje i zavist! Već dugo 
ne uspevam da se vidim sa Danerijem; novine kažu da će nam uskoro pokloniti drugu 
knjigu. Njegovo srećničko pero (nesputavano više Alefom) usredsredilo se da pretoči u 

stihove izvode iz dela doktora Aseveda Dijasa. 

Dodao bih još dve primedbe: jednu o prirodi Alefa, drugu o njegovom imenu. Ono 
predstavlja, kao što je poznato, prvo slovo u alfabetu svetog jezika. Što sam ga 
upotrebio za svoju priču, nije slučajno. U kabali to slovo označava En Sof, bezgranično i 
čisto božanstvo; rečeno je i da je u obliku čoveka koji pokazuje na nebo i na zemlju da 
bi istakao kako je donji svet ogledalo i mapa gornjeg; Mengeleh, ono je simbol 
beskonačnih brojeva u kojima celina nije veća od pojedinih delova. Ja bih vo-leo da 
znam: da li je Karlov Arhentino izabrao to ime ili ga je pročitao upotrebljeno za neku 
drugu tačku u kojoj se stiču sve tačke, u nekom od bezbrojnih tekstova koje mu je 
otkrio Alef u njegovoj kući? Ma kako zvučalo neverovatno, ja verujem da postoji (ili je 
postojao) drugi Alef, ja verujem da je Alef iz ulice Garaj lažni Alef. 

Evo mojih razloga. Negde 1867. kapetan Barton je u Brazilu vršio dužnost britan- 
skog konzula; u julu 1942. Pedro Enrikes Urenja je u jednoj biblioteci u Santosu pro- 
našao njegov rukopis koji govori o ogledalu, na Istoku pripisanom Iskandaru Zu al- 
Kornajnu, ili Aleksandru Dvorogom Makedonskom. Na njegovoj površini ogledao se 
čitav univerzum. Barton pominje i druge slične naprave — sedmostruki pehar Kaja 
Hosrua, ogledalo koje je Tarik ibn-Zaid pronašao u jednoj kuli (1001 noć, 272), ogledalo 
u koje je Lukijan Samosatski mogao da gleda samo po mesečini (Prava istorija, 1,26), 
ogledalasto koplje koje prva knjiga Kapelinog  Satirikona pripisuje Jupiteru, 
sveobuhvatno Merlinovo ogledalo, »okruglo i šuplje i nalik na svet od stakla« (The 
Faerie Queene, III, 2, 19) — i dodaje ove zanimljive reči: »No ove su (pored mane što ne 
postoje) puki optički instrumenti. Vernici koji odlaze u džamiju Amr u Kairu vrlo dobro 
znaju da se univerzum nalazi unutar jednog od kamenih stubova uokolo središnjeg 
dvorišta. Niko ga, naravno, ne može videti, ali oni koji prislone uvo uz površinu izjavljuju 
da se ubrzo čuje njegov neumorni šum... Džamija potiče iz sedmog veka; stubovi su iz 
drugih hramova preislamskih religija jer, kako je napisao Ibn Haldun, u stvaranju 
nomadskih država moraju učestvovati stranci u svemu što se tiče zidarstva.« 

Postoji li Alef u srcu jednog kamena? Jesam li ja njega ugledao kad sam video sve 
stvari i jesam li ga zaboravio? Naš je um podložan zaboravu; i samom mi se pod 
tragičnim zubom godina iskrivljuje i gubi Beatrisin lik. 

Esteli Kanto 
2) »Primio sam tvoje žalosne čestitke«, pisao mi je. »Ropćeš, jadni moj prijatelju, od zavisti, ali 
priznaćeš — makar te gušilo! — da sam ovoga puta konačno zakitio svoj šešir najpurpurnijim perom, 


svoj turban najhalifskijim rubinom.« 


Prevela: DRAGANA BAJIĆ 

UMRO JE TERI KAR 


7. aprila 1987. u Ouklendu, u američkoj saveznoj državi Kalifornija, umro je izdavač, fan 
i pisac naučne fantastike Teri Kar, jedan od retkih srećnih ljudi koji su od svoje detinje 
ljubavi uspeli da naprave uspešnu i plodonosnu karijeru. 

Teri Kar je rođen 1937. godine i već u dvanaestoj godini otkrio je svet naučne fan- 
tastike. Odmah se uključio u njen tako specifičan fanovski život koji pretpostavlja nepre- 
stano čitanje naučne fantastike i vrlo često isključivo naučne fantastike, sve do trenutka kad 
se u tebi rodi potreba da i ti nešto kažeš, da iskažeš svoje mišljenje o tome čime se isključivo 
baviš. Tako je i Teri Kar prošao taj isti put od pisanja pisama urednicima SF časopisa, 
uglavnom neuspešnih prvih priča, pa sve do pisanja članaka i izdavanja amaterskih časopisa 
— fanzina — čiji papir trpi sve što »zvanični« časopisi nisu spremni da objave. 

Tokom pedesetih godina, Teri Kar je bio jedan od najaktivnijih i najuspešnijih članova 
američkog fandoma. Neprestano je pokretao fanzine koji su trajali onoliko dugo koliko je 
bilo novaca za njihovo izdavanje, često ne više od nekoliko brojeva. Kao već »iskusan« fan, u 
svojoj dvadeset drugoj godini, dobio je za jedan od tih fanzina, FANAC, najpoz-natiju 
američku nagradu koja se dodeljuje u oblasti naučne fantastike — nagradu HUGO. Kao 
fanovski pisac posebno se isticao kao vrlo uspešan organizator i pisac urnebesnih parodija 
na najpoznatije naučno-fantastične price. 

Karijeru ozbiljnog pisca započeo je 1962. godine kada mu je u časopisu Fantasy and 
Science Fiction objavljena priča »Ko večerava s đavolom«. Međutim, pošto je karijeru pisca 
podredio onoj drugoj karijeri, karijeri izdavača, u životu nije objavio puno priča. Ipak, neke 
od njih pokazuju zavidan talenat i vrlo studiozan pristup, tako redak kod veći-ne pisaca 
naučne fantastike toga doba. Najbolje su mu priče: »Braun Robert« koja pred-stavlja jednu 
od zanimljivih varijanti putovanja kroz vreme, »Ozymandias« u kojoj je data efektna 
paralela između modernih kriogenih tehnika i umeća mumificiranja starih Egipćana, »Igra 
Menjača i Trojke« koja je vrlo ambiciozan i prilično uspešan pokušaj da se dočara svet i 
kultura jedne tuđinske rase putem iznošenja jednog od njenih motiva. Većina njegovih 
kratkih priča sakupljena je 1976. godine u zbirku pod nazivom »Svetlost na kraju svemira«. 

Romani koje je pisao nisu mu tako uspešni. Još kao mlad pisac objavio je romane Bog 
rata Kora 1963. godine i Invazija iz 2500. 1964. godine, ovaj drugi u saradnji sa Tedom 
Vajtom. Posle je prestao da ih piše sve do 1977. kada je objavio roman Krug, neku vrstu 
religijske alegorije smeštene u dalekoj budućnosti, koji je iako nije privukao neku veću 
pažnju, nominovan za nagradu NEBULA.. 

Ipak, ono po čemu će Teri Kar biti upamćen jeste njegov rad na polju izdavaštva. Posle 
određene krize, koja je bila zahvatila naučnu fantastiku krajem pedeseti i početkom 
šezdesetih godina, ona se sredinom šezdesetih počela oporavljati ponajviše zbog sve većeg 
oslanjanja na objavljivanje knjiga i postepenog prelaženja od jednog prilično trivijalnog 
pristupa u SF časopisima (čast izuzecima) na jedan ipak ozbiljniji pristup koji nameće njeno 
izlaženje u obliku knjige. 

Teri Kar je 1964. godine pristupio izdavačkoj kući Ace Books kao asistent Donaldu 
Volhajmu. Međutim, ubrzo je pokrenuo novu ediciju Ace Specijals u kojoj je između ostalih 
objavio i čuvena dela: Leva ruka tame Ursule Le Gvin, Obred odrastanja Alekseja Panšina, 
Pokoriti Haos Džoane Ras i mnoga druga. Poseban kvalitet tih knjiga bili su omoti koje su 
radili Leo i Dajana Dilon. 

Godine 1971. Teri Kar se preselio u Kaliforniju i počeo da radi kao Slobodan izdavač. Od 
izuzetne vrednosti za naučnu fantastiku su njegove zbirke Najbolje naučnofantastične priče 
godine koje je izdavao od te godine pa sve do smrti. Svojim izuzetnim osećajem za 
kvalitetne, ali u isto vreme za komercijalne priče, Teri Kar je u tim antologijama pratio sve 
ono što je najbolje i najoriginalnije izdato u protekloj godini. Takođe je svake godine izda- 
vao i antologiju originalnih priča Universe u kojoj su objavljena mnoga nagrađena dela. 

Poslednje priznanje za svoj izdavački rad dobio je 1985. godine kada je, kao prvi 
slobodni izdavač, dobio nagradu HUGO za svoje izuzetne zasluge za unapređenje naučne 
fantastike. i 

MIODRAG MILOVANOVIĆ 

Baret je bio nekrunisani kralj stanice Hoksbil. U njoj je proveo više godina nego iko 
drugi; pretrpeo je najviše; imao je najdublje unutrašnje rezerve snage. 

Pre nego što mu se dogodila nesreća, bio je sposoban da savlada svakog čoveka u 
stanici. Sad je bio bogalj, ali je još uvek imao onaj oreol moći koji mu je omogućavao 
komandovanje. Kad god bi se u stanici pojavljivali problemi, ljudi su ih iznosili pred 
Bareta. Bilo je to nešto aksiomatično. On je bio kralj. 

Imao je, svakako, popriličnu kraljevinu. Efektivno, celu planetu, od pola do pola, od 
prvog do poslednjeg meridijana. Raspolagao je celokupnom njenom vrednošću. Samo, 
ta vrednost je bila veoma mala. 

Opet je počela kiša. Jednim pokretom Baret je skliznuo na noge: lak pokret, brz, 
izveden tako da se ne primeti količina bola. Odhramao je do vrata svoje kolibe. Kiša je u 
njemu izazivala nestrpljenje: tupkanje tih velikih masnih kapljica po krovu od talasastog 
lima bilo je dovoljno da izludi čak i Džima Bareta. Ovlašno je gurnuo vrata, koja su se 
otvorila. Stojeći unutar okvira vrata, Baret pogleda po svom kraljevstvu. 

Gole stene, maltene do samog horizonta. Štit od sirovog dolomita, koji se pružao u 
daljine i širine. Kišne kapi su plesale i skakutale po toj kontinentalnoj kamenoj ploči. 
Nigde nikakvog drveća. Ni trave. Iza Baretove kolibe širilo se more, sivo i ogromno. 
Nebo je takođe bilo sivo, čak i kad nije padala kiša. 

Izhramao je na kišu. Manipulisanje štakom nije mu više bilo komplikovano. Oslonio 
se udobno, puštajući da njegova zdrobljena noga visi. Prošle godine, tokom putovanja 
do Unutrašnjeg mora, priklještile su ga stene, koje su se survale na njega. Da je kod ku- 
će, Baret bi dobio protezu, i stvari bi time bile okončane: novi skočni zglob, novi taban, 
popravljeni ligamenti i tetive. Ali dom je milijardu godina daleko; sem toga, povratak 
domu ne postoji. 

Kiša ga je zapljusnula silovito. Baret je bio krupan čovek, sto devedeset osam cen- 
timetara visok, sa nadsvođenim tamnim očima, dugačkim nosem, vilicom koja je bila 
monarh među vilicama. U svojim najboljim godinama težio je sto trinaest kilograma. 
Bejaše to u onim dobrim starim vremenima agitacije, kada je nosio transparente i sas- 
tavljao manifeste. Ali sad je premašio i šezdesetu, pa je počeo malčice da se sparušuje. 
težinu kad dodeš na stanicu Hoksbil. Hrana je mogla da održi u životu, ali nije bila jaka. 
Počnu da ti nedostaju šnicle. Čorba od brahiopoda i seckano trilobitsko meso nisu 
uopšte prava zamena. Baret je, međutim, izašao iz faze ogorčenja zbog ma čega. To je 
bio još jedan razlog što su ga smatrali vođom. Nije pravio grimase. Nije čantrao. 
Rezignirano je prihvatio svoju sudbinu, prihvatio je večito izgnanstvo, pa je, prema 
tome, mogao pomoći drugima da izdrže taj teški, razdirući prelazni period. 

Pojavi se jedna figura, koja je naizmenično trčala i hodala kroz kišu: Norton. Pravo- 
verni hruščovist sa trockističkim sklonostima. Sitan, uspaljiv čova, koji je često samom 
sebi davao ulogu glasnika ako bi se pojavila neka vest koju bi trebalo raznositi po sta- 
nici. Norton potrča sprintom ka Baretovoj kolibi, klizajući se i omičući po golim 
stenama. 

Baret uzdiže mesnatu šaku. 

»O-hoo, Carli. Malo lakše, slomićeš vrat.« 

Norton zastade ispred kolibe. Kiša je bila zalepila za njegovu lobanju jako razma- 
knute čuperke smede kose. Njegove oči imale su onaj ukočeni staklasti pogled 
fanatizma — ili možda samo astigmatizma. Hvatajući vazduh, ušao je teturavo u kolibu, 
i počeo da se stresa kao mokro kuče. Očigledno je bio išao najvećom brzinom od glavne 
zgrade naselja pa sve dovde — a to znači, tri stotine metara, što nije malo po toliko 
klizavom stenju. 

»A zašto ti stojiš na kiši?« upita ga Norton. 

»Da se pokvasim«, reče Baret, ulazeći za njim. »Kako glasi vest?« 

»Čekić sija. Stiže nam društvo«. 

»Kako znaš da šalju nešto živo?« 

»Žari se već pola sata. To znači da hoće da budu sigurni. Šalju novog zatvorenika. 
Sem toga, nije vreme za pošiljku robe«. 

Baret klimnu glavom. 

»O-kej. Dolazim. Ako bude novi, stavićemo ga da stanuje sa Latimerom«. 

Norton uspe de se promuklo nasmeje. 

»Možda je materialist. Latimer će ga izludeti tom svojom glupom mistikom. Mogli 
bismo ga strpati uz Altamana«. 

»Pa da ga Altman siluje u roku od pola sata«. 

»Altmana je to sad prošlo«, reče Norton. »Sad pokušava da napravi pravu ženu. 
Više ne traži drugorazredne zamene«. 

»Možda novi dasa nema nijedno rebro viška«. 

»Mnogo smešno, Džime«. Norton nije izgledao kao da ga išta osobito razonođuje. 

»A znaš šta bih ja želeo da taj novi čovek bude? Konzervativac, eto šta. Reakcionar 
crne duše, pravo iz Adama Smita. Bože, to hoću«. 

»Zar ne bi bio srećan da dobiješ kolegu boljševika?« 

»Ovde vrvi od boljševika«, reče Norton. »l to svih nijansi, od bledo-ružičastog do 
sramno-skerletnog. Ne pada ti na pamet misao da su mi se već smučili? Sedeti ovde, 
pecati trilobite, i diskutovati o tome da li Kerenski ima više ili manje zasluga nego 
Maljenkov? Treba mi neko s kim ću da razgovaram, Džime. Neko s kim se mogu boriti«. 

»U redu«, reče Baret, uvlačeći se glatko u svoj kišni ogrtač. »Videću mogu li po- 
moću nekog hokus- pokusa da izvučem iz Čekića nekakvog debatnog partnera za tebe. 
Može li jedan raspomamljeni objektivist? A?« Nasmejao se. »Znaš šta, možda se na 
Gornjem frontu desila revolucija posle dolaska našeg poslednjeg čoveka ovde. Možda a je 
levica uzela vlast, a desnica pala, pa će nam u tom slučaju slati jedino reakcionare. Šta 
bi ti tad? Pedeset ili stotinu pripadnika jurišnih odreda, a, Čarli? Obilje materijala za 
diskusiju. Onda oni počnu da stižu u sve većem i većem broju, najzad naprave puč i 
likvidiraju sve nas smrdljive levičare koje je ovamo bacio stari režim...« 

Baret zastade. Norton je zapanjeno zurio u njega, izbuljivši svoje izbledele oči; ša- 
kom je mahinalno zagladio svoju istanjenu kosu, da bi prikrio koliko mu je neprijatno. 

Baret uvide da je upravo počinio jedan od najgroznijih zločina koji se mogu počiniti 
na stanici Hoksbil: počeo je da brblja. Niko nije od njega tražio ovakvo naglo malo ras- 
pričavanje. Još gore: on je sebi dopustio takav luksuz. A upravo od njega, Bareta, 
očekuje se da bude uzdanica, ovde, stabilizator, čovek koji ima apsolutni integritet, 
apsolutnu principijelnost i duševno zdravlje, tako da se drugi mogu osloniti na njega. | 
evo, baš on je iznenada izgubio kontrolu. Rđav je to znak. A u njegovoj mrtvoj nozi opet 
pulsira bol; možda je upravo zbog toga maločas načinio ovaj ispad. 

Stegnutim glasom Baret reče: 

»Idemo. Možda je novak već stigao«. 

Iskoračili su napolje. Kiša je počela da popušta; oluja se premeštala ka moru. Na 
istoku, nad onim što će jednog dana biti nazivano Atlantikom, nebo je bilo još uvek 
zagušeno grudvama sive izmaglice; međutim, na zapadu se pojavljivalo drugačije sivilo, 
jedna nijansa onog normalnog sivog koje znači da će nastupiti suvo vreme. Pre nego što 
je dospeo ovde, Baret je očekivao da će nebo biti gotovo sasvim crno, zbog toga što će 
biti manje čestica prašine, koje prisiljavaju svetlosne zrake da se odbijaju tamo-amo 
zbog čega vazduh izgleda plav. Ali pokazalo se da je ovdašnje nebo nekakve umorne bež 
boje, žućkasto-braonkaste. Eto koliko vredi teoretisanje pre stvarne prakse. 

Kroz kišu koja se proređivala hodali su ka glavnoj zgradi. Norton se prilagodio 
Baretovom sporom, hromom hodanju, a Baret je mlatarao štakom žestoko, zapinjući da 
bi pokazao da njegova invalidnost ne mora usporiti njihovo pešačenje. Dvaput je 

nedostajalo samo malo pa da padne; oba puta je učinio najviše što je mogao da Norton 
to ne primeti. 

Stanica Hoksbil prostirala se ispred njih. 

Stanica je pokrivala oko dve stotine hektara. U središtu svega bila je glavna zgrada, 
prostrana kupola ispod koje su čuvali glavninu svojih zaliha i opreme. Oko te zgrade bile 
su kuće za individualno stanovanje: načinjene od plastike, u obliku mehurova, postav- 
ljene na velikim međusobnim rastojanjima; uzdizale su se iz kamene površine kao kakve 
groteskne, ogromne zelene pečurke. Baretova kuća, i još neke, bejahu zaštićene tabla- 
ma lima koji je sačuvan posle otvaranja pošiljki sa Gornjeg fronta. Druge kućice stajale 
su nezaštićene, iste onakve kakve su bile kad su izlazile iz tovora istiskivača. 

Kućica je bilo osamdesetak, a robijaša je u stanici Hoksbil već bilo sto četrdeset: 
broj maltene rekordan. Gornji front već odavno nije poslao nikakav materijal za izliva- 
nje kućica, pa je zato svaki novodošavši morao da se useli kod nekog samca. Baret, i svi 
oni čije izgnanstvo je počelo pre 2114. godine, imali su privilegiju da koriste svako po 
jednu kućicu samo za sebe, ako su to želeli. (Neki nisu želeli da stanuju sami; Baret je 
smatrao da, radi očuvanja svog autoriteta, mora stanovati sam.) Kad su novi izgnanici 
pristizali, raspoređivani su da stanuju kod onih koji su dotad stanovali sami, i to po 
obrnutom redu starešinstva. Oni koji su prognani godine 2115. već su, gotovo do 
poslednjeg, bili prinuđeni da prime svaki po jednog stanara. Još desetak novih izgna- 
nika, pa će i grupa iz 2114. početi da dobija sobne kolege. Dakako, umirali su i mlađi i 
stariji, a bilo je i mnogih koji su oduševljeno prihvatili društvo u svojim kućicama. 

Baret je, međutim, smatrao da čovek koji je osuđen na doživotnu robiju treba da 
ima privilegiju nezavisnosti, ako to želi. Jedan od njegovih najvećih problema bio je 
kako sprečiti da ljudi polude zbog nemogućnosti da dovoljno izdvoje svoj privatni život. 
Druženje, na ovakvom mestu, može biti nepodnošljivo. 

Norton pokaza prstom prema velikoj, zelenoj, svetlucavom kožom pokrivenoj 
kupoli glavne zgrade. 

»Vidi ko ulazi. Altman. I Rudiger. | Hačet. Nešto se dešava!« 

Baret ubrza kretanje. Neki od onih koji su ulazili u zgradu primetili kako se njegova 
zdepasta figura pojavljuje iza uzvišice od stena i mahnuli mu. Baret, u znak odgovora, 
diže svoju masivnu šaku. Osećao je sve veće uzbuđenje. U ovoj stanici, dolazak svakog 
novog kažnjenika bio je veliki događaj. Već šest meseci nije stigao niko. Duže pauze 
Baret se nije mogao setiti. Već je počeo da se stiče utisak da više niko nikada neće doći. 

To bi predstavljalo katastrofu. 

Jedino su novi ljudi stajali između starijih zatočenika i ludila. Novi ljudi donosili su 
nove vesti iz budućnosti, vesti iz sveta koji je, zanavek, ostao iza njih. Osvežavali su 
svojim ličnim osobinama grupu kojoj je uvek pretila ustajalost. 

Sem toga, neki ljudi su se nadali (Baret je to znao, mada sam nije spadao među 
takve) da bi se nekim čudom moglo desiti da sledeći pridošlica bude žena. Bila je to lu- 
dačka nada. k 

I zato su, kad god bi Cekić počeo da sjaji, hitali u glavnu zgradu. Baret, hramajući, 
pođe niz poslednji deo stenovite površi. Kiša prestade da pada upravo u trenutku kad je 
stigao do ulaza. E 

Unutra se nekih šezdeset ili sedamdeset stanovnika stanice guralo u sali sa Ceki- 
ćem - maltene svi koji su još imali dovoljno telesnih i umnih sposobnosti i dovoljno 
budnosti da ispolje radoznalost u vezi s novajlijom. Pozdravili su Bareta povicima. On je 
klimao glavom, smeškao se, prijateljskim gestovima otklanjao njihova pitanja. 

»Ko će biti ovog puta, Džime?« 

»Možda jedna cica, ej? Jedna od devetnaest godina, plavuša, a građena kao...« 

»Nadam se da će tip bar umeti da igra stohastički šah.« 

»Pogle'jte sijanje! Postaje dublje!« 

Baret se, kao i svi ostali, zapilji u Čekić. Ta kompleksna, višestruko uvijena kolekcija 

nedokučivih instrumenata sad je zračila blistavom trešnja-crvenom bojom, pokazujući 
da se na onom drugom, dalekom kraju linije upumpava ko-zna-koliko kilovata u ovaj 
proces. 

Zarenje je počelo da se prenosi i na Nakovanj, široku aluminijumsku ploču nalik na 
krevet. Sve pošiljke iz budućnosti uvek su padale na tu površinu. Još koji tren — 

»Stanje grimizno!« povika neko. »On dolazi!« 

Milijardu godina gore, uz vremensku liniju ka budućnosti, ogromne količine ener- 
gije ulivale su se u pravi Čekić; onaj u stanici Hoksbil bio je samo delimična kopija. Na 
sredini pravog Nakovnja nalazio se neki čovek - ili nešto drugo, možda pošiljka robe — 
čekajući da ga polje Hoksbil obuhvati i baci u prošlost, u rani paleozoik. Doživljaj puto- 
vanja kroz vreme mnogo je nalikovao na udarac gigantskim čekićem koji čoveka izbaci 
kroz zid ovog kontinuuma; otud te dve metafore za dva najvidljivija dela mašine. 

Izgradnja stanice Hoksbil predstavljala je, svojevremeno, dug i spor posao. Prvo je 
Čekić probio putanju i poslao u prošlost jezgro prijemne stanice. Pošto na cilju nije 
postojala nikakva prijemna stanica koja bi primila prijemnu stanicu, dogodilo se izvesno 
rasipanje materijala. | Cekić i Nakovanj bili su, na prijemnom kraju, potrebni jedino radi 
izoštravanja kontrole, da bi se izbegio rasipanje u vremenu; bez njih, polje je počinjalo 
pomalo da luta, pa se dešavalo da pošiljke, upućene jedna za drugom, dospevaju na cilj 
u razmacima od po nekoliko godina, pokrivajući, sve u svemu, nekih dvadeset ili tride- 
set godina, tamo i amo. Svuda oko stanice Hoksbil nalazilo se mnogo takvog tempo- 
ralnog smeća: materijal koji je trebalo da posluži za uspostavljanje prve instalacije pao 
je (zato što tad Ćekića još nije bilo) po neku deceniju, i po koju stotinu kilometara, 
daleko od tačke gde je trebalo da padne. 

Uprkos takvim teškoćama, konačno su na temporalni cilj poslali dovoljnu količinu 
komponenti, i prijemna stanica je mogla biti konstruisana. Ondat su stigli prvi robijaši; 
bili su osposobljeni da rade kao tehničari i sastave delove Cekića i Nakovnja. Naravno, 
imali su mogućnost da odbiju da sarađuju. Ali njima samima išlo je u korist da sklope 
prijemnik, jer su tako bili sigurni da će im stići zalihe sa Gornjeg fronta. Posao su obavili. 
Posle toga, opremanje stanice Hoksbil bilo je lako. 

Sad je Cekić zračio svetlošću, što je značilo da je neko na otpremnom kraju, negde u 
godini 2128. ili 2130, aktivirao Hoksbilovo polje. Slalo se isključivo sa tog kraja. Primanje 
se obavljalo isključivo na ovom kraju. Mašina nije radila u suprotnom smeru; niko nije 
znao zašto, mada se moglo čuti mnogo površnih »dubokih« objašnjenja o zakonima 
entropije, 

Začuo se šišteći, cvileći zvuk: Hoksbilovo polje počelo je da jonizuje atmosferu u 
dvorani. Onda, kao što su i očekivali, tresak implozije, koji je odjeknuo kao udar groma. 
To se dogadalo zato što nije bilo moguće postići tačno podudaranje količine vazduha 
koja se izuzima iz ove epohe i količine koja se u upražnjeni prostor ubacuje. I najzad, 
odjednom, jedan čovek ispada iz Ćekića i ostade da leži, ošamućen i mlitav, na 
svetlucavom Nakovnju. 

Činilo se da je mlad, a to je Bareta itekako iznenadilo. Ocenio je da je to momak 
znatno ispod tridesete godine starosti. Generalno uzev, samo sredovečne su upućivali 
na stanicu Hoksbil. One nepopravljive, koji su morali biti izdvojeni iz čovečanstva, radi 
sveopšteg dobra. Najmlađi medu sadašnjim stanovnicima bio je blizu četrdesetoj godini 
kad je stigao. Videći vitko, čisto oblikovano telo tog mladića, neki od prisutnih muš- 
karaca se oglasiše bolnim šištanjem. Baret je razumeo sazvežda emocija koja su takvim 
ljudima zadavala bol. 

Novi čovek se podiže u sedeći položaj. Pokretao se kao dete koje se budi iz dugog i 
dubokog sna. Gledao je oko sebe. 

Lice mu bejaše veoma bledo, a tanke usne izgledale su kao da u njima nema ni kapi 
krvi. Brzo je žmirkao svojim plavim očima. Vilicama je micao kao da bi hteo nešto da 
kaže ali ne uspeva da nade reči. 

Put kroz vreme nije imao nikakve štetne fizičke posledice, ali je mogao uzdrmati 
svest čoveka. Poslednji momenti pred spuštanje Čekića veoma su nalikovali na posled- 
nje momente pod giljotinom, zato što proterivanje na stanicu Hoksbil znači maltene 
isto što i smrtna kazna. Robijaš koga otpremaju pogleda, poslednji put u životu, svet 
raketnog transporta i veštačkih organa, svet u kome je živeo i voleo i agitovao za neki 
politički cilj, a onda bude zariven u nezamislivo daleku prošlost. To je put bez povratka, 
sumoran doživljaj, te nije nikakvo čudo da su novajlije stizali u stanju emotivnog šoka. 

Baret se progurao kroz gomilu. Ostali su mu se automatski sklanjali s puta. Došao je 
do ivice Nakovnja i nagnuo se preko nje, pružajući novom čoveku ruku. Baretov široki 
osmeh izazvao je kod novog samo pogled prazne zbunjenosti. 

»Ja sam Džim Baret. Dobrodošao na stanicu Hoksbil. Hajde — siđi sa toga pre nego 
što tovar namirnica počne da ti se ruši na glavu.« Čineći samo mali trzaj licem dok je 
premeštao svoju težinu, Baret povuče novog dole, sa Nakovnja. Bilo je savršeno mogu- 
će da oni idioti na Gornjem frontu ispale tovar namirnica minut posle odašiljanja 
čoveka. 

Pokretom prsta Baret pozva Mela Rudigera; taj debeljušni anarhista dade novom 
čoveku kapsulu sa alkoholom. Pridošlica uze kapsulu i pritisnu je na svoju ruku, bez 
ijedne reči. Čarli Norton mu ponudi jednu pločicu nekog slatkiša, ali on to odmahi- 
vanjem glave odbi. Činilo se da je novi robijaš ošamućen. Pravi pravcijati slučaj tempo- 
ralnog šoka, razmišljao je Baret; možda gori nikad nije video. Novodošli još nije izgo- 
vorio ni jednu reč. Pa zar efekat zaista može biti toliko ekstreman? Baret reče: 

»Idemo u bolnicu da te proverimo. Onda ću ti odrediti novi smeštaj. Kasnije ćeš 
imati vremena da se snađeš i da upoznaš svakoga. Kako se zoveš?« 

»Han. Lu Han.« 

»Ne čujem.« 

»Han«, ponovi čovek, i sad jedva čujno. 

»Odakla si, Lu?« 

»Iz dve hiljade sto dva'es devete.« 

»Osećaš se prilično loše?« 

»Osećam se užasno. Čak i ne verujem da se ovo dešava meni? Ne postoji nikakva 
stanica Hoksbil, je l' tako?« 

»Bojim se da postoji«, reće Baret. »Bar za većinu nas. Ima ovde dva-tri čoveka koji 
misle da je ovo iluzija izazvana drogama. Ali ja sumnjam u tu njihovu ideju. Ako je 
iluzija, onda je prokleto dobra iluzija, Vidi.« 

Prebacio je jednu ruku Hanu preko ramena i poveo ga kroz gužvu robijaša, iz dvo- 
rane sa Cekićem, prema obližnjoj ambulanti. Han je izgledao mršav, čak loman, ali 
da ovaj čovek daleko manje pati od slabosti i nemoći nego što se u ovim trenucima či- 
nilo. Morao bi biti daleko od slabosti i nemoći, inače ne bi zaslužio da ga prognaju na 
sanicu Hoksbil. 

Prođoše kroz izlazna vrata zgrade. 

»Pogledaj tamo, u dalj«, zapovedi mu Baret. 

Han pogleda. Prevuče rukom preko očiju kao da hoće da ukloni neku nevidljivu 
paučinu, i potom pogleda opet. 

»Pejzaž poznog kambrijskog doba«, reče Baret tiho. »Ovo ovde bilo bi san geologa, 
ali geolozi retko postaju politički zatvorenici, reklo bi se. Pravo ispred nas je Apalačijska 
geosinklinala. To ti je kamena traka koju stotinu kilometara široka i koju hiljadu kilome- 
tara dugačka, od Meksičkog zaliva do Njufaundlenda. Na istoku je Atlantik. Zapadno, 
nedaleko od obale, je Unutrašnje more Severne Amerike. A negde tamo, nekih tri 

hiljade kilometara ka zapadu, leži Kordiljerska geosinklinala, od koje će jednog dana 
nastati Kalifornija i država Vašington i Oregon. Samo, nemoj zadržavati dah čekajući da 
se to desi. Nadam se da voliš morsku hranu.« 

Han je zurio, a Baret, koji je stajao pokraj njega, prepustio se istom. Na stranost 
ovog mesta nikad ne možeš da se navikneš, pa ni kad si tu živeo dvadeset godina, kao 
Baret. Ovo je planeta Zemlja, ali ipak, i nije prava Zemlja, jer je sumorna, prazna i nere- 
alna. Sivi okeani vrve od života, dabome. Ali na kopnu ničeg živog nema, izuzev pokoje 
zakrpe mahovine na ponekoj zakrpi jadnog zemljišta koje je nekako nastalo na golom 
kamenu. Čak i dve-tri bubašvabe bile bi dobrodošle; ali insekti su, po svoj prilici, još 
dve-tri geološke epohe dalje, u budućnosti. Za suvozemna bića, ovo je mrtav svet, svet 
još nerođen. 

Odmahujući glavom, Han pode unazad, unutra, dalje od vrata. Baret ga povede 
hodnikom, i uvede u malu, blistavo osvetljenu sobu koja je služila kao ambulanta. Če- 
kao ih je doktor Kesada. Nije Kesada bio pravi lekar, ali svojevremeno je radio kao 
medicinski tahničar i, prema tome, mogao je poslužiti kao lekar. Bio je to čovek tamne 
boje kože, zbijeno građen, sa savršeno samouverenim držanjem. Sve u svemu, dosad 
mu nije poumiralo previše pacijenata. Baret je imao prilike da ga gleda kako vadi 
ljudima slepo crevo i ni za tren ne gubi samopouzdanje. U belom mantilu Kesada je 
izgledao dovoljno medicinarski. 

Baret reče: 

»Doktore, ovo ti je Lu Han. Ima temporalni šok. Sredi čoveka, molim te.« 

Kesada blago gurnu pridošlicu do ležaja koji se sastojao od mreže i penastog mate- 
rijala. Ujedno Kesada raskopča pridošlicin džemper. Onda posegnu rukom ka svojoj 
medicinskoj opremi. Stanica Hoksbil bila je sad dobro opremljena za rešavanje većine 
medicinskih problema. Ljudi sa Gornjeg fronta nisu želeli da budu nehumani pa su slali 
u prošlost svakojake korisne stvari: anestetike, hirurške štipaljke, lekove, dermatološke 
analizatore. Baret je pamtio i vreme kad su ovde postojale uglavnom samo prazne 
kućice i ništa više; povrediti se tada, značilo je naći se u istinskoj nevolji. 

»Već je dobio jedno piće«, reće Baret 

»To vidim«, progunda Kesada. Češkao je svoje kratko okresane, naježene brkove. 
Mali dijagnostat u ležaju već je radio, sevajući informacijama o Hanovom krvnom pri- 
tisku, o količini kalijuma, indeksu dilatacije i mnogim drugim stvarima. Činilo se da 
Kesada razume taj rafal činjenica na ekranu. Nekoliko časaka potom, on reče Hanu: 
»Nisi ti stvarno bolestan, je li? Samo malo prodrman. A na tome ti ne zameram. Evo, 
smirićemo ti živce jednom brzom injekcijom, i bićeš sasvim kako treba. Bićeš zdrav ko- 
liko ijedan od nas ovde uopšte može biti zdrav.« 

Prislonio je jednu cev na Hanovu vratnu žilu i palcem dotakao kraj cevi. Subsonik je 
zašuštao, i umirujuća supstanca je skliznula u krvotok pridošlice. Han se strese. 

Kesada reče: »Pusti ga da se odmara pet minuta. Do tada će kriza proći. « 

Ostavili su Hana da leži na EE sunđerastom ležaju, koji ga je Pao kao 
je sa Valdostom?« 

Nekoliko nedelja pre toga Valdosto je imao psihotični kolaps. Od tad ga je Kesada 
držao u drogiranom staju i pokušavao da ga postepeno vrati realnosti stanice Hoksbil. 
Sležući ramenima, Kesada uzvrati: »Status qvo. Jutros sam ga skinuo sa šoka za 
dremuckanje, i pokazalo se da je u istom stanju kao i pre«. 

»Ne veruješ da će se izvući?« 

»Sumnjam da će moći. Ostaće lud doživotno. Mogli bi nekako da ga sastave na 
Gornjem frontu, ali...« 

»A-ha«, reče Baret. Da je bilo mogućer stići do Gornjeg fronta, Valdosto ne bi ni 
poludeo. »E, pa onda ga održavaj srećnim. Ako ne može da ima zdrav razum, može bar 
da se oseća prijatno. A Altman? Još uvek se trese?« 

»Uzeo da pravi ženu.« 

»To mi baš reče Ćarli Norton. | koje materijale koristi? Je I! po onom jedna krpa, 
koska jedna...?« 

»Dao sam mu hemikalije koje imam na zalihama kao višak. Birao sam ih uglavnom 
prema boji. Dobio je neka odvratna zelena jedinjenja bakra, malčice etil-alkohola, i pet- 
šest drugih stvari. Sakupio je i nešto zemlje, ubacio masu mrtvih ostriga, i sad od svega 
toga pravi skulpturu za koju kaže da je u obliku žene. Čeka samo da munja pogodi 
skulpturu.« 

»Drugim rečima, pošandrc'o je«, reče Baret. 

»Pa mislim da to možemo pouzdano tvrditi. Ali, bar više ne napastvuje svoje 
prijatelje. Koliko pamtim, i ti si govorio da Altmanova homoseksualna faza neće još 
dugo trajati.« 

»Da, ali nisam mislio da će posle toga pasti u ludilo. Ako je čoveku potreban seks, i 
ako on za to može da nade dobrovoljne partnere ovde, to meni ne smeta. Ali kad počne 
da konstruiše ženu i to od šake blata i od mrtvih brahiopoda, to znači da smo ga izgubili. 
A to je katastrofalno.« 

Kesadine tamne oči zasvetlucaše. »Svi ćemo mi tim putem krenuti, Džime. Pre ili 
kasnije.« 

»Ja nisam poludeo. Ti nisi.« 

»Daj nam vremena. Ja sam ovde tek jedanaest godina.« 

»Altman je bio samo osam. Valdosto čak i manje.« 

»Neke ljušture prsnu pre nego neke druge«, reče Kesada. 

»Evo našeg novog prijatelja.« 

Han je već bio izašao iz ambulante, i sad im se pridružio. Bio je još uvek bled ali u 
njegovim očima više nije bilo straha. Počeo je da se privikava na ono što je nezamislivo. 

On reče: »Nisam mogao da izbegnem da čujem to što ste govorili. Ima li ovde 
mnogo mentalnih bolesti?« 

»Neki ljudi«, reče Baret. »ovde nisu uspeli da nađu ništa smisleno čime bi se bavili. 
To ih nagriza. Ovaj Kesada ima svoj medicinski posao. Ja imam administrativne duž- 
nosti. Dva-tri momka proučavaju život u moru. Imamo novine koje zapošljavaju pone- 
kog. Ali uvek ima i onih koji prosto puste sebe da potonu u očajanje, i koji kasnije 
polude. Rekao bih da u ovom momentu ovde imamo jedno trideset ili četrdeset doka- 
zanih ludaka, od ukupno sto četrdeset stanovnika.« 

»Pa nije to tako loše«, reče Han. »Imajući u vidu urođenu nestabilnost ljudi koji se 
ovde šalju, i neobične uslove života koji ovde vladaju. u 

Baret se nasmeja. »Ej, pa ti odjednom u duboku filozofiju, a? Šta ti je to ušpricao 
doktor Kesadax? 

»Nisam mislio da se postavljam nadmeno«, reče Han brzo. »Možda je zazvučalo 
malčice prepotentno. Mislio sam... 

»Zaboravi to. A šta si, inače, radio, na Gornjem frontu?« 

»Bio sam nekakav ekonomista.« 

»E tačno takav nam treba, reče Kesada. »Evo čoveka koji će nam pomoći da rešimo 
problem spoljnotrgovinskog deficita.« 

Baret reče: »Ako si bio ekonomista, imaćeš ovde o čemu da razgovaraš, i to op- 
širno. Ovde sve zuji od silnih ekonomskih teoretičara koji će hteti da oprobaju svoje 
ideje u okršajima s tobom. Neki od njih su maltene normalni, mentalno. E sad hodi sa 
mnom, da ti pokažem gde ćeš stanovati.« 

Od glavne zgrade do kućice Donalda Latimera staza je vodila uglavnom nizbrdo, što 
je Baretu bilo vrlo prijatno, iako je znao da će brzo doći vreme za mukotrpan povratak 

uzbrdo. Latimerova kućica bila je na istočnoj strani Stanice, i gledala je ka okeanu. 
Pođoše laganim hodom u tom pravcu. Han je pazio da ne žuri, zbog sakate noge starijeg 
čoveka, ali je pazio i odveć upadljivo, što je Bareta nerviralo. 

Zbunjivao ga je ovaj Han. Mnogo što — šta je kod tog mladog čoveka bilo u protiv- 
rečnosti, makar i prividnoj: prilikom dolaska na Stanicu, Han je ispoljio najgori šok kojeg 
je Baret ikad video, a zatim se začudujuće brzo izvukao; izgledao je stidljivo i krhko, ali 
je ispod svog džempera krio solidne mišiće; na prvi pogled činilo se da nizašta nije 
sposoban, ali njegov govor je odisao smirenošću i kontrolom. Baret se pitao šta li je to 
ovaj mladi čovek učinio, čime je zaslužio da bude upućen u stanicu Hoksbil; ali za takva 
raspitivanja biće vremena i kasnije. Biće na raspolaganju sve vreme sveta. 

Han reč: »Zar je sve ovako? Samo stene i okean?« 

»To je sve. Kopneni život još nije nastao, evolucija nije dotle došla. Sve je divno 
jednostavno, zar ne? Nema gužve. Nema preteranog širenja gradova. Mahovina je po- 
čela da osvaja kopno, ali zasad nje vrlo malo ima.« 

»A u moru? Plivaju dinosaurusi?« 

Baret odmahnu glavom. »Neće se pojaviti nikakvi kičmenjaci još pola milijarde go- 
dina. Nemamo još ni ribe, a kamoli reptile, u toj vodi. Možemo da ponudimo samo raz- 
ne puzeće stvorove. Ima i po koja ostriga, ima nekih malo većih drugara koji liče na 
sipe, a tu su i trilobiti. Sedamsto milijardi različitih vrsta trilobita. Imamo tipa po imenu 
Rudiger — taj ti je dao piće — koji pravi kolekciju trilobita. Piše definitivni svetski 
priručnik o trilobitima.« 

»Ali to niko neće čitati u — u budućnosti.« 

»Na Gornjem frontu, kažemo mi.« 

»Na Gornjem frontu.« 

»Pa u tome i jeste tragedija«, reče Baret. »Govorili smo Rudigeru da ureže svoje 
knjige na neuništive zlatne pločice i da se nada da će ih paleontolozi pronaći. Ali on kaže 
da to nije verovatno. Milijardu godina geologije će sažvakati njegove pločice prokleto 
dobro, pre nego što ih iko može pronaći.« 

Han šmrknu. »Zašto vazduh tako čudno miriše ?« 

»Mešavina je drugačija«, reče Baret. »Mi smo je analizirali. Više azota, malo manje 
kiseonika, a ugljen-dioksida jedva da ima. Ali nije to pravi razlog što osećaš čudan miris. 
Radi se o tome što je ovo čist vazduh, nezagađen isparenjima života. Niko nije disao 
ovaj vazduh, niko sem nas momčina ovdašnjih, a nema nas dovoljno da se to primeti.« 

Osmehujući se, Han reče: »Osećam se malčice prevarenim, zato što je tako prazno. 
Očekivao sam bujne džungle sa čudnim biljkama, i pterodaktile koji se obrušavaju kroz 
vazduh, možda i tiranosauruse koji bi jurišali na ogradu Stanice.« 

»Ne postoje džungle. Pterodaktila nema. Ni tiranosaurusa. Ne postoji ni ograda. 
Nisi uradio svoj domaći zadatak.«. 

»Izvin'te.« $ 

»Pozni kambrijum ti je ovo. Ziva bića jedino u moru.« 

»Baš je plemenito od njih što političke disidente istovaruju u jednu tako mirnu 
epohu«, reče Han. »A ja se plašio da će biti odasvud zubi i kandže.« 

»Plemenito, vraga! Tražili su eru u kojoj nećemo moći da načinimo nikak štetu. A to 
je značilo da moramo biti hitnuti čak u doba pre nego što su evolucijom nastali sisari, da 
ne bismo kojim slučajem zgrabili i ucmekali pretka svih ljudi. Pa kad su već tako 
računali, odlučili su da nas zakucaju tako duboko u prošlost, da oko nas ne bude 
nikakvog kopnenog života, jer, teoretski, ako bismo ubili makar samo neku bebu 
dinosaurusa, to bi već moglo uticati na celokupni tok budućnosti.« 

»A ne smeta im ako uhvatimo nekoliko trilobita?« 

»Očigledno smatraju da to nije opasno«, reče Baret. »l reklo bi se da su u pravu. 
Stanica Hoksbil nalazi se ovde već dvadeset pet godina, a ipak se ne stiče utisak da smo 
na bilo koji primetan način uspeli da izmenimo budućnost. Naravno, oni dobro paze da 


23 


nam ne pošalju ni jednu jedinu ženu.« 

»Što?« 

»Pa, da ne počnemo da se razmnožavamo i nastavljamo. Zar to ne bi zbrljalo vre- 
menske linije? Uspešna ljudska kolonija u milijarditoj godini pre Hrista, koja je imala sve 
to vreme na raspolaganju za mutacije, evoluciju, i širenje? Mnogo pre dvadeset prvog 
veka naši potomci bili bi na vlasti, a ona druga vrsta ljudskih bića bila bi verovatno u 
statusu osuđenika koji moraju da budu i sluge. Usput bi se stvorili neki malo žešći para- 
doksi, koje ni svim trilobitima sveta ne bi mogao da zatrpaš. Eto zašto nam ne šalju 
ženske. Ali postoji logor i za žene koje su politićki osuđene, samo to je logor udaljen 
nekoliko stotina miliona godina gore, uz vremensku liniju, u silurskom periodu, i to 
poznom, tako da mi njih nikad nećemo sresti. Zato Ned Altman pokušava da napravi 
ženu od prašine i dubreta.« 

»Bog je Adama napravio od manje materijala.« 

»Altman nije bog«, reče Baret. »U tome je koren Altmanovog problema. Evo, ovo ti 
je kućica gde ćeš stanovati. Raspoređujem te sa Donom Latimerom. On je vrlo senzi- 
tivna, interesantna, prijatna osoba. Bio je fizičar pre nego što se bacio u politiku, ovde 
je već nekih dvanaest godina, a mogao bih te upozoriti i na to da je u poslednje vreme 
krenuo u mistiku, malo nahereno i malo jače. Njegov sobni kolega se prošle godine 
ubio, i Latimer od tada pokušava da nađe neki izlaz odavde, pomoću ekstra-senzornih 
moći.« 

»On to ozbiljno?« 

»Bojim se, da. A mi, mi se trudimo da ga prihvatimo ozbiljno. Svi mi na stanici 
Hoksbil nastojimo da popuštamo jedni drugima; jedino tako se može izbeći masovna 
psihoza. Latimer će verovatno pokušati da te navede da učestvuješ u tom njegovom 
projektu. Ako ti se ne dopadne život sa njim, mogu da sredim da budeš premešten. Ali, 
hteo bih da vidim kako će on reagovati na pojavu nekog novog u Stanici. Voleo bih da 
mu daš šansu.« 

»Mogao bih čak da mu omogućim da nađe taj svoj psiho-moćni izlaz.« 

»E, pa kad nadete izlaz, povedite i mene«, reče Baret. Obojica se nasmejaše. Onda 
Baret zakuca na Latimerova vrata. Odgovora nije bilo, i Baret ubrzo gurnu vrata, koja se 
otvorište. Na stanici Hoksbil brave nisu postojale. 

Latimer je sedeo na sredini golog kamenog poda, nogu prekrštenih, zadubljen u 
meditaciju. Bio je to sitan, mršav čovek blagog lica, na kome se tek počela da zapaža 
starost. U ovom trenutku činilo se da je udaljen milion kilometara; ignorisao ih je pot- 
puno. Han slegnu ramenima. Baret prinese prst usnama. Nekoliko minuta su čekali 
ćuteći, a onda Latimer pokaza znake izlaska iz transa. 

Podiže se na noge jednim glatkim pokretom, ne pomažući se rukama. Niskim 
tonom on učtivo reče Hanu: »Da li si ti upravo stigao?« 

»Nema ni sat vremena. Zovem se Lu Han.« 

»Donald Latimer. Zao mi je što moramo da se upoznamo pod ovim okolnostima. 
Ali, možda nećemo morati još dugo da trpimo ovo ilegalno zatočeništvo.« 

Baret reče: »Done, Lu će biti stanar ovde sa tobom. Bio je ekonomista u dva'es de- 
vetoj, a onda su ga tresnuli Čekićem.« 

»Gde stanuješ?« upita Latimer, u čijim očima poče da se pojavljuje živost. 

»U San Francisku.« 

Sjaj u očima izblede. Latimer reče: »Da li si ikad bio u Torontu? Ja sam odatle. Imao 
sam kćerku - sad bi joj bilo dvadeset tri godine. Nela Latimer. Zapitao sam se da li je 
možda znaš.« { 

»Ne znam je. Zao mi je.« 

»Nije bila neka velika verovatnoća. Ali rado bih saznao u kakvu se ženu pretvorila. 
Kad sam je poslednji put video, bila je dete. Pretpostavljam da je sad već udata ili su 
možda nju poslali na onu drugu Stanicu. Nela Latimer - siguran si da je nisi upoznao?« 

Baret ode, ostavljajući ih zajedno. Imao je utisak da će se njih dvojica slagati. Pre 
nego što je otišao, kazao je Latimeru da dovede Hana u glavnu zgradu na večeru, radi 
upoznavanja sa ljudima. Opet je počela veoma hladna, sitna kiša. Baret pođe polako i 
bolno uz breg. Bilo je tužno videti kako iskrica svetlosti nestaje iz Latimerovih očiju kad 
je Han rekao da ne poznaje njegovu kćerku. Hoksbilovci su se najčešće trudili da ne 
razgovaraju o svojim porodicama; te uznemirujuće uspomene radije su sasvim suzbijali. 
Međutim, pristizanje novih robijaša najčešće je dovodilo do novih razmišljanja o starim 
vezama. Nikad nije bilo vesti o rodbini, niti ma kakvog načina da se takve vesti pribave, 
jer Stanica nije mogla da komunicira ni sa kim na Gornjem frontu. Nije bilo načina ni da 
se zatraži fotografija voljene osobe, niti neki ođredeni lek, neka knjiga, ili traka koja bi 
bila posebno dragocena. Na jedan nemisleći, bezlični način, Gornji front je povremeno 
slao na Stanicu stvari koje su smatrane korisnim — materijal za čitanje, medicinski ma- 
terijal, tehničku opremu, hranu. Pošiljaoci su umeli i da iznenade svojom veliko- 
dušnošću kao što su učinili onda kad su poslali sanduk burgundskog vina, zatim sanduk 
senzornih traka, pa punjač baterija. Takvi pokloni obično su značili da svetska situacija 
postaje, za neko kraće vreme, nešto povoljnija, iz čega je sledila takođe kratkotrajna 
želja da se sa momcima na stanici Hoksbil postupa lepo. Ali imali su jednu određenu 
politiku u vezi sa slanjem informacija o rodbini. Istu politiku imali su po pitanju aktuelne 
štampe. Fino vino, može; slika kćeri, koja više nikad neće biti u mogućnosti da se sretne 
s tobom, to ne može. 

Gornji front nije mogao znati ima li uopšte ikog živog na stanici Hoksbil, nisu li svi 
možda mrtvi. Neka epidemija je mogla pomoriti sve do poslednjeg pre deset godina, i 
Gornji front o tome ni na koji način ne bi mogao biti obavešten. Zato su pošiljke i dalje 
stizale. Točkići vlade su zujali i škljocali predvidljivim kontinuitetom. Ta vlada, ma šta 
drugo da je bila, nije bila zla. Pored krvave i represivne tiranije, postoje i izvesne druge 
vrste totalitarizma. 

Baret na vrhu brega zastade da uhvati dah. Njemu se, naravno, više nije činilo da 
ovaj strani vazduh miriše čudno. On ispuni pluća njime. Kiša još jednom prestade. Kroz 
sivilo naiđe sunčani sjaj, tako da goli kamen poče da svetluca. Baret, naslanjajući se na 
štaku, za trenutak sklopi oči i, kao na kakvom unutrašnjem ekranu, vide stvorenja sa 
mnogo nogu kako se penju iz mora, i mahovinaste pokrove kako se šire, i biljke bez 
cvetova kako odmotavaju i šire svoje ljuspaste grane, i tupe kožetine avetinjskih 
vodozemaca kako svetlucaju na obalama, a onda tropsku vrelinu ugljonosnih epoha 
kako se spušta preko sveta kao rukavica. 

Sve je to ležalo u dalekoj budućnosti. Dinosaurusi. Mali, razbrbljani sisari. Pite- 
kantrop u šumama Jave. Saragon, Hanibal, Atila, Orvil Rajt, Tomas Edison, Edmond 
Hoksbil. | najzad dobronamerna vlada koja će zaključiti da su misli nekih ljudi toliko 
nepodnošljive da je njih moguće prognati samo na jedno bezbedno mesto, naime na 
stenu na početku vremena. Ta vlada bila je previše civilizovana da bi zbog subverzivne 
aktivnosti ubijala ljude, a previše kukavička da ih ostavi u životu. Kompromis je nađen: 
živa smrt na stanici Hoksbil. Milijardu godina neprelaznog vremena predstavljalo je 
dovoljnu izolaciju čak i protiv najnihilističkije ideje. 

Praveći male grimase, Baret se izborio da stigne do kraja putanje, do svoje kućice. 
Sa izgnanstvom se on odavno pomirio, ali, mirenje sa osakaćenošću noge bilo je nešto 
sasvim drugo. Dokone sanjarije o pronalaženju nekog puta do slobode svog sopst- 
venog vremena više ga nisu obuzimale; priželjkivao je, međutim, iz dubine duše, da 
gornjofrontski administratori praznih lica pošalju u prošlost opremu koja bi njemu 
omogućila da popravi to upropašćeno stopalo. 

Uđe u svoju kolibu i odbaci štaku, i istog časa klonu na svoj ležaj. U doba kad je on 
došao na stanicu Hoksbil, ovde nikakvih ležajeva nije bilo. Bila je to četvrta godina 
postojanja stanice; fizičkih udobnosti tada je bilo veoma malo. Bilo je to, tada, bedno 
naselje; postepenim nakupljanjem pošiljki sa Gornjeg fronta postalo je podnošljivo. Od 

onih pedesetak robijaša koji su pre Bareta došli u Hoksbil, nije ostao u životu niko. Već 
gotovo deset godina Baret je ovde prvi po starešinstvu. Vreme je ovde proticalo u 
korelaciji jedan - prema - jedan u odnosu na Gornji front, a Čekić je bio učvršćen za ovu 
tačku u vremenu i kretao se s njom. Prema tome, Han, koji je stigao ovde dvadeset i 
više godina posle Bareta, takođe je pošao sa Gornjeg fronta iz godine koja je nastupila 
više od dvadeset godina posle proterivanja Bareta. Baret nije imao srca da počne sme- 
sta da cedi iz Hana informacije o godini 2129. Saznaće već sve što mu je potrebno da 
sazna, i neće se osobito razveseliti zbog takvih saznanja 

Baret posegnu rukom ka jednoj knjizi. Međutim, ovo ćopanje po Stanici iscrplo ga 
je više nego što je mislio. U stranicu je zurio samo časak. Onda je ostavio knjigu, sklopio 
oči i zadremao. 

Te kao i svake večeri, ljudi sa stanice Hoksbil okupili su se u glavnoj zgradi radi veče- 
re i rekreacije. Nije to bilo obavezno; neki su se opredeljivali da večeraju sami. Ali 
večeras je došao svako kome je pamet bila još uvek očuvana, jer je ovo bio jedan od 
retkih slučajeva kada dođe pridošlica kome je moguće postavljati pitanja o svetu ljudi. 

Sticao se utisak da je Hanu neprijatno to iznenadno usmeravanje pažnje na njega. 
Činilo se da je on u osnovi stidljiv čovek, i da ne želi da bude centar tolikog intere- 
sovanja. Oko mesta gde je on sedeo zbila se gomila ljudi koji su od njega bili stariji po 
dvadeset ili trideset godina, i njihova pitanja su se nizala jedno za drugim; bilo je vidljivo 
da Han ne uživa u tom sastanku. 

Baret je sedeo po strani i veoma malo se mešao u diskusiju. Njegova radoznalost u 
pogledu ideoloških kretanja na Gornjem frontu odavno je splasnula. Bilo mu je teško da 
prihvati misao da je svojevremeno stvarno bio tako jako zainteresovan za ideje kao što 
su sindikalizam, diktatura proletarijata, i garantovana godišnja plata, i da je radi njih bio 
spreman da rizikuje robiju. Nije se smanjilo njegovo interesovanje za čovečanstvo, nego 
samo za političku problematiku dvadeset drugog veka. Posle dvadeset godina na stanici 
Hoksbil, Gornji front je za Džima Bareta postao nešto nestvarno; on je svoje snage 
usredsredio na krize i izazove onog vremena koje je počeo smatrati »svojim« - poznog 
kambrijskog vremena. 

I zato je slušao više da bi ocenio kakav je Lu Han, a manje da bi se upoznao sa 
nedavnim događajima na Gornjem frontu. A razgovor je o Lu Hanu otkrio uglavnom 
jedno, naime, da nije mnogo otkrio. 

Han je malo šta rekao. Činilo se da izbegava odgovore, da manevriše kako bi što 
manje kazao. 

Čarli Norton je želeo da zna sledeće: »Ima li već znakova da lažni konzervatizam 
popušta? Mislim, oni već trideset godina obećavaju kraj velike vlade, a ona samo 
postaje sve veća i veća«. 

Han se uzvrpoljio na stolici. »Obećavaju i sad. Čim se uslovi stabilizuju... 

»A to znači, kada?« 

»Ne znam. Pretpostavljam da pričaju samo radi priče«. 

»Šta se čuje o komuni na Marsu?« zahtevao je odgovor Sid Džatčet. »Da li komu- 
nari infiltriraju agente na Zemlju?« 

»Pa ne bih to zapravo znao«. 

»Sta je sa svetskim bruto-produktom?« pitao je Mel Rudiger. »Kakva mu je krivu- 
lja? Da li se još održava na istoj visini, ili je počela da opada?« 

Han se povuče za uvo. »Mislim da polako, vrlo malo. opada«. 

»A indeks, kakav je?« upita Rudiger. »Poslednji put smo o tome čuli za dva'es petu, 
i tad je iznosio 909. Međutim za ove četiri godine« 

»Biće da je sad negde oko 875«, reče Han. 

Baretu se učini da je malčice čudno da jedan ekonomista ima tako nejasne pred- 

stave o osnovnim ekonomskim statističkim podacima. Doduše, Baret još nije znao ko- 
liko je vremena Han možda proveo u zatvoru pre nego što je »zakucan« u prošlost. 
Možda čovek jednostavno nije u toku; ne zna nove činjenice. Baret ostade miran. 

Čarli Norton je želeo da utvrdi što-šta o zakonskim pravima građana. Han mu o 
tome nije mogao reći ništa. Rudiger je pitao o načinu kontrolisanja atmosferskih prilika 
— da li vlada, koja je tobož konzervativna i »oslobodilačka«, još uvek silom nameće 
narodu programirane atmosferske prilike koje se nikom ne svidaju — a Han nije bio 
siguran. Nije Han mogao nešto određenije da kaže ni o funkcionisanju sudstva, da li je 
sudski sistem uspeo da povrati sebi nešto od onih prava koja su mu oduzeta Zakonom o 
ovlašćenjima godine 2118. Nije imao nikakvih komentara o osetljivom pitanju kontrole 
priraštaja stanovništva. Zapravo, njegovi odgovori su iznenađivali odsustvom čvrstih 
informacija. u 

»Pa on jedva da išta kažex, progunđa Čarli Norton ćutljivom Baretu. »Okružio se 
dimnom zavesom. Ili ne zna, ili neće da kaže ono što zna«. 

»Možda nije osobito pametan«, sugerisao je Baret. 

»A šta je učinio, pa su ga nabili ovde? Morao je imati neki jak angažman. A to se 
kod njega ne primećuje, Džime! Inteligentan klinac, ali, kao da nije uključen ni u šta što 
je ikome od nas ikad bilo važno«. 

Doktor Kesada im ponudi jednu misao. »Pretpostavimo da ovaj uopšte nije poli- 
tički. Recimo da sad šalju drugu vrstu robijaša. Ubice — sekiraše, ili tako nešto. Cutlji- 
vog mladića koji je bez reči poklao šesnaest ljudi jedne nedelje izjutra. Prirodna je stvar 
da se takav ne interesuje za politiku«. 

Baret odmahnu glavom. »Ne verujem da je to. Mislim da ćuti zato što je bojažljiv ili 
mu je neprijatno. Imajte na umu da mu je ovo prvo veče ovde. Upravo su ga šutnuli iz 
njegovog sveta. Povratka nema. Možda je čovek ostavio iza sebe ženu i bebu, znate. 
Možda jednostavno nema ni najmanje želje da večeras sedi ovde i klepeće najnovije 
vesti o apstraktnim filozofskim teorijama, jer bi, recimo, radije otišao negde i oči ispla- 
kao, ništa više. Ja kažem, dajte da ostavimo čoveka na miru«. 

Činilo se da su Kesada i Norton ovim ubedeni. Klimnuli su glavama u znak sa- 
glasnosti; ali Baret ovo nije rekao ostalima u šali. Pustio je da se ispitivanje Hana na- 
stavi sve dok nije samo od sebe posustalo. Ljudi počeše da se razilaze. Dvojica su otišla 
da pretvore Hanove neodređene i uopštene izjave u glavni članak za svoje sledeće, 
rukom pisano izdanje Hoksbil Stejšn Tajmsa. Rudiger se popeo na sto i povikao da kreće 
u noćni ribolov, i četvorica zatražiše da mu se pridruže. Carli Norton je potražio svog 
uobičajenog debatnog partnera, nihilistu Kena Belardija, i još jednom otvorio, kao 
gnojnu ranu, njihovu diskusiju o odnosu planiranja i haosa, diskusiju koja je obojici bila 
do vrištanja dosadna. Usamljenici koji su u glavnu zgradu dolazili retko, jednostavno su 
se vratili u svoje kućice, da tamo rade ono što su i inače radili u njima sami svake večeri, 
pa ma šta to bilo. 

Han ostade po strani. Vrpoljio se, i kao da nije znao šta bi. 

Baret mu pride. »Čini mi se da večeras nisi baš imao jaku želju da odgovaraš na 
pitanja«, reče mu. 

»Zao mi je što nisam mogao biti informativniji. Neko vreme sam bio, znaš, izvan 
cirkulacije«. Hitro je obliznuo usne. »l šta bi trebalo sad da se dešava?« 

»Ništa naročito. Mi ovde nemamo nikakve organizovane aktivnosti. Doktor i ja 
ćemo krenuti u obilazak bolesnih. Da li bi nam se ti pridružio?« 

»Sta se tamo radi?« upita Han. 

»Posećujemo neke od najgorih slučajeva. Može biti sumorno, ali bar stekneš uvid u 
panoramu stanice Hoksbil, i to za najkraće vreme«. 

»Rado bih pošao«. 

Baret pokretom ruke pozva Kesadu. i njih trojica napustiše zgradu. Baret je svake 
večeri odlazio u obilazak kao da je u pitanju neki ritual, bez obzira na bol u nozi. Pre 

nego što bi otišao na spavanje, stigao bi da obiđe one malo čvrknute, i one psihotične, i 
katatonike, da zatutka pokrivače preko njih, da im požeii laku noć i izlečen um ujutro. 
Postojala je potreba da se pokaže tim ljudima da i za njih neko brine. Baret je to 
obavljao. 

Kad su izišli iz glavne zgrade, Han se zapiljio u Mesec. Noćas je Mesec bio maltene 
pun, i blistao kao izribani novčić. Lice Meseca imalo je bledu crvenkastu boju, a kratera 
na njemu gotovo nije ni bilo. 

»Ovde je toliko drugačiji«, reče Han. »Krateri... gde su krateri?« 

»Većina njih još nije nastala«, reče Baret »Milijarda godina je dugo vreme čak i za 
Mesec. Glavnina potresa tek mu predstoji. Mi smatramo da Mesec, možda, još uvek 
ima i atmosferu, i da nam zato izgleda tako roze. Dabome, Gornji front se nije potrudio 
da nam pošalje astronomsku opremu. Prema tome, možemo samo nagađati«. 

Han zausti da nešto kaže. Ali, posle samo jednog sloga koji mu je izleteo, zamuče. 

Kesada reče: »Ne ustručavaj se. Šta si to hteo da predložiš?« 

Han se nasmeja kao da omalovažava sopstveni pokušaj. »Ma, to da bi trebalo da 
odletite do gore i pogledate Mesec. Bilo mi je čudno da neko toliko godina sedi ovde i 
samo teoretiše ima li Mesec atmosferu ili nema, kad bi mogao lepo da ode gore i uveri 
se. Ali, zaboravio sam«. 

»Koristilo bi nam kad bismo dobili jedan brod sa Gornjeg fronta«, reče Baret. »Ali 
toga se oni nisu setili. Mesec je popularno izletište u dva'es devetoj, a?« 

»Najveće izletište u Sunčevom sistemu«. reče Han. Tamo smo Lea i ja proveli 
medeni mesec...« 

Opet je zamukao. 

Baret žurno reće: »Ovo je kućica Brusa Valdosta. On je puk'o pre nekoliko nedelja. 
Mi kad uđemo, ti ostani iza nas, da te ne vidi. Mogao bi da napadne stranca. Nepred- 
vidljiv je«. 

Valdosto je bio krupan i jak čovek u poznim četrdesetim godinama, tamne kože, 
grube kovrdžaste crne kose, i sa plećima koja su, valjda, bila šira nego što ih je iko drugi 
ikad imao. U sedećem položaju, izgledao je robusnije čak i od Džima Bareta, a to nije 
mala stvar. Ali Valdostove noge bile su kratke i zdepaste noge običnog čoveka prika- 
čene na trup džina, što je sasvim kvarilo efekat. Tokom svih onih godina proživljenih na 
Gornjem frontu odbijao je protetička popravljanja. Bio je uveren da čovek treba da živi 
sa svojim deformitetima. 

A sad je ležao vezan za ležaj od plastične mreže i sunđera. Njegovo visoko, zao- 
krugljeno čelo bilo je orošeno znojem, a oči su mu u mraku sijale kao dva zrna. Bio je to 
sad teško bolestan čovek. Svojevremeno je imao dovoljno prisebnosti da baci bombu sa 
sitnim radioaktivnim šrapnelom u prostoriju gde se držao sastanak Sindik-saveta, zbog 
čega je desetak članova zadobilo gadno gama-ozračenje; a sad je jedva znao šta je gore 
a šta dole, šta levo a šta desno. 

Baret se nagnu nad njega i reče: »Kako si, Brus?« 

»Ko je to«? 

»Džim. Divna je noć, Brus. Da li bi voleo da izadeš napolje, na svež vazduh? Mesec 
je gotovo pun«. 

»Moram da se odmorim. Sutra je sastanak komiteta... 

»Odložen je«. 

»Ali kako može biti odložen? Revolucija... 

»l nju su odložili. Na neodredeno vreme.« 

»Pa zar raspuštaju ćelije?« upita Valdosto promuklo. 

»To još ne znamo. Čekamo naređenja. Iziđi napolje, Brus. Vazduh će ti prijati«. 

Mumlajući nešto za sebe. Valdosto dozvoli da ga odvežu. Kesada i Baret ga uzdi- 
goše na noge i gurnuše kroz vrata kućice. Baret krajičkom oka vide Hana koji se bio 
sklonio u senke. Hanovo lice bilo je sumorno i šokirano. 

Stajali su zajedno ispred kućice. Baret prstom pokaza ka Mesecu. »Ovde ima tako 
divnu boju. A ne onaku mrtvu kao na Gornjem frontu. A gle dole, Brus. More se razbija 
o kamenu obalu. Rudiger poš'o na ribolov večeras. Eno, zahvaljujući mesečini vidim 
njegov čamac«. 

»Prugasti lupini«, reče Valdosto. »l suniji. Možda će da ulovi nekog sunija«. 

»Nema ovde sunija. Još nisu nastali evolucijom«. Baret zavuče šaku u džep, potraži 
po njemu, i izvuče nešto svetlucavo, s brazdama, dugo oko pet centimetara. To ponudi 
Valdostu, koji odmahnu glavom. 

»Nemoj mi davati tu razroku krabu«. 

»To je trilobit, Brus. Izumro je ali i mi smo izumrli. Nalazimo se milijardu godina u 
svojoj sopstvenoj prošlosti«. 

»Nema sumnje da si poludeo«, reče Valdosto smirenim i tihim glasom, koji se nije 
slagao sa njegovim pogledom koji je divlje lutao tamo-amo. Uze trilobita od Bareta i 
hitnu ga na stene. »Razroka kraba« progunda. 

Kesada tužno odmahnu glavom. On i Baret opet odvedoše bolesnika u kućicu. 
Valdosto se nije bunio dok mu je doktor davao sedativ. Njegovom umornom umu koji 
se pobunio protiv cele te monstruozne ideje da je prognan u nezamislivo daleku proš- 
lost, san je bio dobrodošao. 

Kad su izišli. Baret vide Hana kako drži onu trilobitsku ljušturu na dlanu i zapanjeno 
zuri u nju. Han onda ponudi da mu vrati tu ljušturu, ali Baret je odgurnu. »Zadrži to ako 
hoćeš«, reče. »Ima toga još«. 

Pođoše dalje. Neda Altmana su našli izvan kućice: klečao je i tapkao rukama pri- 
mitivnu, nakrivljenu statuu opruženu po zemlji. Ogromne dojke i ogromno široki kukovi 
davali su toj figuri izgled žene. Kad su mu prišli ustao je. Altman je bio uredan mali 
čovek, sa žutom kosom i gotovo nevidljivim belim obrvama. Za razliku od svih ostalih 
hoksbilovaca, on je svojevremeno radio baš za vladu; onda je prozreo laži sindikali- 
stičkog kapitalizma i pridružio se jednoj od podzemnih frakcija. Osam godina na stanici 
Hoksbil promenilo je ovog čoveka. 

Altman pokaza prstom ka svom golemu i reče: »Nadao sam se da će danas uz kišu 
biti i munja. To bi dalo rezultat, znate. Ali u ovo doba godine nema mnogo grmljavine. 
Ona će ustati, živa, a onda ćeš mi ti biti potreban, doktore, a da joj daš injekcije i da 
okrešeš neka grublja mesta«. 

Kesada prinudi sebe da se osmehne. »Rado ću to učiniti, Nede. Ali, znaš uslove«. 

»Ma naravno. Kad ja završim sa njom, ti je dobijaš. Misliš li da sam ja neki prokleti 
monopolista? Delićemo je. Postojaće lista čekanja. Samo, nemojte vi ljudi da zaboravite 
ko ju je napravio. Kad god mi bude zatrebala, biće opet moja«. Primetio je Hana. »Ko si 
ti?« 

»On je novi«, reče Baret. »Lun Han. Stigao je ovog popodneva«. 

»Ned Altman«. reče Altman uz učtivi naklon. »Nekadašnji službenik vlade. Ti si 
prilično mlad, zar ne? Kakva ti je seksualna orijentacija? Hetero?« 

Na Hanovom lieu primeti se mali trzaj. »Bojim se da je tako«. 

»U redu je to. Ne bih ja tebe ni pipnuo. Imam ja ovde projekat u punom zamahu. 
Ali samo želim da znaš da ću i tebe staviti na spisak onih koji budu čekali na ovu. Mlad si 
i verovatno imaš jače potrebe nego neki od nas. Neću zaboraviti na tebe, iako si nov 
ovde«. 

Kesada se nakašlja. »Trebalo bi sad da se odmoriš, Nede. Možda će sutra biti 
munja«. 

Altman se nije opirao. Doktor ga uvede u kućicu i stavi u krevet; za to vreme Han i 
Baret su posmatrali Altmanovu rukotvorinu. Han pokaza prstom ka preponama 
skulpture. 

»Izostavio je najvažniju stvar«, reče on. »Ako planira da mu ovo bude ljubavnica 
kad okonča njeno stvaranje, trebalo bi da ima i...« 

»Juče je imala«, reče Baret. »On verovatno opet menja svoju orijentaciju«. Kesada 
izide iz kućice. Oni krenuše dalje svojom kamenitom stazom. 

Baret te noći nije načinio kompletan obilazak. Normalno bi otišao i do Latimerove 
kućice sa pogledom na more, jer je i Latimer bio na njegovoj listi obolelih. Ali tog dana 
je već jednom posetio Latimera, a sem toga nije mu se činilo da će mu bolovi u nozi 
lakše dostupne kućice, posetili čoveka koji se molio da dođu vanzemaljci i spasu ga, i 
čoveka koji se trudio da prodre u paralelni univerzum gde je sve onako kako u svetu i 
treba da bude, i čoveka koji je po ceo dan, kad god je bio budan, sam ležao na krevetu i 
jecao — zato je tad Baret rekao svojim saputnicima laku noć i pustio da samo Kesada 
otprati Hana do kućice koja mu je dodeljena. 

Baret uvide da je pola dana posmatrao Hana i da još uvek o njemu ne zna mnogo 
više nego što je znao kad je taj momak pao na Nakovanj. To je bilo čudno. Ali, možda će 
Han postati malo otvoreniji kad provede ovde više vremena. Baret pogleda ka bledo- 
ružičastom Mesecu i zavuče ruku u džep da opipa onu malu ljušturu trilobita, i tek tad 
se seti da ju je dao Hanu. Odhrama u svoju kućicu. Pitao se pre koliko vremena je Han 
otišao na to svoje medeno-mesečno putovanje. 

Rudigerov ulov bio je rasporeden po tlu ispred glavne zgrade sledećeg jutra kad je 
Baret došao na doručak. Bilo je jasno da je Rudiger dobro ribario protekle noći. Ribo-lov 
je njemu u većini slučajeva uspevao. Tri ili ćetiri noći sedmično Rudiger je odlazio na 
more, u čamčiću koga je skrpio pre nekoliko godina od odbaćenog materijala, a sa 
sobom je vodio ekipu prijatelja koje je obučio da vešto koriste vučne mreže. 

Ironija se tu sastojala u ćinjenici da je baš Rudiger. anarhista, ćovek ubeden da 
treba ukinuti sve politićke institucije u biti individualist, tako dobro rukovodio ekipom 
ribara. Rudigerovo apstraktno uverenje bilo je da ne treba raditi grupno. Otkrio je, 
medutim, da je teško da sam tegli mreže. Na stanici HoksbH bilo je mnogo malih 
iro-nija te vrste. Politički teoretićari bivali suprinudeni da progutaju svoje teorije kad bi 
ih neophodnosti ops tan ka prinudile da preduzmu izvesne pragmatične mere. 

Najlepši uhvaćeni primerak bio je jedan cefalopod dugačak oko tri metra; sasto-jao 
se od krute kupaste cevi sa čijeg ruba su mlitavo visili pipci nalik na sipine. Na ovome 
ima mesa i mesa, razmišljao je Baret. Oko cefalopoda su ribari rasporedili dese-tine 
trilobita, od onih dugaćkih samo dva i po centimetra od onih metar dugačkih sa 
barokno izuvijanim oklopima. Rudiger je lovio radi hrane, ali i radi nauke; ovi trilobiti 
bili su, evidentno, odbaćeni primerci, pripadnici vrsta koje je on već proučio, inaće ih on 
ne bi ni ostavio ovde da budu pojedeni. Njegova kućica bila je do plafona puna trilo-ba 
Stvaranje i analiziranje te kolekcije odrzavalo ga je pri zdravom razumu; niko mu si 
ramerao na takvom hobiju. 

Blizu trilobita bili su položeni neki uzglobljeni brahiopodi nalik na školjke izrasle u 
neke pogrešne oblike. Ribari su to nabacali na gomilice. Na jednu hrpu naslagali su 
jestive. Tople, plitke vode, odmah iza priobalne podmorske površi vrvele su od života, 
ali su se silno razlikovale od golog kopna. Rudiger je doneo i gomilu, i to veliku, blistave 
crne morske travuljine. Baret se nadao da će se naći neko voljan da sve ovo pokupi i 
potrpa u hladnjak pre nego što se ukvari. Bakterije truljenja ovde su radile mnogo 
sporije nego na Gornjem frontu, ali nekoliko sati na vazduhu koji je već počeo da se 
zagreva neće doneti ovom Rudigerovom ulovu ništa dobro. 

Baret je imao plan da danas angažuje nekoliko ljudi za godišnju ekspediciju do 
Unutrašnjeg mora. Bila je tradicija da on lično vodi taj pohod, ali sad je bio osakaćen u 
razmeri da više nije mogao ni da pomišlja na odlazak. Svake godine, desetak fizički 
sposobnih ljudi polazilo je na daleko izviđanje; išli su velikim krugom, prvo na severo- 

zapad sve dok ne bi stigli do mora, zatim obalom južno, i sa juga opet do Stanice. Jedan 
od ciljeva ovakvih ekspedicija bio je da se prikupi temporalno smeće koje se možda 
materijalizovalo u blizini Stanice tokom protekle godine. Nije se moglo znati koliko je 
bila široka margina greške koju su oni sa Gornjeg fronta tolerisali tokom prvih pokušaja 
podizanja Stanice; karteč-tehnika, kojom su široki plotuni materijala ispaljivani prema 
meti u prošlosti, dovela je i do velikog broja promašaja. Sve vreme su iskrsavale nove 
pošiljke davno naciljane ka »minus milijarditoj«, to jest ka godini 1.000.002.105-toj pre 
hrišćanske ere, pošiljke koje su promašile nekoliko decenija. Stanici Hoksbil bio je 
potreban sav novi materijal koji se mogao nabaviti, a Baret nije propuštao prilike da se 
ovakve rasute pošiljke dovuku. 

Postojao je i drugi cilj ovakvih ekspedicija: one su bile godišnji ritual, služile su kao 
fokus godine, na njih se čovek mogao osloniti kao na tradiciju. Služile su, ovde, kao 
ritual proleća. 

Tih desetak najjačih ljudi, svojim pešačenjem do daleke kamene obale mlakog mora 
koje je potopilo sredinu Severne Amerike, obavljali su čin koji je, na stanici Hoksbil, 
najviše nalikovao religijskom obredu, iako su po pristizanju na obalu radili samo sasvim 
nemistične stvari: hvatali mrežom nekoliko trilobita za ručak. Pokazalo se da je za 
Bareta lično ova vrsta putovanja bila značajnija nego što je on dosad uviđao. To je 
shvatio tek sad, kad je izgubio sposobnost da na putovanje i krene. Vodio je svaku poje- 
dinu od tih ekspedicija već dvadeset godina. 

A poslednje godine odvojio se od grupe i krenuo da se pentra po stenju koje se 
rasklimatalo zbog neumornog udaranja talasa. Zašao je, bez ikakvog razumnog razloga 
koji bi mogao spomenuti, u rizičnu teritoriju, a tamo su ga njegovi ostareli mišići izdali. 
Često se noću budio sav u znoju, i tako bežao iz snova u kojima se ponavljao taj ružni 
trenutak — okliznuće, suljanje niz stene, grabljenje prstima kao kandžama ne bi li se 
pad zaustavio, masa kamenja koja se ruši odnekud i tutnjeći pada na njegovo stopalo, 
tako da Baret ostaje prikovan, nemoćan. Nije mogao zaboraviti zvuk polomljenih kostiju 
koje se taru uzajamno. Nije bilo verovatno ni da će ikad zaboraviti marš ka stanici, 
preko više stotina kilometara golog kamena, marš tokom koga je njegovo masivno telo 
visilo u nosiljci izmedu pogurenih figura njegovih drugara. 

Verovao je da će izgubiti to stopalo, ali ga je Kesada poštedeo amputacije. Ishod je 
bio taj da Baret više nije mogao, niti će ikad moći, da položi to stopalo na tlo i da osloni 
težinu tela na njega. Možda je bilo jednostavnije da su ga odsekli. Kesada je, međutim, 
stavio veto na takav postupak. »Ko zna«, rekao je tada, »možda će nam jednog dana 
poslati opremu za transplantacije. Ne mogu da zakrpim nogu koja je amputirana.« Tako 
je Baret zadržao svoje smrvljeno stopalo. Ali od tad više nije bio isti čovek, a sad će 
neko drugi morati da bude vođa marša. 

Ko će to biti? zapita se on. 

Kesada je najbolji kandidat. On je, posle Bareta, najjači Hoksbilovac, najjači u onim 
stvarima u kojima je važno biti jak. Ali Kesadino prisustvo na Stanici je neophodno. 
Moglo bi biti zgodno imati doktora pri ruci tokom ekspedicije, ali od životnog je značaja 
imati ga ovde. Posle izvesnog razmišljanja, Baret zaključi da bi trebalo da Čarli Norton 
bude vođa. Dodade Kena Belardija, da bi Norton imao s kim da razgovara. Rudiger? 
Pravi stub snage prošle godine posle Baretovog stradanja; ali Baret nije bio naročito 
oduševljen idejom da bi Rudiger bio tako dugo odsutan iz Stanice. Svakako su mu bili 
potrebni sposobni ljudi za ekspediciju, ali nije hteo da u Stanici ostanu samo invalidi, 
luckasti i ludi. Rudiger će ostati. Dvojica njegovih drugara iz ribolova nađoše se na 
spisku. Za njima, Sid Hačet i Arni Zan-Klod. 

Baret je razmišljao da li da stavi Dona Latimera u tu grupu. Latimer je postepeno 
postajao granični mentalni slučaj, ali ponašao se sasvim racionalno u svako doba sem 
kad se prepuštao svojim psioničkim meditacijama; u ekspediciji bi taj mogao dobro da 
povuče. S druge strane, Latimer je sobni drugar Lu Hana, a bilo bi dobro da neko 

posmatra Hana iz neposredne blizine. Baret se poigrao idejom da bi mogao obojicu 
poslati, ali ju je odbacio. Još uvek taj Han predstavlja nepoznatu. Suviše je rizično pustiti 
ga da ide sa srednjomorskom ekspedicijom ove godine. Ali idućeg proleća verovatno će 
ići. 

Najzad je Baret imao imena dvanaestorice. Kredom je zapisao njihova imena na 
ploči ispred sale za ručavanje, a onda u vreme doručka pronašao Čarlija Nortona i 
saopštio mu da će biti zapovednik ekspedicije. 

Čudno se osećao znajući da će on morati da ostane kod kuće dok će drugi krenuti 
na put. Bilo je to priznanje da počinje proces njegove abdikacije sa pozicije vlasti koju je 
ovde tako dugo držao. On je sad sakati starac, eto šta je, svidalo se njemu da to prizna 
ili ne. Moraće uskoro da se pomiri sa tom činjenicom. 

Popodne se sakupiše članovi srednjomorske ekspedicije, da odaberu opremu za 
sebe i isplaniraju maršrutu. Baret se držao podalje od mesta njihovog sastanka. Sad je 
to bio šou Čarlija Nortona. Norton je učestvovao već u nekih osam ili deset putovanja, 
pa je, prema tome, znao šta treba činiti. Baret nije želeo da se meša. 

Ali, neka mazohistička unutrašnja prinuda navede ga da preduzme jedno samostal- 
no putovanje, odmah. Ako ove godine neće moći da vidi zapadne vode, može bar da 
ode do voda Atlantika, koje su njemu kao zadnje dvorište. Zastao je samo kod ambu- 
lante, pa, pošto doktor Kesada nije bio tu, uzeo, sam, jednu cevčicu sa nervnim depre- 
santom. Požurio je istočnom stazom, a kad se od glavne zgrade udaljio nekoliko stotina 
metara, spustio je pantalone i hitro ubrizgao tu hemikaliju prvo u jednu butinu, pa u 
kom vremena dovoljno dugog da on izvede dugo pešačenje a da ne oseti plamen pre- 
mora u telu. Znao je da će, kroz osam sati, platiti za to, jer će dejstvo depresanta proći a 
posledice prenaprezanja će se zariti u njega kao milion bodeža. Ali bio je voljan da plati 
tu cenu. 

Putanja do mora bila je duga i usamljena. Stanica Hoksbil je bila smeštena na istoč- 
nom rubu geosinklinale, više od dvesta pedeset metara iznad nivoa mora. Tokom prvih 
pet-šest godina, Hoksbilovci su dolazili do mora samoubilačkom putanjom preko golih 
kamenih površina, ali Baret je pokrenuo desetogodišnji projekat da se ukleše staza. 
Sada su se široke stepenice spuštale do mora. Isklesavanje tih stepenika iz stena 
zapošljavalo je veliki broj ljudi tokom dugog vremena; tako zauzeti, nisu imali kad da se 
predaju brigama ili ludilu. Baret je žalio što nikako ne uspeva da smisli neki sličan 
projekat radova koji bi ih mogao sada angažovati. 

Stepenici su bili, zapravo, sled plitkih platformi, sve nižih i nižih, koje su zmijasto 
krivudale levo-desno i spuštale se do vode. Čak i za zdravog čoveka to je bio naporan 
put. Za Bareta u njegovom sadašnjem stanju bilo je to mučenje. Dva sata mu je trebalo 
da se spusti niz putanju kojom bi se čovek mogao normalno odšetati za četvrtinu tog 
vremena. Kad je stigao do dna, klonuo je iscrpljeno na ravnu stenu koju su talasi lizali, i 
odbacio štaku. Prsti njegove leve šake bili su zgrčeni i natečeni od stiskanja štake; čitavo 
njegovo telo bilo je obliveno znojem. 

Voda je izgledala siva i nekako uljasta. Baret ničim nije mogao da objasni tu preo- 
vladujuću bezbojnost pozno-kambrijskog sveta, tu sumornost neba, zemlje i mora; u 
srcu je nosio, kao tihi bol, želju da opet ugleda zelenu vegetaciju. Nedostajao mu je hlo- 
rofil. Tamni talasići zapljuskivali su stenu, gurajući ploveću masu crne morske trave 
tamo-amo. More se protezalo u beskraj. Baret nije imao ni najbleđu predstavu da li se u 
ovoj epohi neki deo Evrope, i koliki, nalazi iznad vode. 

Čak i u najboljim vremenima, glavnina ove planete je bila potopljena; a ovde, samo 
nekoliko stotina miliona godina posle izranjanja belousijanih stena, po svoj prilici se 
širom Zemlje moglo naći samo nekoliko traka kopna. Da li su Himalaji već rođeni? 
Stenovite planine? Andi? Baret je znao približne obrise poznokambrijske Severne 
Amerike, ali sve ostalo bilo je za njega misterija. Praznine u znanju je teško popuniti kad 

je veza sa Gornjim frontom isključivo sačinjena od transporta u jednom smeru; stanica 
Hoksbil morala se oslanjati na nasumično odabrane materijale za čitanje poslate unutar 
kroz vreme, i čovek se mogao strašno ljutiti, i osećati frustriranim kad nije mogao da 
pribavi informacije koje postoje u svakom visokoškolskom udžbeniku geologije. 

Pred njegovim očima jedan veliki trilobit iznenada iziđe iz vode, hitro tapkajući 
nogama. Pripadao je onoj vrsti koja ima klinaste repove, bio je dug oko devedeset 
centimetara, ljuštura mu je bila modra kao plavi patlidžan, a duž svih ivica ljušture 
stršale su mnogobrojne vitke bodlje. Ispod trilobitovog tela radile su noge, i to, činilo 
se, veliki broj nogu. Trilobit je ispuzio na obalu — ne na pesak, niti na plažu, već prosto 
na kamenu ploču — i zatim nastupao dalje, dok se nije našao nekih dva i po ili tri metra 
daleko od talasa. 

Dobro ti je, pomisli Baret. Možda si ti prvi koji je ikad izišao na kopno da vidi kako je 
tu. Pionir. Prokrčilac novih puteva. 

Pade mu na um da bi ovaj avanturistički nastrojeni trilobit mogao biti predak svih 
kopnenih životinja koje će živeti u sledećim eonima. Bila je to biološka besmislica, ali 
Baretov umorni um je dočarao sliku evolucijske kolone, u kojoj ribe, amfibije, reptili, 
sisari i čovek svi proističu, u neprekinutom nizu, iz ove jedne groteskne oklopljene stvari 
koja je sad nesigurno kružila ispred njegovih nogu. 

A šta ako te ja nagazim? pomisli on. 

Jedan hitar pokret — zvuk hitina koji prska — divlje grebucanje mnogobrojnih 
nožica... 

I čitav lanac života otkinut na prvoj alki. Evolucija presečena. Nikad nijedna živo- 
tinja na kopnu. Spuštanjem ove teške nogetine cela budućnost bi se promenila, tako da 
se nikad ne bi pojavila nikakva stanica Hoksbil, nikakva ljudska rasa, niti Džejms Edvard 
Baret. Za sekund, Baret bi se mogao osvetiti svima onima koji su ga osudili da ovde 
okonča svoj život, a istovremeno osloboditi sebe daljeg izdržavanja te kazne. 

Ništa nije učinio. Trilobit je je završio svoj spori obilazak priobalnih stena i odcup- 
kao natrag u more, nepovređen. 

Mekani glas Dona Latimera reče: »Video sam da ovde sediš, Džim. Ne zameraš ako 
ti se pridružim ?« 

Baret se okrete, obuzet, u prvi mah, iznenađenjem. Latimer se sa brega spustio 
tako tiho da ga Baret uopšte nije čuo. Povratio se, iscerio, i pokretom pozvao Latimera 
da sedne na susednu stenu. 

»Pecaš?« upita Latimer. 

»Samo sedim. Starac se sunča.« 

»Ovoliko daleko si potegao, samo da bi se sunčao?« Latimer se nasmeja. »Ma, 
hajde. Pokušavaš da se udaljiš od svega, i verovatno bi ti bilo draže da te nisam uznemi- 
rio.« 

»Nije tako. Ostani. Kako se drži tvoj novi sobni kolega?« 

»Čudno je tu što-šta«, reče Latimer. »To je jedan od razloga što sam sišao da pri- 
čam s tobom.« Nagnuo se napred i ispitivački se zapiljio Baretu u oči. »Džime, kaži mi: 
misliš li da sam ja ludak?« 

»Zašto bih to mislio?« 

»Zbog mog ESP-ovanja. Zbog toga što pokušavam da se probijem u drugu sferu 
svesti. Znam da si tvrd realista i skeptik. Verovatno smatraš da je to sve gomila glupo- 
sti.« 

Baret slegnu ramenima i reče: »Ako hoćeš brutalnu istinu, da, to smatram. Ne 
verujem ama baš ni najmanje da ćeš nas ti povesti ma kuda. Done. Mislim da je obično 
traćenje vremena i energije to što satima sediš tamo uprežući svoje psioničke snage, ili 
štagod već radiš. Ali, ne, ne mislim da si lud. Mislim da imaš pravo da se prepuštaš svo- 
joj opsesiji, i da jednu, u osnovi uzaludnu stvar, radiš na način koji je u zadovoljavajućoj 
meri razuman. Pošteno?« 

»Više nego pošteno. Ne tražim da veruješ, ni u najmanjoj meri, u moje istraživanje, 
ali ne želim da smatraš da sam totalni ludak samo zbog toga što se time bavim. Važno je 
da me smatraš mentalno normalnim, inače nećeš ozbiljno primiti ono što želim da ti 
kažem o Hanu.« 

»Ne vidim tu neku vezu.« 

»Evo o čemu se radi«, reče Latimer. »Na osnovu poznanstva koje je trajalo samo 
jedno veče, stekao sam određeno mišljenje o Hanu. Ali takvo mišljenje mogao bi da ste- 
kne i neki običan, tipični paranoik. Pa, ako smatraš da sam ja takav, verovatno je da ćeš 
odbaciti moju ideju.« 

»Ne smatram da si šiznuo. U čemu ti se sastoji ideja?« 

»U tome da on nas špijunira.« 

Baret se morao uporno naprezati da ne bi ispustio podsmešljivo hehetanje koje bi 
razrušilo Latimerovo krhko samo-poštovanje. »Spijunira?« reče on nonšaiantno. »Ne 
misliš valjda ozbiljno. Kako bi iko mogao da špijunira ovde? Mislim, na koji način bi javio 
to što dozna?« 

»Ne znam«, reče Latimer. »Ali, postavio mi je milion pitanja protekle noći. O tebi, o 
Kesadi, o nekima od bolesnih. Hteo je da sazna sve.« 

»Normalna radoznalost novog člana.« 

»Džim, beležio je to. Video sam ga kako piše, onda kad je mislio da ja spavam. Još 
dva sata je ostao budam, i sve je beležio u jedan mali notes.« 

Baret se namršti. »Možda će pisati roman o nama.« 

»Ozbiljno govorim«, reče Latimer. »Pitanja — pa beleške. A kakva je to vrdalama! 
Pokušaj da ga navedeš da kaže išta o sebi.« 

»Pokušao sam. Nisam mnogo saznao.« 

»Znaš li zašto je poslat ovamo?« 

»Ne znam.« 

»Ne znam ni ja«, reče Latimer. »Zbog političkih prestupa, kaže on, ali ostaje pro- 
kleto neodređen. Stekao sam utisak da on ne zna ni šta sadašnja vlada radi, a da i ne 
govorimo o nekakvoj njegovoj opredeljenosti za i protiv. Nisam detektovao nikakva 
strasna politička uverenja kod gospodina Hana. A znaš isto tako dobro kao ja da je sta- 
nica Hoksbil smetlište za revolucionare, agitatore, subverzivce, i svakojako slično sme- 
će, s tim što nikad nismo dobili nijednog robijaša ma koje druge vrste.« 

Baret hladno reče: »Slažem se da je Han zagonetan. Ali za koga bi mogao da špi- 
junira? On nema nikakav način da podnese izveštaj, ako i pretpostavimo da je agent 
vlade. Nasukan je ovde zauvek, baš kao i mi.« 

»Možda je poslat da motri na nas — da obezbedi da ne spremimo neki način 
bekstva. Možda je dobrovoljac koji je po sopstvenoj želji odustao od života u dvadeset 
drugom veku, samo da bi došao među nas i porazio svaki naš eventualni plan. Možda se 
pribojavaju da mi ne izmislimo vremeplovljenje napred. Ili da ne nađemo sistem za 
narušavanje vremenskih linija. Bilo šta. | zato su, recimo, poslali Hana među nas da 
njuška i onemogućava svaku opasnost u zečetku.« 

Baret oseti dodir straha. Sad mu je bilo jasno koliko je blizu paranoje Latimer 
zalutao. U pet-šest rečenica prešao je put od racionalnog izražavanja izvesnih razložnih 
sumnji do upaničenog straha da će ljudi sa Gornjeg fronta preduzimati korake da 
zapreče put bekstva koji je on maltene, već, otovorio. 

Ravnim glasom reče Latimeru: »Ne bih rekao da treba da se brineš, Done. Han je 
čudak, ali nije došao da nam pravi probleme. Tipovi sa Gornjeg fronta su nam već na- 
pravili sve probleme koje će nam ikad napraviti.« 

»A da li bi ti ipak malo pripazio na njega?« 

»Znaš da to hoću. | nemoj oklevati da mi javiš ako Han učini nešto novo što bi bilo 
neobično. Ti si u boljoj poziciji nego ma ko drugi da to učiniš.« 

»Motriću« reče Latimer. »Ne možemo tolerisati gornjefrontaške špijunčine među 

nama« Ustao je i uputio Baretu prijatan osmeh. »Sad ću te pustiti da se predaš svom 
sunčanju, Džime.« 

Latimer ode uz stepenište. Baret ga je pratio pogiedom sve dok nije stigao nado- 
mak vrha i pretvorio se u bledu tačku na kamenitoj pozadini. Mnogo kasnije, Baret 
dohvati svoju štaku i uzdiže se na noge. Stajao je neko vreme zureći u talase okeana, 
nekoliko puta bi zamočio vrh štake u vodu da bi naterao sitna puzava stvorenja u pa- 
nično bekstvo. Najzad se okrenuo i otpočeo dugotrajno, sporo penjanje ka Stanici. 

Tek dva-tri dana kasnije Baret je ulućio priliku da odvuče Lua Hana u stranu radi 
političke diskusije, makar i kratke. Ekspedicija je krenula ka Srednjem moru, i to je na 
neki način bilo i veoma loše, jer bi Baretu dobro poslužile usluge Čarlija Nortona, u cilju 
probijanja Hanovog oklopa. Norton je bio najtalentovaniji teoretičar među hoksbilov- 
cima, čovek koji je umeo da istka dijalektičku tkaninu čak i od materijala koji je najma- 
nje obećavao. Ako bi iko mogao da izmeri dubinu Hanovog političkog angažmana, pod 
pretpostavkom da je Han uopšte imao politički angažman, Norton bi to mogao. 

Ali Norton je bio na čelu ekspedicije, tako da je Baret morao sam da otpočne ispi- 
tivanje. Baretov marksizam je u poslednje vreme pomalo zarđao, tako da on nije bio 
sposoban da nalazi stazice između lenjinističkog, staljinističkog, trockističkog, hrušče- 
vističkog, maoističkog, berenovskijanskog i mgumbveističkog učenja onako vešto kao 
Norton. Ipak, znao je koja pitanja treba postavljati. 

Odabrao je jedno kišno veče kad se činilo da je Han u prilično otvorenom raspolo- 
ženju. Te večeri imaii su jedan sat zabave, jedan duhovito komponovan film načinjen 
radom kompjutera koga je Sid Hačet programirao prošle nedelje. Gornji front je bio 
tako ljubazan da pošalje jedan skromni kompjuter, a Hačet ga je namestio za izradu 
crteža, tako što je specifikovao širine i dužine linija, nijanse sivog i raspon veličina tač- 
kica rastera. Bilo je to dostignuće u isti mah jednostavno i veoma pametno, a ulepšalo 
im je dosadno veče. 

Posle filma, osećajući da je Han opušten u tolikoj meri da bi mogao malčice spustiti 
svoj gard, Baret reče: »Takvi kao Hačet ovde su retkost. Da li si ga sreo pre nego što je 
poslat na put?« 

»Onaj visoki sa oštrim nosem a bez vilice?« 

»Taj. Pametan momak. Bio je glavni kompjuterista u Kontinentalnom oslobodilač- 
kom frontu sve dok nije uhvaćen devetnaeste. On je programirao onu lažnu emisiju u 
kojoj je kancelar Dantel napao svoj sopstveni režim. Sećaš se?« 

»Nisam baš siguran«, reče Han mršteći se. »Pre koliko vremena je to bilo?« 

»Emisija, 2118. Zar bi to bilo pre tvog vremena? Pre samo jedanaest godina. 

»Tad je meni bilo devetnaest«, reče Han. »Valjda tad nisam bio politički jako 
usavršen.« 

»Pretpostavljam da si bio prezauzet studiranjem ekonomije.« 

Han se isceri. »Tako je. Zagnjuren u Nezanimljivu nauku.« 

»l nikad nisi čuo tu emisiju? Nisi čak čuo ni za nju?« 

»Mora biti da sam zaboravio.« 

»Najveće praktična šala veka«, reče Baret, »i ti to da zaboraviš. Poznat ti je Konti- 
nentalni oslobodilački front, naravno.« 

»Naravno«. Činilo se da je Hanu nelagodno. 

»l šta si rekao, sa kojom si grupom ti bio«? 

»Sa Narodnim krstaškim pokretom za slobodu.? 

»Ne znam ih. Neka novija grupa?« 

»Nastala je pre manje od pet godina. U Kaliforniji.« 

»A koji joj je program?« 

»Ma, ono uobičajeno«, reće Han. »Slobodni izbori, predstavnička vlada, otvaranje 
dosijea Službe bezbednosti, ponovno uspostavljanje građanskih sloboda.« 

»A ekonomska orijentacija? Čisti marksisti, ili neka izdvojena grupa?« 

»Pa ne bih rekao da smo stvarno imali neku ekonomsku orijentaciju. Verovali smo 
u... ham, u, ovaj, u kapitalizam sa izvesnim državnim ograničenjima.« 

»Malčice desno od državnog socijalizma, ali malčice levo od laissez-faire? A?« 
sugerisao je Baret. 

»Pa tako nešto.« 

»Ali taj sistem je isproban, i propao je, zar ne? Imao je svoj dan. Vodio je neiz- 
bežno ka totalnom socijalizmu, što je izazivalo reakciju u vidu sindikalističkog kapitaliz- 
ma, a onda nam se popela vlada koja je glumiia slobodarstvo a u stvari, u ime slobode, 
ugušila sve individualne slobode. Pa, prema tome, ako je tvoja grupa jednostavno želela 
da vrati časovnik na, recimo. 1955. godinu, njene ideje nisu mogle vredeti mnogo.« 

Han je izgledao kao da mu je ovo dosadno. »Moraš da shvatiš da ja nisam bio u 
vrhovnim ideološkim savetima.« 

»Samo ekonomista?« 

»Tako je. Spremao sam planove za prelazak na naš sistem.« 

»Bazirajući ih na modifikovanom Rikardovom liberalizmu ?« 

»Pa, da, na neki naćin.« 

»Ali izbegavajući tendenciju ka fašizmu koja je otkrivena u Kejnzovom načinu 
mišljenja ?« 

»Mogao bi tako da kažeš«, reče Han. Ustade i zablista brzim, neodredenim osme- 
hom. »Cuj, Džime, rado bih s tobom nastavio diskusiju nekom drugom prilikom, ali sad 
stvarno moram da idem. Ned Altman me je ubedio da odem do njega i pomognem mu 
da izvede ples za prizivanje munja, da bi ta njegova hrpa smeća oživela. Pa, ako ne za- 
meraš... 

Han se žurno povuče, i ode ne osvrćući se. 

Baret je bio zbunjeniji nego ikad. Han nije ni vodio nikakvu diskusiju koju bi mogao 
»nastaviti«. Učestvovao je u razgovoru ali sasvim jadno i bogaljasto. puštajući da ga 
Baretova pitana guraju tamo-amo. | pri tom je nalupetao gomilu gluposti. Činilo se da 
Han pojma nema o razlikama između Kejnza i Rikarda, štaviše da ga te razlike i ne zani- 
maju, što je veoma čudno kod nekog ko tvrdi da je ekonomista. Nije imao ni najmini- 
mainiju predstavu o programu svoje partije. Njegova revolucionarska pripremljenost 
bila je tako bedna da nije znao čak ni za Hačetovu zaprepašćujuću podvalu izvedenu pre 
jedanaest godina. 

Prevarant od glave do pete, reklo bi se. 

I kako je uopšte moguće da su oni gore doneli odluku da ovakav klinac zaslužuje da 
bude izgnanik na stanici Hoksbil? Ovde su stizali samo vrhunski palitelji političkih 
požara. 

Osuditi nekoga na Hoksbil vrlo je blisko osudi na smrt, a to se ne čini olako. Baret 
nije mogao ni da zamisli zbog čega je Han ovde. Izgledalo je da je istinski uznemiren 
svojim izgnaništvom, i da je stvarno ostavio voljenu ženu za sobom, ali ništa drugo nije, 
kod njega, zvučalo istinito. 

Nije li Han — kao što Latimer sugeriše — nekakav špijun? 

Baret je tu ideju smesta odbacio. Nije želeo da se inficira Latimerovom paranojom. 
Nije verovatno da bi vlada poslala ma koga na jednosmerno putovanje u pozni kambri- 
jum samo da bi špijunirao grupu ostarelih revolucionara koji više nikada neće moći da 
stvaraju probleme. Ali, onda, zašto jeste poslala Hana? 

Mogli bismo i dalje da motrimo na tipa, pomisli Baret 

Deo tog motrenja pao je na Bareta lično. Ali našao je i mnoštvo pomagača. Latimer. 
Altman. Šestorica ili sedmorica drugih. Latimer je za ovo regrutovao većinu pokretnih 
psihotika, onih koji su funkcionisali u običnim dnevnim poslovima ali živeli sa svako- 

jakim strahovima u glavi i bili spremni da poveruju u svašta. 

Zajednički su motrili na pridošlicu. 

Petog dana svog boravka ovde, Han je otišao na ribarenje sa Rudigerovom posa- 
dom. Baret je dugo stajao na ivici geosinklinale, posmatrajući kako čamac poskakuje na 
plahim talasima Atlantika. Rudiger nikad nije išao daleko od obale — sedam, osam sto- 
tina metara — ali talasi su bili žestoki čak i tamo. Valjali su se ka ovoj obali noseći u sebi 
iks hiljada kilometara nakupljenog zamaha. Kontinentalna površ je uranjala u vodu pod 
vrlo blagim uglom, tako da ni na znatnoj daljini od obale voda nije bila osobito duboka. 
Rudiger je merio dubinu zalazeći do 1.600 metara daleko od obale, i saopštio da nije 
našao dubine veće od pedeset metara. Dalje od 1.600 metara niko nikad nije otplovio. 

Nije se tu radilo ni o kakvom njihovom strahu da će pasti sa ruba sveta ako otplove 
predaleko na istok. Jednostavno, bilo je teško veslati čitavu milju u otvorenom čamcu, 
zdepastim veslima načinjenim od starih sanduka za pakovanje. Gornji front se nije setio 
da im pošalje jedan vanbrodski motor. 

Premeštajući pogled ka horizontu, Baret dođe na čudnu pomisao. Njemu je rečeno 
da je stanica za žene, političke zatvorenice, dovoljno odvojena i nedohvatljiva, koju sto- 
tinu miliona godina uz vremensku liniju. Ali otkud je on znao da li je to istina? Mogla bi 
postojati još jedna stanica negde drugde u ovoj istoj godini, i oni za nju nikad ne bi 
saznali. Logor žena, na primer sa one strane okeana, ili čak sa one strane Srednjeg mora 
Severne Amerike. 

Znao je da to nije odveć verovatno. Nervozni tipovi sa Gornjeg fronta mogli su da 
biraju bilo koju tačku u celokupnoj prošlosti, te, prema tome, oni po svoj prilici ne bi 
ostvarili ni najminimalniju mogućnost da se te dve grupe izgnanika spoje i izrode pleme 
mladih disidenata. Izgledi su da bi oni između dva logora ostavili neprobojnu barijeru 
epoha. Baret je ipak smatrao da bi mogao i takvu pretpostavku ubedljivo da izloži ljudi- 
ma. Uz malo napora, mogao bi ih navesti da poveruju u postojanje nekoliko simultanih 
stanica Hoksbil rasutih kojekuda po ovom vremenskom nivou. 

A to bi nas moglo spasti, pomisli on. 

Slučajevi degenerativne psihoze već su nadirali kao grudva snega kad se kotrlja 
nizbrdo i uvećava. Preveliki broj ljudi proveo je premnogo godina ovde, i jedan men- 
talni poremećaj počinjao je da služi kao hrana za sledeće poremećaje, u ovom praz- 
nom beživotnom svetu gde nikad nije trebalo da žive ljudska bića. Ljudima su potrebni 
projekti koji će ih pokrenuti. Već su počeli da se opredeljuju za maloumne projekte kao 
što je Altmanova frankeštajnovska ljubavnica i Latimerovo upinjanje psiho-moći. 

A šta, pomisli Baret ako ja mogu da ih zagrejem za putovanje do drugih kontine- 
nata? 

Ekspedicija oko sveta. Možda mogu da naprave nekakav veliki brod. To bi zaposlilo 
mnogo ljudi tokom dugog vremena. A trebala bi im i navigaciona oprema — kompasi. 
sekstanti, hronometri, ko zna šta sve. Neko bi morao da konstruiše i improvizovani 
radio. Takav projekat mogao bi potrajati trideset ili četrdeset godina. Fokus za naše 
snage, pomisli Baret. Naravno, ja neću doživeti da vidim kako taj brod kreće na put 
Svejedno, to bi mogao da bude način da se spreči katastrofa. Izgradili smo svoje 
stepenište do mora. Sad nam treba neki krupniji zadatak. Dokone ruke, dokon um... 
bolestan um... 

Dopalo mu se to što je smislio. Već nekoliko nedelja bio je obuzet brigom zbog sve 
goreg stanja na Stanici; tražio je način da se suprotstavi tom procesu. Smatrao je da je 
sad našao način. 

Okrete se i vide da Latimer i Altman stoje iza njega. 

»Od kad ste ovde?« upita ih. 

»Dva minuta«, reče Latimer. »Doneli smo ti nešto da pogledaš.« 

Altman živo zaklima glavom. »Treba to da pročitaš. Doneli smo ti da bi pročitao«. 

»Šta to?« 

Latimer mu dade presavijeni svežanj listova hartije. »Našao sam ovo pod Hanovim 
ležajem kad je otišao sa Rudigerom. Po pretpostavci, ja ne bi trebalo da špijuniram 
njegove privatne stvari, ali morao sam da zvernem u te njegove pisanije. | evo. Špijun je 
on, sumnje više nema.« 

Baret poglda na hartije u svojoj ruci. »Procitaću malo kasnije. A o čemu se tu radi?« 

»Tu je opis Stanice, i psihološki portret većine stanovnika«, reče Latimer. Osmeh- 
nuo se ledeno. »Hanovo privatno uverenje o meni jeste da sam poludeo. A o tebi, nešto 
laskavije, ali ne mnogo laskavije.« = 

Altman reče: »Sem toga muvao se oko Čekićax 

»Šta Pa 

»Vid'o sam ga kako ulazi tamo, kasno protekle noći. Ušao je u zgradu. Pratio sam ga 
Razgledao je Čekić.« 

»Pa zašto mi to nisi odmah rekao!« odreza Baret. 

»Nisam bio siguran da je važno«, reče Altman. »Morao sam prvo da popričam sa 
Donom o tome. A to nisam mogao sve dok Han nije otišao u ribolov.« 

Graške znoja se pokazaše na Baretovom licu. »Cuj, Nede, ako ikad više uhvatiš 
Hana da se približava vremeplovskoj opremi, javi mi hitno. Bez konsultacija sa Donom ili 
sa ma kim drugim. Jasno?« 

»Jasno«, reče Altman. Zakikotao se. »Znaš šta ja mislim? Gornjefrontaši su rešili da 
nas likvidiraju. Han je dobrovoljac — samoubica, poslat da nas proveri. Onda šalju kroz 
Čekić bombu, koja eksplodira i uništava Stanicu. Treba da razbucamo i Čekić i Nakovanj 
pre nego što to stignu da urade.« 

»Ali zašto bi slali dobrovoljca — samoubicu?« upita Latimer. »Sem ako raspolažu 
nekim načinom da svog špijuna izvuku...« u 

»U svakom slučaju, ništa ne rizikovati«, ubedivao ih je Altman. »Razoriti Čekić. 
Onemogućiti bombardovanje sa Gornjeg fronta« 

»To bi moglo biti dobra ideja. Ali...« 

»Ama začepite obojica«, zareža Baret. »Pustite me da pogledam ove papire.« 

Udaljio se nekoliko koraka od njih i seo na jednu kamenu ploču. Poče da čita 

Hanov rukopis bio je zgrčen, zguren, sabijao je maksimum informacija na minimum 
prostora, kao da je po Hanovom mišljenju smrtni greh traćiti hartiju. No, ničeg lošeg u 
tome. Hartije je ovde malo bilo, a Han je ove listove, očito, doneo sa sobom, sa Gornjeg 
fronta. Bar je pisao čitko. I njegova mišljenja bila su veoma lako vidljiva. Bolno jasna. 

Napisao je analizu stanja u stanici Hoksbil, i uspeo u nekih pet hiljada reči da iznese 
sve ono za šta je i Baret znao da ide rđavo ovde. Otpisao je Hoksbilovce kao omatorele 
revolucionare u kojima se stara vatra pretvorila u kiselinu. Nabrojao je dokazane luda- 
ke, i granične slučajeve, i one koji su se, kao Kesada i Norton i Rudiger, još držali. Bareta 
je zainteresovala činjenica da je Han ocenio čak i njih trojicu kao ljude pod teškim 
opterećenjem, koji bi se mogli »raspasti« svakog trena. Baretu se činilo da su Kesada, 
Norton i Rudiger podjednako stabilni kao i onog dana kad su pali na Nakovanj stanice 
Hoksbil, ali to je verovatno bila posledica postepenog zamućenja njegovih sopstvenih 
percepcija. Pridošlica kao što je Han verovatno vidi stvari drugačije i tačnije. 

Baret je prinudio sebe da ne preskače tekst u pravcu mesta gde se nalazila Hanova 
ocena njega. 

Kad je do tog mesta stigao čitajući redom sve, i kad je i to pročitao, nije mu bilo 
prijatno. »Baret je«, napisao je Han, »kao moćna greda koju su termiti izjeli iznutra. Iz- 
gleda solidan, ali jedan žešći udar bi ga polomio na komade. Nedavno mu je osakaćeno 
jedno stopalo, i to se evidentno loše odrazilo na njega. Drugi kažu da je bio fizički akti- 
van i da je dobar deo svog autoriteta zasnivao na svojoj fizičkoj veličini i snazi. Sad jedva 

hoda. Ali po mom mišljenju ono što kod njega nije u redu osobeno je za život na stanici 
Hoksbil uopšte, i nema mnogo veze sa njegovim obogaljenjem. Predugo je bio odsečen 
od normalnih ljudskih želja. Rukovodenje Stanicom davalo mu je iluziju stabilnosti, ali ta 
njegova vlast bila je u vakuumu, i zato su se u Baretu dogodile promene kojih on uopšte 
nije svestan. Terapija hitno potrebna. Možda mu pomoći više i nema.« 

Baret je ovo čitao nekoliko puta. Termiti izjeli iznutra... jedan žešći udar... zato su se 
u Baretu dogodile promene... terapija hitno potrebna... pomoći više i nema... 

Ovo ga je razljutilo manje nego što je očekivao. Han ima pravo da misli šta god 
hoće. Baret najzad prestade da čita taj pasus o sebi, i nekako natera sebe da pročita sve 
do poslednje stranice. Hanov esej završavao se rečima: »Stoga preporučujem neodlož- 
no ukidanje kaznene kolonije nazvane "Stanica Hoksbil' i rehabilitaciju kažnjenika, u 
svim slučajevima gde je takva rehabilitacija izvodljiva.« 

Šta bi kog vraga to moglo biti? 

Zvučalo je kao izveštaj komisionara za uslovno oslobađanje! Ali niko ne može biti 
pušten sa stanice Hoksbil. Ta poslednja Hanova rečenica otvorila je ranu kroz koju je 
iskrvarila sva ranija uverljivost teksta. Han je glumio da sastavlja nekakav izveštaj za 
gornje frontašku vladu, očigledno. Ali zid debeo milijardu godina onemogućava pod- 
nošenje tog izveštaja. Znači, Han se zanosi iluzijama, baš kao i Altman, Valdosto i drugi. 
U svom grozničavom umu veruje da može da šalje poruke do Gornjeg fronta, pompezne 
dokumente u kojima će opisivati mane i slabosti svojih kolega robijaša. 

Iz ovoga je proisticala jeziva mogućnost. Možda je Han lud, ali ni u kom slučaju nije 
ovde poludeo, jer nije dovoljno dugo boravio za to. Znači, doneo je svoje ludilo sa 
sobom. 

Šta ako više ne koriste stanicu Hoksbil kao logor za političke zatvorenike, nego kao 
ludnicu? 

Vodopadi psihotika sručuju se na njih. Ljudi koji su skrenuli s uma posle časne 
borbe sa ovakvim zatočeništvom morali bi se skloniti nekud, da bi ostalo mesta za 
obične mentalce. Baret se strese. Presavi Hanove hartije i vrati ih Latimeru, koji je se- 
deo nekoliko metara dalje i pomno ga posmatrao. »Sta misliš o tome?« upita Latimer. 

»Mislim da je teško dati neku ocenu. Ali moguće je da je prijatelj Han emotivno 
poremecen. Zavuci ovo tačno na isto mesto gde je i bilo. Done. I ne daj Hanu ni najma- 
nji nagoveštaj da si ovo čitao ili dirao.« 

»Važi.« 

»I dođi do mene kad god oceniš da postoji nešto što bi ja trebalo da saznam o 
njemu«, reče Baret. »Možda je to jako bolestan dečak. Možda će mu trebati sva pomoć 
koju mu možemo dati.« 

Ribolovci su se vratili rano popodne. Baret vide da je čamac prepun ulova. Han je 
ušao u logor noseći u rukama mnogobrojne trilobite uhvaćene kukama; izgledalo je da 
je dobro pocrneo od sunca i da je zadovoljan svojim izletom. Baret priđe da pregleda 
ulov. Rudiger je bio oduševljen; dizao je u vazduh jednog blistavocrvenog ljuskara koji bi 
mogao biti pra-pradeda svih kuvanih jastoga, sem što nije imao štipaljke napred i što je 
pozadi, gde bi jastogu bio rep, imao opaku trostruku bodlju. Ljuskar je bio dug oko 
šezdeset centimetara, i ružan. 

»Nova vrsta!« kreštao je Rudiger. »Ništa slično ovome ne postoji ni u jednom 
muzeju. Kamo sreće da mogu ovo da stavim na neko mesto gde bi moglo da bude na- 
đeno. Mozda na vrh neke planine.« 

»Da je moglo da bude nađeno, već bi bilo nađeno«, podseti ga Baret. »Još u dvade- 
setom veku bi to neki paleontolog otkopao. Zato, zaboravi tu ideju, Mel.« 

Han reče. »Razmišljao sam o tome. Kako je moguće da na Gornjem frontu niko 
nikad nije iskopao fosilne ostatke stanice Hoksbil? Zar njih ne zabrinjava mogućnost da 
neko od ranih lovaca na fosile nade takve ostatke u kambrijskim slojevima i nadigne 
frku?« 

Baret odmahnu glavom. »Kao prvo, ni jedan paleontolog od postanka nauke pa sve 
do osnivanja stanice Hoksbil u 2105-toj nije iskopao Hoksbil. Zna se da nije, dakle nema 
se o čemu brinuti. A ako bi nešto bilo iskopano posle 2105-te, pa, onda bi svako znao o 
čemu se radi. Tu paradoksa nema.« 

»Sem toga«, reče Rudiger tužno, »kroz milijardu godina ovaj sloj stena biće na dnu 
Atlantika i biće pritisnut sa jedno dva-tri kilometra taložnih stena. Nema nikakve šanse 
da nas nađu. Niti da će iko na Gornjem frontu ikad videti ovog drugara koga sam danas 
uhvatio. Ali, baš me briga. Ja sam ga video. Ja ću ga secirati. Njihov gubitak.« 

»Ali ti je žao što nauka nikad neće saznati za ovu vrstu«, reče Han. 

»Dabome da mi je žao. Ali, jesam li ja kriv za to? Nauka zna za ovu vrstu. Ja. Ja sam 
nauka. Ja sam vodeći paleontolog ove epohe. Nije moj propust ako svoja otkrića ne 
mogu da dostavim profesionalnim publikacijama.« Namrštio se i otišao, noseći velikog 
crvenog ljuskara. 

Han i Baret se pogledaše. Osmehnuše se, obojica reagujući prirodno na Rudigerov 
ispad gunđanja. Onda Baretov osmeh izblede. 

... termiti... jedan žešći udar... terapija... 

»Nešto nije u redu?« upita Han. 

»Sto pitaš?« 

»Odjednom si se tako smračio.« 

»Noga me zabolela«, reče Baret. »Dešava se to meni, znaš. Hajde. Pomoći ću ti da 
to nosiš. Imaćemo većeras svež trilobitski koktel.« 

Nešto pre ponoći, Bareta probudiše koraci ispred njegove kućice. Dok se pridizao u 
sedeći položaj i pipanjem tražio prekidač svetiljke, Ned Altman jurnu kroz vrata, u 
kućicu. Baret ga pogleda žmirkavo. 

»Šta je?« 

»Han!« promuklo uzviknu Altman. »Opet se zeza oko Čekića. Upravo smo ga videli 
kako ulazi u zgradu.« 

Baret se oslobodi sna kao foka kad izbija iz vode. Zanemarujući uporno pulsiranje 
bola u stopalu, ustade iz postelje i dograbi dva-tri komada odeće. Uplašio se i više nego 
što je želeo da dopusti da Altman primeti. Ako Han, blesaveći se oko temporalnih me- 
hanizama, slučajno razbije Čekić, oni možda nikad neće dobiti sa Gornjeg fronta opre- 
mu za popravljanje te štete. A to bi značilo da će sve buduće isporuke robe — ako ih 
uopšte bude — stizati u bilo kojoj godini, nasumično. Sem toga, šta to Han hoće da ura- 
di sa Čekićem? 

Altman reče: »Latimer je tamo, drži ga na oku. Posumnjao je kad se Han nije vratio 
u kućicu, pa je pozvao mene, pa smo krenuli da ga tražimo. Kad, eto ti njega tamo, 
njuška nešto oko Čekića« 

»Sta je radio?« 

»Ne znam. Čim smo videli gde ulazi, ja sam krenuo ovamo da te pozovem. Don 
motri.« 

Baret ishrama iz kućice i pođe ka glavnoj zgradi, čineći ono što je za njega bilo 
najpribližnije trčanju. Bol je pulsirao nagore iz noge, kroz donju polovinu njegovog tela 
poput mlazeva vrele kiseline. Štaka se nemilosrdno zarivala u njegovo pazuho kad god 
bi preneo svu svoju težinu na nju. Njegova kljasta noga, čije stopalo je slobodno landa- 
ralo, gorela je hladnim sjajem. Glavnmu tereta nosila je njegova desna noga ali je pri 
tom škripala i pucketala. Altman je bez daha trčao pokraj njega. Stanicom je u ovo doba 
vladala tišina. 

Dok su prolazili pored Kesadine kućice, Baret pomisli da probudi doktora i povede 
ga sa sobom. Ipak odluči da to ne učini. Kakvu god nevolju Han spremao, on će moći 

sam da je sredi, činilo mu se. Još ima snage u staroj izgriženoj gredi. 

Latimer je stajao na ulazu u glavnu kupolu. Bio je na ivici panike, ako ne i s one 
strane te ivice. Od straha i šoka brbljao je nepovezano. Baret nikad ranije u životu nije 
video čoveka koji tako brblja. 

Baret svojom šaketinom silovito zahvati Latimerovo uzano rame i grubo reče: »Gde 
je on? Gde je Han?« 

»On... nestao je« 

»Šta ti to znači? Kuda je otišao?« 

Latimer jeknu. Lice mu je bilo belo kao riblji trbuh. »Popeo se na Nakovanj«, 
izbrblja Latimer naglo. »Svetlo se upalilo — onaj sjaj. | onda je Han nestao!« 

»Ne«, reče Baret. »To nije moguće. Svakako si pogrešio.« 

»Video sam kako je nestao!« 

»On se skriva u zgradi, tu negde«, insistirao je Baret. »Zatvarajte ta vrata! Da ga 
potražimo!« 

Altman reče: »Verovatno je stvarno nestao, Džim. Ako Don kaže da je nestao...« 

»Ma popeo se tačno na Nakovanj. Onda je sve pocrvenelo, i, tek, nema njega.« 

Baret stisnu pesnice. Osećao je u glavi, neposredno iza čela, belo usijanje koje ga je 
maltene navelo da zaboravi svoje stopalo. Sad je uvideo svoju grešku. Oslonio se, u 
špijuniranju, na dvojicu očiglednih, dokazanih ludaka, što, već samo po sebi, nije oso- 
bito normalan postupak. Čovek se poznaje po tome kako bira svoje pomagače. Eto, on 
se oslonio na Altmana i Latimera, i sad od njih dobija onakve informacije kakve se od 
takvih špijuna mogu i očekivati. 

»Ti haluciniraš«, reče on Latimeru kratko. »Ned, idi probudi Kesadu i reci mu da 
dođe smesta. Ti, Done, ostaćeš tu pored ulaza, pa, ako se Han pojavi, zadatak ti je da 
vrištiš koliko te grlo nosi. A ja ću ga potražiti po zgradi.« 

»Čekaj«, reče Latimer. Imao se utisak da on opet vlada sobom. »Džim, pamtiš li kad 
sam te pitao da li smatraš da sam lud? Rekao si da ne smatraš. Imao si poverenja u 
mene. Kažem ti da nisam halucinirao. Video sam kako Han iščezava. Ne mogu to da 
objasnim, ali dovoljno sam racionalan da znam šta sam video.« 

Blažim tonom, Baret reče: »U redu. Možda je tako. Ipak ti ostani kod vrata. Ja ću da 
preduzmem jednu brzu proveru.« 

Krenuo je da obilazi prostorije unutar kupole, počinjući od prostorije u kojoj se 
nalazio Čekić. Činilo se da je tamo sve u redu. Nije se primećivalo nikakvo svetlucanje 
Hoksbilovog polja, ništa nije bilo pomaknuto. U toj dvorani nije bilo plakara niti ormara 
gde bi se Han mogao sakriti. Kad je temeljito pregledao tu prostoriju, Baret je otišao 
dalje, prvo u ambulantu, pa u salu za ručavanje, pa kuhinju i sobu za rekreaciju. Gledao 
je i gore i dole. Nigde Hana. Naravno, bilo je u tim prostorijama mnogo mesta gde se 
Han mogao sakriti, ali Baret nije verovao da je Han tu. Dakle, sve je to samo neka 
grozničava Latimerova fantazija. Završio je obilazak i našao se opet kod glavnog ulaza 
Tamo je Latimer još uvek stražario. Pridružio mu se i pospani Kesada. Altman je, bled i 
drhturav, stajao odmah do vrata, napolju. 

»Sta se zbiva?« upita Kesada. 

»Nisam siguran«, reče Baret. »Don i Ned su pomislili da su videli Lua Hana kako se 
glupira nešto oko vremeplovske opreme. Proverio sam zgradu, i njega tamo nema, 
znači možda su malčice pogrešili. Predlažem da ih obojicu odvedeš u ambulantu i daš 
im po jednu injekciju nečega što će im smiriti nerve, a onda da pokušamo svi da se vra- 
timo na spavanje.« 

Latimer reče: »Kažem vam da sam video...« 

»Tišina!« upade Altman. »Slušajte! Kakav je to zvuk?« 

Baret oslušnu. Zvuk je bio jasan i snažan: šištanje i cviljenje jonizacije. Takav zvuk 
daje Hoksbilovo polje. Odjednom mu se sva koža naježi. Tihim glasom on reče 
»Uključilo se polje. Verovatno ćemo dobiti neku robu. 

»U ovo doba?« reče Latimer. 

»Ne znamo mi koje je sad doba dana na Gornjem frontu«, reče Baret. »Svi vi ost- 
anite tu. Ja idem da proverim šta je sa Čekićem.« 

»Možda bi trebalo da pođem i ja s tobom«, sugerisao je Kesada blago. 

»Ostani tu!« zagrme Baret. Zastade; bilo mu je neprijatno što je na tako eksplozi- 
van način ispoljio svoj bes. »Dovoljno je da ide samo jedan od nas, Vratiću se odmah.« 

Ne čekajući nikakvo dalje neslaganje, on se okrete i zahrama hodnikom ka dvorani 
sa Čekićem. Ramenom je gurnuo vrata i zavirio unutra. Nije bilo potrebno da pali svetlo. 
Crveni sjaj Hoksbilovog polja osvetljavao je sve. 

Baret se zaustavio tačno u vratima. Jedva se usuđujući da diše, zurio je ukočeno u 
Ćekić, prateći kako se sjaj kreće ka dubljim nijansama, od ružičastog postepeno ka 
grimiznom, i kako se širi obuhvatajući i Nakovanj ispod Čekića. 

Onda, gromki pucanj implozije, i Lu Han ispade niotkud i ostade, momentalno u 
temporalnom šoku, na širokoj ploči Nakovnja. 

U mraku, Han u prvi mah nije ni video Bareta. Polako se podigao u sedeći položaj, 
stresajući sa sebe ošamućujuće efekte putovanja kroz vreme. Posle nekoliko sekundi 
odgurnuo se ka rubu Nakovnja i pustio da mu noge vise preko ivice. Razmahivao je 
nogama da ojača cirkulaciju. Nekoliko puta je duboko udahnuo. Najzad je skliznuo na 
pod. Još u trenutku kad je stigao, svetlost je nestala, i on se kretao obazrivo, kao da se 
plaši da će udariti u nešto.» 

Odjednom Baret upali svetlo i reče: »Šta muvaš ti to. Hane?« 

Mladi čovek ustuknu kao da ga je neko udario u stomak. Uvukao je vazduh naglo i 
čujno. Odskočio je nekoliko koraka unazad i digao obe ruke kao da se brani. 

»Odgovori mi«, reče Baret. 

Han povrati svoju smirenost. Hitro pogleda mimo Baretove zdepaste figure, prema 
hodniku, i reče: »Pusti me da prođem, a? Ne mogu sad da objašnjavam.« 

»Bilo bi ti bolje da objasniš odmah.« 

»Svima će biti lakše ako ne objasnim«, reče Han. »Puštaj me da prođem. « 

Baret je i dalje zaprečavao vrata. »Želim da znam gde si bio. Šta si to radio sa 
Čekićem?« 

»Ništa. Proučavao ga.« 

»Pre minut vremena, nisi bio u ovoj dvorani. Onda si se pojavio. Odakle si došao, 
Hane?« HM 

»Grešiš. Stajao sam tačno iza Čekića. Nisam... 

»Video sam te kako padaš na Nakovanj. Putovao si kroz vreme. Tačno?« 

»Nisam.« u 

»Nemoj mi lagati! Našao si neki način da putuješ napred kroz vreme, zar ne? Spi- 
junirao si nas, a onda si jednostavno otišao negde da podneseš izveštaj — u nekad, ne 
negde — i sad si se vratio.x 

Hanovo čelo sijalo je od znoja. »Upozoravam te«, reče on. »Ne postavljaj suviše 
pitanja. Znaćeš sve kad dođe vreme. Ovo nije to vreme. A sad, molim te, pusti me da 
prođem.« 

»Hoću prvo odgovore«, reče Baret. Uvideo je da drhti. Odgovore je već znao, i oni 
su ga uzdrmali do dna duše. Znao je gde je Han bio. 

Han nije rekao ništa. Načinio je, sa oklevanjem, nekoliko koraka prema Baretu, koji 
se nije micao; činilo se da hvata zamah za juriš ka vratima. 

Baret reče: »Ne izlaziš odavde dok mi ne kažeš ono što želim da znam.« 

Han pojuri u napad. 

Baret mu se čvrsto postavio na put, upro se štakom o okvir vrata, zdravom nogom 

o pod, i tako je čekao da mladi čovek stigne do njega. Računao je da je nekih četrdeset 
kilograma teži od Hana. To bi moglo biti dovoljno da nadvlada razliku od trideset godina 
i jedne noge, koja je išla Hanu u korist. Sudar, i Baret sjuri šake Hanu na pleća, nastojeći 
da ga zadrži, da ga prisili da ostane u dvorani. 

Han uzmače nekoliko centimetara. Cutke pogleda ka Baretu i opet navali napred. 

»Ne — nemoj — « zastenja Baret. »Ne puštam te.« 

»Ne želim ovo da radim«, reče Han. 

I opet se natisnu napred. Baret oseti da pod tim pritiskom počinje da popušta. Zari 
obe šake najjače što je mogao u Hanova pleća i pokuša da ga odgurne natrag u dvora- 
nu, ali Han ostade čvrsto na svom mestu, tako da se sva Baretova energija pretvarala u 
potisak koji je gurao njega na jednu stranu isto toliko jako koliko i Hana na drugu. 
Izgubio je kontrolu nad štakom, koja iskliznu ispod njegovog pazuha. Trenutak agonije, 
dok se cela Baretova težina oslanjala na zdrobljenu beskorisnost njegovog levog 
stopala; a onda, kao da se noge tope ispod njega, on poče da tone ka podu. Tresnu tako 
žestoko da je to nadaleko odjeknulo. 

Uleteše Kesada, Altman i Latimer. Baret se, na podu, grčio od bola. Han je stajao 
nad njim, šaka sastavljenih; izgledao je nesrećan. 

»Zao mi je«, reče. »Nije trebalo da pokušaš tako da se rveš sa mnom.« 

Baret je besno zurio u njega. »Putovao si kroz vreme, je I' tako? Sad možeš da mi 
odgovoriš!« 

»Da«, reče Han najzad. »Otišao sam do Gornjeg fronta.« 

Sat kasnije, pošto je Kesada upumpao u njega dovoljno neurodepresanata da spreči 
da Baret ne iskoči iz kože od bolova, Baret saznade celu priču. Han nije želeo prerano 
da je otkrije, ali se posle tog malog okršaja predomislio. 

Sve je bilo veoma jednostavno. Plovljenje kroz vreme sad je bilo moguće u oba 
smera. Pokazalo se da su impresivna »duboka« objašnjenja o nemogućnosti plovljenja 
u oba smera zbog toka entropije ipak samo prazne priče. »Od kada je to poznato?« 
upita Baret. 

»Bar pet godina. Još nismo tačno utvrdili kad je došlo do proboja. Kad budemo 
završili pregled svih tajnih arhiva bivše vlade...« 

»Bivše vlade?« 

Han klimnu glavom. »U januaru je bila revolucija. | to ne ona stvarno nasilna vrsta 
revolucije. Sindikalisti su prosto istrunuli iznutra, i čim ih je neko prvi put gurnuo, 
jednostavno su se srušili.« 

»Da li je to bilo truljenje?« reče Baret, crveneći. »lli termiti? Ne mešaj metafore.« 
Han pogleda na drugu stranu. »U svakom slučaju, vlada je pala. Sad nam je na vlasti 
privremeni libaralni režim. Ne pitajte me mnogo o tome. Nisam politički teoretičar. 
Nisam čak ni ekonomista. To ste i sami pogodili.« 

»Pa onda šta si?« E 

»Policajac«, reče Han. »Clan komisije koja ispituje sistem zatvora bivše vlade. 
Uključujući i ovaj zatvor.« 

Baret pogleda Kesadu, zatim Hana. Misli su vrtložile kroz njega; nije pamtio da su 
ga događaji ikada tako saleteli. Morao se jako truditi da izbegne novi napad drhtanja. 
Glas mu je pomalo drhtao dok je govorio: »Došao si u prošlost da bi osmotrio stanicu 
Hoksibil, tačno? Pa si noćas otišao na Gornji front da javiš šta si ovde video. Smatraš da 
smo prilično jadna gomilica, a?« 

»Svi ste vi ovde trpeli teške stresove«, reče Han. »Imajući u vidu uslove vašeg ro- 
bijanja... 

Kesada mu upade u reč. »Ako je sad na vlasti liberalna vlada, i ako je moguće 
dvosmerno vremeplovlje, onda da li sam u pravu kad pretpostavljam da će robijaši 
hoksbilovci biti poslati na Gornji front?« 

»Naravno«, reče Han. »To će se učiniti što pre bude mogućno. U tome se i sasto- 

jala čitava svrha moje izviđačke misije. Prvo utvrditi da li ste vi uopšte još živi, a onda i u 
kakvom ste stanju, i koliko vam je potrebna terapija. Biće vam, prirodna stvar, omo- 
gućeno da koristite sve prednosti modernog načina lečenja. Neće se štedeti u...« 

Baret jedva da je obraćao ikakvu pažnju na Hanove reči. On se cele noći plašio 
nečeg sličnog, još od kada mu je Altman kazao da Han petlja nešto oko Čekića, ali nijed- 
nog trenutka nije sebi dozvolio da potpuno poveruje da bi ovako nešto bilo stvarno 
moguće. 

Video je kako se njegovo kraljevstvo raspada. 

Video je sebe kako se vraća u svet koji neće moći ni da počne da shvata — hromi 
Rip Van Vinkl, koji se vraća posle dvadeset godina. 

Video je svoj odlazak sa mesta koje mu je postalo dom. 

Baret umorno reče: »Znaš, neki ljudi neće moći da podnesu šok oslobođenja. Ako 
budu bačeni u stvarni svet, to ih može jednostavno ubiti. Mislim na odmakle psihotike 
— na Valdosta i slične.« 

»Da«, reče Han. »Pomenuo sam ih u svom izveštaju«. 

»Biće potrebno postepeno ih pripremati za povratak. Može biti potrebno nekoliko 
godina da ih pripremimo za tu ideju. Moglo bi to potrajati čak i duže«. 

»Ja nisam terapeut«, reče Han. »Uradiće se ono što doktori budu smatrali da treba, 
pa ma šta to bilo. Možda će biti potrebno zadržati ih ovde. Jasno mi je da bi moglo biti 
malo žešće drmusanje poslati ih nazad, posle dvadeset godina provedenih u uverenju 
da povratka nema«. 

»Nije samo to«, reče Baret. »Mnogo se posla može ovde uraditi. Naučnog posla. 
Istraživačkog. Ne bih rekao da stanicu Hoksbil treba zatvarati«. 

»Niko nije rekao da je treba zatvoriti. Imamo čvrstu nameru da je zadržimo u 
upotrebi, ali ne kao zatvor«. 

»Dobro«, reče Baret. Petljao je dok nije našao svoju štaku i mukotrpno se uzdigao 
na noge. Kesada pode ka njemu kao da želi da ga pridrži, ali ga Baret otrese od sebe. 
»Haj'mo napolje«, reče on. 

Izišli su iz zgrade. Siva izmaglica pokrila je Stanicu, a sićušna kiša poče da pada. 
Baret pogleda kućice razasute oko njih. Zatim okean, mutno vidljiv na istoku, pri bledoj 
mesečini. Pomisli na Carlija Nortona i ekipu koja je krenula ka Središnjem moru. To 
društvance će se istinski iznenaditi kad se vrati kroz nekoliko nedelja i otkrije da svako 
može da ode kući ako želi. 

Baš čudno: počeo je da oseća neki iznenadan pritisak oko očnih kapaka, kao da 
nekakve, valjda, suze pokušavaju da se probiju napolje. 

Okrete se Hanu i Kesadi. Tiho im reče: »Da li ste pratili ono što sam pokušavao da 
vam kažem? Neko mora da ostane ovde i olakša prelazni period onim bolesnicima koji 
neće biti u stanju da podnesu šok povratka. Neko mora da održava dalje funkcionisanje 
baze. Neko mora da objašnjava stvari novim ljudima koji će dolaziti ovde, naučnicima«. 

»Normalna stvar«, reče Han. 

»Onaj koji to bude radio — onaj koji ostane — mislim da to treba da bude neko ko 
dobro poznaje Stanicu, neko ko je sposoban da se vrati na Gornji front ali je voljan da se 
žrtvuje i ostane. Pratite me? Dobrovoljac«. Osmehivali su mu se. Baret se zapitao nema 
li u tim njihovim osmesima nečeg pokroviteljskog. Pitao se nije li malo previše providan. 
Ma do vraga sa ovom dvojicom, pomisli on. Udahnu kambrijski vazduh duboko, tako 
mnogo vazduha da se njegov grudni koš veličanstveno raširi. 

»Nudim da ja ostanem«, reče Baret jakim glasom. Ratobomo se zapiljio u njih, da 
se ne bi neko slučajno usprotivio. Ali, znao je da niko neće smeti da se protivi. U stanici 
Hoksbil on je kralj. | namerava da to i ostane. »Ja ću biti taj dobrovoljac«, reče on. »Ja 
sam taj koji će ostati«. 

I pređe pogledom preko svog kraljevstva na vrhu brega. 

ROBERT 
SILVERBERG 


Ako bismo sproveli anketu u cilju da 
saznamo koji su SF pisci najpopularniji 
među našim čitaocima, retko ko bi ime 
Roberta Silverberga istakao na prvo mes- 
to. To nije ni čudo s obzirom da je tek 
neznatan deo njegovog ogromnog SF opu- 
sa (osamdesetak romana i preko dve sto- 
tine priča) objavljen kod nas, i to ne 
najbolja njegova dela. Ako bismo vam 
tvrdili da je Robert Silverberg jedan od 
najznačajnijih i najvećih svetskih SF pisaca, 
verovatno nam ne biste verovali. A stvari 
stoje upravo tako. 

Još kao dvadesetogodišnjak, počeo je 
da zarađuje od pisanja toliko da se može 
izdržavati, a posle diplomiranja na Kolum- 
bijskom univerzitetu potpuno se posvetio 
pisanju. U početku to su bili najrazno- 
vrsniji romani za razna šund izdanja, na 
desetine godišnje a ostalo je zabeležno da 
je u sezoni 62/63. napisao preko četrde- 
set pet romana. Naravno, kod ovakve 
hiperprodukcije nema govora o nekom 
posebnom kvalitetu, pisac se navikava da 
piše brzo, po šablonu i sa klišetiziranim 
likovima, utapa se u masu sebi sličnih, i 
gubi se kao individua. 

Robert Silverberg je jedan od retkih pi- 
saca koji je počeo kao šund-autor, posti- 
gao zapažen uspeh u tom domenu stvara- 
laštva, a zatim se okrenuo ozbiljnijem 
pisanju i dosegao same vrhove umetničke 
proze. O njegovom opusu se ne može 
govoriti kao o nečem završenom, niti se 
mogu doneti konačni sudovi o pojedinim 
temama koje on obrađuje (odnos neuobi- 
čajenog čoveka prema svakodnevnom 
društvu i neuobičajene okolnosti u koje 
dospeva normalan čovek) jer on i dalje 
aktivno stvara, tek je prešao svoju pede- 
setu godinu, ulazi u najplodniji period 
stvaralaštva, prošle godine dobio je nagra- 
du Nebula za svoju novelu Plovidba za 
Vizantiju i ove godine je bio u najužoj 
konkurenciji. 


Do sada, od njega imamo nekoliko ro- 
mana koji su bez ikakve sumnje prava 
remek-dela: Umiranje iznutra (Dying 
inside) o telepati koji u srednjoj dobi svog 
života počinje da gubi svoju izuzetnu moć, 
s kojom je naučio da živi i koja ga je vodila 
kroz život; Knjiga lobanje (The Book of 
Skulls) o sazrevanju četvorice mladića koji 
pokušavaju da dostignu besmrtnost, ro- 
man o beznađu patnje i nadanja svakog 
od njih jer ima mesta samo za jednog; 
Vreme promene (The Time of Changes) o 
čoveku koji nastoji da promeni krajnje 
dehumanizovano društvo kome pripada, 
društvo koje ne priznaje individualnost i 
ljubav; Zamak Lorda Valentina (Lord 
Valentine's Castle), njegov najuspešniji 
izlet u fantaziju, sa serijom propratnih 
priča; Svet iznutra (The Wold inside), do 
savršenstva razrađene moguće posledice 
prekomerne populacije stvanovništva; 
Staklena kula (Tower of Glass), gde se 
pozabavio androidima i postepenim ne- 
stajanjlem granice između njih i ljudi... 
popis njegovih izvanrednih romana se 
ovim ne završava, ali i ovo je dovoljno da 
se uvidi velika raznovrsnost Silverber- 
govog stvaralaštva. 

Umesto zaključka, izražavamo nadu da 
će se jugoslovenski SF izdavači malo više 
pozabaviti ovim piscem, jer je bez uvida u 
njegov opus nemoguće na realan način 
sagledati domete savremene svetske 
naučne fantastike. 


45 


E 


pona a 6/6] "ONIGNIANO JO GHOM JHL <S 


4 


== uno 27 "X ems 


REC OSLOBOĐENJA 


Gde se našao? Pod je bio tvrd i klizav, vazduh crn i zagušljiv, i to beše sve. Izuzev 
glavobolje. Opružen po hladnom i vlažnom podu, Festin zastenja, a potom pozva: 
»Osoblje!« Kada se čarobnjakovo osoblje iz jovika ne stvori kraj njega, sinu mu da je u 
opasnosti. Ustade i. kako nije bilo osoblja da mu podesi svetlo, on, tarući palac o 
kažiprst, proizvede varnicu, mrmljajući sugurnu Reč. Plavi divlji oganj iskoči iz varnice i 
izvi se lagano kroz vazduh, pršteći. »Gore«, reče Festin, i ognjena lopta se nesigurno 
zanjiha naviše, sve dok ne nabasa na zasvođena vrata u podu vrlo visoko gore, toliko 
visoko da Festin, projektujući se u ognjenu loptu, spazi svoje rođeno lice četrdeset 
stopa niže, kao bledu tačku u tmini. Svetlo se ne odbi od vlažnih zidova, koji behu 
satkani izvan noći, magijom. On se pribra i naredi: »Napolje«. Lopta izdahnu. Festin 
sede u mrak, pucketajući zglobovima. 

Mora da je bio začaran otraga, iznebuha. Koliko se seća, šetao je svojom šumom 
radi noćnog razgovora sa drvećem. U poslednje vreme, u ovim samotnim godinama 
usred svog života, bio je opterećen osećanjem gubitka, nepotrošene snage, pa potrebu- 
jući da se nauči strpljenju, napustio je sela i otišao da razgovara sa drvećem, naročito 
hrastovima, kestenima i tim sivim jovama, čije je korenje u dubokom dosluhu sa teku- 
ćim vodama. Prošlo je šest meseci otkad je poslednji put razgovarao sa ljudskim 
stvorom. Beše obuzet suštinom, ne bacajući čini, i ne dosadujući nikom. Pa ko ga je 
onda opčinio i zatvorio u ovu smrdljivu jamu? »Ko?« zahtevao je odgovor od zidova, i 
polagano, jedno ime se sabra na njima, klizeći dole poput guste crne kaplje, isceđene iz 
pora kamena i spora gljive: »Vol«. 

Festina u trenu obli hladan znoj. 

Davno beše čuo o Volu Groznom, za kog se pričalo da je više nego čarobnjak, ali 
manje nego čovek; prelazio je s ostrva na ostrvo Vanjskog Dosega, upropašćujući dela 
drevnih naroda, porobljavajući ljude, sekući šume, pustošeći polja i zatvarajući u po- 
dzemne grobnice svakog čarobnjaka koji je pokušao da ga nadjača. Izbeglice sa poru- 
šenih ostrva kazivahu uvek istu priču, da je dolazio noću, na tamnom vetru preko mora. 
Njegovi robovi slediše ga u lađama. Ove su videli, ali niko od njih nikad ne vide Vola.. 
Tu, na ostrvlju, beše puno ljudi i spodoba zle volje, i Festin, mlad čarobnjak obuzet 
svojom obukom nije obraćao mnogo pažnje na ove priče o Volu Groznom. »Ja mogu da 
zaštitim ostrvo«, razmišljao je, znajući svoju neoprobanu moć, i vratio se rođenim 
hrastovima i jovama, glasu vetra u njihovim krošnjama, ritmu rasta njihovih debala i 
grana, ukusu sunca u lišću, tamnoj vodi oko korenja... — Gde su sada bila drveta, 
njegovi stari drugari? Je li Vol uništio šumu? 

Rasanivši se najzad podigavši se na noge, Festin načini dva široka pokreta ukru- 
ćenim rukama, izvikujući jedno ime, koje bi moglo rasprsnuti sve brave i razvaliti sva 
vrata načinjena ljudskom rukom. Ali, ovi zidovi, oplođeni mrakom i imenom njihovog 
graditelja, ne mare, ne čuju. Ime se vrati natrag, zabubnjavši u Festinovim ušima tako 
snažno da on pade na kolena, pokrivajući glavu rukama, dok se odjek sasvim ne izgubi u 
svodovima nad njim. Zatim, još uzdrman vraćenim udarcem, sede premišljajući. 

Bili su u pravu. Vol je jak. Ovde, na njegovoj vlastitoj zemlji, unutar ove, činima 
sagrađene tamnice u zamku, njegova magija odolela bi bilo kom direktnom napadu; k 
tome, Festinova moć beše, gubitkom osoblja, prepolovljena Ali, čak ni njegov hvatač 
nije mu mogao oduzeti moći Projektovanja i Transformacije, samo njemu svojstvene. 
Pa nakon što protrlja glavu u kojoj je sada već osećao dvostruk bol, Festin se preobrazi. 
Telo mu se polagano pretopilo u oblak fine magle. Leno, vukući se, magla se uzdiže s 
poda, zgušnjavajući se gore duž klizavih zidova, dok, tamo gde zid dodiruje svod, ne 
pronađe jednu uzanu pukotinu, pa tuda, kaplju po kaplju, poče da otiče. Gotovo je bila 
sasvim istekla kad vruć vetar, kao iz topioničke peći, navali na nju, raspršujući i sušeći 
maglene čestice. Magla se žurno povuče u podrum, spusti se spiralno na pod, uze Festi- 
nov oblik i leže, dahćući. Transformacija je, za introvertne čarobnjake Festinovog kova, 
emocionalni napor; kada se tome doda šok uzrokovan suočenjem sa neljudskom smrću 

u nečijem tudem obliku, iskustvo postaje strašno. Festin je ležao časak, jedva dišući. 
Beše se i na sebe rasrdio. Najzad, ideja o bekstvu u vidu magle, bila je prilično naivna. 
Svaka budala zna taj trik. Vol sigurno samo beše ostavio vruć vetar da čeka. Festin se 
pretvori u malog crnog slepog miša, odlete do tavanice, preobrazi se u tanušan mlaz 
običnog vazduha, i iscedi kroz pukotinu. 

Ovoga puta glatko je izašao van i nežno dolebdeo u dvoranu, gde stade na noge 
prema jednom prozoru, kad ga žestoko osećanje da je izložen opasnosti navede da sa- 
bere snage, s praskom uzimajući, prvi put, mali, koherentan oblik — poput zlatnog 
prstena. To je upravo bilo dobro. Uragan arktičkog vazduha, koji bi rasturio njegov vaz- 
dušni oblik i u neopoziv haos, samo ga ovlaš zamrznu. Kad oluja presta, on leže na mer- 
merni pločnik, pitajući se koji bi oblik najbrže umakao kroz prozor. 

Zakotrlja se, ali prekasno. Jedan ogroman, bezlični trol" dugim korakom pređe pre- 
teći pločnikom, stade, uhvati prsten koji se kotrljao velikom brzinom i podiže ga u 
ogromnoj šaci od krečnjaka. Trol otkorača do vrata u podu, podiže ih jednom gvozde- 
nom ručicom i izgunđanom vradžbinom, zatim baci Festina dole, u mrak. On je padao 
četrdeset stopa a potom zveknu o kameni pod. 

Vrativši sebi pravi oblik, ustade, skrušeno trljajući smoždeni lakat. Dosta je trans- 
formacije na gladan stomak. Gorko žudaše za svojim osobljem, jer bi sad mogao imati 
naručeno koliko god želi hrane za večeru. Bez osoblja, iako može promeniti oblik i 
postići izvesne čini i sile, ne može preobraziti ili pozvati sebi nijednu materijalnu stvar 
— ni munju, niti jagnjeći kotlet. 

»Strpljenja«, rekao je Festin sebi i kada je povratio dah, rastvori svoje telo u be- 
skrajno fina ulja koja se isparavahu i postajahu mirisom jagnjećeg kotleta što se prži. Još 
jednom se upravi kroz pukotinu. Trol, koji je čekao, onjuši sumnjičavo, ali Festin se uto 
pretvori u sokola i odlete pravo ka prozoru. Trol nasrnu za njim, kasno, i viknu gromkim 
glasom: »Soko! Držite sokola!« Obarajući se s visine preko začaranog zamka prema 
svojoj šumi koja je ležala skrivena na zapadu, dok su mu sunčeva svetlost i blesak mora 
zaslepljivali oči, Festin jahaše vetar kao strela. Ali, jedna brža strela ga sustiže. Kriknuvši, 
pade. Sunce, more i tvrđave okrenuše mu se oko glave i iščeznuše. 

Ponovo se probudio na vlažnom podu tamnice, okrvavljenih ruku, kose i usana. 
Strela beše pogodila njegovo krilo ptice, u stvari rame čoveka. Još ležeći, gunđaše jednu 
vradžbinu da zatvori ranu. U momentu je bio sposoban da ustane i pribere se za dužu, 
dublju vradžbinu izlečenja. Ali, beše izgubio dosta krvi, a s njom i snage. Hladnoću koja 
mu se uvukla u koštanu srž, čak ni vradžbina izlečenja nije mogla da ublaži. Tama mu 
beše u očima, čak i kad upali plavi divlji oganj i osvetli vazduh koji je zaudarao: to je ista 
crna magla koju je video dok je leteo, kako nadvisuje šumu i male gradove u njegovoj 
zemlji. 

Odbrana te zemlje zavisila je od njega. 

Nije se ponovo smeo usuditi na direktno bekstvo. Bio je suviše slab i bolestan. 
Imajući previše poverenja u svoju moć, beše izgubio snagu. Sada, koji god oblik uzeo, 
slabost bi ga omela, i bio bi ulovljen. 

Drhteći od hladnoće, zgurio se pustivši da iz ognjene lopte ispršti i poslednji atom 
močvarnog metana. Miris mu je prizvao u sećanje sliku močvara što se protežu od 
bedema koji opasuju šumu, ka moru, njegovih milih močvara do kojih ljudi nisu dospeli, 
gde, stuštivši se, labudovi lete dugo i ravno gore, između tihih malih ribnjaka i ostrva 
pokrivenih trskom, brzi, mirni, potoćići teku ka moru. Oh, biti riba u jednom od onih 
potoka; ili, još bolje, biti dalje, iznad potoka kod vrela u šumi, u senci drveća, u čistoj 
smeđoj vodi, zaostaloj pod korenjem jove, odmarajući se, skriven... 

Ovo beše jedan veliki san. Festin ga nije prizivao više nego što je to činio bilo koji 
čovek, koji u izgnanstvu ili opasnosti žudi za zemljom i vodama svog zavičaja, čeznući za 

kućnim pragom, stolom za kojim je obedovao, grančicama što dodiruju prozor njegove 
spavaće sobe. Neki sve to sebi predstave samo u snovima, ali veliki Čarobnjaci ostvare 
ovu magiju odlaska kući. Festin, sa hladnoćom koja mu se iz koštane srži uvlačila u 
nerve i vene, ustade između crnih zidova naprežući svoju volju, dok ona ne zasja kao 
sveća u tmini njegovog tela, i velika i mirna magija otpoče. 

Zidovi nestadoše. On beše u zemlji; granitne stene mu behu kosti, voda-krv, kore- 
nje-nervi. Poput slepog crva kretao se kroz zemlju ka zapadu, polagano, sa tminom iza i 
preda se. Zatim mu sva hladnoća odjednom nadođe duž leda i stomaka, kao razdra- 
gano naklono, nezaustavljivo draškanje. Bokovima je kušao vodu, osećao joj tok; zatim 
očima bez kapaka vide pred sobom dubok, mrk ribnjak između velikih podupirača ko- 
renja jove. Polete kao strela napred, srebrnast, u senku. Beše Slobodan. Beše kod kuće. 


Voda je žurno oticala iz čistog izvora. On leže na peščano dno ribnjaka, pustivši da 
mu tekuća voda, jača od bilo koje vradžbine ozdravljenja, ublaži ranu i svojom hlad- 
noćom ispere još veću studen koja se beše uvukla u nj. Ali, samo što odahnu, u zemlji 
oseti i ču drmusanje i topot koraka. Ko to sada hoda njegovom šumom? Preumoran da 
se preobrazi, on svoje blešteće telo-pastrmku skri ispod jednog luka jovinog korena i 
pričeka. 

Golemi sivi prsti tumarahu kroz vodu, valjajući pesak. U izmaglici nad vodom, 
bezizrazne oči se pomoliše, nestadoše i opet se pomoliše. Mreže i ruke tumarahu, ispu- 
stivši jednom Festina, ispustiše ga ponovo, a onda ga uhvatiše i podigoše dok se previ- 
jao u vazduhu. On se napregnu da povrati svoj pravi oblik, ali ne uspe; sopstvena čaro- 
lija povratka kući ga je sputala. Previjao se u mreži i dahtao, u suvom, prozračnom, 
užasnom vazduhu, gušeći se. Agonije nestade, i on ne znade ništa do toga. 

Posle dužeg vremena, malo pomalo, Festin postade svestan da opet ima svoj ljud- 
ski oblik; nekakva opora, kisela tečnost bese mu prodrla niz grkljan. Vreme opet prođe, 

i on se nađe ničice opružen po vlažnom podu podruma. Opet je bio u vlasti svog 
protivnika. I, premda je ponovo mogao da diše, ne beše daleko od smrti. 

Studen ga sada beše celog prožela; trolovi, Volove sluge, mora da su mu zgnječili 
lomno telo pastrmke, jer kad god bi se pomerio, sevnulo bi mu u rebrima i podlaktici. 
Slomljen i bez snage, ležaše na dnu izvora noći. Nije uzmogao da promeni oblik; ne beše 
izlaza van, izuzev jednog. 

Ležeći nepokretan, gotovo, mada ne sasvim mimo dosega bola, Festin mišljaše: 
Zašto me nije ubio? Zašto me čuva ovde živog? 

Zašto nikada nije viđen? Kojim očima može biti viđen, po kojoj zemlji hoda? 

Straši me, iako mi nije ostalo snage. 

Govore da svi čarobnjaci i ljudi od moći koje je on osudio, zapečaćeni tavore u 
grobnicama poput ove, žive, godinama pokušavajući da se oslobode... 

Ali, ako je neko odabrao da ne živi? 

Pa, Festin je načinio svoj izbor. Poslednja misao mu beše: Ako nisam u pravu, ljudi 
će misliti da sam bio kukavica. Ali, nije se zadržavao na ovoj misli. Okrenuvši glavu malo 
u stranu, zatvori oči, udahnu duboko poslednji put, i prošapta reč oslobodenja, koja se 
samo jednom izgovara. 

Ovo nije bila transformacija. Ne beše se promenio. Njegovo telo, duge noge i ruke, 
vešte šake i oči koje izgledahu kao da posmatraju drveće i potoke, ležahu nepro- 
menjene, jedino mirne, savršeno mime i pune studi. 

Podrumi načinjeni magijom behu nestali, i sobe i kule; i šuma, i more, i večernje 
nebo. Sve beše nestalo, i Festin se lagano spusti dugom kosom brega bitisanja, ispod 
novih zvezda. 

U životu imađaše veliku snagu; ni ovde to ne beše zaboravio. Poput plamena sveće, 
pomeri se u tmini šire zemlje. I, pamteći, uzviknu ime svog neprijatelja: »Vol!« 

Pozvan, nemoćan da se odupre, Vok krenu ka njemu — debeo pepeljast oblik na 
svetlosti zvezda. Festin se primače, a ovaj ustuknu i vrisnu kao opečen. Festin ga sle- 
đaše kako je bežao, sleđaše u stopu. Daleko odoše, preko sasušenih bujica lave od veli- 
kih ugašenih vulkana čije su se kupe dizale ka bezimenim zvezdama, preko grebena 
mirnih bregova, kroz doline sa niskom crnom travom, obilazeći gradove ili hodeći nji- 
hovim neosvetljenim ulicama izmedu kuća, kroz čije prozore ne gledaše nijedno lice. 

Zvezde su lebdele na nebu; nijedne figure, nijedne ruže. Ništa se ovde nije menjalo. 
Dan da ne dođe. Ali, oni produžiše, Festin sve goneći ovog drugog, dok se ne domogoše 
mesta gde je nekoć, vrlo davno tekla reka: reka iz žive zemlje. U suvom rečnom koritu, 
između velikog odronjenog kamenja, ležaše mrtvo telo: telo starca, nago, sa tupim 
očima pred zvezdama izigravahu nedužnost za smrt. 

»Uđi«, reče Festin. Vol-sablast zacvile, ali mu se Festin primače. Vol ustuknu, zatim 
se zaustavi, i uđe kroz otvorena usta u svoje mrtvo telo. 

Leš odmah iščeznu. Čisto suvo kamenje blistaše na svetlosti zvezda. Festin postaja 
još časak, pa se tromo spusti među velike stene da se odmori. Da se odmori, ne da 
spava; njegovo je da ovde čuva stražu sve dok se Volovo telo, poslato natrag u grob, ne 
pretvori u prah, sva zla moć iščezne, razvejana vetrom i saprana kišom ka moru. On ima 
da motri na ovo mesto gde je smrt jednom našla put natrag, u drugu zemlju. Strpljiv, 
beskrajno strpljiv, Festin čekaše između stena, gde nikad više neće teći reka, u srcu 
kraja bez morske obale. Zvezde još bejahu nad njim nadnesene; i kako ih posmatraše, 
lagano, vrlo lagano, poče da zaboravlja žubor potoka i romorenje kiše po lišću šuma 
života. 

Poludeo je u trinaest časova i četrdeset sedam minuta. 

Sačuvao je ipak neki tračak svesti koji ga je nagnao da se obrati psihijatru čija je 
ordinacija bila u blizini mesta gde se tada nalazio. 

Polako se popeo do vrata stepeništem od tamnog drveta, gledajući beživotnim 
očima lažne hijeroglife kojima su bili ukrašeni zidovi prekriveni mermerom. 

Njegovo duševno oboljenje se nije moglo primetiti ni po kakvom spoljnom znaku, ni 
po kakvoj agresivnosti: bilo je to stanje opšte tuposti. Mozak je odbijao da radi; bio je 
oštećen nizom čudnih i neobjašnjivih priviđenja čija je učestalost dovela do ovog stanja 
primarnog ludila. 

Poslužitelj u belom mantilu mu je otvorio vrata nekoliko trenutaka nakon što je 
zazvonio i ne pitavši ga za ime ni za razlog dolaska, uveo ga u čekaonicu. 

Coveka nije ni najmanje uznemirila ova potpuna ravnodušnost. Seo je u fotelju od 
kože prekrivene mrežom sitnih nabora koja je podsećala na onu masku opuštenih, 
bezizraznih crta, kakvo je postalo njegovo lice od kako je poludeo. Mada je salon bio 
luksuzno opremljen, odisao je hladnoćom i izvesnim očajanjem; ovu pojedinost poseti- 
lac, medutim, uopšte nije zapazio. Zidovi su bili prekriveni policama na kojima su ležali 
časovnici sa klatnom, zidni i ručni časovnici svih epoha, svih mogućih stilova i svih 
oblika, čije je kucanje, sastavljeno od hiljada malih neujednačenih udaraca neprijatno 
odjekivalo, izazivajući osećanje neobjašnjive nelagodnosti. 

Covek je čekao više od jednog sata. Najzad ga je psihijatar primio, ne udostojivši ga 
ni običnog osmeha u znak izvinjenja. Nije izgovorio ni jednu jedinu reč dobrodošlice, 
već se jednostavno upustio nazad u ordinaciju očekujući da bolesnik krene za njim. 
Pokazao mu je rukom krevet od belog metala koji se nalazio u jednom uglu; ludak je 
legao na njega. 

»Molim vas, kako se zovete?« iznenada reče lekar. 

»David Lamb.« 

»Možete li mi reć šta vas je dovelo k meni, gospodine Lamb? 

Da bi mogao da odgovori na ovo pitanje, David Lamb je morao da prevaziđe stadi- 
jum mehaničke lucidnosti koji ga je naterao da poseti lekara; borio se desetak minuta 
da povrati svest. Kada se prenuo iz svoje moždane otupljenosti, užas njegovog položaja 
mu se ocrtao sa onom istom oštrinom s kojom mu se to već bilo dogodilo u jedan sat i 
četrdeset minuta; sve pojedinosti košmara u kojem je živeo već nekoliko nedelja i koji 
ga je primorao da pobegne u okrilje ludila, sada su se u žestokom naletu nametnule 
njegovom duhu. 

»Mora da sam žrtva psihoze sa primesama paranoje ili nečeg sličnog, doktore«, 
priznade on jedva dolazeći do reči. 

»Gospodine Lamb, na meni je da postavim dijagnozu. Ne smete pokušavati da sami 
tumačite stanje u kojem se nalazite, izložite mi simptome svoje opsesije.« 

David je napregnuo svoje sećanje; trebalo je da uvede neki red u zbivanja koja su 
ga toliko uznemirila. 

Izložio je sledeću priču u jednom dahu: 

»Sve je započelo jedne nedelje, doktore; ali svi događaji koje sam tada zapazio još 
se nisu ticali mene lično. Trebalo bi, stoga, da kažem: jedne nedelje sam po prvi put pri- 
metio... ne, valja se držati redosleda zbivanja. Dakle, šetao sam kejovima duž reke Sene, 
što obično nikada ne činim; mislim čak da sam se tamo uputio prvi put u svom životu. 
Međutim, ja veoma dobro poznajem Senu, često sam joj se divio u proleće, ali i zimi, 
ipak najčešće u proleće, upravo u vreme kada voda počinje da opada. Sada mi se 
stvarno čini da se nikada nisam spustio na same rečne kejove sve do tog dana.« 

Zaćutao je i ostao nekoliko trenutaka pogružen u dubokim mislima: 

»Uostalom, ja ne idem često u šetnju; znate već kako to ide, poslovi, život. Tako je 
to!« 

David Lamb je iznenada dobio taj napad pričljivosti, kao neku vrstu oslobođenja od 

dugih sati ćutanja u koje ga je gurnulo njegovo psihotično stanje. 

Psihijatar ga je gledao ne ispoljavajući bilo kakvo osećanje i hladno beležio poneku 
rečenicu, reč, misao koja mu se učinila značajnom. Posle nekoliko minuta predaha, 
podstakao je bolesnika da nastavi svoju priču. 

»Tako sam, dakle, šetao pored reke. Bio sam u mračnom raspoloženju, poslovi su 
se odnedavno loše odvijali. Sve to još nije predstavljalo neku pretnju za mene, ali sam 
ipak bio uznemiren, neobjašnjivo uznemiren... u stvari, hoću da kažem da je moja uzne- 
mirenost bila preterana. Znate, čovek ponekad ima predosećanje da mu sudbina nije 
naklonjena, mada ništa na izgled ne opravdava taj utisak. Činilo mi se da će ta šetnja 
pored reke, bez određenog cilja, ublažiti moju strepnju. Nije to bila loša zamisao. Malo 
kasnije sam zapazio da sa odobravanjem posmatram malobrojne zaljubljene parove koji 
su se u toj relativnoj samoći predavali svojim zadovoljstvima. Radovi na keju još nisu bili 
započeli. Vladao je mir, moglo se čuti samo kako vozila tiho klize po asfaltu, gore, blizu 
Tiljerija.« 

»Proleće još nije bilo u punom sjaju; nebo je poprimilo neku beličasto žutu boju na 
kojoj se ogolelo i pocrnelo granje drveća ocrtavalo sa velikom jasnoćom. Ja sam, ipak, 
osećao neku toplinu, kao da iza tog nepomičnog prizora, okovanog nedavno otopljenim 
snegom i ledom, već zapažam nadolaženje prvih životnih sokova. Cinilo mi se da zelene 
vlati trave koja raste između razmaknutog kamenja na keju dobijaju neki vlažni sjaj. Sve 
moje crne misii su bile potpuno iščezle... 

Lamb je prestao da govori i pogledao doktora: 

»Sve ovo može da vas uveri da nisam bio sklon autosugestiji.« 

»Sta ste vi u stvari, videli, gospodine Lamb?« upita psihijatar. 

»Sta sam video ili ša sam mislio da sam video?« 

»To sada nije važno. za vas su u ovom trenutku stvarnost i masta izmešani i više 
uopšte niste kadri da ih razlikujete.? 

David je pognuo glavu pokretom punim poniznosti. Prešao je preko lica dlanom 
svoje ruke koji je bio zapanjujuće suv. 

»Kada se događaj zbio, ja mu nisam odmah pridao veliku važnost. Bilo je to čak 
toliko beznačajno, da bih sve odmah zaboravio da se stvar nije ponovila«, objasni on. 

»Jedan klošar je, zgrčen, spavao na metalnom sanduku koji je verovatno sam tamo 
dovukao. Pogledao sam ga, isprva površno a zatim nešto pažljivije. Na njemu nije bilo 
ničeg što bi ga odvajalo od drugih beskućnika, crte lica su mu bile proste, odeća bedna i 
potpuno prljava; sve je bilo savršeno u skladu sa tradicijom. Ja sam, međutim, osetio 
blagu sreću upoređujući njegov položaj sa svojim; moje crno raspoloženje mi je odjed- 
nom bilo smešno. Covek je spavao dubokim snom, kao skamenjen, njegovo disanje je 
bilo gotovo neprimetno. Kada sam najzad shvatio da nije pristojno da ovako posmat- 
ram usnulog čoveka, zapazio sam da mi je lice samo nekoliko centrimetara udaljeno od 
njegovog jer sam mu se toliko približio, radoznao da osmotrim ovaj san nalik na smrt. 
Udaljio sam se istim laganim korakom kojim sam šetao do tog trenutka, sa osećanjem 
blagonaklonosti prema tom klošaru koji je u meni probudio izvesnu simpatiju.« 

»Jedan drugi beskućnik se brzim korakom približavao spavaču; u ruci je držao neki 
metalni predmet čiji oblik nisam uspeo da vidim. Covek je ubrzo došao do klošara i 
zagnjurio svoju ruku u njegova leđa. Bio sam suviše udaljen da bih razaznao crte nje- 
govog lica koje je prikrivala tek iznikla brada. Opšte držanje njegovog tela je slutilo na 
neku bolest; skelet mu je bio nakrivljen na jednu stranu. Pokreti su mu bili veoma 
čudni; okretao je svoju šaku kao da zabada neko svrdlo u leđa nesrećnog spavača. Po- 
mislio sam da prisustvujem zločinu i potrčao prema dvojici ljudi. Napadač je brzo pobe- 
gao, tako da nisam uspeo da stignem do njega. Spremao sam se da priteknem u pomoć 
žrtvi ovog neverovatnog napada. Tada je klošar otvorio oči, pogledao me, zatim je 
ustao bez ikakvog napora i ne obraćajući uopšte pažnju na mene krenuo za svojim na- 
vodnim ubicom. Na leđima nije imao nikakvu poderotinu, ni najmanji trag krvi.« 

»Stajao sam tako, zaprepašćen i posramljen što sam na sebe privukao pažnju vi- 
čući i mašući rukama. Tri osobe su me sumnjičavo gledale kao da sam ispoljio znake 
nekog opasnog ludila. Moja urođena stidljivost me je podstakla da se što je brže mo- 
guće udaljim s tog mesta.« 

»Sav zadihan seo sam u prvi kafe na koji sam naišao i naručio grog. Pod dejstvom 
alkohola čitav taj događaj mi se učinio nalik na nekakvu komediju; verovatno se tu 
radilo o nekakvom ritualu prepoznavanja među dugogodišnjim prijateljima.« 

»Recite mi pre nego što nastavite svoju priču, da li još uvek verujete da se ta scena 
stvarno odigrala ili mislite da je to bila prva od vaših halucinacija?« zapitao ga je 
psihijatar. »To je veoma važno.« 

»Ja... ja...«, započe David, »ja ne znam, sve to izgleda potpuno besmisleno i sada, 
dok sedim u ovoj ordinaciji više ni u šta nisam siguran.« 

Lekar ga je oštro pogledao, prevukao palcem preko usana i izjavio ozbiljnim gla- 
som: 

»Trebalo bi da sasvim nepristrasno ispitate svoja osećanja i utvrdite da li vaš utisak 
odgovara stvarnim činjenicama ili se radi o delirijumu. Čini se da ste u ovom trenutku 
oslobođeni svoje opsesije; pokušajte da pronađete neki opipljivi dokaz koji bi potvrdio 
vaša sećanja na događaj. Zašto ste pomislili da se radi o ubistvu?« 

»Nije to ubistvo, to mora da je nešto mnogo ozbiljnije!« uzviknuo je David. 

I sam iznenaden svojom vikom, nastavio je nešto tišim glasom: 

»Mogu da budem siguran samo u jedno: limeni sanduk na kome je klošar spavao 
bio je stvaran.« 

»A čovek? Da li je i on bio stvaran?« 

»Onaj klošar? Pustite da vam ispričam šta se kasnije dogodilo.« 

Lamb je ustao osetivši potrebu da napravi nekoliko koraka po ordinaciji. Lekar je 
zapisao kretanje bolesnika. 

»Prošlo je nekoliko dana, već sam bio potpuno zaboravio na taj događaj, kad su mi 
se iznenada pokvarila kola. Bio sam primoran da svuda idem pešice. Gunđao sam, ali 
sam se ubrzo navikao. Coveku je ponekad prijatno, ako inače koristi samo automobil, 
da vidi grad iz potpuno novog ugla. Moji poslovi se odvijaju na veoma uskom prostoru: 
ja sam dekorater, ali najčešće uređujem izloge robnih kuća Veliki magacini« 

»Taj posao vas dovodi u vezi sa varljivim svetom mode gde ima štrasa, veštačkih 
ukrasa, lažnog sjaja... « 

»Moja psihoza, ako se uopšte radi o psihozi, ne proističe iz sredine u kojoj radim«, 
preseče ga Lamb, »ja...« 

»Prema tome, stvarno verujete u ono što ste videli, sva vaša protivljenja to samo 
potvrđuju.« 

Plavo oko Davida Lamba poprimilo je izraz progonjene životinje, koji je još jače 
naglašavao crni povez preko njegovog desnog oka. 

»Išao sam, dakle, bulevarom Kapisin«, nastavio je nešto življim glasom, »kada sam 
ugledao jednog čoveka kako drema na klupi blizu ulaza u metro. Tu na izlged ništa nije 
zasluživalo moju pažnju, ali sam ja nesvesno prišao bliže. Tada sam zapazio ruku čoveka 
koji je sedeo pored njega i čije je lice bilo zaklonjeno novinama; prevlačio je njome 
preko leđa spavača, a u stisnutoj šaci je krio neki predmet. Kada je stigao do mesta 
između plećki, počeo je da pravi duge kružne pokrete. U meni se probudilo sećanje na 
onaj prethodni doživljaj; jurnuo sam prema klupi.« 

»Covek je odmah prekinuo svoje čudne pokrete, kao da je preko novina mogao da 
ustanovi šta ću preduzeti, zatim je brzo stavio ruku u džep. Spavač se probudio, ustao i 
otišao. Ovaj put sam uspeo da savladam svoju stidljivost i obratio sam se čoveku s 
novinama: 

»Možete li da mi objasnite šta ste to uradili svom susedu, vi ste ga probudili!« On je 
odgovorio: »Znači, pored mene je neko sedeo, ah, nisam to uopšte zapazio!« 

Osmehivao se. »Znate, nikad nisam bio uhapšen zbog neke posebne vrste skitanja, ako 
ste to hteli da kažete.« 

Bio sam potpuno zbunjen prividnom dobrodušnošću svog sagovornika i nisam imao 
hrabrosti da ga zapitam šta je sakrio u džep.« 

»Da li je taj čovek ličio na onog prvog čoveka«, naglo ga je prekinuo psihijatar. 

»Ne, mislim da nije ličio«, promucao je Lamb. 

»A da li znate šta je imao u džepu?« 

David Lamb se odjednom potpuno izgubio: lice mu je prebledelo, usne se stisle. 
crte lica opustile. Celo telo mu se ukočilo u stavu deteta koje se duri jer zna da je nešto 
skrivilo. Lekar je pomislio da ga je suviše žestoko saleteo pitanjima i da je tako izgubio 
svaku mogućnost da mu se bolesnik ispovedi. 

»Ne treba ništa da krijete od mene, gospodine Lamb«, nastavio je blagim glasom, 
»možda ste ušli u trag nekoj zaveri. Treba da mi poverite sve što znate, ja ću vam po- 
moći, ne možete sami da se borite.« 


Izgledalo je kao da se ludak vratio u normalno duševnp stanje, da je manje uzne- 
miren; oko mu se razbistrilo i u njemu je čak sinula iskrica podsmeha: 

»Niko neće da mi veruje; svi mi se rugaju kada hoću da objasnim šta se zbiva. Baš je 
to smešno! Kad sedim ovde pred vama, svoj doživljaj mogu da posmatram samo kao 
neku farsu, kao glupu šalu čija sam žrtva jedina ja.« 

»Sta ste vi, u stvari, videli, gospodine Lamb?« ponovio je psihijatar. 

»Ključ!« 

»Šta podrazumevate pod rečju ključ?« 

»Pa ključ, običan ključ, kao oni koje koristimo da navijemo mehaničke igračke, voz 
ili zeca s bubnjem.« 

Lekar je spustio glavu među šake, razmakao srednji i domali prst na obema ru- 
kama da bi između njih osmotrio svog pacijenta: 

»I to vam je bilo potvrđeno; videli ste to još jednom prilikom !« 

David je klimnuo glavom, stisnutih usana. 

»Možete li da mi ispričate kada se to dogodilo?« 

»U policijskom komesarijatu kod Opere.« 

55 


Bolesnik se za trenutak zamislio. 

»Hajde, recite već jednom, pod kakvim okolnostima?« 

Lamb je izvukao iz unutrašnjeg džepa svog odela jednu navlaku od providne pla- 
stike koju je dugo posmatrao, kao da taj običan predmet poseduje snažnu moć da u 
njemu probudi sećanja. Zatim je progovorio isprekidanim i jednoličnim glasom, kao da 
izgovara napamet naučenu lekciju: 

»Ovo, naravno, ne predstavlja nikakav dokaz, to je samo najobičnija lična karta. 
Ipak, upravo onog dana kada sam je uzeo u komesarijatu, ja sam dobio priliku da utvr- 
dim činjenično stanje. Službenik je tiho hrkao iza svog radnog stola.« 

David se nasmejao. 

»Uveravam vas da to nije nikakva šala, on je zaista spavao, a sunce mu je obasja- 
valo lice i stvaralo igru svetlosti | senke na svim neravninama njegove stare i istrošene 
kože. Gotovo bih mogao da po sećanju naslikam crte lica tog čoveka. Obratio sam mu 
se najpre tihim glasom; pošto nije odgovarao, počeo sam da vičem. Kako sam bio sve 
nestrpljiviji, pojavio se jedan od njegovih kolega. Učtivo me zapitao šta želim. Svoju 
ličnu kartu, rekao sam. On se nagnuo nad spavačem da bi pretražio gomilu papira koja 
je prekrivala pisaći sto. Zatim je spustio ruku na njegova leđa kao da želi da ga potapše i 
na taj način probudi. Učinilo mi se da pokreti njegove ruke nisu prirodni, da su više nalik 
na milovanje, drugačiji od pokreta koje sam očekivao. Ni sada ne znam kako sam uspeo 
da nadvladam svoju plašljivost, ali preskočio sam pisaći sto i snažno udario policajca po 
ruci. Ključ je pao na zemlju«. 

»Jeste li sigurni u to?« zapita ga psihijatar. 

»Siguran sam; još i sad ga jasno vidim, doktore. Bila je to pločica od tamnog me- 
tala koja je imala oblik leptira sa dva plavičasta krila, od kojih je svako na krajevima 
imalo po jednu cmu rupicu, poput krila sfinge.« 

»Sta se posle toga dogodilo ?« 

»Stvari su krenule veoma loše: oba čoveka su se bacila na mene i odvukla me pred 
komesara; malo je trebalo da mi stave lisice na ruke. Tamo su me optužili za uvredu 
agenta javne bezbednosti, za udarce i povrede nanete s predumišljajem. Bio sam ipak 
dovoljno priseban da u svoju odbranu navedem nestrpljenje, pometenost, ljutnju; ne 
znam šta bi bilo sa mnom da sam otkrio prave pobude svog postupka.« 

»Vi ste, dakle, u to vreme još bili pri svesti, mogli ste da procenite koliko je vaše 
otkriće bilo malo verovatno. Uostalom, ništa ne dokazuje da je ovaj novi događaj bio u 
nekoj vezi sa prethodnim; samo je vaša mašta mogla da ih poveže.« 

»Ja nisam izmislio taj ključ.« 

»I sada ste uvereni da ljudi kuju zaveru protiv vas?« 

David Lamb je burno reagovao na ove reči, prsti su počeli grozničavo da mu 
podrhtavaju, a ruke da opisuju po vazduhu neobične arabeske. Progovorio je s velikom 
mukom: 

»Ne protiv mene, doktore! Protiv ljudi, protiv svih onih ljudi koji spavaju po kan- 
celarijama, po železničkim stanicama, na skverovima, na klupama, na svojim stolicama, 
bilo gde, svugde. Ti klošari, te birokrate, svi ti ljudi čije funkcije su dosta nejasne, 
prestali su da pate, prestali su da žive. Njihov rad je samo privid; njih navijaju s vre- 
mena na vreme kao mehaničke sprave!« 

»Jeste li uspostavili vezu sa nekim od ovih ljudi, da li ste uspeli da im postavite neka 
pitanja? Jeste li upoznali bar jednog od svih tih zombija?« 

»Nikad«, zaurlao je Lamb. »Beže od mene čim im se približim. Jer ja ih sada poz- 
najem i uspevam da ih iznenadim u kretanju. Oni ne odgovaraju na moja pitanja, vero- 
vatno im je to zabranjeno. Možda su u dosluhu sa svojim gospodarima. Moguće je čak 
da u njima više nema ničeg ljudskog, da su postali roboti«, zajecao je Lamb. 

Psihijatar ga je uhvatio za ruku nežnim pokretom i primorao ga da legne na krevet 
od obojenog metala. David Lamb je plakao dugim jecajima, zatim se njegov izliv tuge 

postepeno smirio. Pogledao je lekara svojim plavim okom iz kog je nestao svaki trag 
strahovanja. 

»U kakvom se samo stanju nalazite, gospodine Lamb, bilo je krajnje vreme da me 
posetite!« 

»Mislite li da sam lud, doktore? Verujete li vi da nema ničeg istinitog u onom što 
sam vam ispričao, da su svi ti događaji izmišljeni?« 

Psihijatar je malo oklevao, zatim je rekao veoma prijateljskim tonom: »Ne mislim 
da ste ludi, gospodine Lamb, za sada niste, ali bilo je vreme da počnete da se lečite. 
Verujem da ste videli kako je onaj ključ pao u komesarijatu policije, kao i da ste pre toga 
videli dva klošara. Verujem kao i vi da im je neko spustio ruku na leđa u određenoj 
nameri o kojoj nećemo nikada ništa doznati. Ali siguran sam da ti ljudi nisu navijani kao 
mehaničke igračke. Biće potrebno da duboko razmislite o svim tim pretpostavkama, ali 
kasnije, kada vam bude bolje. Tada se više nećete bojati, tada ćete se smejati.« 

»Sada ću pokušati da objasnim vašu pšihozu: sami ste rekli da ste plašljivi, stidljivi i 
uzdržani, i da veoma mnogo držite do svojih navika; osim toga, verovatno ste veoma 
naporno radili u poslednje vreme, ali niste toga bili svesni. Skrećem vam pažnju na 
činjenicu da su se prva dva neobična događaja o kojima ste mi pričali desila u izu- 
zetnim okolnostima: na obali Sene, kuda inače nikada ne idete, onog dana kada niste 
koristili svoj automobil, što inače ne činite. Stoga nije bilo ničeg što bi suzbilo vašu 
nervnu napetost, pokušaću to da vam objasnim na jednostavan način; u vama se 
stvorio preterani energetski naboj koji se iznenada oslobodio. Verovatno ste imali 
pritajene sklonosti ka lakim psihosomatskim poremećajima i to je dovelo do početka 
psihoze sa primesama paranoje za koju ste vi pomislili da je oblik stvarnosti.« 

»Ne znam više šta da mislim«, promuca Lamb. »Ne može se poreći da sam došao k 
vama u nekom stanju...« 

»U stanju katatonije, gospodine Lamb. | verujte mi, ne bi bilo dobro da odete 
odavde pre nego što vas podvrgnemo početnom obliku lečenja, jednoj kraćoj kuri spa- 
vanja koja vam je zaista neophodna. Vaše smetnje bi mogle da se pogoršaju i tada više 
ne bih mogao da budem siguran u vaše ozdravljenje.« 

David Lamb je molećivo pogledao doktora. Kao da je najzad shvatio da je bio na 
samoj ivici užasnih mentalnih poremećaja. 

»Čini mi se, doktore, da je stvarno najpametnije da prihvatim vaš savet.« 

Bolničarka blagog i dobroćudnog osmeha odvela je bolesnika u jednu mračnu 
prostoriju. David je dopustio da mu skinu odelo i da ga stave u postelju, sav njegov ot- 
por je bio skršen. Ispustio je uzdah olakšanja kada mu se igla injekcije zabola u venu na 
ruci. 


Svetlost koja je prodirala kroz uski prozor stvarala je u sobi neobično prijatnu 
polusenku. David Lamb se probudio i ustao. 

»Treba da dođete ponovo kroz dva dana«, reče mu psihijatar na rastanku. 

Napolju je proleće stavljalo svoje prve slojeve boje na sivo kamenje grada. David je 
voleo proleće. Nije osećao nikakvu potrebu da radi: život je bio tu pred njim, sav tre- 
perav, i on je želeo da ga čvrsto dograbi obema rukama. 

Seo je na klupu da bi mogao da posmatra svu tu sreću oko sebe, i ubrzo zaspao. 

Kada je nekoliko sati kasnije ključ zaškripao u njegovim leđima, ustao je i krenuo. 
Bio je spreman da prima naređenja. 

Edvin Čarls Tab 
EVANI 


E. C. Tubb: EVANE, 1973 


Prevod sa engleskog: Aleksandar B. Nedeljković 


Kompjuter je vokalizovan na bazi psihološke potrebe; koncepciju su odredili oni koji 
žive u kulama od slonovače i koji, pokušavajući da budu racionalni, na kraju budu 
sadisti. Bile su tu i neke druge stvari, neke pornografske fotografije, neke knjige, a u 
kutiji jedna stvar koja se mogla naduvati i upotrebiti za pražnjenje ličnih napetosti. Ovo 
poslednje je upotrebio jednom a onda, zgađen, uništio zajedno sa knjigama i foto- 
grafijama. Protiv glasa kompjutera nije mogao učiniti ništa. 

Glas je bio blag, milozvučan; da li je glas uzet od neke stvarne žene ili je dobijen 
sintetski pomoću kompjuterskih optimuma, to on nije mogao znati. Ali bio je to mek 
glas, bez oštrine mladosti, i za to je on bio zahvalan. Pa, pošto ga nije mogao ignorisati 
niti isključiti, naučio je da živi sa njim, i tokom dugih, dugih godina postepeno ga prih- 
vatio, oslanjao se na njega kao na bitan deo svog ograničenog univerzuma. Čak se i 
zabavljao pridodajući zvuku lice i figuru. 

Slika se menjala jer su godine smirivale strasti njegove krvi. U početku je biia vitka 
sa potpuno crnom kosom i istaknutim dojkama i sa kukovima i bedrima iz pubertetskih 
čežnji. A onda je sazrela u ugodniju sliku, u skladu sa njegovim željama. Sad je bila viso- 
ka sa kratkom plavom kosom zatalasanom do iznad ramena. Oči su joj bile plave, dubo- 
ko usađene, u uglovima naborane mrežicom finih linija. Nosila je crnu, jednostavnu 
haljinu koja je otkrivala glatka ramena i gornje delove njenih bujnih dojki. Nisu te dojke 
više bile onako tvrde, isturene, kako ih je nekad zamišljao, nego mekane, pomalo 
opuštene, u skladu sa zrelošću njenog lica, zaokrugljenim talasanjem njenih kukova. 
Dao joj je i ime. u 

»Vreme za rutinsku inspekciju, Čarls.x 5 

Trgao se, šokiran i izbačen iz sanjarenja. Zmirkajući seo je u svojoj velikoj stolici 
uspravnije. Pred njim su kao i uvek bile ploče, velike skale sa puzećim kazaljkama, sjaj 
poliranog metala, redovi indikatora. Shvatio je da je sanjao budan, da je bio utonuo u 
sanjarenje koje mu je bilo neka vrsta samoodbrane, neki polusvet u kome se pamćenje 
meša sa maštom a izmišljeno postaje teže od realnog. 

»Vreme za rutinsku inspekciju, Carls.« 

Upotreba njegovog imena, još jedno psihološko sredstvo, ali takvo koje je dovelo 
do neizbežne personalizacije mašine. Očigledan trik da se ublaži usamljenost, ali trik 
koji vrlo lako može dovesti do ludila. Ako je uopšte ludilo dati jednom mehaničkom 
glasu ime. Zamisliti da to govori prava žena. Sanjati da nekako, neverovatno, on nije 
stvarno sam, da negde u njegovom ograničenom svetu postoji još jedna živuća osoba i 
da će se, možda, njih dvoje jednom sresti. 

»Vreme za rutinsku inspekciju, Carls.« 

Bila je to samo mašta, šta bi drugo mogli biti, međutim nije li glas postao malčice 
oštar? Mališno nestrpljiv što on ne reaguje? Zabrinut, čak? Bilo bi lepo misliti da je 
nekome stalo do njega; ali iz iskustva je znao da to nije tako. Tri puta a onda dolazi šok, 
električni stimulus koji ga iz dubokog sna vraća u potpuno budno stanje, bolni podset- 
nik da postoji posao koji se mora uraditi i da je on taj koji ga uraditi mora. 

Brzo reče: »U redu, Evani. Čuo sam te.« 

»Tvoj odaziv je kasnio. Da li si spavao?« 

»Ne, samo razmišljao.« 

»Je li ti dobro, Čarls?« 

Spustio je pogled na svoje šake, na debele vene i velike mrke mrlje, kožu naboranu 
oko zglavkova. Nekad su to bile mlade i jake šake i bilo je lepo videti ih. Kad su se 
promenile? Zašto tu promenu nije ranije primetio? 

»Carls?« 

»Dobro mi je«, reče on uskoro. : 

»Mislim da bi trebalo da nadzireš svoj metabolizam, Čarls. Posle inspekcije, pri- 
rodno.«, 

»Do vraga, Evani, ne moras da mi čantraš. Kažem ti da mi je dobro.« 

»Posle inspekcije, Čarls«. 

Kako možeš da se raspravljaš sa mašinom? Mogao bi da odbije; ali postojali su 
načini da bude nateran na poslušnost, za to su se Graditelji pobrinuli. Senzore nigde 
nije mogao izbeći, a neposlušnost je donosila kaznu. Zlovoljno se digao iz stolice, nela- 
godno svestan lošeg fizičkog funkcionisanja. Eto, na primer, njegove noge, da li su uvek 
ovako bolele? Tokom godina navikavao se na zamućenje svog vidnog polja tako da mu 
je sad bilo normalno da sa svog mesta u stolici ne može da vidi fine podeoke na indika- 
torima. Ali ovaj bol, i ovo malo zakašnjenje levog stopaia tako da se zamalo spotakao i 
spasao tek grabljenjem naslona stolice? Da li je ovo novo ili je to doživljavao i ranije? A, 
ako je doživljavao zašto ne može toga da se seti? 

Ta mu je misao dodijavala dok se kretao od stolice duž trometarskog praznog pros- 
tora prema zadnjem kabinskom zidu. Tavanicu je mogao da dohvati dizanjem ruku, 
zidove da dotakne širenjem ruku. Maleni prostor iza koga su složene mašine koje ga 
snabdevaju programiranim količinama vazduha, hrane i vode. Hermetički zatvorena 
životna sredina gde on ima smeštaj i negu i, nadasve, zaštitu od spoljašnjih uticaja. Na 
takvom mestu, iskustva su malobrojna i uvek striktno lična. Pa kako bi bilo moguće da 
zaboravi ijedan detalj svog monotonog života? 

»Carls, ti oklevaš. Inspekcija se mora u celosti obaviti.« 

Stigao je do kabinskog zida i posegnuo za kontrolnim aparatima. Oslobođeni od 
strane kompjutera, reagovali su na njegov dodir, jedan panel se podigao i otkrio ogrom- 
ni prostor mutno osvetljen a uveličan pločom kroz koju je zurio. Direktno gledanje 
pojačano sočivima i ogledalima da bi se eliminisala mogućnost lošeg funkcionisanja 
elektronike. Poslušno je pregledao enigmatične korpice, poredane flašice, bezbrojne 
epruvete, bezbrojne čestice spakovane u kapsulama, nepoznate objekte zamotane u 
plastične membrane. Nekada se silno oduševljavao ovim prizorom, svestan ogromnog 
osećanja svrhovitosti, zagrejan uverenjem da je važan, da je bitan za uspeh ovog 
projekta. Sad je posao samo otaljavao. 

»Čarls?« 

Predugo je piljio, izgubio se u još jednom od tih podmuklih sanjarenja, pokušava- 
jući, možda, da opet uhvati onu ranu ustreptalost, ono ekstrapoliranje, gledanje u bu- 
dućnost, nagađanje o neverovatnim stvarima koje bi ta budućnost mogla doneti. Ili je 
možda jednostavno malčice zadremao, obuzet dosadom, nezadovoljan što kompjuter 
dominira. 

»Carls, da li sve funkcioniše optimalno?« 

»Da, Evani, kao i uvek.« 

»Onda se vrati u sedište, Carls. Moram nadzirati tvoj metabolizam.« 

Osetio je kako se kontrolne poluge ispod njegovih prstiju pomiču. Panel je već 
padao da bi hermetički zatvorio taj kabinski zid. Polako se vratio do stolice, seo, gur- 
nuo desnu šaku i ruku u dobro znani otvor. Sonde utonuše u njegovo meso i on oseti 
blago peckanje površinske stimulacije. Zavalio se u naslon, sklapajući oći, zamišljajući 
glatko lice uokvireno plavom kosom, i plave oči, možda malo zabrinute, zatim pune 
usne malo skupljene i haljinu koja se odmiče samo malo, malčice od prsa i ramena dok 
se ona naginje napred da prouči rezultate ovog pregleda. 

»Dakle, sestro, hoću li preživeti?« 

»Sestro?« 

»U ovom času, Evani ti si bolnička sestra. Bolničarka, osoba koja se brine o boles- 
nicima. Jesam li bolestan?« A 

»Ne funkcionišeš optimalno efikasno, Carls.« 

»Sto znači da sam bolestan. Izleči me, Evani.« 

Osetio je doticaj nečega i zatim rastuću euforiju. Injekcija neke droge, nagađao je, 
nečeg što će razbiti ovu njegovu depresiju, ovu njegovu rastuću brižnost. A pomogla je i 
ta poslušnost, ta njena spremnost da ispuni njegovu instrukciju. Covek uvek treba da 

bude dominantni partner. 

Očiju još uvek zatvorenih, zamišljajući kako se ona naginje unazad, nasmešena, sa 
izrazom lica koji pokazuje blagu mešavinu njene naklonosti i njene materinske briž- 
nosti, on reče: »Koliko dugo, Evani?« 

»Neprecizan si, Carls.« 

»A ti si tvrdoglava. Prokleto dobro znaš šta hoću da kažem. Koliko dugo već putu- 
jemo u ovoj kanti?« 

»Dugo, Carls.« 

Predugo, pomisli on. Tako dugo da je vreme izgubilo smisao. Bačen gotovo svet- 
losnom brzinom, naciljan ka dalekim zvezdama, njegov metabolički časovnik se usporio 
zbog dilatacije vremena. Tamo nazad, kod kuće možda je prošlo već deset hiljada 
godina. Ovde u brodu prošao je jedan životni vek. 

Ta misao mu je smetala i on se, uz pomoć droge, borio protiv nje. Pomagalo mu je 
umirujuće prisustvo žene. Neosetno je skliznuo u sanjarenje, opet čuo dečje glasiće 
odabranih i dublje glasova njegovih instruktora. On je poseban. Njega će uvežbavati za 
jedan strašno važan zadatak. Njegov život biće posvećen Velikoj ekspanziji. 

Pomakao se i osetio još jednu smirujuću injekciju. 

»Pričaj mi, Evani.« 

»O čemu, Carls?« 

»Odaberi temu. Bilo koju. Ti si visoka divna plavuša. Kako se osećaš tako zaklju- 
čana u mašini? Da te pustim napolje? Da provalim u tvoj zatvor i omogućim ti da pođeš 
u šetnju?« n 

»Govoriš nerazumno, Čarls.« 

»Kako to, Evani? Sa mnom si već koliko dugo? Pedeset godina? Duže? U svakom 
slučaju dugo vremena. Često smo razgovarali pa si se, nesumnjivo, i ti malo promenila 
od onih ranih dana. Čuj, znaš li zašto sam uništio one knjige i one druge stvari? Imao 
sam osećaj da me posmatraš. Posmatraš i prezireš. Možeš li to da porekneš?« 

»Posmatrala sam te, Čarls, svakako.« 

»Posmatrala i naređivala, uradi ovo, uradi ono, uradi prokleto brzo, inače... Po- 
nekad si bila prava kučka i trebalo bi zato da te mrzim, ali ja ne. Ne mrzim te, mislim. 
Uopšte te ne mrzim.« 

»Mrzeti, Carls?« 

»To ti je jedna emocija.« 

U njegovoj mašti ona se namrštila i odmahnula glavom. 

»Ne kaži to«, reče on brzo. »Ne želim da znam šta možeš i šta ne možeš da osetiš. 
Ništa sa glasom poput tvog ne može biti sasvim bez osećajnosti.« 

»Iracionalan si, Carls. Možda bi trebalo da spavaš.« 

»Ne!« 

Istrgao je ruku iz otvora pre nego što mu je droga mogla biti ubrizgana, lukav od 
silnog ponavljanja jer ovo nije bio njegov prvi sedeći razgovor sa ženom zaključanom u 
toj mašini. A ipak, činilo se da je ovaj razgovor drukčiji od onih ranijih. Tada je dopu- 
štao da mu ona da zaborav, tonjenje u tamu i u svet snova u kojima mu je, živa, prila- 
zila, raširenih ruku, popustljivog tela, odnoseći ga u plimu zadovoljenja gde je sve bilo 
divno a njegov život kompletan. È 

»Ne želim da spavam«, reče on. »Zelim da razgovaram. Hoću da znam radi čega je 
sve ovo. Kazaćeš mi.« 

»Ne razumem, Čarls.x 

»Podaci nedovoljni?« Podsmehivao se njenom izrazu lica. »Da li još uvek pokuša- 
vaš da me ubediš da si samo mašina? Zar ne shvataš da te poznajem bolje od toga? Sve 
ovo je farsa. Pozorišna predstava. Vreme je da bude okončana.« 

»Ni sad ne razumem.« 

»Pogađaj.« 

»Izgleda da si se poremetio. Fizički, možda. Ako vratiš ruku u otvor pratiću tvoj 
metabolizam.« 

»Nećeš uraditi ništa slično. Otvorićeš vrata i pustićeš me napolje.« 

»To je nemoguće. Čarls. To znaš.« 

»Onda se vrati kući.« u 

»To je podjednako nemoguće. Uznemirio si se, Čarls, razmišljaš nelogično. Ali nisi 
sam.« 

Umorno je otvorio oči i zurio u brojčanike, redove indikatora, metal — njegovim 
rukama izglačan i panele čiju je besprekornu čistoću on održavao. Ne, nije sam. Milion 
brodova tokom izvesnog broja godina, svaki brod identičan ovom njegorom, svaki po- 
put ovog natovaren proizvedenim sporama, semenkama, elementima onakvog života 
kakav je na matičnom svetu uobičajen. Začeti život leži uspavan u tovarnim pregrada- 
ma, zaštićen na desetak načina: opnama od različitih vrsta plastike, prirodnim mem- 
branama, lopticama leda i hranljivog želea, dehidriran, zamrznut, zadržan u elektrons- 
kom stasisu. Trunčice, prašine, buđi, gotovo nevidljivi molekulski lanci. Tovar čija je 
namena da produži postojanje rase. 

A on? 

»Ne!« Grčio se od unutrašnjeg nemira. »Ne!« 

»Carls, moraš se opustiti. Nema razloga da se plašiš. Brod je netaknut a tebi nije 
učinjeno nikakvo zlo. Sve je kao i pre.« 

Blagi, umirujući, materinski ton. Verni drug vraća pouzdanje. On nije sam, ona je s 
njim, uvek će biti s njim. y 

Ali ona laže kao što lažu i druge i kao što je čitav njegov život bio laž. Citav njegov 
prazni, glupi, straćeni život. 

»Istinu«, reče on grubo. »Kaži mi istinu.« 

»O čemu, Carls?« 

»O svemu. Govori, prokleta bila!« 

»Projekat ti je objašnjen još na samom početku. Velika ekspanzija je san rase kojoj 
pripadaš. Od nas se očekuje da tražimo odgovarajuću zvezdu, da otkrijejno planetu na 
kojoj su određeni faktori unutar izvesnih granica, i da izbacimo svoj tovar u skladu sa 
programlranim instrukcijama. Ako se postigne uspeh, životni proces na tom svetu biće 
voden tako da imitira uslove na matičnom svetu. To znači da će rasa u budućnosti 
nalaziti svetove pogodne za naseljavanje. Gledajući ekstrapolativno, moguće je da će u 
doglednoj budućnosti pripadnici tvoje rase nalaziti nastanjive i, do neke mere, slične 
svetove razasute širom galaksije.« 

»A ono ostalo?« 

»Nema više, Carls.« 

»Đavola nema. Šta sa mnom?« 

»Ti si faktor obezbeđenja. Postoji minimalna mogućnost da se nešto pokvari u 
brodu, možda u održavajućim ili u popravljačkim mehanizmima. Ako se to desi, ti si 
sposoban da izvedeš popravke.« 

plime? Golim rukama?« 

»Ne, Čarls, alatima koje ću ja učiniti dostupnim ako zatreba.« 

»A znanje o tome kako da ih upotrebim?« 

»To je uneto u tvoju podsvest, Čarls. Ako nastupi ma kakvo stanje istinske opas- 
nosu, to znanje će se osloboditi.« 

Zvučalo je logično i on se pitao zašto bi ga to impresioniralo, šta bi drugo mašina 
mogla biti ako ne logična? A ipak, ova stvar je programirana i podešena da na određene 
stimulacije reaguje na određeni način. Mogla bi ona i da laže ili, ispravka, da govori ono 
što smatra istinom a što uopšte ne mora biti istina. 

A ipak, ako ovo nije istina onda šta jeste? 

Zažto je on učinjen sastavnim delom ovog broda? 

Nemirno je ustao iz fotelje i prešao tri metra do zadnjeg kabinskog zida, pa tri 
metra ka fotelji, pa opet tri metra natrag. Brod je oko njega operisao svojom uobičaje- 
nom tihom efikasnošću a on je zurio u zidove, plafon, panel sa nanizanim instrumenti- 
ma. Samo fasada, pomisli on iznenada. Nešto što će mu vezivati pažnju i održavati ilu- 
ziju da je važan za funkcionisanje broda. Zašto nije ranije shvatio da je totalno nepotre- 
ban u ovom kompjuterski kontrolisanom brodu? Skup komad nevažnog tovara. 

Međutim, Graditelji nikad ne bi toliko trošili da nije postojao i neki razlog. 

On grubo reče: »Evani, zašto sam ja ovde?« 


»Rekla sam ti, Carls.« 
»Lagala si. A sad mi kaži istinu.« Neverovatno, nije odgovorila. Buljeći u svoje šake, 


videći debele vene, pege, znake starosti, on reče: »Sta će biti kad umrem?« 

»Kad prestaneš da funkcionišeš, Čarls, to će značiti da smo stigli na konačnu 
udaljenost od matičnog sveta. Onda ću početi da usporavam i da tražim svet prikladan 
za prihvatanje našeg tovara«. Samo za tren to nije bilo razumljivo — a onda se stropo- 
štala lavina istine, koja je umrtvljivala, ubijala tako što je iznenada uništila i njegov 
ponos i njegov ego. 

»Casovnik«, reče on prazno. »Hoćeš da kažeš da sam ja samo prokleti časovnik i 
ništa više.« 

Metabolični casovnik: u brzinama bliskim svetlosnoj i to je jedan od načina da se 
usporeno proticanje vremena izmeri. Zasejani svet treba da bude u dohvatu, a to se 
mora odmeriti životnirn vekom jednog čoveka. Ili njegovim životnim vekom, ili njego- 
vim uviđanjem istine, važna razlika. 

Zatim? R 

»Zao mi je, Carls«, reče mašina, i ovoga puta prizvuk žaljenja bio je nesumnjivo 
prisutan. »Istinski mi je žao.« 

A onda ga je elektronska spravica usađena u njegov mozak zamrzla u momentalnu 
nepokretnost, naišli su gasovi koji će ga zalediti do stasisa, zidovi se raskriliše otkrivajući 
instrumente koji će ga uzeti i raskinuti njegovo meso u fragmente, čuvajući dragocene 
molekulske lance RNA i DNA koji će svi biti upotrebljeni kao dodatni materijal u 


konačnom zasejavanju. 
Ali bola nije bilo. Baš ni najmanjeg bola. Graditelji su, bar u tom pogledu, bili ple- 


meniti. 

»Moj život«, rekao je inženjer, »je samo moj. Možeš li da razumeš to?« 

»Razumem«, mirno je odgovorio dželat. 

»Ja sam ga stvorio«, nastavio je čovečuljak sa naočarima iza kojih su sjale nemirne 
oči. »Uspeo sam to da uradim svojim sopstvenim rukama. To nije bila samo kreacija 
moje mašte. Drugi ljudi mogu isto stvarati, ali iza svog plana moraju imati teoriju koja 
ga objašnjava. Ali ja sam uspeo. Spojio sam gene, oblikovao hromozome, sastavio inici- 
jalnu ćeliju. Ono što sam uradio bio je pravi posao. Uložio sam svoje vreme, strpljenje i 
odlučnost. Dok su se ostali poigravali idejama, ja sam stvorio njihov životni sistem, 
snove pretvorio u stvarnost. Ali, ti ne možeš da shvatiš šta ja mislim o tome, šta 
osećam.« 

»Razumem«, ponovio je robot. Crvene, otvorene oči zasjale su iz ćoškaste glave. On 
ga je zaista razumeo. 

»Pogledaj ih«, rekao je čovečuljak i pružio ruku prema velikom udubljenom pro- 
zoru koji je prekrivao čitav jedan zid. »Pogledaj ih i reci mi da ništa ne vrede. Zapamti, 
sve ovo je moje. Sve to je nastalo od onog što sam ja napravio i razvilo se od ćelija koje 
sam ja stvorio. Mojom zaslugom, oni se iz godine u godinu razvijaju i dograđuju.« 

Covek i robot su se zagledali kroz staklo. Videli su izdubljenu spoljašnjost asteroida 
Lamark. Iz svemira, Lamark je izgledao kao bilo koji drugi asteroid prekriven kraterima, 
stenama i prašinom. Međutim, on je bio šupalj, a u njegovoj unutrašnjosti nalazila se 
hermetički zatvorena i pažljivo kontrolisana imitacija Zemljine sredine. Imao je vazduh, 
vodu donešenu sa Zemlje i svetlo koje je crpao iz velikih baterija koje su sakupljale 
solarnu energiju izvan planetoida da bi je kasnije oslobodili u njegovoj unutrašnjosti. 

Svetlo je bilo srebrnasto bledo. Kako se asteroid okretao oko svoje ose, ono je 
postajalo slabije i jače. U određenom trenu ono bi zasjalo čisto i sjajno označavajući 
sredinu prosečnog Lamarkovog dana. 

Ta bleda svetlost otkrivala je ivicu velike srebrne šume, svetlucavih oblika nalik 
tananim nitima paučine. Ti oblici su bili toliko tanki i koprenasti da se činilo da ih, i 
pored toga, možeš sve obuhvatiti pogledom, mada se, u stvari, već na manje od stotinu 
metara od osmatračkog prozora gubila stvarna vidljivost. 

Polusakriveno srebrnastom paučinom, videlo se šaroliko rastinje različitih boja i 
vrsta. Crveno, nalik na morske sase, koje kao da u laganom ritmičkom plesu pokreću 
svoje nežne pipke. Svetle, limunžute sfere osenčene tamnim nijansama lebdele su u 
okviru od srebrnastih vlakana. Visoko, tanko klasje različitih boja, koje je raslo u geo- 
metrijski pravilnim razmacima. 

Osim tog rastinja, postojali su i mnogi drugi pokretljivi organizmi. Vazdušaste lopte 
i nežna bića, koja su podsećala na tropske ribe, plutali su u toj ogromnoj vazdušnoj 
kugli. Činilo se da ne postoji ništa što bi moglo da gmiže ili hoda. Sve što se pokretalo, 
plutalo je ili lebdelo. Opna kojom je asteroid bio obavijen, bila je toliko tanka da u tom 
ogromnom prostoru gravitacija praktično i nije postojala. Nije postojalo ni gore ni dole. 
Postojali su samo površina i svetlost. 

»Ovi oblici života su nešto između zajednice, organizma i ćelije«, rekao je inženjer. 
»Njih karakteriše ponešto od svega toga. Način razmnožavanja je toliko jedinstven da 
ga je nemoguće detaljno objasniti izrazima i rečima koje pripisujemo različitim osobi- 
nama i vrstama organskih materija na Zemlji. Kao sistem, on je potpuno zatvoren. 
Jedina stvar koja dolazi iz spoljašnjosti je svetlost koja obezbeđuje potrebnu energiju za 
održavanje čitave zajednice. Voda, vazduh, minerali... Sve to se ponovo prerađuje, tako 
da količina organskih materija ostaje konstantna. Sve se iskorišćava i ponovo prerađuje 
kako se sistem razvija i dograđuje. U toku svog rasta on se menja i razvija. Zato je i 
stvoren, da se usavršava, menja i adaptira zastrašujućom brzinom. Razvoj njegovih 
elemenata je više spiralan nego kružan. Nikada se ništa ne vraća u svoje prvobitno 
stanje, te se svaka generacija sastoji od novih vrsta. Ovo što sam stvorio je takozvana 
ultra-evolucija, evolucija koja se ne zasniva na prirodnom odabiranju. Moji životni 

sistemi predstavljaju tipičnu lamarkijansku evoluciju. Ovaj oblik života je bolji od onog 
koji se izlegao na Zemlji. Zar ne vidiš zbog čega je on tako divan i značajan?« 

»Da, vidim«, odgovorio je robot. 

»Ovo je najdivnija stvar koju smo ikada stvorili«, nastavio je čovečuljak zamišljeno. 
»Najveći od svih naših pronalazaka. A sve to sam ja stvorio. To je samo moje.« 

»Znam«, rekao je dželat odsutno. 

»Ne, ne znaš«, rekao je čovečuljak. »Šta ti u stvari možeš da znaš? Ti si samo me- 
tal. Tvrd, hladan metal. Ne razmnožavaš se. Tvoja vrsta nema evoluciju. Šta ti znaš o ži- 
votnim sistemima? Ti nikada ne možeš spoznati šta znači živeti, menjati se, maštati, 
graditi. Kako onda možeš da tvrdiš da razumeš ono što ja mislim?« 

»Pokušavam«. 

»Došao si da uništiš sve ovo! Došao si da baciš Lamark u Sunce, da spališ i pretvoriš 
moj svet i moj život u pepeo. Poslali su te da ubiješ. Kako jedan ubica može tvrditi da 
razume život? Život je svetinja.« 

»Ja nisam ubica«, govorio je robot smireno. »Ubice su ljudi koji su me poslali i koji 
su doneli tu odluku. Pravi, živi ljudi. Metal ne donosi odluke. Metal ne ubija. Ja sam 
došao da izvršim ono što mi je naređeno.« 

»Oni ti ne mogu narediti da me ubiješ«, rekao je inženjer dubokim, mrzovoljnim 
glasom. »Oni ne mogu da unište moj rad i bace me u Sunce. Počiniti ubistvo je protivu- 
zakonito. Roboti ne mogu da krše zakon.« 

»Ponekad se zakon mora ignorisati«, citirao je robot. »Smatra se da je postojanje 
asteroida Lamark suviše opasno. Odlučeno je da opasni eksperimenti započeti ovde 
moraju biti što brže uništeni kako ne bi došlo do nekakve zaraze. Utvrđeno je da aste- 
roid Lamark poseduje opasnost koja ugrožava život na Zemlji. Postoji mogućnost za 
izbacivanje spora iz unutrašnjosti planetoida koje su sposobne da prolaze kroz svemir. 
Skrenuta je pažnja da, ukoliko bi došlo do toga, ne bi postojao nikakav način da se 
spreči uništenje čitavog života na Zemlji... Zaključeno je da bi, ma koliko je mala vero- 
vatnoća da se to može dogoditi, gubitak bio toliko velik da se takav rizik ne sme prih- 
vatiti. Stoga je naređeno da asteroid Lamark mora biti obrušen na Sunce i da se ništa 
što je bilo u kontaktu s njim nikada ne sme vratiti na Zemlju.« 

Covečuljak se pretvarao da ga sluša. Sve to je već čuo i ranije. Duboko se zagledao 
kroz prozor, u srebrnastu šumu. Niz uglove njegovih nemimih očiju spuštale su se jedva 
vidljive suze. Nije plakao za sobom, već za životom koji je stvorio na Lamarku. 

»Ali zbog čega?« ponovo je upitao. »Moji organizmi su toliko divni i prekrasni. Oni 
mnogo više znače nauci od svega što smo do sada stvorili ili otkrili. Ko je doneo tu 
odluku? Ko hoće da ih uništi?« 

»Oni su opasni«, nepokolebljivo je izjavio dželat. »Oni moraju biti uništeni.« 

»Programirali su te da kažeš samo onoliko koliko oni to žele«, rekao je inženjer. 
»Oni se plaše. Oni se čak plaše da mi kažu ko su. To nikada ne rade pošteni i odgovorni 
ljudi. Siguran sam da su te poslali političari, a ne naučnici... Čega se oni, u stvari, plaše? 
Da možda mogu razviti novu inteligenciju? Da sve ovo može postati pametnije i bolje 
od čoveka u svakom pogledu? Ali to je glupost.« 

»Ja ne znam ništa o strahu«, rekao je robot. »Znam samo ono što su mi rekli i šta ti 
misliš o tome. Činjenice su i dalje neprikosnovene. Postoji mogućnost zaraze sa aste- 
roida Lamark. Moguće posledice su toliko stravične da se njegovo postojanje ne sme 
produžiti ni minut duže nego što je potrebno.« 

»Moji organizmi nikada ne bi mogli da stignu do Zemlje.« 

»Smatra se da postoji opasnost od dalje evolucije Areniusovih spora.« 

»Areniusovih spora«, podrugljivo je ponovio čovečuljak. »Šta bi Arenius mogao da 
zna«. On je mrtav već nekoliko vekova. Njegova razmišljanja su čista besmilice, a 
pretpostavka da životne spore zasejavaju nove planete je smešna i naivna. Ako ljudi koji 
su te poslali koriste Areniusove spore kao izgovor, onda su i oni budale.« 

»Bilo kakav rizik, ma koliko izgledao neznatan, vredan je utrošenog vremena«, 
robot je bio uporan. 

»Nema nikakvih opasnosti«, naglašavao je genetski inženjer. »Mi smo odvojeni od 
mojih životnih formi zidom od stakla. Tokom svih godina koje sam proveo ovde, one 
nikada nisu prošle kroz taj zid. Ono što vi tvrdite uključuje probijanje kroz koru plane- 
toida i prelazak stotinu i osamdeset miliona milja svemirskog prostora da bi se dospelo 
do relativno malog sveta na kome bi mogle da se razvijaju.« 

Covekov glas se oštro povisio i počeo je da krešti. 

»Žao mi je«, rekao je robot. 

»Zao ti je! Znači tebi može biti žao? Ti nisi živo biće. Kako ti možeš znati šta znači 
život, a kamoli osećati ono što ja osećam za njega?« 

»Ja sam živ«, protivurečio je dželat. »Ja sam isto toliko živ kao i ti, ili ovaj svet s 
druge strane stakla«. 

»Ti ne možeš saosećati sa nekim ili ga sažaljevati«, prasnuo je čovečuljak. »Ti si 
samo metal. Ti ne možeš razumeti«. 

»Tvoja strastvena odlučnost kojom mi dokazuješ da ne posedujem nikakvo razu- 
mevanje je pogrešna«, rekao je robot sa prizvukom metalne gorčine. »Vrlo dobro znam 
šta tvoj životni sistem predstavlja i tačno znam šta osećaš«. 

»Ali ti sam to ne možeš osetiti u sebi.« 

»Ne.« 

»To onda znači da ne razumeš«, rekao je čovečuljak smireno, njegov bes razvejala 
je dželatova hladnoća. 

»Ja u potpunosti shvatam šta si uradio i zbog čega«, mirno je rekao robot. 

»Znači, ti znaš da nema nikakve opasnosti.« 

»Ako bi tvoj životni sitem ikada dospeo na Zemlju, uništio bi planetu. Tvoj životni 
sistem se ne razmnožava replikacijom. Svaki organizam je jedinstven i nosi dva hromo- 
zoma od kojih svaki nosi u sebi kompletan genotip. Jedan hromozom određuje organi- 
zam, a drugi kodove virusnih čestica. Taj drugi hromozom je neiskorišćen sve dok ne 
doživi starost, nakog toga on preuzima kontrolu nad sintezom proteina od organizma - 
hromozoma. Stvaraju se milijarde i milijarde virusnih čestica i organizam umire od svoje 
ugrađene bolesti. Virusne čestice se oslobađaju i postaju univerzalno zarazne za bilo 
koji sistem koji sintetiše proteine. Pri infekciji, organizam-hromozom i organizam- 
hromozom domaćina se spajaju i uzajamno adaptiraju, razvijajući se procesom 
dirigovanih promena. Novi hromozom zatim izaziva preobražaj domaćina u organizam 
koji je u početku parazit, ali može kasnije da nastavi da živi nezavisno. Taj novi orga- 
nizam u svojim sopstvenim ćelijama sadrži skriveni hromozom virusa. 

Ono što karakteriše ovaj životni sistem jeste to da taj isti virus može zaraziti bilo 
koje živo biće bez obzira da li ono već pripada tom sistemu. Ne postoji ikakva moguć- 
nost imunizacije. Prema tome, svi oblici života u bilo kom kontinuumu moraju neiz- 
bežno postati deo životnog sistema, a to spajanje neizostavno znači potpuni gubitak 
identiteta.« 

Čovečuljak je potvrdno klimnuo. »Znači, ti sve znaš«, priznao je. »Ali ti znaš samo 
šta je to i kako se razvija. Cak i da nisi otkrio sve činjenice, ti možeš stati tu i optužiti me 
da stvaram neku vrstu Frankeštajnovog čudovišta koje jedva čeka da me uništi i osvoji 
Zemlju. Zar ne vidiš kako to smešno i detinjasto zvuči?« 

»Još uvek tvrdim da postoji opasnost«, tvrdoglavo je odgovorio robot. 

»Čista glupost! Moj životni sitem je potpuno siguran u unutrašnjosti asteroida 
Lamark. Ne postoji nikakva mogućnost da ikada dospe napolje. Ako bi i uspeo, nema 
načina da se održi. Čak ni tako prilagodljiv sistem kao što je moj ne može opstati bez 
vode i vazduha. To mogu samo roboti. Ovaj životni sistem ne može pobeći sa Lamarka.« 

»Ako je, kako tvrdiš u svojim izveštajima, evolucija Lamarkovog životnog sistema 
pravilno usmerena i progresivna, onda bi bila greška ograničiti pretpostavljene 

mogućnosti sistema. Tada postoji mala verovatnoća da sistem dobije pristup van La- 
marka, a samim tim i da razvije mehanizam međuplanetarnog rasejavanja.« 

»Areniusove spore!« uzviknuo je patuljak. »Kako? Samo mi reci, kako? Kako jedan 
svet zatvoren u unutrašnjosti asteroida može preneti spore na Zemlju i to još protiv 
sunčevog vetra. Cak i oni idioti koji su te poslali moraju shvatiti da bi Areniusove spore 
bile odbačene od Zemlje, uz usiov, naravno, da se ostvari zanemarljivo mala vero- 
vatnoća formiranja spora.« 

»Nemoguće je prognozirati pravac kretanja ovih spora unutar Sunčevog sistema«, 
neumoljivo je odgovorio robot. 

»Ne.« 

»Zašto onda odbijaš da priznaš sve što ja kažem. Roboti su u suštini logična bića, a 
kao što vidiš, logika je ovoga puta na mojoj strani.« 

»Nikakva logika te ne može više spasti. Uređaj je već postavljen i aktiviran. Aste- 
roid Lamark je na putu ka Suncu. Ne postoji nikakav prigovor na već donetu odluku.« 

»Nikakav prigovora, podrugljivo je ponovio genetski inženjer. »Ne mogu da se 
žalim zato što oni nemaju hrabrosti da mi to dopuste. U ovoj odluci nema nikakve 
pravde. U njoj postoji samo bojazan, strah.« 

»Da, postoji bojazan«, složio se robot. 

»Ti pokušavaš da me uveriš da postoji razlog iza ovih mrtvih reči. Govoriš hladnim, 
preciznim izrazima o verovatnoći i opasnosti. Pokušavaš da me razuveriš, da prikriješ 
istinu i krivicu. Budi iskren ako možeš. Reci mi istinu, istinu da su me osudili na smrt 
zbog ludačkog iracionalnog straha, straha od nekog monstruoznog duha koji nikada ne 
bi proizašao iz mog životnog sistema. Sve je to samo blesavi, glupi patološki strah od 
nečega što ne mogu da shvate ili cene. Strah čiji je jedini cilj da izazove još veći, da 
zarazi ostale s njim. Strah često presudan za mnoge smrtne kazne. Oni kažu da moj 
virus može dospeti na Zemlju. Tu su pogrešili, jer on je već tamo. Strah zaražava sve a 
njegova druga generacije je ubistvo.« 

»Ali strah je sasvim uobičajena pojava«, rekao je dželat. 

»Uobičajena«! Čovečuljak je pogledao u svod i širom raširio ruke. »Koja vrsta pri- 
rode se plaši sama sebe?« 

»Ljudska priroda«, odgovorio je robot sa mehaničkom ugladenošću. 

»To me je i osudilo«, rekao je čovek. »Ljudska priroda. Ni razum, ni konačna ver- 
ovatnoća. Ljudska priroda, ljudska taština i ljudski strah. Ali u suštini, strah od sebe 
samih.« 

»Ljudi su sami stvorili taj virus. Biohemičari | genetičari su došli na tu ideju. 
Genetski inženjeri i hirurzi su mu dali oblik. Čitav sistem je proizvod ljudske mašte, 
ljudske genijalnosti i ljudske veštine.« 

»Zeliš li još nešto da mi citiraš? Postoje stvari koje čovek ne treba da zna? Stvara- 
laštvo je jedna od povlastica božanstva?« 

»Ne«, odgovorio je dželat. »Pojednostaviću. Ako čovek može da uradi nešto, ne 
postoji nikakav ipso facto razlog zbog koga on to treba ili mora. Ono što si ti doneo u 
našu stvarnost je toliko opasno da nikako ne sme ostati dalje u njoj.« 

»To su ti oni rekli da mi kažeš.« 

»Ne, to su moje reči. Ja radim ono što mi je naređeno i govorim ono što moram. 
Ali, ja verujem, Ja sam od metala, all sam živ. Ja verujem u sebe i znam šta radim.« 

»To je i tvoja smrtna presuda«, rekao je inženjer. 

»Ja prihvatam nužnost.« 

»Da li pokušavaš da me nagovoriš da je i ja tako prihvatim? Ti si robot. Tebi život ne 
znači onoliko koliko meni. Ti si programiran da umreš. Bez obzira šta tvoj metalni 
mozak misli, ti ne možeš biti čovek. Ti ne možeš prihvatiti ljudske vrednosti. Ti si samo 
mašina.« 

»Da«, odgovorio je robot sa izveštačenom ozbiljnošću, »ja sam samo mašina«. 

Čovečuljak se zagledao kroz stakleni zid, potiskujući u sebi gađenje, optereće-nost i 
strah. 

»To nisam samo ja«, rekao je. »To je moj život«. To je sve što sam stvorio, sve što 
sam ikada uradio i u šta sam verovao. Ne želim da umrem, ali isto tako ne želim da sve 
ovo bude uništeno. Ovo mi zaista mnogo znači. Ja sam ga stvorio. Ti to nikada ne mo- 
žeš razumeti.« 

»Ako ti to kažeš«, umorno je odgovorio dželat. 

»Ni ja ništa ne razumem«, priznao je čovečuljak. 

»Ne«, rekao je robot. »Ne možeš. To nije tvoja nauka. To je tvoje dete«. 

Čovek je zabacio glavu. »Ko si ti da meni sudiš? Šta si ti da meni sudiš? Kako jedno 
metalno stvorenje može izreći takve stvari? Sta ja imam od toga? Moja nauka je moje 
dete. Zar zbog toga što volim životni sistem koji sam stvorio, moj razum nema 
vrednost? Zar moja odbrana ne može biti prihvaćena zato što sam lično umešan u sve 
ovo?« 

»Tvoji argumenti nemaju nikakvu važnost. Prepirka je već davno okončana«. 

»l odluka doneta. Ko je govorio u moje ime? Ko je mene branio?« 

»Oni su to sami uradili«. usiljeno je odgovorio robot. 

»Da, uradili su. Opovrgnuli i proglasili bezvrednim«. 

»Odluka je doneta. Sve činjenice su uzete u obzir. Sve mogućnosti su proučene 
pažljivo. Ne postoji ništa što bi moglo to izmeniti. Asteroid Lamark i sve što je došlo u 
kontakt s njim mora biti uništeno. Svaka opasnost od zaraze mora biti uklonjena«. 

»Oni mora da su poludeli«, i dalje je ponavljao čovečuljak »Taj nerazumni strah ne 
može ići toliko daleko. Oni se čak ne ustručavaju da mi oduzmu ono što sam stvorio. 
Oni moraju i mene ubiti, ubiti isto kao što će i uništiti. To znači samo jedno, a to je da se 
boje mene, da se boje onog što mogu reći. Koliko samo beznačajne mogu biti njihove 
optužbe ako mi ne dozvoljavaju da se branim?« 

»Uplašili su se spora«, odgovorio je robot. »Ti si došao u veoma blizak kontakt sa 
sistemom. Ako se ikada vratiš na Zemlju, iz toga bi mogla proizići opasnost koju oni žele 
da izbegnu«. 

»Jesi li siguran? Da li i ti veruješ u to? Zašto isto tako nisu govorili o mom znanju, o 
opasnosti od njega? Zar ne bi bilo mnogo diplomatskije da umrem u nekoj slučajnoj 
nesreći? Ili je baš to ono što će reći?« dodao je naučnik kad mu je to palo na pamet. 

»To ne menja ništa«. odgovorio je robot. 

»Ko te je poslao?« i dalje je insistirao čovečuljak, već unapred znajući da neće 
dobiti odgovor. »Ko je započeo tu pometnju«? 

»Kakvu pometnju?« izvrdavao je robot. 

»Ovu paniku. Ko je Stvorio pometnju skrivenu iza ove odluke? Ona nije nastala tek 
tako, sama po sebi. Samo zametnjom nije mogla nastati u ozbiljnim glavama. Neko ju je 
umetnuo tamo. Neko se dobro pomučio da ih uveri, neko željan vlasti. To je očigledno. 
Ja nisam toliko glup da pomislim da me neko mrzi ili da neki ludak zaista veruje u 
opasnost od zaraze. Neko želi da se dokopa vlasti. Neko želi da koristi strah kao 
sredstvo za svoja dalja napredovanja. Samo političari mogu smisliti ovako nešto uvi- 
jeno. Političari i politika su te programirali na tajnost. Da, oni se koriste strahom kao 
oružjem. To je to, zar ne?« 

»Ne znam«. 

»Ja znam. Strah nikada ne dolazi u svojoj pravoj veličini. On mora biti raširen kao 
virus, mora se hraniti, ubrizgavati. Sve to su politički trikovi i sistemi. Zasejati, od- 
negovati, kupiti i prodati«. 

»Ti lupetaš«, rekao je robot. 

»Reci mi da ne razumem«, predložio je čovečuljak, nasmejavši se. Robot se nije 
nasmejao. 

»Nema nikakve svrhe u tome što pokušavaš da me nagovoriš da promenim svoje 

mišljenje. Ti ne možeš opovrgnuti optužbu zato što je odluka već odavno doneta. 
Presuda je već izrečena«. 

Covečuljak se odmakao od staklenog zida i krenuo ka vratima. 

»Ništa ti ne može pomoći«, rekao je robot. »Ako ideš po oružje, nemoj se previše 
nadati. Uređaj je programiran i aktiviran još pre nego što sam stigao ovde. Lamark je 
već mrtav«. 

Čovečuljak je zastao, okrenuo se. »Nisam pošao po pištolja, rekao je. 

Robot se nije nasmejao. Samo je rekao: »ldi, idi i uradi ono što želiš«. 

Covečuljak je otišao, a robot je okrenuo svoje crvene oči ka staklenom zidu. Stajao 
je zamišljeno posmatrajući svilenkastu šumu. Unutar i preko te srebrnaste paučine koja 
je predstavljala jedan organizam nalazili su se drugi organizmi, drugi delovi organizma. 
Međutim, robot se nije ni potrudio da ih vidi iz jednostavnog razloga što ga uopšte nisu 
zanimali. 

Asteroid Lamark je počeo da gubi orbitalnu brzinu i započeo svoj lagani spiralni put 
ka Suncu. 

Covečuljak je obema rukama držao pištolj. Imao je male nežne šake i mršave ruke. 
Pištolj je bio težak. 

»Sta ćeš uraditi?« tiho je pitao robot. 

Covečuljak je žmirkao kroz tanko uokvirene naočare u nesvakidašnji predmet u 
svojim rukama. 

»Sta se tebe tiče da li ću pucati ili ne?« glas mu je bio oštar, ispunjen gorčinom. »Ti 
si metal i ne razumeš život. Ti ubijaš, a u suštini nisu svestan šta u stvari radiš«. 

»Ja znam šta znači živeti«, rekao je robot. 

»Ti postojiš!« proderao se inženjer. »Ti nemaš pojma šta znači ljudski život. Ne znaš 
šta to znači«, pokazao je prema staklenom zidu, »šta to znači meni i nauci. Ti samo želiš 
da ubiješ. Da uništiš život, da uništiš znanje, da uništiš nauku. U ime straha«. 

»O tome smo već razgovarali«. 

»Sta drugo možemo da radimo osim da krenemo ponovo ispočetka. Sta nam drugo 
ostaje osim razgovora dok Lamark ne padne u Sunce, a ti i jane postanemo pepeo. Šta 
bi ti da radiš?« 

»Nema nikakvog smisla da se i dalje prepiremo«. 

»Sve je uzaludno. Ja sam osuđen. Bilo šta da uradim je čisto gubljenje vremena. Ja 
sam mrtav čovek. Ti si mrtav robot, ali tebe se to ne tiče«. 

Robot je ostao miran i nem. 

Covečuljak je podigao pištolj i usmerio ga prema crvenom oku. Nekoliko trenutaka 
čovek i robot su stajali i nemo se gledali. Robot je video kako tanki i nesigurni prsti 
povlače obarač. Slabašne ruke su se zatresle. Čuo se snažan udarac. Zrno se odbilo od 
metalnog svoda i udarilo u prozor koji je ostao nerazbijen. 

»Besmisleno je«, rekao je robot blago. Posle zvuka pištolja njegova mirnoća se 
činila tužnom. 

Covečuljak je ponovo opalio. Na licu mu se ocrtavao grčeviti bol da održi svoje 
drhtave ruke mirnim. Elektronsko oko je prsnulo i pretvorilo se u sitne crvene koma- 
diće. Metalni čovek je zajecao i krenuo unazad. Centar za ravnotežu koji se nalazio u 
njegovim duplo savijenim kolenima ovoga puta je zatajio i robot je ostao da kleči una- 
traške. Jecanje se prekinulo snažnim dahtanjem i već u sledećem trenutku robot se 
opružio celom dužinom po podu. 

Mrtav robot se izveštačeno nasmejao smehom koji je snažno odjeknuo iz nekoor- 
diniranog govornog aparata. Inženjer se zagledao u hrpu metala. Više to nije bila paro- 
dija ljudskog oblika. Bio je to samo metal, mrtav metal. 

Covek je polako prišao velikom prozoru. Pucao je sa kuka, revolveraški. Zrno se 
odbilo od stakla i pogodilo ga u butinu. Trgao se, prebledeo, ali nije pao. Pucao je još tri 
puta. Treći put staklo je zakrckalo, napuklo, ali izdržalo. 

Inženjer je osetio suze u svojim očima. Iz rane na nozi mu je kapala krv. Uhvatio je 
cev pištolja i počeo drškoni da udara po staklu. Pukotina je postajala sve veća i veća dok 
se na kraju stako nije slomilo. A 

Sada, kada se rupa pojavila, bilo ju je lako proširiti. Covečuljak je dozvolio da ga 
veštačka gravitacija laboratorije povuče na pod, odmarajući svoju povređenu nogu. 
Odlomio je toliko stakla koliko je bilo potrebno da prođe kroz otvor. 

Ispuzao je u svet svog životnog sistema. U tom prostoru van dornašaja gravitacije, 
noga je prestala da ga boli, a telo mu je bilo ispunjeno prijatnom plovnošću. 

Udisao je vazduh umišljajući kako je on čistiji i svežiji od onog hladnog i sterilnog u 
svom sopstvenom svetu, u unutrašnjosti Lamarka. Ništa nije osećao ali je bio svestan da 
ga kroz vazduh koji udiše i ranu na nozi virusi napadaju. 

Puzao je želeći da pobegne što dalje od staklenog zida, dalje od ubijenog robota i 
sam začuđen kojom je brzinom sve to radio, ne osećajući baš nikakav napor. Bilo je 
taman toliko gravitacije da ga zaustavi da se ne povredi. Posle izvesnog vremena osta- 
vio je prozor za sobom, prozor sa čije se druge strane nalazio svet koji je poslao ubicu 
da uništi sve ovo. Odlazio je sve dalje i dalje u unutrašnjost srebrne šume. 

Naišao je na drugu šumu, drugo biće sa mnoštvom jedinstvenih osobina. Ovo je bio 
konglomerat stablolikih oblika koji se sastojao od uvijenih račvastih stabljika od kojih je 
svaka nastala procesom razdvajanja, spiralno se udaljavajući od polazne tačke. Na 
krajevima svake grane nalazio se steroid nalik ljudskom oku. 

Grane su bile jednake debljine i kao staklo glatke i čvrste površine. Na prvi pogled, 
čitava šuma je izgledala kao okamenjena, ali u njoj je postojao život koji se neprestano 
razvijao. U Lamarkovom životnom sistemu ništa nije bilo skamenjeno. Unutar sferoida 
na krajevima grana, inženjer je mogao opaziti kretanje, a kada se zaustavio, ugledao je 
sam tok citoplazme koji je ličio na pomeranje i kovitlac, video je jezgra i organele koje 
su bile tamnije oblasti. Zaključio je da su sferoidi u stvari živi elementi bića ili kolonija 
koji stvaraju nova stabla iz čisto neorganskih materija. 

Nastavio je dalje, polulebdeći kroz malu šumu, zatim drugu i još jednu... Izgubio je 
iz vida razbijen prozor i bateriju solarnih ćelija koje su bile jedini dokaz čovekovog me- 
šanja u Lamarkov životni sistem. Bio je sam, stranac u svetu koji je stvorio. Lagano se 
spustio na sag načinjen od malih jedinki. Legao je na njega premoren, slušajući otkucaje 
svog srca i diveći se čudima koje je njegova veština genetičkog inženjera stvorila. 
Nedaleko je ugledao džinovsku biljku koja mora da je pokrivala mnogo veću površinu 
od svih ostalih takozvanih šuma. Bila je tako složena, da su postojali slojevi koji su se 
ređali u vazduhu. Nasuprot vlaknima svilene šume, ovde se najniži sloj sastojao od 
zbijenog spleta vitica prisne povezanosti. Njihove tanke niti su bile upletene u pokrivač 
različite gustine. 

Iznad toga se nalazio jednostavniji vazdušasti sag od debljih elemenata sličnog 
sastava ali tamniji po boji. Njegove niti su se lagano njihale izgledajući veoma rasteg- 
ljivo. 

Iz ovog vazdušastog nivoa uzdizale su se kule od malih sfernih elemenata koje je u 
vertikalnom položaju održavala neka nevidljiva adheziona sila. Ove loptaste ćelije su 
neprestano gubile tajanstvenu adheziju i otplovljavale lagano padajući, da bi na kraju 
eksplodirali stvarajući oblake nevidljivo malih virusnih čestica. 

Sa druge strane nalazilo se čudnovato ogromno rastinje nalik na voćku sa čijih je 
grana visilo drago kamenje. Rastinje se uzdizalo iz duboke naslage sluzi koja je izgledala 
kao veliki prostrani pokrivač, koji bi se činio životvornim da nije bio deo Lamarkovog 
životnog sistema. Gledajući sa strane, u njenoj unutrašnjosti se moglo videti neo- 
dređeno kretanje hiljada štapićastih organizama. 

Samo drvo je bilo tanko i izuzetno lepo i zanimljivo u svom uvijanju i razgranatosti. 
Grane su bile delimično providne, osim na mestima gde su bile ispunjene štapićastim 
organizmima u obliku kapsula sahranjenim poput muva u Ćilibaru. Inženjer je zamišljao 

da je drvo načinjeno od kristalne sluzi. 

Na vrhu svake grane nalazio se veliki sferni ili elipsasti dragulj obavijen tankom 
opnom. Unutar svakog dragulja nešto se kretalo i oni su izgledali kao pločaste oči nekog 
neuobičajenog monstruma. 

Inženjer je sve to gledao, uživao i neizmerno voleo. 

Asteroid Lamark je prošao orbitu Marsa. 

Inženjer je lagano zaspao, i u snu umro. 

Virus se razvijao u njemu. Ušao je u ćelije, prodro u jezgra. Prisvojio je proizvodnju 
proteina. Ubijao je, a dok je još ubijao, započeo je ponovnu izgradnju i regeneraciju. 
Drugi virusni hromozom i četrdeset šest ljudskih hromozoma formirali su kompleks u 
čijoj je unutrašnjosti DNK započela hemijski preobražaj iz koga su proizišle promenjene 
osnove i preplavljeni geni. 

Virus je bio izvajan i stimulisan u novom genotipu. On se menjao i proveravao. Put 
generacije novih bića se neprestano dopunjavao. 

U vezi sa hemijskim preobražajem došlo je i do fizičkih promena. Genetičarevo telo 
je počelo da truli i raspada se. Novo biće, rođeno u njemu, raslo je i hranilo se. Virus je 
ispitivao delo svog drugog para hromozoma. Organizam koji se pojavio bio je savršeno 
efikasan u ispunjenju svojih zadataka. Proces koji se odvijao u lešu čoveka je bio mnogo 
napredniji od elementarnog procesa koji je on sam nekada stvorio. Brzina evolucije 
Lamarkovog životnog sistema je uzela zamah, giatkoću i efikasnost preobražaja. 

Novo biće je apsorbovalo inženjera i lagano odrastalo. 

Asteroid Lamark je prošao orbitu Zemlje. 

Telo čovečuljka izgubilo je većinu svoje supstance. Lice mu se raširilo u blatnom 
zelenilu dok su mu smešne naočare ležale na sjajnom i belom nosu. Mozak mu je pot- 
puno nestao iz lobanje kao i unutrašnjost stomaka. Noge su bile samo užad trulih mi- 
šića. Rebra su bila pretvorena u tanke štapove pričvršćene za nešto što je nekada bila 
kičma. Na mestu nekadašnjih unutrašnjih organa ostala je samo prašina... 

Iznad leša je visilo krilato biće koje je ličilo na šišmiša. Imalo je malo telo i nes- 
razmerno veliku lobanju, tanko lice čudnovato nalik ljudskom, ali bez očiju. Ono se ne- 
prestano kretalo kao da izražava nepoznate emocije puštajući mali tanki glasić koji je 
podsećao na žustar smeh. 

Odletelo je sa ostatka svog oca u velikom krugu, zujeći kroz neobične šume sre- 
dišnjeg Lamarka. Konačno je našlo srebrnu šumu i smestilo se na granu veoma blizu 
razbijenog staklenog zida. Mirno je tamo čekalo. Nije jelo, nije bilo čak ni opremljeno za 
jelo. Rođeno je samo da izvrši mali zadatak za Lamark, a zatim da umre. 

U međuvremenu, biljke srednjeg Lamarka su prošle kroz prolaz na staklenom zidu 
koji im je inženjer napravio. Istražile su njegove laboratorije, biblioteku, spavaću sobu, 
kancelariju. Provlačile su se ispod vrata, kroz ključaonice. Postojalo je samo jedno 
mesto do koga nisu mogle stići, a to je bio svemir, sve ono izvan Lamarka. Izvan 
gvozdene hermetičke brave na kojoj nije bilo ni pukotine ni ključaonice. 

Biljke su umirale i ponovo se rađale. Nove vrste biljaka nastajale su oko gvozdenih 
vrata i na njima — biljke koje su svoje ćelijske zidove gradile od čistog gvožda. Sa 
svojom biljnom efikasnošću počele su da razaraju bravu. 

Krilato stvorenje je počelo da raspršuje sitne oblike iz svog stomaka. Sfinkter je 
pulsirao i pulsirao, stotine kontrakcija u minuti i svakom pulsacijom je izbacivao poje- 
dinu česticu. Čestice su lebdele u vazduhu, išuviše lake da bi ih slaba gravitacija povu- 
kla na pod. Vazduh srebrne šume punio se njima. 

Asteroid Lamark je prošao orbitu Venere. 

Rupice su se pojavile na spoljnim vazdušnim vratima. Unutrašnja vrata su potpuno 
nestala. Vazduh je počeo da izlazi napolje, ali pre nego što je gubitak vazduha postao 
dramatičan, rupe su se proširile do veličine pesnice. Kao i svi o ostali članovi 
Lamarkovog životnog sistema i ovi gvozdenojedci su bili brzi i uspešni. Vazduh je u 

snažnim naletima izlazio napolje sa stotinama miliona čestica nastalih u telu krilatog 
stvorenja. 

Lamark je bio suviše mali da zadrži atmosferu koja je istekla u pustoš njegove 
spoljne površine. Sav vazduh je nestao, a sa njim i čestice. Dok je Lamark lagano plovio 
prema Suncu u svojoj spiralnoj putanji, ostavljao je iza sebe dugi, nepregledan trag 
Areniusovih spora koje su lenjo zajezdile na sunčevom vetru. 

Polako, u svemir, prema Zemljinoj orbiti. 


73 


INTERVJU 


Lari Niven 


NE PIŠEM ISTORIJU 
BUDUĆNOSTI 


* Volim da učim svoje čitaoce da se igraju idejama, kako bi u tome našli radost. Hoću da 
sanjaju budni, i to u koloru i u tri dimenzije, sa oštrim ivicama i internom 
konzistencijom — naglasio je Lari Niven u razgovoru sa Džefrijem Eliotom 


PITANJE: Kako Vas je život pripremio za 
pisanje SF? 

NIVEN: Odrastao sam čitajući SF. U 
školovanju sam se opredelio za prirodne 
nauke rešen da kreiram najvrliji od svih 
vrlih novih svetova koje su SF pisci pred- 
skazivali. Ali preveliki deo nauke sastojao 
se od preupornog iščačkavanja sićušnih 
detalja i premalenih otkrića. Nisam za to 
imao strpljenja. Zato sad čekam da nauč- 
nici dođu do »novih rezultata, a onda o 
tim rezultatima pišem. 

PITANJE: Jesu li Vam neki istaknuti pisci 
SF služili kao uzor na početku karijere? 

NIVEN: Naravno. Ali, to su ljudi čija 
imena, koliko vidim, niko živi ne pominje. 
Važan uzor bio je izvesni Džon D. 
Mekdonald. Na mene su uticali i stripovi 
koji su bili važan deo mog detinjstva. 
Stripovi su mi nagovestili nekoliko intere- 
santnih zapleta i dali mi mnogo ideja za 
moje priče. 

PITANJE: Kada ste stigli do tačke na 
kojoj ste osetili da kao SF pisac možete da 
postignete uspeh ? 

NIVEN: Da to mogu znao sam onog časa 
kad sam prodao prvu priću. Dotad sam 
opstajao samo rešenošću očajnika. Bilo 
mi je dvadeset i pet godina kada sam prvi 
put u životu prodao jednu priču. Bila je to 
priča Najhladnije mesto, a prodao sam je 
Fredu Polu. Pre toga sam neprestano 
pisao godinu dana, eksperimentisao sa 
raznim literarnim tehnikama, a onda — 
prodadoh prvu. 

PITANJE: Da li vam je u pisanju priče 
ikad zasmetao nedostatak formainog 


naučnog obrazovanja ? 

NIVEN: Ne, ne mogu nijednog određe- 
nog takvog slučaja da se setim. Pretpo- 
stavljam da bih sad, gledajući unazad, 
mogao da pronađem priče o kojima sam 
mogao bolje da razmislim da sam imao 
materijal za razmišljanje. Siguran sam da 
je bilo ideja koje su me zabavljale jedno 
popodne i koje se nikad nisu materijali- 
zovale u priče zato što nisam znao šta sa 
tim idejama da učinim. Da sam tada imao 
više informacija, možda bi te ideje mogle 
da se pretoče u literarnu formu. Među- 
tim, to ne znači da mi ideje nedostaju. 
Preplavljen sam poslom — imam mnogo 
više posla nego što stvarno mogu da 
savladam. 

PITANJE: Neki pisci kažu da ih nešto 
goni da pišu, drugima je pisanje jedno- 
stavno životni poziv. Kako biste opisali 
sopstvene motive? 

NIVEN: U svakom slučaju, sebe ne sa- 
gledavam kao »gonjenog«. Nemam onaj 
»psihotični« impuls za koji Asimov kaže 
da ga ima. Osećam se obaveznim samo 
da ispričam zabavnu priču. Ali, pošto sam 
to rekao, priznaću da sam prinudno 
učitelj, volim da učim svoje čitaoce da se 
igraju idejama da bi u tome našli radost. 
Hoću da sanjaju budni, i to u koloru i u tri 
dimenzije, sa oštrim ivicama i internom 
konzistencijom. 

PITANJE: Da li se vaš stil tokom ovih 
godina pisanja naučne fantastike znat- 
nije menjao? 

NIVEN: Ne, zaista nije. Postao sam raz- 
novrsniji, ali ništa od svojih osnovnih 

tehnika nisam odbacio. Na primer, stilisti 
često izražavaju prezir prema ja-naraciji. 
Ali ja se tom tehnikom i sada rado 
koristim za svoje svrhe. 

PITANJE: Koliko je važna imaginacija u 
kontekstu vašeg rada ? 

NIVEN: Svoju reputaciju izgradio sam 
baš ekstremnom upotrebom imaginacije 
u svojim pričama. Imajući to u vidu, 
dodao bih da je u većini slučajeva neka 
ekipa naučnika prva stigla tamo. Na 
primer, podatke o crnoj jami dobio sam 
od Dr. Roberta Forvarda, jednog od vo- 
dećih svetskih eksperata za gravitaciju, 
koji ih je, medutim, dobio od drugog 
naučnika, Stivena Hokinga. Bio sam prvi 
SF pisac koji je pisao priče o kvantnim 
crnim jamama. Dve moje priče bile su 
direktne ekstrapolacije, i obe su dobile 
nagrade HUGO. Pokušavam da održim 
korak sa ljudima koji se bave konkretnim 
naučno-istraživačkim radom. Tako ja odr- 
žavam svoj ugled u pogledu imaginacije. 

PITANJE: Da li, pišući knjigu, mnogo 
istražujete ? 

NIVEN: Koliko god je potrebno. Gene- 
ralno uzev, pre nego što počnem da pi- 
šem, istražujem. Na primer, kad sam seo 
da napišem Svet izvan vremena, to nije 
bilo zato što sam spremio priču pa onda 
završio istraživanje, nego zato što sam tek 
posle istraživanja došao na ideju za priču. 
Pokušavam da držim korak sa naukama. 
Pretplatnik sam glavnih naučnih publi- 
kacija. Idem na sastanke AAAS (American 
Association for the Advancement of 
Science — Američko udruženje za una- 
pređenje nauke, prim. prev.). U kontaktu 
sam sa ljudima u naučnoj zajednici, oni 
me informišu o  krupnijim novim 
otkrićima. 

PITANJE: Koliko su važne 'emocije' u 
vašim pričama ? Da li su onoliko važne 
koliko, recimo, »razum« ? 

NIVEN: Nisu. Ako se u mojoj priči po- 
jave ljudska bića, imam u vidu da moraju 
na sve što im se dešava reagovati uver- 
ljivo. Međutim, veći naglasak stavljam na 
razum. Moje pisanje usmereno je na 
određenu vrstu čitalaca. On bi mogao biti 


ljubitelj mojih dela, moj fan, zato što voli 
da rešava zagonetke, ili zato što voli čud- 
ne nove okoline. A ako ga ništa ne priv- 
lači, on će čitati romane o Uništitelju 
(Destroyer), što ja, uzgred budi rečeno, 
činim. 

PITANJE: Da li se trudite da vaše priče 
budu u saglasnosti sa poznatim naučnim 
činjenicama ? 

NIVEN: Nastojim da moje priče budu 
tehnički što je moguće tačnije. Ako nauč- 
nici kasnije istupe sa nekim novim otkri- 
ćima, to stvarno nije moja krivica. Zapra- 
vo, prva priča koju sam prodao bukvalno 
je zastarela pre nego što su se štampar- 
ske mašine zakotrljale da je štampaju. Bio 
sam napisao da Merkur ne rotira, pa je 
najhladnije mesto u Sunčevom sistemu 
bilo tamo gde nikad ne padne ni zrak 
svetlosti Sunca: na crnim leđima Merku- 
ra, tamo gde se ekvator, ukršta sa linijom 
ponoći. E, a Rusi su dokazali da Merkur 
ima razređenu atmosferu koju nepresta- 
no gubi (zbog vreline) ali koja se nepres- 
tano obnavlja iz Sunčevog vetra. Ne bih 
rekao da za jednu takvu uvrnutu stvarčicu 
ja mogu stvarno da budem odgovoran. 

PITANJE: Kad pišete knjigu, koliko 
prerađujete već napisano? 

NIVEN: Mnogo prerađujem. Međutim, 
trudim se da sve uradim pre nego što 
priča dospe u fazu šifova za korekturu. 
Shvatam koliko je u toj fazi štamparskog 
rada svaka promena skupa. Možda tu i 
tamo unesem neku manju promenu, ali 
ništa krupno. 

PITANJE: Da li ste ikad bili u iskušenju 
da neku od svojih ranijih priča preradite u 
svetlosti onoga što sada znate? 

NIVEN: Ne tako davno čitao sam Svet 
Ptava iz početka, i iznenadilo me je koliko 
je, imajući u vidu da sam ga pisao još pre 
nekoliko godina, dobar. Eto, tu knjigu, na 
primer, ne bih prerađivao. Verovatno bih 
o svakom svom delu morao posebno da 
razmislim. Međutim, postoji iskušenje da 
preradite nešto što ste davno pisali. 
Mogao bih izdvojiti jednu priču koju bih 
želeo da preradim. To je Etika ludila 
(Ethics of Madness) u kolekciji Neut- 

ronska zvezda. U toj priči sam načinio 
osnovnu grešku. Znao sam šta sam hteo 
da kažem o ludilu — naime, to da od 
čoveka samog zavisi da li će sačuvati 
zdrav razum. U stvarnosti, ljudi polude 
najčešće zbog nečeg što su sami učinili. 
Ludilo nije nešto što se samo od sebe 
desi. Ali pogrešio sam što sam se dokraja 
držao slike koja mi je poslužila kao 
inspiracija za priču. U glavi sam držao tu 
sliku, i da bih je ostvario morao sam da 
vodim priču ka neskladnom kraju. 
Pokazalo se da mi to nije bilo dobro. 

PITANJE: Koja knjiga vam je bila naj- 
teža? Zašto? 

NIVEN: To bi valjda, bila knjiga Poklon 
sa Zemlje (A Gift from Earth). Dok sam je 
pisao, nekoliko puta sam zapadao u duge 
zastoje. Zapravo, pre otpočinjanja nisam 
bio dovoljno promislio o zapletu. 

PITANJE: Da li svoja dela, pre nego što 
su završena, ikome pokazujete? 

NIVEN: Da. Prvo i prvo, veoma je za- 
bavno pričati o napola dovršenoj priči. 
Drugo, ponekad mi zatrebaju tuđe ideje. 
Dalje, ljudima se to, čini se, sviđa. | zato, 
volim da uključujem druge u proces. 

PITANJE: Zašto ste u pisanju SF izabrali 
pristup »istorije budućnosti« ? 

NIVEN: Nisam ga stvarno izabrao. Pro- 
sto nikad nisam odlučio da ne pišem isto- 
riju budućnosti. Zapravo, istorije buduć- 
nosti postoje odavno. Bile su integralni 
deo moje SF lektire. Dobro sam poznavao 
Hajnlajnovu istoriju budućnosti. Još bolje 
sam poznavao istoriju budućnosti koju je 
dao Pol Anderson, i koja je, rekao bih, 
konzistentnija. Hajnlajnova istorija bu- 
dućnosti je podjednako haotična kao 
istorija budućnosti »poznatog svemira«. 
Ali koliko ja vidim, ni u pravoj istoriji ne 
postoji neka generalna tema. Zašto bi 
onda ona postojala u istoriji budućnosti? 

PITANJE: Da li ste se trudili da umanjite 
haos koji neizbežno nastaje pri pisanju 
istorije budućnosti? 

NIVEN: Da, trudio sam se, još kako. 
Zapravo sam u torn pogledu prilično loše 
prošao. A ipak me to nije mnogo uznemi- 
rilo. Moj glavni cilj bio je da pišem dobre 


priče. Ako se polazne postavke tih priča 
međusobno uklapaju, fino! Kad sam kao 
pisac postao veštiji, počeo sam pažljivije 
da zagledam postavke iza »poznatog 
svemirax, i kad se one nisu uklapale sa 
postavkama priče, menjao sam. Nisam 
želeo nešto što bi ličilo na priču iz poz- 
natog svemira a što u stvari ne bi tamo 
spadalo. Ipak sam ponekad grešio. Na 
primer, u prvoj trećini romana Protektor 
načinio sam jednu krupnu grešku. Među- 
tim, pre kraja romana uspeo sam da 
sredim većinu problema. 

PITANJE: Imate li među svojim knjigama 
najomiljeniju? 

NTVEN: Ne, volim ih sve. 

PITANJE: A najneomiijeniju ? 

NIVEN: Opet, ne, nemam stvarno takvu. 
Ako mi se knjiga koju završavam ne sviđa, 
igraću se njom dok ne budem zadovoljan. 
Ne bih prodao nešto što ne volim. Meni 
se, zapravo, dešavalo da priču dve trećine 
završenu bacim, uveren da ona nema 
nikakvu perspektivu. 

PITANJE: Kako biste 
čitaoce? 

NIVEN: Ne pišem za svakoga. Ne pišem 
čak ni za tipa koji je pročitao moju pos- 
lednju knjigu. Međutim, generalno uzev, 
moj »idealni« čitalac je veoma sličan 
meni, sem što mu treba objasniti neke 
stvari. 

PITANJE: Da li ikad imate osećaj da se 
takmičite sa drugim SFpiscima ? 

NIVEN: Ne, pisci SF ne takmiče se 
stvarno jedan s drugim. Čak i među lošim 
SF piscima, svaki je drukčiji. Svaki ima 
drugu tačku gledišta, drukčija tematska 
interesovanja, drugi pristup pisanju. I kad 
mnogo SF pisaca obradi istu temu 
rezultati budu sasvim različiti. 

PITANJE: Da li je ovaj period u kome 
smo povoljan za start novih pisaca, po- 
četnika ? 

NIVEN: To ne znam baš dobro, jer nisam 
početnik. Kad sam ja počinjao, vremena 
su svakako bila povoljna. Pretpostavljam 
da su i sad takva, uopšteno govoreći. Ima 
mnogo SF magazina, iako se tokom pro- 
teklih godina nekoliko ugasilo. Ako svoju 

opisali svoje 


priču ne možete da prodate nijednom 
drugom magazinu, možete magazinu 
Galaxy (ugašen 1980, prim. prev.). Ako 
neće da je kupi ni Galaxy, tu su Amazing i 
Fantastic. S druge strane, novi pisci ne bi 
trebalo da očekuju da će se obogatiti 
pišući SF. Na svakog ko uspe, dolazi 
nekoliko desetina drugih koji umru od 
gladi. 

PITANJE: Kad bi vas neko zamolio da 
posavetujete novog pisca na SF polju, na 
koje biste ga zamke upozorili? 

NIVEN: Najkorisnije je pisati o onim 
idejama koje još niko nije upotrebio u 
svojim pričama. To su, ujedno, ideje koje 
je najteže preneti čitaocu. Dalje, novi pi- 
sac treba da se koristi najjednostavnijim i 
najjasnijim mogućim jezikom. Stilistički 
eksperimenti su za ljude koji nemaju šta 
da kažu. Najzad, imajte na umu da su 
razne pomodne ludosti primerene 
piscima druge klase. 

PITANJE: Pre nego što ste postigli uspeh 
kao pisac, bili ste veoma aktivni u SF 
fandomu. Da li se on u međuvremenu 
mnogo izmenio? 

NIVEN: Jeste. Od onog mog prvog uk- 
ljučivanja u fandom, pre gotovo četrna- 
est godina, pa do danas, primetio sam 
interesantne neke promene. U vreme kad 
sam ja bio aktivan postojao je u fandomu 
element »neprilagođenosti društvu«, 
naročito u klubu kome sam ja pripadao. 
Na primer, oko 75 posto žena imalo je 
neki fizički nedostatak; hoću da kažem, 
ova je bila razroka, ona slepa noću a sve 
više i danju, itd. U stvari, mogu da se 
setim samo jedne devojke kojoj baš ništa 
nije falilo. Dalje, svi odreda, i muško i 
žensko, nosili su naočari. | svi smo bili ili 
prvo dete, ili jedino dete u svojoj 
porodici. 

PITANJE: Šta vam je, u spisateljskom 
životu, najprijatnije, a šta najneprijat- 
nije? 

NIVEN: Najbolji deo je ono kad si na- 
pisao. Pisanje je naporan rad! Postoje 
momenti-međaši: kad imaš u šakama 
glavnu liniju zapleta, kad je jedna scena 
do poslednjeg slova savršena, kad jedan 


lik najzad oživi, kad ideš kroz rukopis i 
dodaješ poslednja poboljšanja u for- 
mulacijama. Ali najbolji momenat je ono 
kad je stvar gotova. Najgore je kad si 
prinuđen da samome sebi priznaš da ne 
možeš da završiš tu prokletu stvar. 

PITANJE: Koje SF publikacije najradije 
čitate ? 

NrVEN: Ne čekam željno nijedan od ma- 
gazina, iako sam na većinu pretplaćen. 
Sve što stvarno vredi čitati stigne u neku 
od antologija tipa Najbolje ovogodišnje. 

PITANJE: Kako biste, generalno, ocenili 
kvalitet SF kritike ? 

NIVEN: Vrlo je slaba. Prosečni SF kri- 
tičar koliko puta pogodi, isto toliko puta i 
promaši. Gledano ukupno, kritičari koji 
pišu za fanzine i za profesionalne maga- 
zine nisu osobito dobri. Cesto su skloni da 
u svojim prikazima promaše suštinu. 

PITANJE: Nalazite li vremena da čitate 
mnogo radova vaših savremenika na SF 
polju? Ako nalazite, ko su vaši omiljeni 
pisci? m 

NFVEN: Nalazim. Čitam SF koliko god mi 
vreme dozvoljava. Moji najomiljeniji pisci 
i sad su iz škole Pola Andersona. Džejms 
Tiptri junior je vrlo dobar. Takođe volim 
ovo što piše Alan Din Foster (Allan Dean 
Foster). 

PITANJE: Kako će se naučna fantastika, 
kao literatura, kretati u budućnosti? 

NIVEN: Naučna fantastika, kao i obično, 
galopira u svim pravcima odjednom. 
»Tvrda« naučna fantastika je živa i 
zdrava, kao što pokazuje roman Džona 
Varlija Direktna veza sa Ofijuksom ob- 
javljen 1971 (The _ Ophiuchi Hotline). 
Samo da napomenem, Ratovi zvezda 
(Star Wars) dovode do silnog buma u SF. 
Ako jedna desetina tih novih gledalaca 
ostane verna onome što je upravo ot- 
krila, mi pisci zarađivaćemo više para. To 
znači da ćemo moći svakoj svojoj knjizi da 
posvetimo više vremena, iz čega sledi da 
će biti boljih knjiga. 

PITANJE: U čemu se, po vašem mišlje- 
nju, sastoji vaš glavni doprinos SF polju? 

NIVEN: Ne verujem da bi SF polje bilo 
drugačije da mene nije bilo. Nastavio sam 

jednu staru tradiciju — naime, ekstrapo- 
lativnu priču, u kojoj se prati kretanje 
jedne ideje da bi se videlo šta nastaje 
njenim projektovanjem u budućnost i 
kakve će biti posledice po ljudsko 
društvo. Međutim, učinio sam jednu stvar 
za koju je malo koji drugi pisac odvojio 
dovoljno vremena. Svoja projektovana 
društva tako sam temeljito proučio da 
sam bio u stanju da sagledam i smešna 
mesta, pa i da pišem o njima. To je 
sasvim suprotno pristupu Rona Gularta 
(Ron Goulart) i veoma je naporno. Ako se 
prosečni SF pisac potrudi da stvori 
uverljivo, dobro zaokrugljeno, konzisten- 
tno društvo, najčešće mu priđe 
preozbiljno. Ovo gledište pokušavam da 
primenim i kad sam koautor. To se može 
videti u romanu Trun u božjem oku, u 
scenama neposredno pre ulaska Mak 
Artura u Murčisonovo oko. 

PITANJE: Šta je to u vašim delima što im 
je donelo tako ogromnu popularnost? 

NIVEN: Imao sam sreće. Takozvani 
»novi talas« ulazio je u period svog pu- 
nog zamaha upravo kad sam ja otpoči- 
njao svoju karijeru. Tipične »novota- 
lasne« priče koncentrišu se na eksperi- 
mentalni stil pisanja i na istraživanje 
karaktera likova, na uštrb ekstrapolacije, 
dobro urađene pozadine i dobrog 
pričanja priče. To je zavodljiv pristup, 
odličan izgovor za loše pisanje i za izbe- 
gavanje da se uradi domaći zadatak. U to 
vreme, svi novi pisci sem mene pisali su 
»Novi talas«. Moji jedini rivali bili su 
Robert Hajnlajn, Pol Anderson, Hal Kle- 
ment i slični, dakle upravo ljudi koje sam 
želeo da dostignem. 


NAJZNAČAJNIJI 
ROMANI 1986 


Orson Skot Kard: 
GOVORNIK ZA MRTVE (»Speaker for 
the Dead«) 


Džin Volf: 
SLOBODNI ŽIVE SLOBODNO (»Free 
Live Free«) 


Džejms Morou: 
OVAKO SVET ZAVRŠAVA (»This is the 
Way the Worlds Ends«) 


Vilijam Gibson: 
ODBROJ NULA (»Count Zero«) 


Margaret Etvud: 
PRIČA KUĆNE POMOĆNICE (»The 
Handmaid's Tale«) 


Gregori Benford — Dejvid Brin: 
SRCE KOMETE (»Heart of the 
Comet«) 


Majkl Klub-Mekdauel: 
ENIGMA (»Enigma«) 


Majk Resnik: 
SANTJAGO (»Santiago«) 


Džejms Patrik Keli — Džon Kesel: 
PLAŽA SLOBODE (»Freedom Beach«) 


Džek Mekdevit: 
TEKST HERKUL (»The Hercule Text«) 


Pol Preus: 
LJUDSKA GREŠKA (»Human Error«) 

ESEJ 


ALEKSANDAR B. NEDELJKOVIĆ 


GRANICE SF ŽANRA 


»Vraćamo se na onu granicu imaginacije koju sam spomenuo u svom prvom 
predavanju, a to je vasiona koju ljudska bića u celini poseduju i nastanjuju, grad 


kome su zvezde predgrađa.« 


Tokom šezdesetih i početkom sedam- 
desetih godina našeg veka, naučnofan- 
tastična književnost je stekla veći ugled i 
šire priznanje nego ikad ranije, među kri- 
tičarima i profesorima književnosti u SAD. 
Na tamošnjim univerzitetima i koledžima 
sada postoji više stotina kurseva iz nauč- 
no-fantastične književnosti, u trajanju od 
jednog ili dva semestra. Evo nekoliko 
citata koji to potvrđuju. 

U jednoj od antologija naučno-fantas- 
tičnih priča, urednik kaže: »U školama 
ima sve više i više kurseva iz naučne fan- 
tastike. (...} Dok je prošle godine (1972) 
oko dve stotine američkih koledža i uni- 
verziteta imalo kurseve iz SF, ove godine 
(1973) ima ih oko 400.« 

Nova enciklopedija Britanika (1974) 
sadrži članak o naučnoj fantastici, koji se 
završava rečima: »Razvoj stvarne kritike, i 
uključivanje proučavanja naučne fantas- 
tike u kurseve iz književnosti u mnogo- 
brojnim koledžima i univerzitetima ozna- 
čavaju priznavanje naučne fantastike kao 
značajne, i možda za ovo doba karakte- 
ristične, ne-realističke književne forme.« 

Ugledni časopis Njusvik (Newsweek) u 
broju od 22. decembra 1975. donosi sle- 
deću informacija: »Nastavnici će držati (u 
koledžima i na univerzitetima) više od 
1.000 kurseva iz naučne fantastike...« 

Naučna fantastika (u daljem tekstu: SF) 
postala je predmet naučnog proučavanja. 


NORTROP FRAJ, 1963. 


Postoji već nekoliko stotina knjiga pos- 
većenih proučavanju SF književnosti. To- 
kom godina, neki termini su se izdvojili 
kao ključni termini specifični za ovu 
oblast kritike. Prema tome, može se 
govoriti o posebnom terminološkom apa- 
ratu za proučavanje SF književnosti. Od 
posebnog su značaja sledeća dva ter- 
mina: 

glavni tok (mainstream); ovaj izraz 
označava »glavnu struju« u književnosti 
(the main stream of literature); u glavni 
tok spadaju, na primer: Henri Džems, 
Teodor Drajzer, Sinkler Luis, Frensis Skot 
Ficdžerald, = Vllijem = Fokner, Ernest 
Hemingvej, Nor man Meiler itd; 

geto (ghetto) - ovaj termin označava 
izolovanu oblast u koju je naučna fantas- 
tika bila »zatvorena« tokom prve polo- 
vine ovog stoleća; pisci i čitaoci SF nisu se 
interesovali za druge oblasti literature, a 
kritičari su ignorisali SF, odbijajući ne 
samo da joj priznaju ma kakvu vrednost i 
značaj, nego čak i da uopšte spominju 
njeno postojanje. Naučna fantastika; zat- 
vorena u svoj geto, izolovana od glavnog 
toka, nije nikako mogla da postigne ono 
što neki nazivaju »akademskim ugledom« 
(academic respectability). 

Međutim, ovi termini su podložni kritici. 
Njihovo značenje nije sasvim precizno od- 
redeno, i oni važe samo kao generali- 
zacije. Nemoguće je tačno odrediti šta 
sve spada u glavni tok, a šta ne. Prouča- 
vanje porekla ovih izraza verovatno ne bi 

mnogo pomoglo, jer oni nisu nastali kao 
rezultat nekog teorijskog razmatranja, 
niti su proistekli iz neke precizne defini- 
cije; na primer, izraz »glavni tok«, 
upotrebljen u ovom smislu, izgleda da se 
prvi put pojavio u jednom pismu Isaka 
Asimova, 1957. godine, bez nekog poseb- 
nog objašnjenja. Postoji i opasnost da se 
ovi termini određuju jedan pomoću dru- 
goga, u krug: jedno je ono što nije drugo. 
Ovo kruženje u definiciji možda se može 
izbeći na sledeći način: u glavni tok 
možemo svrstati samo ozbiljnu realističku 
književnost; Zločin i kaznu Dostojevskog, 
dakle, ali ne Sviftova Guliverova puto- 
vanja, niti Servantesovog Don Kihota. 
Sem toga, pošto se pri pominjanju glav- 
nog toka često misli na dela visoke knji- 
ževne vrednosti, možda bi se mogla dati 
sledeća definicija: glavni tok sačinjavaju 
najbolja, najuspešnija, opštepriznata dela 
ozbiljne realističke književnosti. Ali takva 
definicija ne omogućuje pravljenje preciz- 
nog »spiska« literature glavnog toka, jer 
se ne slažu svi u procenama šta je naj- 
bolje i najuspešnije; niti omogućuje opisi- 
vanje zajedničkih književnih osobina, 
književnih vrednosti, itd, glavnog toka, jer 
se tom definicijom mogu obuhvatiti mno- 
ga vrlo različita i raznovrsna dela. Zapa- 
zimo i to, da ovakva definicija glavnog 
toka, zasnovana na vrednovanju, otvara 
vrata neispravnom i nedopustivom upo- 
ređivanju između celokupne SF književ- 
nosti i odabrane književnosti drugih 
žanrova. 

Granice geta ne mogu se tačno odrediti, 
a izolacija nije bila potpuna. Romani 
Hrabri novi svet (1932) Oldouza Hakslija i 
1984 (1949) Džordža Orvela privukli su 
znatnu pažnju još u onim periodima kad 
su se pojavili. Doduše, upravo ta dva 
romana nisu označavana nazivom SF, 
nego drugim nazivima; ali taj paradoks ne 
menja činjenicu da to jesu SF romani, i da 
su uspešno prešli iz geta u glavni tok. 

Termini »glavni tok« i »geto«, pored 


pomenutih slabosti, mogu veama dobro 
da se koriste u analizi. 

Probijanje iz geta u glavni tok nije bilo 
ni brzo ni lako. Jedan od poznatijih SF 
kritičara, Dejmon Najt (Damon Knight) na 
kraju svoje knjige U potrazi za čudesnim 
(In Sear h of Wonder) daje sledeću 
ocenu: »... naučna fantastika je prošla 
kroz pola stoleća koncentrisanog razvaja 
u podzemlju, u getu... Ima nagoveštaja da 
ona sada (1966) počinje da izlazi iz tog 
mikrokozma u glavni tok. Za taj napredak, 
od vitalnog značaj je kritika; a upravo 
naučnoj fantastici je nedostajala prava, 
kvalifikovana, a u isti mah nepristrasna 
kritika. Godine 1956. kritičar Antoni 
Baučer (Anthony Baucher) je konstato- 
vao: »U naučnoj fantastici, kritika... se 
pojavljivala gotovo isključivo u amater- 
skim publikacijama...« 

Neki kritičari su izgleda smatrali da SF 
uvek »sadrži« nešto drugo, na primer 
»ideje«, a da nije po sebi vredna, kao 
književnost. Tomas Klerson (Thomas D. 
Clareson), govoreći o stavu kritičara 
prema SF pre 1960. godine, kaže: »... od 
samog početka, njihovo interesovanje... 
se koncentrisalo na ideje, a odbacivali su 
svaku mogućnost da je razmatraju kao 
literaturu. (...) Nekoliko kritičara je insi- 
stiralo da je treba ocenjivati na osnovu 
njene književne vrednosti, ali oni sami 
nisu tako činili.« 

Ursula Le Gvin (Ursula Le Guin), autor 
SF priča i romana visoke vrednosti, izja- 
vila je krajem 1974: »Mislim da više nije 
moguće sprečiti profesore da se iskrcaju 
na Aldebaran. Oni su stigli. (...)... po prvi 
put, mi u SF getu počinjemo da dobijamo 
kritiku - ne sažeta odbijanja, od strane 
literarnih snobova, niti eksplozije hvalje- 
nja i kudenja od strane... privrženika, već 
pravu kritiku.. .« 

Dakle, naučnoj fantastici nisu potrebni 
kritičari sa preduđedenjem, pozitivnim ili 
negativnim, već objektivni kritičari. 

Bilo je već mnopro pokušaja da se for- 
muliše tačna i neosporno validna defini- 
cija SF; ali dosad nisu uspeli, ili se bar na 
američkoj sceni nijedna od tih definicija 
nije izdvojila kao izrazito najbolja. ili 
opšteprihvaćena. Razloga za to ima više: 
sam izraz science fiction ima svoju isto- 
riju, i svoje protivnike (neki pod inicijale 
SF stavljaju reči scientific fiction, ili specu- 
lative fiction, ili scientific fantasy, itd.); 
razne definicije odražavaju različita shva- 
tanja SF, njene prirode i uloge; i najzad, 
vrlo je teško, a možda i nemoguće, 
odrediti tačnu granicu između ovog žanra 
i drugih žanrova. (Ovo utoliko pre, što ni 
sam pojam »žanr« tj. »rod« nije tako 
jednostavan i pouzdan kao što se na prvi 
pogled čini.) Evo nekoliko pokušaja 
definisanja naučne fantastike. 

Enciklopedija Britanika: »Naučna fan- 
tastika (je) literarni žanr razvijen pretežno 
u XX veku, koji se bavi naučnim razvojem 
ili otkrićem koje je, bilo smešteno u 
budućnost, u fiktivnu sadašnjost, ili u 
pretpostavljenu prošlost, superiorno u 
odnosu na, ili prosto drugačije nego, ono 
što Je poznato da postoji. (...) (Potrebna 
je) bar površna vernost stavovima, meto- 
dima i terminologiji nauke«. Ovako sro- 
čena definicija tačno odgovara onome što 
je Dejmon Najt rekao, ismevajući poku- 
šaje tačnog definisanja SF: »Ja ne znam za 
ijednu besplodniju raspravu, i neću vam 
dosađivati nijednom od onih mučeničkih 
tevtonskih konstrukcija u koje su kritičari 
pokušavali da uhvate naučnu fantas- 
tiku...« 

SF pisac Teodor Sterdžen: »Dobra na- 
učnofantastična priča je priča koja sadrži 
ljudski problem, i ljudsko rešenje, a koja 
se uopšte ne bi dogodila bez svog 
naučnog sadržaja«. Ova je definicija vrlo 
dobra, ali zapazimo da je to definicija ne 
SF-a, već dobrog SF-a. 

Otac modernog američkog SF-a, urednik 
i pisac Hugo Gernzbak, dao je 1926. sle- 


deću definiciju: »Pod naučnom fantas- 
tikom podrazumevam onu vrstu priča 
kakve pišu Žil Vern, H. Dž. Vels i Edgar 
Alan Po — šarmantnu romansu ispreple- 
tanu naučnim činjenicama i proročkim 
vizijama«. (Ovaj prevod na srpskohrvat- 
ski nije sasvim adekvatan, ali nema pot- 
rebe da ovde razmatramo terminološka 
pitanja zbog kojih je prevođenje ote- 
žano). Ova Gernzbakova definicija danas 
ima uglavnom samo istorijsku vrednost. 

Robert Filmus (Robert M. Philmus) je 
dao, u svojoj knjizi iz 1970. godine, vrlo 
opširnu definiciju SF; u predgovoru, tu 
definiciju je ovako sumirao: »Početna 
tačka ovoga rada, dakle, jeste određi- 
vanje u čemu se naučna fantastika bitno 
razlikuje od drugih vrsta fantazije. Moj 
zaključak, zasnovan na ispitivanju onih 
radova koji po opštem mišljenju spadaju 
u taj žanr, glasi, da se naučna fantazija 
odlikuje retorskom strategijom primenji- 
vanja više ili manje naučnog obrazloženja, 
da bi se čitalac podstakao da obustavi 
neverovanje u fantastično stanje stvari«. 
U ovoj definiciji upotrebljen je dobro poz- 
nati pojam »obustava neverovanja« (sus- 
pension of disbelief). Filmus očigledno 
smatra da je pojam fantazija širi, a pojam 
naučna fantastika uži; da je SF samo 
jedna od nekoliko vrsta fantazije; i nastoji 
da utvrdi u čemu se sastoji differentia 
specifica kojom se SF razlikuje od tih 
drugih vrsta fantazije. 

Neobičnu definiciju dao je Brajan Oldis 
(Brian W. Aldiss), pisac i istoričar SF: 
»Naučna fantastika je traganje za takvom 
definicijom čoveka i njegovog statusa u 
vasioni, koja će važiti pri našem sadaš- 
njem odmaklom ali konfuznom stanju 
znanja (nauke) i (SF) je karaikteristično 
izlivena u gotskom ili postgotskom ka- 
lupu«. U ovoj definiciji najbolji je početak; 
tačno je da SF može doprineti odre- 
đivanju ljudskog statusa u vasioni. Tačno 
je da su postojale istorijske veze između 
takozvanih gotskih romana i SF; ali 

metafora o »gotskom kalupu« nije prih- 
vatljiva. Ono što definiciju najviše kvari 
jeste olako izrečeno tvrđenje da je nauka 
danas u »konfuznom« stanju. 

Pisac SF Robert Hajnlajn (Robert Hein- 
lein) smatra da je SF »... (književnost) u 
kojoj autor pokazuje da je svestan pri- 
rode i značaja one ljudske aktivnosti koja 
je poznata kao naučni metod, pokazuje 
da je jednako svestan velike količine 
ljudskog znanja već sakupljenog tom ak- 
tivnošću, i uzima u obzir u svojim pri- 
čama efekte i moguće buduće efekte 
naučnog metoda i naučnih činjenica na 
ljudska bića«. Međutim, po ovoj definiciji, 
u SF bi spadao i roman Sinklera Luisa 
Arousmit (Arrowsmith), i mnogi drugi 
romani u kojima se pojavljuju naučnici i 
naučna otkrića, a koji nisu SF. 

Autor ovog rada ne namerava da ovde 
prezentira neku sopstvenu »tevtonsku 
konstrukciju«, jer to, s obzirom na temu 
rada, nije potrebno. Međutim, iz metodo- 
loških razloga neophodno je razjasniti 
razliku između naučne fantastike i fanta- 
zije. Citirane definicije su pokazale da ne- 
maju svi autori isto shvatanje te razlike. 
Mogućna su, uglavnom, dva osnovna 
shvatanja te razlike: 

(1) SF je jedna vrsta fantazije; 

(2) SF i fantazije su dva različita, zaseb- 
na žanra. Nije isključeno da ova dva shva- 
tanja koegzistiraju, to jest da oba isto- 
vremeno budu tačna, pod uslovom da se 
reč »fantazija« shvata na dva različita 
načina. Ako podelimo celokupnu književ- 
nost na dva »dela« i to na ozbiljno 
realističko prikazivanje realnog sveta u 
kome živimo, u okviru onih znanja koja su 
opšte-poznata i opšte-prihvaćena, i na 
»sve ostalo«, onda to »sve ostalo« mo- 
žemo nazvati fantazijom a SF vrstom 
fantazije. Ali takva podela ima dve mane: 
prvo, ona se može sprovesti samo po ce- 
nu grubog zanemarivanja stvarne slože- 
nosti i raznovrsnosti književnosti; i drugo, 
upravo kad se pojam »fantazija« shvati 


tako široko, on postaje nekoristan za 
proučavanje SF. Dakle, tako shvaćeni 
pojam  »fantazija« upravo zbog svoje 
širine, postaje neupotrebljiv za praktičan 
rad u oblasti u kojoj se nalazimo. 

Zbog toga, a i iz drugih razloga, mnogo 
je bolje opredeliti se za uže shvatanje 
pojma »fantazija«. Ja tako i činim. Prema 
tome, jedna od ključnih teorijskih pos- 
tavki na kojima se ovaj rad zasniva jeste 
sledeće: naučna fantastika i fantazija su 
dva zasebna žanra. Naravno, ima mnogo 
graničnih slučajeva, mnogo dela sa ele- 
mentima i SF i fantazije, ali postoje i mno- 
ga dela koja se mogu jasno i pouzdano 
svrstati u SF, i mnoga druga koja se mogu 
isto tako pouzdano svrstati u fantaziju. 

Na engleskom jeziku, termini science 
fiction i fantasy sasvim dobro služe da 
označe ta dva žanra. 

U našem jeziku, poseban problem je reč 
»fantastika«. Pitanje je, da li »fantastika« 
uključuje u sebe i SF i fantaziju? U našoj 
kulturnoj sredini, u dosadašnjoj upotrebi, 
to se, izgleda, nije razjasnilo. Meni se čini 
da je najbolje i najpravilnije postupiti 
ovako: kao približne sinonime shvatiti iz- 
raze »poetska fantastika«, »fantastika« i 
»fantazija« — tako da sva tri označavaju 
isti žanr; a samo i jedino izraz »naučna 
fantastika« da označava drugi žanr. 

»Hajnlajn je jedan od onih koji povlače 
čvrstu liniju izmedu naučne fantastike i 
fantazije...« — kaže Dejmon Najt, i zatim 
citira reči Roberta Hajnlajna o tome: 

»Fantazija se stvara na taj način, što se 
ili negira realni svet in toto (u celosti), ili 
se bar uzima za temelj pricč jedna ili više 
premisa za koje je priznato da su ne- 
istinite — vile, mazge koje govore, puto- 
vanje kroz ogledalo, vampiri, primorska 
država Beomija, Miki Maus. Ali naučna 
fantastika, bez obzira koliko fantastičan 
njen sadržaj može izgledati, uvek prihvata 
celokupni stvarni svet, i celokupno 
ljudsko znanje o realnom svetu, kao okvir 
za ono što zamišlja«. 

Isak Asimov takođe izričito kaže, da su 
SF i fantazija dve različite oblasti. On 
smatra da je fantazija »... isto tako 
imaginativna kao i naučna fantastika, ali 
nije ograničena zahtevom da ima naučnu 
plauzibilnost«. 

Jedan od poznatijih pisaca starije gene- 
racije (pre drugog svetskog rata) Mari 
Lenster (Murray Leinsterj, ovako sagle- 
dava svet: 

»U stvarnom svetu, sve sledi prirodne 
zakone. Nemoguće stvari se ne događaju. 
Za sve što se dogodi postoji objašnjenje. 
To objašnjenje povezuje taj događaj sa 
drugim stvarima. Ne postoje izolovani 
fenomeni. Postoje samo izolovana zapa- 
žanja, i ponekad pogrešna zapažanja. Ali 
sve realno je racionalno.« 

I Džems Bliš, pisac i kritičar SF, razlikuje 
SF i fantaziju. Na primer, za izvesne pisce 
kaže da »... uopšte nisu pisci naučne 
fantastike... Oni su pisci čiste fantazije.« 

Ursula Le Gvin, koja je pisala i SF i 
fantaziju, takođe veruje u postojanje 
razlike izmedu njih. Sledeći njen citat 
poslužiće kao uvod u objašnjenje razlike 
između ta dva žanra. Le Gvin smatra da je 
jedan od osnovnih kriterijuma za vred- 
novanje SF »... kriterijum intelektualne 
koherentnosti i naučne plauzibilnosti« i 
nastavlja: 

»Osnovni kanon u fantaziji je, naravno, 
sledeći: možete sami da stvarate zakone, 
ali zatim morate da ih se pridržavate. 
Naučna fantastika ovo prefinjuje: možete 
sami da stvarate zakone, ali unutar izves- 
nih granica. Naučno-fantastična priča ne 
sme da se ogluši o ono što je nauka 
utvrdila, i, kao što je to Čip Dilejni rekao, 
ne sme da poriče ono za šta je poznato 
da je poznato. A ako to i čini, pisac mora 
biti svestan toga, i mora da brani slobodu 
koju je sebi dao...« 

Za razlikovanje SF od fantazije, ključni 
termin je po mom mišljenju plauzibilnost. 
Ovaj termin se odnosi na naučno- 
tehničke aspekte dela. Plauzibilnost nije 


isto što i naučna tačnost, ili verovatnoća 
naučne tačnosti; u pitanju je jedna po- 
sebna osobina, specifična za SF, pa je zato 
potreban i zaseban termin. Jedna pret- 
postavka naučno-tehnićke prirode, izneta 
u SF priči, biće plauzibilna ako se može 
dovesti u sklad sa naučnim znanjem, ali 
ne u smislu da se s njim podudara po 
sadržaju i obimu, već u smislu da se ta 
pretpostavka može postaviti u one 
prostore kojima nauka još nije ovladala, a 
da ne dođe do suprotnosti između te 
pretpostavke i poznatih naučnih činje- 
nica. Plauzibilnost nije mogućnost da 
nešto bude naučno potvrđeno, već pre 
nemogućnost da bude opovrgnuto od 
strane onih koji poznaju dostignuća na- 
uke. Drugim rećima, da bi bila plauzibilna, 
takva pretpostavka ne mora da bude deo 
nauke; potrebno je samo da ne bude 
nespojiva sa naukom. U ovom kontekstu, 
moglo bi se čak reći: plauzibilnost je 
odsustvo nespojivosti sa naukom. 

Na primer, još ne postoji nikakav »fo- 
tonski« raketni motor za svemirske 
brodove; ali nema naučnih osnova da se 
kategoričho tvrdi da nikad i nikako neće 
moći da bude konstruisan takav motor. 
Prema tome, pretpostavka o takvom 
motoru je plauzibilna. 

Pisac SF može da načini i pretpostavku 
koja je na prvi pogled u suprotnosti sa 
nekom naučnom činjenicom, ali tada on 
treba, kao što je rekla Ursula Le Griv, »da 
brani slobodu koju je sebio dao«, to jest 
da pruži neko objašnjenje, obrazloženje, i 
to u skladu sa naučnim načinom mišljenja 
i naučnim pogledom na svet. Na primer, 
naučnici danas smatraju da je brzina 
svetlosti gornja granica brzine u vasioni i 
da je u principu nemoguće tu brzinu 
nadmašiti; ali pisac SF može da prikaže i 
putovanje u svemir većom brzinom, uz 
objašnjenje da je na primer, u XXI veku 
otkriveno da Ajnštajnova teorija ipak nije 
bila tačna, itd. Na taj način pisac povezuje 
svoju pretpostavku sa širim, sveukupnim 

naučnim pogledom na svet. 

Fantazija, kao književni rod, odlikuje se 
nedostatkom plauzibilnosti, otvorenim i 
punim prihvatanjem onoga za šta se zna 
da je nemoguće i neistinito. 

Pošto nauka napreduje, dešavalo se da 
neka SF priča bude plauzibilna u vreme 
kad se pojavi, a nekoliko godina ili dece- 
nija kasnije da više ne bude plauzibilna. 
Koliko je samo priča o avanturama na 
Veneri, na poljima, šumama, jezerima te 
planete! — a danas znamo da ta planeta 
ne izgleda tako, već ima atmosferu od 
skoro čistog ugljen-dioksida, pod pritis- 
kom koji iznosi između 50 i 90 atmosfera, 
i sa temperaturom između 400 i 500 
stepeni Celzijusa. Neka od najboljih i 
najlepših dela ovog žanra na ovaj su način 
zauvek zastarela. U takvim slučajevima, 
moramo da konstatujemo da je priča bila 
plauzibilna, ali više nije. 

U pogledu stila i načina izlaganja, SF 
priča nipošto ne mora da bude, i zapravo 
ne treba da bude, opterećena detaljnim 
naučnim i tehničkim objašnjenjima na 
svakom koraku; a plauzibilnost ne mora 
da bude savršena, potpuna. Naučna fan- 
tastika nije dramatizovani udžbenik fizike. 

Još jedan termin značajan za prou- 
čavanje SF je koherentnost. SF priča je 
koherentna, ako ima logički početak, 
sredinu i kraj, ako su njeni delovi po- 
vezani i međuzavisni, tako da čine logičku 
i smisaonu celinu. Fantazija ne mora uvek 
biti koherentna. 

Sada je moguće reći: beletristički teks- 
tovi sa dramskom radnjom koji prikazuju 
zamišljena putovanja u svemir spadaju u 
SF ako su u velikoj meri plauzibilni i kohe- 
rentni; a ako nisu, onda spadaju u fan- 
taziju ili u neku drugu književnu vrstu. 

e Teodor Sterdžen, poznati SF pisac, au- 
tor romana »Više nego ljudski«, pisao 
je i vesterne, i to uspešno, pod svojim 
pravim imenom (»Sterdženov Zapad«, 
»Kralj i četiri kraljice«. ..) 


* Maksim Jakubovski je pre tri godine 
izbrojao da postoji čak 81 SF roman 
kome se u naslovu nalazi reč »dark« - 
»taman« nasuprot  dvadesetjednom 
»svetlom« romanu. Takođe je pobro- 
jao 20 romana sa imenima godišnjih 
doba u naslovu, od toga po dva pro- 
leća i jeseni, šest zima i deset leta. 


* Neki poznati amerićki SF pisci rođeni su 
daleko od SAD. Isak Asimov u carskoj 
Rusiji, Aldžis Badris u Istočnoj Pruskoj, 
Hugo Gernzbak u Luksemburgu. Ni 
neki Britanci ne zaostaju: Balard je 
rođen u Kini, J. R. R. Tolkin u Južnoj 
Africi, Peter Dikinson u Zambiji a Doris 
Lesing u Persiji. 


* Poznat je slučaj trideset i jedne spi- 
sateljice koje se redovno potpisuju 
muškim imenima, dok se samo šest 
muškaraca odlučilo na ženske pseu- 
donime i to povremeno (Tomas Diš i E. 
C. Tab među poznatijima). 


* Među američkim SF piscima postoje i 


dva Indijanca: Craig Strete i Russel 
Bates. 

e Priča »Noć pada« Isaka Asimova 
najobjavljivanija je SF priča svih 
vremena - zastupljena je u šesnaest 
antologija. Na drugom mestu je »Pokaj 
se Harlekine, reče Tiktokman« Harlana 
Elisona, objavljena 14 puta, a samo je 
još osam priča reprintovano više od 
deset puta. 


* Među najpopularnijim stranim SF knji- 
gama u SSSR-u nalaze se »Marsijanske 
hronike« Reja Bredberija, »Solaris« i 
»Nepobedivi« Stanislava Lema, »Priče« 
Šeklija i »Ja, robot« Asimova. 


* Samo je šest SF autora objavilo više od 
milion reči pre svog tridesetog rođen- 
dana: Džon Braner, R. L. Fantorpe, 
Dean R. Kunc, Majkl Murkok, Robert 
Silverberg i Brajan Stejblford. Rekorder 
među njima je Fantorpe sa preko 100 
romana. Silverberg je drugi sa 22 
romana i preko 100 priča. 


e Astoundig SF magazin, sada Analog, 
koji izlazi od 1930. godine, svoje- 


vremeno najpopularniji SF magazin, a i 
sada se vrlo dobro kotira, prema ne- 
kima bio je majka a prema nekima 
maćeha. Pol Anderson je u njemu 
objavio 82 priče, Randal Garet 77, 
Mari Lajnster 60, A. E. Van Vogt 59, 
Džek Vilijamson 56, Isak Asimov 50, 
Kliford Simak 45, Robert Hajnlajn 
36... a pogledajte sada listu imena koja 
nikada nisu uspela da se probiju na 
njegove stranice (podaci iz 1984. 
godine): Brajan Oldis, Balard, Rej 
Bredberi, Semjuel R. Dileni, Tomas Diš, 
Filip Hoze Farmer, Daniel Galoj, Ursula 
Legvin, Majkl Murkok, Kejt Roberts, 
Kordvajner Smit, Robert Bloh... 


Dvehiljadita godina vrlo je privlačna za 
SF pisce. Čak osam puta su smestili 
radnju svojih romana u tu godinu i to 
istakli u naslovu. Trihiljadita je pome- 
nuta samo jednom, četirhiljadita tako- 
đe. Najdalja godina pojavljuje se u 
romanu A. E. Van Vogta »200.000.000 
A. D.« 


Inteligentne životinje su dosta 
obrađivana tema u naučnoj fantastici. 
Začetnik takve ideje je Vels u svom 
romanu »Ostrvo doktora Moroa«, a 
prihvatili su je mnogi autori. Najčešće 
se kao inteligentna životinja posmatra 
delfin (postoji osam romana na tu 
temu), a zatim slede majmuni, psi i 
mačke. Od ostalih životinja nijedna 
nikada nije pomenuta dva puta: 
miševi, pacovi, daždevnjaci, mravi... 

FILMOVI 


MUVA (THE FLY) 
1986 - SAD/Kanada 


Ako se odlući da se napravi rimejk ne- 
kog dela, postoji ogroman rizik i oprav- 
dani strah od neuspeha. Nije lako postići 
snagu originala, dati originalnost, a pri 
tom poštovati original. Uostalom, postoji 
i ukus nove generacije publike, a i nju 
treba zavesti. To su veliki problemi i ve- 
liki izazov, koji samo povećavaju vred- 
nost ovog remek-dela Kronenberga. 
Sačuvavši polaznu tačku, izmenivši rezul- 
tat priče i tok drame, davši joj stalnu 
naučnu (SF) potku i snažan zvuk savre- 
menog horora, Kronenberg je napravio 
najbolje fantastično delo godine. 

Film je tragedija jednog čoveka sa ko- 
jim se svako može identifikovati. Ta tema 
monstruozne metamorfoze, gde telo 
naučnika postaje primalac životinje koja 
se razvija u njemu, dok se ne stope 
potpuno, dozvoljava Kronenbergu da se 
razmahne u svojoj omiljenoj temi 
organske i mentalne degeneracije i, pre 
svega, transformacije ljudskog tela. 

Prvi deo filma slika nam portrete troje 
protagonista. Brandl je tragalac, naučnik- 
genije, čistunac idealista. Bez iskustva sa 
spoljnim svetom i svojom ličnošću, uz 
pomoć Veronike otkriva ljubav, snagu lju- 
bavi i strasti, te stiče mogućnost da uoči 
uticaje duše na telo. Uz Veroniku i njenu 
ljubav, u njegov život stupaju patnja i 
ljubomora, oličena Veronikinim bivšim 
ljubavnikom. 

Paralelno sa produbljivanjem svog in- 
timnog života, Brandle privodi kraju i 
istraživanje na teleportaciji. Ljubavna 
priča traje, eksperimenti takođe, ali... 
jedna neopreznost, jedna muva u komori 
za teleportaciju i kreće lanac metamor- 
foza. Organsku transformaciju prati i pro- 
mena ličnosti. Brandl stupa u zamku nat- 
čoveka. Opijen iskustvom organske evo- 
lucije, on gubi svoju ljudskost te se sve 
više predaje Muvi. U torn spletu sudbina. 


BOB ŽIVKOVIĆ 


Kronenberg koristi prostor da u nama 
stvori lagan i neprimetan otrov. Šok do- 
lazi vizuelno — jednom od najbrutalnijih 
sekvenci u analima velikih ekrana (scena 
obaranja 


ruku u baru). Odatle kreće 


vrtlog horora bez šanse za beg. Žrtvi 
nema spasa. Snovi je čekaju sa još gorim 
morama. Košmar porođaja je pandan 
junakovoj stvarnosti. On u sebi nosi mon- 
struma koji se hrani njegovim teJom i du- 
šom. Brandlova ljudska suština je samo 
daleka uspomena. A Veronika nema 
snage. Nemoćna je da spreči neumitni 
gubitak voljenog bića. Njemu nema pov- 
ratka od monstruozne mutacije, ali ni njoj 
nije lako. (Da li ste nekad voleli osam- 
deset kilograma tešku muvu?) 

U najčistijoj tradiciji horor žanra, ople- 
menjenog SF primesama, prefinjenim hu- 
morom i, pre svega, tragičnom ljubav- 
nom pričom, Kronenberg žonglira stra- 
vom i humorom, praveći film o avanturi 
čoveka koji to više nije. Slojevita balada o 


86 


jednoj neuobičajenoj zunzari prepuna 
suza, krvi i sluzi! Obavezno je treba gle- 
dati, a to su nam omogućili: 

Dejvid Kronenberg (režiser), Stjuart 
Kornfeld (producent), Carls E. Poge i 
Dejvid Kronenberg (scenaristi, po isto- 
imenoj noveli Džordža Langlana — objav- 
ljena kod nas u Siriusu broj 7), Mark Irvin 
(fotografija), C. Spajer (scenografija), 
Hauard Sor (muzika), Luis Kreg i Ted Ros 
(specijalni efekti). Za izgled monstruma 
zaslužan je Kris Valas, a glumili su: Džef 
Goldblum (Brandl), Dina Dejvis 
(Veronika), Džon Gets (Stejtis), Džoj Bošel 
(Tauni) i Dejvid Kronenberg (ginekolog). 


TUĐINCI (ALIENS) 
1986 - SAD/VB 


Ima nekih mesta u svemiru gde je bolje 
ne pustoloviti sam. Ovoga puta to je post- 
ojbina tuđinaca. Misija glasi: uništiti! Ne 
dovesti... ne proučavati... uništiti!!! 

Zaista, ova najava filma je ujedno i 
njegov sadržaj. Oni koji su voleli Osmog 
putnika (film čiji je ovo nastavak), sada 
imaju zadovoljstvo više. »Tuđinci« ne do- 
čaravaju samo strah pred nepoznatim. 
Cilj ovog remek-dela Džemsa Kamerona 
nije više kosmički strah. Sa zastrašujuće 
radikalnosti i pesimizma prethodnika, 
novi film nam donosi prelazak na akciju 
punu pozitivnih emocija. Film se orijen- 
tiše manje metamorfozičnim a više pri- 
zemnim senzacijama (nije iznenađenje 
ako znamo opus Kamerona, a i podatak 
da je kao producent umešao prste veliki 
mag akcije - Volter Hil). 

Ako je Osmi putnik bio film suočavanja 
čoveka i nečeg nepoznatog, neuništivog i 
nepredvidljivog, susret čoveka i moći koja 
ga prevaziiazi i koju može pobediti samo 
pomoću čuda, »Tudinci« nisu samo takav 
košmar. To je film obračuna ljudi s 
kosmičkim zlom. 

Polazna tačka filma je preživeli iz prvog 
dela, podoficir Ripli (za promenu, ne sa- 
mo lepa već i pametna i sposobna žena), 
ojačala nakoh šoka opisanog u prvom 
filmu i dovedena do očaja košmarom koji 
nastavlja da je progoni u snovima. Pede- 
set sedam godina nakon avanture sa 


brodom »Nostromo«, u ulozi svojevrsne 
»Rambolkie« (ženske verzije Ramba i 
Kobre) neumoljivo i odlučno kreće u ko- 
načni obračun. Ovoga puta, borba se 
odigrava u svemirskoj koloniji, na planeti 
tuđinaca. Armije monstruma suočavaju 
se sa Riplinim komandosima, a Ripli dobi- 
ja dostojnu protivnicu u kraljici-matici 
tuđinaca. Obračun je stravičan a pobed- 
nik neizvestan. 

Snaga naučne fantastike je u tome da 
ona dozvoljava da prebrodite osnovnu 
temu. Tuđinci su ratni film akcije, hu- 
mora, horora, cinizma, ljudskih odnosa i 
nepredvidljivih neprijatelja. Za nastavak 
ovog bioskopskog razbojnika, koji ruši sve 
rekorde u prihodima, otima sve nagrade 
za SF ostvarenja, a kritika ga obasipa 
samo hvalospevima (između ostalog, i 
kao najbolji nastavak nekog filma, što je 
ovde bilo posebno teško jer je Osmi 
putnik sam za sebe bio izuzetan film), 
»krivi su«: Džems Kameron (režiserj, 
Dejvid Giler, Džems Kameron i Valter Hil 
(scenaristi), Džon Ričardson, Brajan 


Džonson i Dag Bezvik (specijalni efekti) i 
Sten Vinston (kreator monstruma, po 
originalu H. R. Džidžera). Uloge: Sigurni 
Viver, Mišel Blan, Lans Henriksen, Bil 
Pakston i dr. 


KNJIGE 


Rodžer Zelazni: 
ON KOJI 
OBLIKUJE 


Biblioteka »Znak sagite«, 
Beograd, 1986. 


Naviknuti da pod pojmom nauke uglav- 
nom podrazumevamo tehničke nauke, 
često smo skloni da i naučnu fantastiku 
poistovećujemo sa epskim storijama o 
budućnosti u kojima jasno vidimo dostig- 
nuća tih istih tehničkih nauka: međuzvez- 
dane brodove, holoviziju, lek protiv kija- 
vice. Zbog toga je većina pisaca naučne 
fantastike okrenuta prirodnim naukama i 
u njima traži poticaje za stvaranje svojih 
priča i romana. Većina njih skoro pre- 
ćutno podrazumeva u svojim delima da 
čovekovo poimanje sebe nije više napre- 
dovalo, da su one druge, »društvene 
nauke, ostale na istom stepenu razvoja. 
Za njih, filozofija, sociologija ili psiholo- 
gija kao da su zamrznute u današnjem 
vremenu, a za mnoge i u jučerašnjem. 

Zato je pravo osveženje naići na roman 
koji je u potpunosti okrenut psihijatriji, 
okrenut čoveku. »On koji oblikuje« Ro- 
džera Zelaznija (The Dream Master) pred- 
stavlja pokušaj da se uz pomoć naučne 
fantastike prodre kroz slojeve čovekove 
ličnosti i pruži jedno novo viđenje pri- 
stupa socijalno neprilagođenim ljudima 

Glavni junak romana, Čarls Render je 
oblikovatelj, psihoanalitičar budućnosti 
koji uz pomoć specijalne mašine može da 
leči ljude pristupajući u njihove umove i 
tu oblikujući krizne situacije koje će kla- 
sičnim psihoanalitičkim putem dovesti do 
izlečenja. Zaplet počinje kad kod njega 
dolazi slepa devojka koja želi da i sama 
savlada umetnost - nauku - oblikovanja. 
Nevolje koje nastaju usled njenog slepila 
dovode do neobičnog, ali ipak očeki- 
vanog završetka. 

Ipak, glavna odlika romana nije ni neo- 
bična tema, niti nepostojanje klasičnog 


MIODRAG MILOVANOVIĆ 


završetka, već onaj karakterističan Zelaz- 
nijev pristup pisanju koji podrazumeva 
veoma aktivno čitanje, dobro poznavanje 
mitologije, istorije i teorije simbola, kao i 
spremnost da se prihvati ponekad haoti- 
čan i nepovezan sled asocijacija. 

»On koji oblikuje« možda ne poseduje 
snagu jednog »Gospodara svetlosti«, ali 
predstavlja vrlo korisno štivo za svakoga 
ko u naučnoj fantastici ne vidi samo me- 
dugalaktičke sukobe i razmirice. 


Teodor Sterdžen: 
BULDOZER 
UBICA 


Biblioteka »Supernova«, 
»Dnevnik«, Novi Sad, 1986. 


Teodor Sterdžin je jedan od retkih pi- 
saca naučne fantastike koji je pronašao 
pravu meru i uskladio svoje neosporne 
vrlo visoko spisateljsko umeće sa onim 
neumitnim zakonima žanrovske literatu- 
re. Njegovo gotovo savršeno vladanje 
engleskim jezikom i osećaj za ritam pri- 
povedanja gotovo su jedinstveni u svetu 
naučne fantastike. 

Sterdžin je počao da piše još 1939. go- 
dine za tada vodeći SF časopis Astoun- 
ding i već se tada sukobio sa postojećim 
establišmentom, jer njegove vizije se nisu 
slagale sa uobičajenim modelima pisanja 
naučne fantastike. Sterdžin je verovatno i 
zbog toga u periodu od 1941. do 1946. 
godine pauzirao i gotovo ništa nije 
objavljivao. 

Izuzetak je novela Buldožer ubica (Kill- 
dožer) koja je objavljena 1944. godine, u 
novembarskom broju Astoundinga. Rad- 
nja novele odigrava se na usamljenom 
pacifičkom ostrvu gde grupa graditelja 
pokušava da načini sletnu pistu. Prilikom 
radova na ravnanju piste, radnici neho- 
tice oslobađaju davno zarobljeno elek- 
tronsko inteligentno biće koje se smešta 
u buldožeru i počinje da ubija radnike. 

Pored izuzetno napete radnje, mae- 
stralno prikazanog sukoba dve mašine na 
kraju knjige, ono što ovu parabolu o 
krhkosti ljudske tehnološke civilizacije 
čini velikim delom, jeste upravo nevero- 
vano svrsishodno korišćenje krajnje 
stručnih termina koji ne deluju nimalo 
rogobatno, već samo doprinose potpunoj 
uverljivosti priče. 


Frederik Pol: 
RAT TRGOVACA 


Biblioteka »Polaris«, 
Beograd, 1987 


Naučna fantastika je prilićno čudna 
vrsta žanrovske literature. Dok s jedne 
strane na sve načine pokušava da se pri- 
bliži literaturi glavnog toka, s druge se 
grčevito opire tim nastojanjima. Jedna od 
karakteristika žanrovske literature koju 
naučna fantastika nikako ne može, a i ne 
želi da odbaci, jeste pisanje serijala. Seri- 
jali su u naučnu fantastiku ušli kad i mno- 
ge druge negativne karakteristike — tipi- 
zacija likova, siromašan jezik - početkom 
tridesetih godina kada je ova dospela u 
pisaće mašine američkih pisaca trivijalne 
književnosti, iskusnih zanatlija koji su svoj 
stil oblikovali prema načinu plaćanja (po 
slovnom znaku). 

»Novi talasa u naučnoj fantastici, koji je 
krajem šezdesetih godina oslobodio ovaj 
žanr mnogih negativnih osobina, učinio je 
to u velikoj meri i sa serijalima. Među- 
tim, bio je to mač sa dve oštrice. Kada se 
naučna fantastika, oslođodena nepotreb- 
nih balasta, počela probijati na liste naj- 
bolje prodavanih knjiga, postalo je jasno 
da je glogov kolac koji je »novi talasa za- 
bio u nju bio nedovoljan. Povampireni 
»bardovi« pomolili su se iz grobova i, je- 
dan za drugim, počeli da pišu nastavke 
svojih »legendarnih« romana. 

Činjenica da su Asimovljeve »Zaduž- 
bine i...«, Klarkove »Odiseje«, ili Herber- 
tove »Dine« svetlosnim godinama daleko 
od originala, nimalo nije pokolebala bu- 
ljuk sredovečnih tatica koji su sred čan- 
grizavih žena, dece koje ne shvataju i 
sveta koji se suviše brzo menja da bi se 


snašli u njemu, ponovo našli sebi 
utočište. Krišom, u krevetu ili na radnom 
mestu, ponovo su postali deca donoseći 
svojim zabavljačima gomilu šuštavih nov- 
čanica. 

Eto dobrog razloga da i pisci, koji ni- 
kada nisu pripadali onom najužem krugu 
odabranih, posegnu za svojim starim de- 
lima i na sve moguće načine pokušaju da 
produže ono što se produžiti ne može (či- 
taj: prodaju ono što se prodati može). 

Reklamokratija (The Space Merchants) 
koju su zajedno napisali Frederik Pol i Siril 
Kornblat 1952. godine, efektno se poi- 
gravala sa američkim potrošačkim društ- 
vom, dovodeći do apsurda jednu od 
njegovih najistaknutijih manifestacija — 
oglase. Koristeći se proverenim stereoti- 
pom — osvešćeni pojedinac bori se protiv 
društva čiji je bio deo, pri tom se 
zaljubljujući — ova dva pisca su uspela da 
ga nadograde u dobar satiričan roman. 

Trideset dve godine kasnije Frederik Pol 
ga vadi iz naftalina i piše nastavak Rat 
trgovaca koji, za razliku od romana 
Asimova ili Klarka, doživljava katastrofu 
na izdavačkom planu i ni približno ne 
dostiže tiraže prethodnika. 

Objašnjenje zašto se ovo dogodilo je 

vrlo prosto. Frederik Pol nastavlja jednu 
priču koja se događa u relativno bliskoj 
budućnosti, a koja je zasnovana na glediš- 
tima o budućnosti posmatranim iz pers- 
pektive pedesetih godina. Savremeno 
društvo je krenulo drugim tokovima, tako 
da satirični elementi iz Reklamokratije 
zbog svoje neverovatnosti deluju farsič- 
no, a farsa i naučna fantastika su jed- 
nostavno nespojivi. 

Pored toga, roman Rat trgovaca ni u si- 
žejnoj liniji ne donosi ništa novo, čak je 
vrlo upadljiva i odbojna sličnost sa Rekla- 
mokratijom. Opet imamo junaka čija je 
indoktrinacija krajnje iritirajuća i čije će se 
problematično buđenje svesti odvijati uz 
gomilu, ovoga puta nešto slobodnijih, ali 
krajnje glupih, ljubavnih dogodovština. 

Sve u svemu, jedan nepotreban roman. 


NOVELA, 1986 


Pisati novele nije nimalo lako, a na- 
ročito nije lako pisati dobre novele. 
Objašnjenje leži u činjenici da se 
razlika između kretke priče i novele 
sastoji samo u broju reči. Kvalitetna 
kratka priča teži jednoj jedinoj kul- 
minaciji i nastoji da odbaci sve što je 
skreće sa tog puta. Nasuprot njoj, 
novela mora mnogo više pažnje da 
obrati na stvaranje više kulminacija 
koje će čitaoca neprestano držati bud- 
nog. Novela pisana kao kratka priča 
biće razvučena i prazna, a kratka priča 
pisana kao novela biće — pa, biće 
duga. 

U stvari, biće novela. Problem koji 
se javlja kod takvih novela jeste da 
one i dalje teže jednom jedinom raz- 
rešenju, a kad to razrešenje posle 
hiljada i hiljada reči najzad stigne, 
bolje po njega da bude dobro. 

Pored toga, javlja se i veliki problem 
— kako prodati novelu? SF časopisa, a 
naročito dobrih SF časopisa ima malo 
i oni retko objavljuju novele jer onda 
nema mesta za veći broj kratkih priča. 
Takođe, originalne antologije iz istog 
razloga retko objavljuju novele. Zato 
se za njihovo pisanje uglavnom 
odlučuju pisci čije ime garantuje da im 
novele neće biti odbijene. 

Prošle godine u Americi objavljeno 
je desetak dobrih novela od kojih se 
jedna po mnogo čemu izdvaja. Naslov 
joj je R&R, što bi se malo slobodnije 
moglo prevesti kao Odsustvo, a na- 
pisao ju je Lucijus Šepard. Radnja no- 
vele dešava se kao i kod većine nje- 
govih priča u Centralnoj Americi, čiju 
prirodu, folklor, a naročito ljude, Še- 
pard odlično poznaje. Rezultat je no- 
vela koja postiže jednu, za naučnu 
fantastiku gotovo neshvatljivu, uver- 
ljivost miljea. Ali to nije sve, niti je 
ono na čemu Šepard insistira. Ispre- 
pletani životi trojice američkih vojni- 
ka, koji su došli u mali gvatemalski 

grad na odsustvo posle opšteg napa- 
da na njihovu podzemnu bazu, pruža- 
ju jednu zastrašujuću, ali ipak toliko 
ljudsku sliku budućeg rata. Dezerti- 
rati, umreti ili se vratiti strahotama 
rata, podjednako su bedne alternative 
koje se pred njima nalaze. Šepardova 
novela donosi jednu opominjuću vizi- 
ju budućnosti koja zbog svoje uverlji- 
vosti rađa u čoveku osećaj zebnje. 
Odsustvo je ove godine već dobilo 
nagradu NEBULA, koju dodeljuje Ud- 
ruženje pisaca naučne fantastike 
Amerike, mnogo ubedljivije nego ijed- 
na druga novela koja je proteklih go- 
dina osvajala tu nagradu. 

Još jedan mladi pisac, koji se u pos- 
lednje vreme probio u sam vrh ame- 
ričke naučne fantastike, Kim Stenli 
Robinson, napisao je izuzetno duhovi- 
tu i znalački vođenu novelu Beg iz 
Katmandua. U pitanju je novela koja 
počinje kao i mnoge druge priče o 
snežnom čoveku (jetiju), a prerasta u 
urnebesnu jurnjavu ulicama Katman- 
dua sa ciljem da se jeti vrati u svoju 
postojbinu. 

Noveli Glas u tami Džeka Mekdevita 
najveći nedostatak je prilično koriš- 
ćena tema prispeća poruke iz svemi- 
ra. Inače, sama novela vrlo lepo prika- 
zuje moralne dileme čoveka koji mora 
da odluči između života svoga deteta i 
viših ciljeva ljudske rase. 

Puno zadovoljstva prilikom čitanja 
pruža i novela Pola Vilsona Devojka iz 
Dajditauna koja predstavlja klasičnu 
detektivsku priču u kojoj devojka-klon 
unajmljuje detektiva da joj pronađe 
čoveka koji joj je obećao brak, kao da 
je ona prava ličnost. 

Od ostalih novela vredne pomena 
su i ove: 


- Gilgameš u zaleđu Roberta 
Silverberga 

- — Kolizija Džejmsa Tiptrija mlađeg 

- Velik kao Ric Gregori Benforda, i 

- Tango Carli i Fokstrot Romeo 
Džona Varlija 


TRAGIČAN KRAJ 
ALISE ŠELDON 


Na ovom mestu nešto više pažnje posve- 
tićemo vest o sudbini Alise Šeldon, koja je 
čitaocima u našoj zemlji poznta kao Džejms 
Tiptri junior. 

Ona je, da kažemo ukratko, promišljeno i 
planirano, ubila najpre svoga muža pa 
potom i sebe. Kako je do toga došlo? 

Rođena je kao Alisa Hejstings Bredli, 
1915. godine. Njen otac je bio avokat, maj- 
ka spisateljica i lingvist, a oboje istraživači; 
1919. i 1925. godine vodili su svoju kćerkicu 
na put od preko 4.300 kilometara pešice 
kroz Afriku, u potrezi za crnim gorilom. Pu- 
tovali su sa njom i po Indiji i drugim delo- 
vima Azije. Kasnije će Alisa Seldon reći da je 
to rano izlaganje najrazlićitijim religijama, 
kulturama, tabuima itd. bitno uticalo na nju 
i završilo se nekom vrstom kulturnog 
relativizma«. Od 1925. do 1941. godine bila 
je likovna umetnica. Godine 1934, kako 
sama kaže, udala se za prvog dečka koji ju 
je zaprosio i razvela se 1938. godine. Budući 
da nije imala dece, javila se za vojnu službu 
i postala prva žena u SAD koja je završila 
školu za vazduhoplovnog obaveštajca. Ana- 
lizirala je avio-fotografije, koje su korišćene 
za što uspešnije savezničko bombardovanje 
fašističkih uporišta. Starešina joj je bio 
pukovnik Hantington Šeldon, za koga se 
kasnije udala. 

Kada je oboma popustilo zdravlje, ona je 
predano negovala svoga muža sve do tra- 
gičnog završetka. Na dan 18. maja ove go- 
dine, Alisa je telefonom pozvala svoga 
advokata i rekla mu šta namerava (a ovaj je 
odmah o tome obavestio policiju). Alisa je 
zatim ispalila metak u glavu Hantingtona 
Šeldona, koji je u torn trenutku imao 87 
godina i već godinama bio teško bolestan i 
vezan za postelju, a odnedavno i slep. 
Sledećim metkom ubila je i sebe. Tako se, 
tužno i tragično, u stilu Ernesta Hemingveja, 
okončala jedna blistava literarna karijera. 

Naučnu fantastiku Alisa Šeldon počela je 
da čita sa devet a da piše tek sa 31 godi- 
nom. Pisala je malo, ali dobro. Mnogo puta 
nominovana je za nagrade »Nebula« i 
»Hugo« i obe dobila po dva puta. Jedanput 
je dobila i nagradu »Lokus«. 

VESTI 


HOROR ROMAN 
UPLAŠIO ZELEZNICU 


Britanska železnca uplašila se nauč- 
ne fantastike! Tačnije, birokratija bri- 
tanske državne železnice uplašila se 
plakata kojim je reklamirana SF knjiga 
Stivena Loza Avetinjski voz. Na plaka- 
tu, i na koricama knjige, prikazan je 
Voz sa jasnim oznakama britanske že- 
leznice (to su one dve horizontalne 
paralelne linije sa tri poprečne cik-cak 
crtice) nad kojim se nadnosi demon u 
vidu užasne ptice. Bile su ispisane i re- 
klamne parole: »Gromoglasni masakr 
na točkovima! Polazak vozom u neo- 
pisivi užas!« Železnica je zahtevala, i 
postigla, da se taj plakat ne lepi po 
Velikoj Britaniji, ali je stvar privukla 
pažnju štampe i ipak izišla »na sva 
zvona«. 

Komercijalni interes izdavača nije 
poođen: i Englezi hitaju da kupe sve 
ono nad čim lebdi senka zabrane. Što 
je najlepše, u kioscima na železničkim 
stanicama u Britaniji ta knjiga se i 
dalje sasvim normalno i otvoreno 
prodaje, baš kao i u knjižarama. 


NAGRADE »BSFA« 1987. 


Britansko SF udruženje dodelilo je 
nagrade za SF u protekloj godini. 
Najbolji roman je Čupavi astronauti 
(»The Ragged Astronauts«) Boba Soa, 
najbolje kratko ostvarenje Kaeti i 
dželat (»Kaeti and the Hangman«) 
Kejta Robertsa, najbolja medijska 
prezentacija film Tuđinci »Aliens«). 


BIOSKOPI GUBE DAH 


U poslednje vreme distributeri fil- 
mova, pa samim tim i SF filmova, sve 
više se oslanjaju na nove tehnologije, 
a sve manje na klasične bioskope. U 
dosta slučajeva film u bioskopima 
doživi krah, a zatim sve uloženo pov- 
rati preko video-kaseta i laserskih 
video-diskova. Pleme pećinskog med- 
veda je kao film u bioskopima donelo 
zaradu od 2,5 miliona dolara, a preko 
kaseta i diskova još osam miliona. 
Reanimator je doneo 3,5 u bios- 
kopima, a 7,8 izvan bioskopa. 


ODISEJE BEZ KRAJA 


Mada je davno obećao da neće više 
pisati, Artur Klark uporno krši to svoje 
obećanje. Najnovije iznenađenje koje 
nam je priredio ogleda se u obliku 
romana: 2061: Treća odiseja, koji 
treba da bude međufaza ka četvrtom 
i, po njegovim rečima, poslednjem 
romanu u Odiseja seriji: 20001: Kon- 
ačna odiseja. Posle veličanstvenog 
uspeha filma 2001: Odiseja u svemiru 
režisera Stenlija Kubrika (1968), Klark 
je napisao slab nastavak u kome je 
sadržina prve knjige trivijalizovana, 
svedena na jeftinu »space-operu«, a 
»dete-zvezda na turistu koji preko 
televizije domahuje rodbini i prijate- 
lima, i javlja gde je bio. A sada, 
odjedanput još dve Odiseje! 


STIZE ENTERPRAJZ 

Pošto su potpuno iscrpli ekipu glu- 
maca Zvezdanih staza (kroz seriju i 
četiri zasebna filma), producenti su se 
odlućili na novi korak u seriju Zvez- 
dane staze: sledeća generacija (Star 
Trek: The Next Generation), koja 
počinje da se prikazuje u oktobru ove 
godine. Serija sadrži dvadeset četiri 
jednočasovne i uvodnu dvočasovnu 
epizodu a radnja je smeštena u XXIV 
vek, vek kasnije u odnosu na 
Zvezdane staze. 


MUVA KROZ DOLARE 


Film Muva koštao je svoje proizvo- 
dače 10,7 miliona dolara, trećina je 
pripala piscima, producentu, direk- 
toru i glumcima, 135.000 dolara je 
otišlo za specijalne efekte, 645.000 za 
konstrukcije (ogromna hala koja se 
okreće i slično), a 1,6 miliona dolara 
je potrošeno za šminku i frizuru. 


NEBULA 
ORSONU 
SKOTU KARDU 


Dodeljene su nagrade »Nebula«-za 
najbolja dela objavljena 1986. godine 
u SAD. Amerićko društvo SF pisaca, 
koje ih dodeljuje, izglasalo je aprila 
ove godine sledećih pet nagrada: 

1) Najbolji roman: GOVORNIK ZA 
MRTVE (»Speaker for the Dead«) 
Orsona Skota Karda. Taj roman, koji 
će se uskoro naći i na našem tržištu 
knjige, zapravo je nastavak romana 
Enderova igra, nastalog proširivanjem 
istoimene novele. 

2) Najbolja novela: ODSUSTVO 
(»R&R«) Lusijusa Šeparda, priča iz 
jednog budućeg rata u centralnoa- 
meričkoj džungli. 

3) Najbolja noveleta: DEVOJKA 
KOJA JE PALA U NEBO (»The Girl who 
fell into the Sky«, autora Kejt Vil- 
helm. 

4) Za najbolju priču proglašena je 
TANGENTE (»Tangents«) Grega Be- 
ara, a za 

5) velikog majstora SF-a: Isak Asi- 
mov. 


KING KRALJEVSKI 


Kada je u pitanju Stiven King ne 
može biti ničeg neuobičajenog. Sve 
što napiše prodaće, za sve što proda 
dobiće basnoslovne dolarske svote, 
knjiga će se štampati u milionskim 
tiražima, biće obavezno snimljen i 
film... Za svoja dva najnovija rukopisa 
(kratka, za razliku od ogromnih 
romana kakve najčešće piše), koja je 
prodao zajedno, dobija 8 (osam) 
miliona dolara. To je, naravno, samo 
za objavljivanje u Severnoj Americi. 
Britanci će mu dati još milion dolara 
najmanje, ostali još toliko... 


ZANIMLJIVOSTI 


HAJNLAJN 
ISPRED SVIH 


Po anketi američkog profesionalnog 
fanzina Lokus sprovedenoj 1977. godine, 
Robert Hajnlajn je ubedljivo najbolji SF 
pisac svih vremena. Prošlo je deset 
godina, pojavilo se mnogo novih dobrih 
pisaca, dok je veći broj starih gotovo 
prestao da piše i nekakva sadašnja lista bi 
sasvim drugačije izgledala, ali ova je 
značajna zbog toga što vrlo precizno 
odslikava stanje u američkom (praktično 
svetskom) SF-u u periodu boravka u getu, 
neposredno pred izlazak na najširu scenu. 


Robert Hajnlajn (297 glasova) 
Isak Asimov (238) 
Artur Klark (198) 
Ursula Legvin (170) 
Robert Silverberg (140) 
Lari Niven (131) 
Harlan Elison (124) 
Rodžer Zelazni (109) 
Fric Lajber (94) 

10. Filip K. Dik (86) 

11. Teodor Sterdžen (81) 
12. Pol Anderson (79) 

13. Džek Vans (73) 

14. H Rej Bredberi (57) 
15. Alfred Bester (56) 

16. Semjuel R. Dileni (45) 
17. Filip Hoze Farmer (41) 
18. Kordvajner Smit (41) 
19. Frenk Herbert (40) 
20. J.RR. Tolkin (38) 

21. Gordon Dikson (36) 
22. Kliford Simak (35) 

23. H.G. Vels (35) 

24. Džon Braner (32) 

25. Frederik Pol (31) 

26. Kejt Vilhelm (30) 


OSOR IV BON 


Postoje autori koji su na listama dobro 
plasirani, a nemaju uspešne pojedinačne 
knjige (Harlan Elison, sedmi kao autora 
nema roman među dvadeset pet 
najboljih, Fric Lajber, deveti, takođe bez 
romana na listi), a postoje i izuzetno 
uspešni romani, dok su sami autori 
zauzeli skromna mesta (Herbert vodi 
svojom »Dinom« a tek je devetnasti na 
listi, dok je roman Voltera Milera 
»Kantikulum za Lajbovica« peti za razliku 
od autora koga nigde nema). U spisku 26 
najboljih romana svih vremena (Lokusova 
anketa iz 1975. godine) upisivali smo 
prevode samo kod onih knjiga koje su 
objavljene kod nas. 


1. Frenk Herbert — »Dune« 
(Peščana planeta), 104 glasa 
2. Artur Klark — »Childhood's End« 
Kraj detinjstva), 97 
3. Ursula Legvin — »Left Hand of 
Darkness« (Leva ruka tame), 90 
4. Robert Hajnlajn — »Stranger in a 
Strange Land« (Stranac u stranoj 
zemlji), 63 
5. Volter M. Miler — »A Canticle for 
Leibowitz« (Kantikulum za 
Lajbovica), 57 
6. Isak Asimov — »The Foundation 
Trilogy« (Zadužbina), 53 
7. Alfred Bester — »The Stars My 
Destination«, 50 
8. Robert Hajnaljn — »The Moon is 
a Hars Mistress«, 41 
9. Teodor Sterdžen — »More Than 
Human« (Vise nego ljudski), 40 
10. Rodžer Zelazni — »Lord of Light« 
(Gospodar svetlosti), 35 
11. Džon Braner — »Stand on 
Zanzibar«, 34 
12. Lari Niven — »Ringworld« 

(Prsten), 32 

13. Ursula Legvin — »The Disposse- 
ssed« (Čovek praznik šaka), 31 

14. Alfred Baster — »The Demolis- 
hed Man« (Razoreni čovek), 30 

15. J.R.R. Tolkin — »Lord of the 
Rings« (Gospodar prstenova), 29 

16. Hal Clement — »Mission of 
Gravity«, 25 

17. Filip Hoze Farmer — »To Your 
Scattered Bodies Go«, 23 

18. Artur Klark — »The City and the 
Stars« (Grad i zvezde), 23 

19. Robert Silverberg — »Dying 
inside« (Umiranje iznutra), 23 

20. Artur Klark — »Rendezvous with 
Rama« (Sastanak sa Ramom), 20 

21. H.G. Vels — »The Time Machine« 
(Vremeplov), 20 

22. Filip K. Dik — »The Man in the 
High Castle« (Čovek u visokom 
dvorcu), 17 

23. Rej Bredberi — »The Martian 
Chronicles« (Srebrni skakavci), 16 

24. Robert Hajnlajn — »Starship 
Troopers«, 17 

25. H.G. Vels — »War of the Worlds« 
(Rat svetova), 16 

26. Frederik Pol & Siril Kornblut — 
»The Space Merchants« 
(Reklamokratija), 16 


ZAMIŠLJENI 
KAO PRAVI 


Mnogi SF autori su pisali i piši o drugim 
planetama; nemoguće je pobrojati sve te 
zamišljene svetove i raznolikosti uslova 
života koji vladaju na njima. Pa ipak, mali 
je broj romana u kojima su te zamišljene 
planete ubedljivo žive i postojeće, gde se 
poštuji svi ekološki, evolucioni i prirodni 
uslovi, gde je data zamišljena ali 


verovatna istorija til svetova i gde sve to 
zajedno funkcioniše na zadovoljavajućem 
nivou. Evo nekih: 


1. Anares — u romanu Ursule 
Legvin — »Čovek praznir šaka« 

2. Arakis — u seriji »Peščana 
planeta« Frenka Herberta 

3. Chthon — istoimeni roman 
Entoni Pirsa 

4. Darkover — istoimena serija 


autor Marion Zimer Bredli 
5. Dosadi — »Dosadi eksperi ment« 
Frenka Herberta 


6. Geten — »leva ruka tame« 
Ursule Legvin 

7. Helikonija — istoimena trilogija 
Brajana Oldisa 

8. Gem — istoimeni roman 


Frederika Pola 

9. Litia — »Slučaj savesti« Džejmsa 
Bliša 

10. Medžipur —  »Zamak lorda 
Valentina« Roberta Silverberga 


11. Mesklin — »Misija gravitacije 
Hala Klementa 

12. Pern — »Dragon« serija En 
Maccafrijeve 


13. Rivervorld — istoimena serija 
Filipa Hoze Farmera 

14. Solaris — istoimeni 
Stanislava Lema 


roman 


IGRA IMENA 
I 
PSEUDONIMA 


Pisanje pod pseudonimima je takođe 
vrlo osobeno za SF žanr. Razlozi su 
raznovrsni, neko objavljuje mnogo priča u 
istom magazinu, a nije dobro da se jedno 
ime stalno ponavlja, neko je sam urednik 
magazina pa ne može svoje priča da 
objavljuje pod svojim imenima, neko je 

naprosto na visokom društvenom 
položaju i smatra da bi kao pisac SF-a 
izgubio od ugleda. Bilo kako bilo, 
pseudonimi otežavaju život bibliografima 
i svim drugim koji žele da imaju uvid u 
pravo stanje stvari. Na primer, pisac 
Henri Katner umro je kao nimalo slavan 
pisac, a tek su nakon njegove smrti 
otkriveni mnogi pseudonimi koje je 
koristio, i tek kada su te priče uvršćene u 
njegov opus, dobila se realnija slika o 
njegovom stvaralaštvu. Pseudonime su 
koristili mnogi slavni pisci: Isak Asimov 
(pseudonim Paul French), Džon Braner 
(Gill Hunt i Keith Woodscott), Bari 
Malzberg (k. M. O'Donnellj, E. C. Tab 
(Carles Grey, Volsted Gridban i Gregory 
Kern), Džek Vilijamson (Vill Stewart), 
Donald Volhajm (David Grinell)... ali 
Silverberg je ipak nenadmašan. On se krio 
iza sledećih imena: Ivan Jorgenson, Clavin 
M. Knox, David Osborne, Gordon Aghill, 
Alexsander Blade, Richard Greer, Clyde 
Mitchell, Robert Randall, Leonard G. 
Spencer, S. M Tenneshaw i Gerald 
Vance... toliko bar mi znamo. 


Takođe, postoje vrlo poznata SF imena 
koja su u stvari pseudonimi. 


Pogledajmo neka: 


1. Piers Anthoni (pravo ime Piers A. 
D. Jacob) 

2. Anthony Boucher (William A. P. 
White) 
C. J. Cherryh (Carolyn Cherry) 
John Christopher (C. S. Youd) 

Hal Clement (Harry Stubbs) 
Murray Leinster (Will F. Jenkins) - 
Za njega je interesantno i to da je 
pod pravim imenom poznat kao 
pisac vesterna. 

7. Goerge Orwell (Eric Blair) 

8. Cordwainer Smith (Paul Line- 

barger) 

9. J. William Tenn (Philip Klass) 

10. James Tiptreee Jr (Alice Sheldon) 

11. John Wyndham (John Wyndham 
Parkes Lucas Beynon Harris) 
12. Lester del Rey (Ramon Alvarez 


del Rey) 

13. Mack Reynolds (Dallas McCord 
Reynolds) 

14. Jack Vance (John Holbrook 
Vance) 


Nema nijednog čoveka koji nije 
pronalazač. Prvo počinje da otkriva 
gorak i slan ukus, otkriva da je nešto 
udubljeno, glatko ill hrapavo, svih 
sedam duginih boja i sva slova 
abecede; zatim otkriva lica, karte, 
životinje i nebeska tela; na kraju 
otkriva sumnju i vera i skoro 
potpuno ubeđenje u sopstveno 
neznanje. i 
Horhe Luis Borhes_; 

ALTERNATIVNI 
SVETOVI 


Romani o alternativnim svetovima 
pokušavaju da odgovore na pitanje kako 
bi izgledao naš svet danas da se određeni 
istorijski događaji nisu odigrali. Mogućno- 
sti su neiscrpne, a pojedina ostvarenja 
imaju izuzetnu vrednost. 


Evo najboljih alternativnih romana: 


1. Kingslej Amis — »Alternacija« 
(Reformacija se nije dogodila, 
katolička crkva još uvek 
upravlja Britanijom) 

2. Džon Braner — »Vreme bez bro- 
ja« (Španci dominiraju svetom) 

3. Ronald Klark — »Bomba kraljice 
Viktorije« (Hidrogenska bomba je 
otkrivena nekoliko godina ranije) 


4. L Sprejg de Kamp — »Točak 
mogućeg« (Ameriku su kolo- 
nizovali Norvežani) 

5. Daglas Džons — »Vojni sud 
Džordža Amstronga  Kastera« 
(Kaster je preživeo Litl Big Horn) 

6. MecCinli Kantor — »Ako Jug 


dobije Građanski rat« 

7. Majkl Murkok — »Zračni dik- 
tator« (Nije bilo drugog svetskog 
rata, niti je izvedena revolucija u 
Rusiji) 

8. Vard Mur — održimo proslavu« 
Kao i Kantorov roman, Jug 
pobeđuje) 

9, Kejt Roberts — »Pavane« (Španci 
su osvojili Britaniju u  šes- 
naestom veku i (Katolička crkva 
još uvek dominira svetom) 

10. Robert Silverberg —  »Vrata 
svetova« (Bolesti su mnogo više 
desetkovale Evropu, Amerika ni- 
kada nije kolonizovana, Acteci 
dominiraju modernom Ame- 
rikom. 


11. Filip K. Dik — »Čovek u visokom 
dvorcu« (Pobeda Hitlera. 


Postoji još dvadeset četiri SF dela u 
kojima je opisana pobeda Hitlerau dru- 
gom svetskom ratu, i to je ubedljivo 
najrasprostranjenija tema alternativnih 
istorija). 


PRVENCI 


Neki autori stupaju na scenu poste- 
peno, pojave se, pišu sve bolje i bolje i 
jednog dana napišu svoje najbolje delo. 
Međutim, postoje neki autori koji su svo- 
jom prvom knjigom postigli najveći uspeh 
i nikada kasnije (za sada, mnogi još 
pokušavaju) nisu uspeli da nadmaše svoj 
prvenac. Postoje čak i ljudi jednog 
uspeha, jedne izuzetne knjige i ništa više. 
Najupečatljiviji primeri su Volter Miler i 
Daniel Kejz, a evo i ostalih: 


1. Piers Entoni — »Chthon« 


2. Alfred Bester —  »Razoreni 
čovek« 

3. Rey Bredberi —  »Farenhajt 
451« 

4. Daniel Galoj —  »Tamni uni- 
verzum« 

5. Džo Haldeman — »Večni rat« 

6. Daniel Kejz — »Cveće za Ald- 
žernona« 

7. Fred Hojl — »Crni oblak« 


8. Volter Miler — »Kantikulum za 
Lajbovica« 

9. Aleksej Panšin — »Obrad pre- 
laska« 

10. Olaf Stjepldon — »Poslenji i prvi 
čovek« 

11. A.E. Van Vogat - »Slan« 

12. Kurt Vonegat Jr — »Mehanički 
pijanino« 

13. H.G. Vels — »Vremeplov« 

PRVA GLAVA 


»Licitacijska ponuda broj sedamdeset i 
devet«, objavio je voditelj aukcije. »De- 
čak«. 

Dečaku se vrtelo u glavi; gotovo da se raz- 
boleo od osećaja tla pod nogama. Robovski 
brod putovao je više od četrdeset svetlos- 
nih godina; sa sobom je vukao smrad tipi- 
čan za sve robovske brodove, težak miris 
gomile prljavih tela, ispunjenih mučninom, 
strepnjom i većnom patnjom. Na brodu, 
dečak je bio neko, jedan prihvaćeni član 
grupe sa pravom na svakodnevni obrok i s 
mogućnošću da se izbori za pravo na 
uživanje u tom obroku na miru. Imao je čak 
i prijatelje. 

Sada je ponovo bio niko i ništa. Ponovo je 
bio na prodaju. 

Prethodna roba beše skinuta sa aukcio- 
nog podijuma: dve plavokose devojke, mož- 
da bliznakinje, uzrokovale su oštro nadme- 
tanje i postigle visoku cenu. Voditelj aukcije 
se zadovoljno osmehivao i rukom pokazao 
na dečaka. »Licitacijska ponuda sedamde- 
set devet. Gurnite ga ovamo«. 

Dečaka ošamariše i gurnuše na podijum; 
stajao je uzbuđen dok su divlje oči sevale 
naokolo, upijajući sve ono što nije mogao 
da vidi iz ćelije. Robovska pijaca nalazila se 
na jednoj strani čuvenog Trga slobode, uz 
samu kosmičku luku, s pogledom na brežu- 
ljak na čijem se vrhu dizao još čuveniji Sar- 
gonski Prezidijum, srce prestonice Devet 
Svetova. Dečak ga nije poznavao; nije čak ni 
imao pojma na kojoj se planeti nalazi. 
Radoznalo je posmatrao gomilu. 

Uz samu ivicu podijuma za robove tiskahu 
se prosjaci, pripravni da, odmah nakon ku- 
povine, iskamče milostinju od kupaca. Iza 
njih, u polukrugu, nizala su se sedišta za bo- 
gate i privilegovane. Na oba kraja elitnog 
reda čekali su robovi, nosači, vozači i telo- 
hranitelji, verno postrojeni uz automobile i 
zatvorene nosiljke svojih gospodara. Sem 
dama i gospode, nalazili su se tu i pripadnici 
trećeg staleža, besposličari, radoznalci, 
slobodnjaci, džeparoši i prodavci hladnih 
napitaka, kao i poneki trgovac iz trećeg 
staleža, lišen privilegije da sedi. 

»Licitacijska ponuda sedamdeset devet«, 
ponovio je voditelj aukcije. »Fino, zdravo 
momče, pogodno za paža ili garderobera. 
Zamislite ga samo, moje dame i gospodo, u 
svom domu. Pogledajte...« Njegove pos- 


lednje reči izgubiše se u grmljavini broda u 
svemirskoj luci. 

Stari prosjak Beslim Bogalj, polunag, do- 
migoljio je do ivice podijuma i zagledao se u 
roba svojim jedinim okom. Dečak mu se 
nije činio pogodnim za kućnog slugu: delo- 
vao je kao ulovljena životinja, prljava, iz- 
gladnela i izranjavljena. Pod slojem prljav- 
štine na dečakovim leđima ocrtavali su se 
bledi ožiljci, ostavljeni očito po odobrenju 
bivših vlasnika. 

Dečakove oči, kao i oblik njegovih ušiju, 
podstaknuše Beslima da zaključi kako je de- 
čak verovatno jedan neizmenjeni potomak 
sa Zemlje, premda se to nije moglo reći sa 
sigurnošću — bio je preplašen, još uvek 
dete i, uz to, muškarac ispunjen prkosom. 
Dečak je primetio da ga prosjak posmatra 
te mu uzvratio prodornim pogledom. 

Graja se stišala. Jedan bogati dendi iz 
prednjeg reda lenjo mahnu maramicom vo- 
ditelju aukcije. »Ne gubimo vreme, bitango 
jedna! Pokaži nam nešto nalik prethodnoj 
robi...« 

»Plemeniti gospodine, molim vas! Robu 
moram izlagati po kataloškom redu«. 

»Onda nastavi! Ili išamaraj tu odvratnu, 
izgladnelu spodobu kraj sebe i daj nam 
pravu robu« 

»Milostivi ste, gospodaru«. Voditelj auk- 
cije podiže glas. »Zamoljen sam da požu- 
rim i siguran sam da će se moj plemeniti 
poslodavac složiti s tim. Dakle, biću iskren. 
Ovo divno momče je mlado, njegov novi 
vlasnik moraće prilično da investira u njega 
pa stoga...« Dečak jedva da je i slušao. 
Površno je poznavao ovaj jezik te nije ni 
obraćao pažnju na aukcionareve reči. Pos- 
matrao je dame pod velovima i elegantnu 
gospodu, pitajući se ko će među njima 
postati njegova nova muka... 

»... niska početna cena i brzo nadmeta- 
nje, molim! Ponuda? Jesam li čuo dvadeset 
stelara?« 

Tišina posta neugodna. Jedna dama, ljup- 
ka i očigledno vrlo skupocena, počev od 
nogu sa sandalama pa sve do čipkanog vela, 
nagnu se prema kicošu, nešto prošaputa i 
prasnu u smeh. Ovaj se namršti, izvadi 
bodež i namesti se kao da nijime čisti nokte. 
»Rekao sam ti da skloniš to!« zareža. 

Voditelj aukcije uzdahnu. »Ma ljudi 
moji plemeniti, molim vas da se prisetite da 
sam odgovoran gazdi. No, dobro, počeće- 
mo sa još nižom cenom. Deset stelara, da, 

rekao sam deset. Deset? Fantastično!« 

Izgledao je iznenađen. »Jesam li ja to 
ogluveo? Da li je neko podigaoprst a ja ga 
nisam opazio? Povedite računa, molim vas. 
Imate sveže, mlado momče nalik neispisa- 
nom listu hartije; možete ga vaspitati kako 
vam je volja. Po toj neverovatno niskoj ceni 
možete da od njega načinite mutavca ili ga 
oblikovati na drugi način, po sopstvenoj 
mašti i zadovoljstvu«. 

»Ili hraniti njime ribe!« 

»Ili braniti nji... Oh, zaista ste duhoviti, 
plemeniti gospodine!« 

»Gnjaviš me. Šta te je nateralo da po- 
misliš kako je ovaj jadni primerak vredan 
bilo čega? Tvoj sin, možda?« 

Voditelj aukcije usiljeno se nasmeja. 
»Bio bih ponosan da je tako. Voleo bih kada 
bi mi bilo moguće da vam saopštim da su 
preci ovog dečaka...« 

»Sto znači da nemaš pojma«. 

»Reći ću pa makar mi se usta zapečatila. 
Obiik njegove lobanje, savršeno zaobljene 
krivine ušiju...« 

Aukcionar povuče dečaka za uvo. 

Dečak se trže i ujede ga za ruku. Gomila 
se zakikota. »Smeo momak. Neće ga izlečiti 
ništa sem ukusa kože. Dobar komad, 
pogledajte samo te uši. Najbolje u Galaksiji, 
kažu«. 

Voditelj aukcije očito je prevideo da mladi 
dendi potiče sa Sindona IV. Ovaj skide šlem 
i otkri tipične sindonijanske uši, duge, šiljas- 
te i maljave. Nagnu se napred a uši mu za- 
drhtaše: »Ko ono beše tvoj plemeniti 
zaštitnik?* 

Stari prosjak Beslim jurnu ka uglu podi- 
juma, spreman na gužvu. Dečak pogleda 
naokolo, svestan da se sprema nevolja kojoj 
nije znao razlog. Voditelj aukcije preblede - 
niko se ne usuđuje da se podsmeva u lice 
jednom Sindonijancu... bar ne više od 
jedanput. »Gospodaru«, izgoviri s krajnjim 
naporom, »pogrešno ste me razumeli...« 

Policije ne beše nigde u blizini; voditelj 
aukcije ovlaži usne. »Budite milostivi, 
plemeniti gospodaru. Deca će mi umreti od 
gladi... Citirao sam poznatu izreku... a ne 
svoje mišljenje. Trudio sam se jedino da 
ubrzam licitaciju... kao što ste zahtevali«. 

Tišinu prekide ženski glas. »Ma pusti ga, 
Dvarole. Nije on kriv što su uši tog roba 
tako oblikovane, njegovo je da prodaje«. 

Sindonijanac je teško disao. »Pa neka ga 
proda onda!« 


Voditelj aukcije uzdahnu s olakšanjem. 
»Svakako, moj gospodaru«. Pribere se i 
nastavi. »Molim dame i gospodu da mi 
oproste što sam toliko vremena izgubio 
izlažući prodaji ovu ništavnu robu. Sada 
pitam: ima li uopšte ponuda za njega?« 

Pričekao je malo te nervozno promucao. 
»Ne čujem ponudu, ne vidim ponudu! 
Nema ponude prvi put... ako niko ništa ne 
ponudi, moraću da vratim robu i konsul- 
tujem gazdu pre nego što nastavim. Nema 
ponude drugi put... Biće mnogo lepih 
primeraka na prodaju, bilo bi šteta ne videti 
ih. Nema ponude tre...« 

»Ima ponude«, reče Sindonijanac. 

»Šta«? 

Stari prosjak podiže dva prsta. Voditelj 
aukcije ga pogleda. »Ti nešto nudiš?« 

»Da«, zagrakta starac, »ako dame i go- 
spoda dopuste«. 

Voditelj aukcije pogleda ličnosti koje su 
sedele. Neko iz gomile doviknu: »Zašto da 
ne? Novac je novac«. 

Sindonijanac klimnu glavom; aukcionar 
brzo reče: »Ti nudiš za ovog dečaka dva 
stelara?« 

»Ne, ne!«, viknu Beslim. »Dva minima«. 

Voditelj aukcije zamahnu nogom na 
prosjaka a ovaj povuče glavu u stranu. 
»Gubi se!«, viknu. »Naučiću te ja s kim da 
se sprdaš!« 

»Aukcionaru!« 

»Molim? Da, gospodaru moj?« 

»Rekao si 'ima li uopšte ponuda', reče 
Sindonijanac. »Prodaj mu dečaka«. 

»Ali...« 

»Čuo si me«. 

»Gospodrau, ne smem da ga prodam 
nakon samo jedne ponude. Zakon je jasan, 
jedna ponuda ne čihi licitaciju. Čak ni dve, 
osim ako voditelj aukcije ne postavi 
minimum. A bez minimuma mi nije 
dopušteno da prodajem sa manje od tri 
ponude. Plemeniti gospodine, taj je zakon 
donešen da bi zaštitio vlasnika a ne mene 
jadnog...« 

»Takay je zakon!«, doviknu neko. 

Sindonijanac se namršti. »Onda objavi 
početnu cenu«. 

»Učiniću sve da usrećim dame moje i 
gospodu«. Potom se okrete gomili. »Za 
robu broj devedeset sedam čuo sam po- 
nudu od dva minima. Ko nudi četiri«? 

»Četiri«, izjavi Sindonijanac. 

»Pet«, začu se jedan glas. 

Sindonijanac se okrete prosjaku. Beslim je 
puzao po zemlji, vukući patrljak i zveckajući 
zdelom za milostinju. Voditelj aukcije poče 
da se trese. »Pet minima prvi put.. pet 
minima drugi put...« 

»Sest!«, kao iz puške kaza Sindonijanac, 
ustade, priđe prosjaku i baci punu šaku 
sitniša u njegovu zdelu. 

»Čujem šest. Jesam li čuo sedam«? 

»Sedam«, zagrakta Beslim. 

»Sedam. dakle. Vi tamo, vi sa podignutim 
prstom, nudite li osam?« 

»Devet!«, dodade prosjak. 

Voditelj aukcije ga besno pogleda ali 
prihvati ponudu. Cena se bližila jednom 
stelaru, što beše preskupa igra za većinu iz 
gomile. Dame i gospoda niti su želeli 
bezvrednog roba niti izliv Sindonijančevog 
gneva. 

Voditqlj aukcije odrecitova: »Devet 
minima prvi put... devet minima drugi put... 
devet minima treći put... prodato za devet 
minima!« 

I odgurnu dečaka s podijuma, pravo pros- 
jaku u ruke. »Uzmi ga i gubi se odavde!« 

»Polako«. upozori ga Sindonijanac. »Izdaj 
mu račun o kupovini«. 

Ustežući se, voditelj aukcije ispuni račun 
na formularu koji već beše pripremljen za 
robu broj 79. Beslim plati više od devet 
minima — Sindonijanac je ponovo morao 
da mu priskoći u pomoć pošto je taksa 
iznosila više nego sama prodajna cena. 
Dečak je mirno stajao i čekao. Znao je da je 
ponovo prodat i glavom mu je samo 
projurila misao da je starac bio njegov novi 
gospodar - što uopšte nije bilo važno, nije 
želeo nikog od njih. 

Delujući nezainteresovano, stari prosjak 
pruži ruku i uhvati ga za zglob, uspravi se i 
osloni na dečakovo rame. Dečak oseti 
snažan stisak koščate ruke i prepusti se 
neizbežnom - drugi put će iskoristiti priliku i 
pobeći. 

Oslanjajući se na njega kao na štaku, 
prosjak se dostojanstveno pokloni. »Moj 
gospodaru«, reče umiljato, »moj sluga i ja 
vam najlepše zahvaljujemo«. 

»Ništa, ništa«. Sindonijanac mahnu mara- 
micom kao da ga otpušta. 

Od Trga slobode do rupe u kojoj je Bes- 
lim živeo bilo je manje od jednog lija, negde 
oko pola milje, međutim, hodali su duže 
nego što je za tu razdaljinu potrebno. 
Koristeći se dečakom kao osloncem, starac 


se kretao sporije nego da je išao sam, 
vukući se na rukama i jednoj nozi. Često bi 
zastajali da se posao ne bi prekidao; starac 
je i od dečaka tražio da pred noge pro- 
laznika potura zdelu za milostinju. 

Postizao je to bez reči. Pokušao je da se 
sporazume s dečakom na interlingvi, kos- 
mičkom holandskom, sargoneškom, meša- 
jući reči sa lokalnim narečjem, robovskim 
slengom i govorom zanatlija - pa čak i na 
sistemskom engleskom - ali, bez rezultata, 
mada je sumnjao da se dečak pretvara da 
ga ne razume. Okanio se pokušaja i objaš- 
njavao mu želje znacima i ponekim šama- 
rom. Ako između njega i dečaka ne postoji 
zajednički jezik, to će se već prebroditi, 
naučiće ga sve u svoje vreme. Beslim se nije 
žurilo. Nikada mu se nije žurilo; tiha voda 
breg roni. 

Beslimov dom se nalazio pod starim amfi- 
teatrom. Kada se imperijalni Sargon Augus- 
tus odlučio za izgradnju velikog cirkusa, 
samo deo starog beše uništen; radove je 
prekinuo drugi setanski rat i oni ne behu 
nikad više nastavljeni. Beslim je vodio deča- 
ka pravo u te ruševine. Došli su do nerav- 
nog terena te je Beslim morao da puzi ali ni 
u takvom stanju nije ispuštao dečakov 
zglob. 

Spustili su se do rupe na kraju obrušenog 
prolaza. Dečak je bio prisiljen i da ide nap- 
red. Puzali su preko krhotina i kamenja i na- 
pokon stigli do mračnog ali ravnog i glatkog 
hodnika. Pa ponovo nadole... da bi se našli 
u kabinama za izvodače, pod starom amfi- 
teatarskom arenom. 

U mraku su nabasali na dobro okovana 
vrata. Beslim je pokazao rukom na ulaz i po 
ulasku okrenuo ključ u bravi. Pritisnuo je 
prekidač za svetlo i promrsio: »Pa, dečko, 
evo nas kod kuće«. 

Dečak je buljio u neobičan prostor. Odav- 
no se više ničemu nije nadao ali mesto koje 
je ugledao zaista nije mogao da očekuje. 
Nalazili su se u dnevnoj sobi, tesnoj, dodu- 
še, ali pristojnoj, urednoj i čistoj. Obložena 
tavanica davala je jakom svetlu ton prijat- 
nosti. Nameštaja je bilo malo ali sasvim do- 
voljno. Oduvek živeći u bedi, dečak je sada 
osećao strahopoštovanje za mesto koje mu 
se činilo boljim od svih u kojima je dotada 
prebivao. 

Prosjak mu ispusti zglob i odskakuta do 
uredno složenih polica, gde ostavi zdelu. 
Potom preduze jednu zamršenu radnju što 

dečaku nije promaklo: stavljao je veštačku 
nogu, načinjenu tako da je u potpunosti 
zamenjivala pravu, od krvi i mesa. Covek je 
ustao, navukao pantalone i pojavio se kao 
sasvim normalno biće, ne više kao bogalj. 

»Dođi ovamo«, obratio mu se i na 
interlingvi. 

Dečak se nije micao. Beslim je to isto 
ponovio na još nekoliko jezika, slegnuo ra- 
menima, uhvatio dečaka za ruku i poveo ga 
u susednu prostoriju. Bila je mala a služila 
je kao kuhinja i kupatilo. Beslim napuni 
kadu, tutnu mu u šaku komad sapuna i 
reče: »Okupaj se«. Potom mu pantomimom 
objasni šta je hteo. 5 

Dečak je ostao tvrdoglavo nem. Čovek 
uzdahnu, zgrabi četku za ribanje poda i na- 
čini par pokreta kao da skida prljavštinu sa 
sebe. »Okupaj se, operi se«, reče mu na 
interlingvi i sistemskom engleskom. 

Dečak je neko vreme oklevao, lagano je 
skinuo odeću i nasapunao se. »Tako je već 
bolje«, reče Beslim, uzimajući prljavo parče 
tkanine koje je dačak imao oko bedara. 
Potom zavitla krpu u praznu kofu, donese 
peškir i okrenuvši se kuhinjskom delu 
prostorije, započe sa pripremanjem hrane. 

Nekoliko minuta kanji, Beslim se okrete i 
opazi da je dečak nestao. Ne žureći, odgega 
do dnevne sobe gde ga zateče u pokušaju 
da onako nag i mokar otvori vrata. | dečak 
je njega opazio ali nije prestajao sa uzalud- 
nim trudom. Beslim ga potapša po ramenu i 
pokaza na drugu prostoriju. »Završi kupa- 
nje«. 

Krete lagano u kuhinju. Dečak, snebiva- 
jući se, pođe za njim. 

Čim je završio s kupanjem, šćućuri se u 
uglu prostorije a Beslim vrati paprikaš na 
ploču štednjaka, okrete prekidač na »krč- 
kanje« i iz jednog ormarića izvadi bocu i 
teglu sa džemom od povrća. Na čistom de- 
čakovom telu videle su se brojne modrice i 
ožiljci, još nezaceljene rane, otvorene i 
nagrižene prljavštinom. »Stani mirno«. 

Krhka građa, telo koje drhti. »Stani 
mirno!« ponovi mešavinom strogosti i pri- 
jatnosti u glasu i ćušnu ga po licu. Dečak se 
opusti, grčeći se samo pri dodiru leka. Bes- 
lim je pomno pregledao čitavo telo, zadr- 
žavši se kod jednog starog čira na deča- 
kovom kolenu; tiho pevušeći, ode do orma- 
na i vrati se sa injekcijom koju zabode u 
dečakovu zadnjicu, rekavši da će mu skinuti 
glavu s ramena ako se bude opirao ubodu. 


Završivši s tim, pronađe delove stare odeće, 
pokaza mu da treba da je navuče i vrati se 
štednjaku. 

Uskoro stavi na sto dve velike činije pap- 
rikaša, namestivši od kovčega stolicu za pri- 
došlicu. Dodade glavnom jelu punu šaku 
sočiva te nekoliko parčadi crnog, domaćeg 
hleba. »Čorba je na stolu, dečko. Dođi da 
jedeš«. 

Dečak sede na rub kovčega ali, zbog ne- 
prekinutog osećaja izgubljene ravnoteže od 
dugog leta, odbi da jede. _ 

Beslim stade s jelom. »Šta ti je?« Smesta 
primeti da je dečakov pogled počivao na 
vratima te prozbori: »Znači to je u pita- 
nju«. Ustade, slobodno se oslanjajući na 
lažnu nogu, dođe da vrata i otključa ih. 

»Vrata su otključana«, objavi. »lli večeraj 
ili odlazi«. | ovo ponovi na nekoliko jezika te 
se vrati do stola, sede i uze kašiku. 

Dečak takođe uze kašiku ali iznenada 
ustade i pođe ka vratima. Beslim je mirno 
jeo. Poluotvorena vrata propuštala su laku 
promaju iz lavirinta. 

Završivši s večerom, Beslim oseti kako ga 
dečak posmatra iz senke. On, međutim, ne 
uzvrativši pogled, ode do kupatila i predade 
se pranju zuba. Ne okrećući se, obrati se 
dečaku na jeziku za koji je pretpostavljao da 
bi mogao biti njegov: »Hoćeš li pojesti svoju 
večeru? Da je bacim?« 

Dečak nije odgovarao. »U redu«, nastavi 
Beslim, »ako nećeš. Zatvoriću vrata. Ne 
smem da ih držim otvorena kad je upaljeno 
svetlo«. 

Priđe vratima i poče lagano da ih zatvara. 

»Poslednji poziva, objavi. »Zatvaranje 
pred počinak«. Vrata već gotovo behu zat- 
vorena kad dečak vrisnu: »Čekaj«! Bio je to 
jezik koji je Beslim i očekivao. 

»Dobrodošao«, reče tiho. »Ostaviću ih 
otključana, u slučaju da se predomisliš«. | 
uzdahnu. »Da se ja pitam, niko se nikada ne 
bi ni zaključavao«. 

Dečak je i dalje ćutao. Nagnuo se nad 
jelom i tiho jecao. No, jeo je. Poslednje za- 
logaje sažvakao je čistom snagom volje a 
onda se uspravio i snebivljivo osmehnuo. 
Zatim mu se osmeh naglo izgubio, preble- 
deo je pa pozeleneo. Na ustima mu se po- 
javila hrana koju je upravo progutao. Pov- 
raćao je. 

Beslim se sklonio u stranu da izbegne 
mlaz. »Svih mu zvezda na nebu, koji sam ja 
idiot!« viknu na maternjem jeziku. Potom 

ode u kuhinju, vrati se s krpama i kofom, te 
obrisa dečakovo lice i reče mu da se smiri. 
Potom obrisa kameni pod. 

Nešto kasnije vrati se sa mnogo manjom 
porcijom, čistom čorbom i osrednjim 
parčetom hleba. »Umoči hleb i jedi.« 

»Bolje da ne jedem.« 

»Samo ti jedi. Više ti neće biti muka. 
Morao sam to da znam čim sam video kako 
ti se stomak zalepio za kičmu. A ja ti, bu- 
dala, dajem obrok za odrasle. Jedi polako.« 

Dečak ga pogleda dok mu je brada 
podrhtavala. Tada uze kašiku a Beslim 
pričeka do poslednjeg zalogaja. 

»Dobro je«, reče. »Ja sam zreo za krevet, 
dečko. Uzgred, kako se zoveš?« 

»Torbi«, reče dečak oklevajući. 

»Torbi. Dobro ime. Ti mene možeš zvati 
Poup. Laku noć.« Zatim otkači svoju ve- 
štačku nogu, stavi je na policu i leže. Bio je 
to seljački krevet, zapravo jedan masivni 
dušek u uglu. Legao je uza zid, načinivši 
mesto za pridošlicu i dodao: »Pre nego što 
uđeš u krevet, ugasi svetlo.« Pa zatvori oči. 

Tišina je dugo trajala. Čuo je dečaka kako 
odlazi do vrata; svetlo se ugasilo. Očekivao 
je šum otvaranja vrata. Nije ga bilo. Umesto 
toga, osetio je ljuljanje madraca. 

»Laku noć«, ponovio je. 

»'ku noć.« 

Gotovo je zadremao kada je shvatio da 
dečak silovito drhti. Pružio je ruku i po- 
tapšao ga po slabinama; dečak je briznuo u 
plač. Potom se okrenuo na drugu stranu, 
namestio patrljak u udoban položaj, zagrlio 
dečakova ramena i privukao mu glavu na 
svoje grudi. »Sve je u redu, Torbi«, reče 
nežno. »Sve je u redu. Sad je sve gotovo. 
Više se neće ponoviti.« 

Dečak glasno zaplaka i privi se sasvim uz 
starca. Beslim ga je držao sve dok grčevi 
nisu prestali, dok se nije uverio da je mali 
zaspao. 


DRUGA GLAVA 


Torbijeve rane behu zaceljene, spoljne br- 
zo, unutrašnje sporije. Stari prosjak je naba- 
vio još jedan dušek i postavio ga u drugi 
ugao sobe. S vremena na vreme bi se budio 
noću da se uveri da li je topli prekrivač na- 
vučen preko dečakovih leđa. Bilo je to ne- 
ophodno s obzirom na nemiran dečakov 
san usled noćnih mora. Kada bi se dogodilo 
da dečak pređe kod njega, nikada ga nije 
prisiljavao da se vrati u sopstveni krevet. 


Ponekad bi dečak zajecao u snu, ne budeći 
sse. Jednom se Beslim probudio, začuvši ga 
kako cvili: »Mama! Tata!« Ne paleći svetlo, 
brzo je odbauljao do dečakovog ležaja i 
pomilovao ga. »Tu su, sine, sve je u redu.« 
»Tata?« 

»Samo ti spavaj, sine. Probudićeš mamu.« 
I dodao. »Bezbedan si, ja sam s tobom, 
Smiri se. Ne želimo da probudimo mamu, 
zar ne?« 

»Da, tata.« 

Gotovo bez daha, starac malčice pričeka i 
tada se, zadovoljan što dečak opet spava, 
vrati u svoj krevet. 

Taj ga je događaj podstaknuo da primeni 
hipnozu. Još davno, dok je imao oba oka i 
obe noge, bez razloga da prosi, naučio je tu 
veštinu; ali, hipnoza ga nije radovala, čak ni 
kao terapija. Posedovao je gotovo religiozni 
osećaj za dostojanstvo individue; hipnoti- 
sanje druge osobe nije odgovaralo njego- 
vim načelima. 

Ovaj je slučaj, međutim, bio neodložno 
hitan. Bio je uveren da je Torbi otet od ro- 
ditelja, u dobu koje mu nije omogućavalo 
da ih zadrži u svesti. Dečakovu predstavu o 
životu činilo je zbrkano sećanje na gospo- 
dare, dobre i loše; i jedni i drugi bez sumnje 
su pokušavali da slome duh »rđavog« dete- 
ta. Torbi je posedovao izvesno sećanje na 
pojedine gospodare i slikovito ih je opisivao 
šatrovačkim jezikom; no, nikada nije bio si- 
guran u vreme ili mesto - »mesto« je redov- 
no bio neki posed, domaćinstvo ili fabrički 
krug, nikada pojedinačna planeta ili sunce 
(njegovi pojmovi iz astronomije bili su 
skromni, nije se razumevao ni u galakto- 
grafiju), dok je »vreme« bilo prosto »pre« ili 
»kasnije«, »kratko« ili »dugo«. 

S obzirom da svaka planeta ima svoj 
sopstveni dan, godinu i metod izračunava- 
nja vremena, došlo je do pomirenja razli- 
čitih nauka u cilju definisanja standardne 
sekunde na osnovu vremena radioaktivnog 
raspadanja, pa su tako utvrđene i stan- 
dardna godina nastanka ljudske rase i stan- 
dardni datum prvog leta sa planete Sol III 
do njenog satelita; za neukog dečaka bilo je 
nemoguće da išta datira na taj način. Za 
Torbija je Zemlja predstavljala mit, dok se 
pojam »dana« odnosio iskljućivo na vreme 
između dva odlaska na spavanje. 

Beslim nije bio u štanju da odredi deča- 
kov uzrast. Izgledao je kao neizmenjeni 
Zemljanin, očito u predpubertetskom dobu, 

no, svaka bi pretpostavka ipak stajala na kli- 
mavim nogama. Vendorijanci i Italo-Glifi iz- 
gledaju kao originalna loza, međutim, Ven- 
dorijancima je potrebno tri puta više 
vremena da sazru - Beslim se prisetio čudne 
bajke o kćeri konzularnog atašea čiji je 
drugi muž bio unuk njenog prvog muža i 
koja je praktično živela sa obojicom, sa dve 
različite generacije. No, mutacije se uopšte 
ne moraju pokazati u fizičkom izgledu. 

Razumljivo mu beše što je dečak »stariji« 
u standardnim sekundama nego on sam, 
Beslim; svemir je prostran a ljudska se rasa 
na mnogo načina prilagodila svemirskim 
okolnostima. No, to je nebitno - dečak je 
bio mlad i trebalo mu je pomoći. 

Torbi se nije plašio hipnoze; reči mu nisu 
značile ništa a Beslim ih nije ni objašnjavao. 
Jedne večeri, nakon jela, starac je jedno- 
stavno rekao: »Torbi, želim da učiniš 
nešto.« u 

»Svakako. Poupe. Sta?« 

»Lezi na krevet. Uspavaću te pa ćemo 
razgovarati.« 

»Kako? Misliš, posle spavanja?« 

»Ne. To će biti druga vrsta sna. Bićeš u 
stanju da govoriš.« 

Torbi ga je sumnjičavo pogledao ali je bio 
voljan da ispuni želju. Starac je ugasio 
centralno svetlo i upalio sveću. Koristeći 
plamen za privlačenje dečakove pažnje, 
započeo je sa starim postupkom monotone 
sugestije, opuštanja, dremljivosti... 

»Torbi, ti spavaš ali si u stanju da me 
čuješ. Sposoban si da mi odgovoriš.« 

»Da, Poupe.« 

»Ostaćeš uspavan sve dok ti ne kažem da 
se probudiš. No, moći ćeš da odgovoriš na 
svako pitanje koje ti budem postavio. 
»Pokušaj da se setiš broda kojim si došao 
dovde.« 

»Udovica Meri. Ali, zvali srno ga druga- 
čije.« 

»Seti se trenutka ulaženja u brod. Sada si 
u njemu - možeš da ga vidiš. Seti se svega 
što se nalazi u njemu. Vrati se u mesto gde 
si se ukrcao.« 

Dečak se trgnuo, ne budeći se. »Ne želim 
to!« 

»Sve će biti u redu. Potpuno si bezbedan. 
Kako se zove mesto? Vrati se i osmotri ga.« 

Sat i po kasnije, Beslim je još uvek čučao 
kraj uspavanog dečaka. Niz lice mu se slivao 
znoj. Bio je uzbuđen. Bilo je neophodno da 
vrati dečaka u željeno vreme - i to da ga 


prisili, iako su se ti postupci gadili i njemu 
samom. Torbi se neprestano opirao a 
Beslim nije mogao da se naljuti - za sve to 
behu krivi ožiljci, zauvek ostavljeni na 
dečakovim leđima. 

Cilj ipak beše postignut: zaronio je du- 
boko, dublje nego što dečakova memorija 
seže, u njegovo rano detinjstvo, do trau- 
matičnog momenta kada je beba oteta 
roditeljima. 

Pokušao je da sredi misli. Poslednjih ne- 
koliko trenutaka istraživanja doneli su toli- 
ko zbrkanih podataka da je starac posum- 
njao u ispravnost truda da se domogne 
izvora nevolja. 

Pa, dobro... da vidim šta je ustanovio...? 

Dečak je rođen Slobodan. U to nije bilo 
sumnje. 

Maternji jezik mu beše sistemski engle- 
ski, izgovarao ga je sa akcentom koji se nije 
mogao precizno locirati; bilo je moguće (ne 
sigurno) da je dečak rođen na Zemlji. Izne- 
nađujuće; činilo mu se da je dečakov 
maternji jezik bio interlingva, s obzirom da 
ga je govorio bolje od ostala tri koja je znao. 

I, šta još? Pa, dečakovi roditelji behu 
mrtvi, to je izvesno; ukoliko je zbrkano i 
stalnom teroru izloženo sećanje dečakovo 
bilo tačno. Njihovo prezime nije mogao da 
utvrdi, kao ni bilo kakav način identifikacije 
- bili su jednostavno »tata« i »mama« - što 
ga je primoralo da digne ruke od pokušaja 
da tačno ustanovi dečakovo poreklo. 

»Torbi?« 

Dečak zastenja i promeškolji se. »Molim, 
Poupe.« 

»Ti spavaš. | nećeš se probuditi dok ti ja 
ne kažem.« 

»Neću se probuditi dok mi ti ne kažeš.« 

»Kada ti budem rekao, probudićeš se 
odjednom. Otprilike pola časa kasnije pono- 
vo će ti se prispavati. Reći ću ti da pođeš u 
krevet i ti ćeš to učiniti. Spavaćeš celu noć i 
sanjaćeš lepe snove. Nikada više nećeš 
imati ružne snove. Ponovi.« 

»Nikada više neću imati ružne snove.« 

»Nikada više nećeš imati ružne snove. 
Nikada.« 

»Nikada.« 

»Tvoj otac i majka ne žele da sanjaš ružne 
snove. Srećni su i žele da i ti budeš srećan. 
Kada budeš sanjao, sanjaćeš lepe i srećne 
snove.« 

»Lepe i srećne snove.« 

»Sada je sve u redu, Torbi. Počinješ da se 

budiš. Biidiš se i ne sećas se onoga o čemu 
smo razgovarali. Ali, nikada više nećes 
sanjati ružne snove. Probudi se, Torbi.« 

Dečko se pridiže, obrisa oči, zevnu i na- 
čini glupu grimasu. 

»Au, zaspao sam. Sigurno sam ti bio 
dosadan. Poupe.« 

»Sve je u redu, Torbi.« 

Bilo je potrebno još seansi da bi se iste- 
rali duhovi, no, noćne more behu sasvim 
prestale. Beslim nije bio takav čarobnjak da 
bi u potpunosti otklonio ružne uspomene; 
one su još uvek počivala u dečaku. Učinio je 
barem to da ga više ne čine nesrećnim. I to 
je bilo dovoljno. Za sada. 

Torbi je danju imao dovoljno posla. U pr- 
vim danima partnerstva Beslim ga ja nepre- 
stano držao kraj sebe. Posle doručka, othra- 
mali bi do Trga slobode; tamo bi se Beslim 
pružio po pločniku dok bi Torbi stajao ili 
čučao kraj njega, sa zdelom u ruci i izgle- 
dom neuhranjenog deteta. Glavna Beslimo- 
va taktika sastojala se u ometanju pešaka, u 
meri koja će ih podstaći da mu daju milosti- 
nju ali ne i da pozovu policiju. Torbi je nau- 
čio da će policajci preći preko svega ukoliko 
se redovno potplaćuju. A Beslim je to i 
činio. 


Dečak je brzo savladao drevni zanat - 
naučio je da su muškarci u pratnji žena veli- 
kodušni; da je obraćanje usamljenoj ženi 
obično gubljene vremena, da se od usam- 
ljenog muškarca mogu očekivati i novčići i 
batine; da astronauti bacaju najviše... 
Beslim ga je podučio i da u zdeli zadrži 
nešto novca - ne suviše malo, ne previše. 

U početku je odgovarao poslu, budući da 
je bio mali, mršav, sav u ranama; beše 
dovoljna i sama njegova pojava na ulici. Na 
žalost, stanje mu se brzo popravilo. Ali, 
Beslim je to pokušavao da prikrije šmin- 


kom, tamnim senkama ispod očiju i lažnim 
ranicama na obrazima. Jeziva plastična nap- 
rava montirana na Torbijeve grudi obezbe- 
đivala je realistički »čir« na mestu gde više 
nije bilo rana; šećerna vodica načinila je 
»čir« privlaćnim za muve - bacajući priloge 
u zdelu, prolaznici bi s gađenjem okretali 
glavu. 

Uhranjenost nije bilo lako sakriti; među- 
tim, Torbi je tako naglo rastao da je uprkos 
redovnim i obilnim obrocima ostao vitak. 

Ulično vaspitanje dobijao je besplatno. 
Džubulpar, glavni grad Džubula i Devet 
Svetova, rezidencija šefa Velikog Sargona, 
imao je više od tri hiljade prosjaka s doz- 
volom za prosjačenje, dvaput više uličnih 
prodavaca, više prodavnica groga nego hra- 
mova i više hramova nego ijedan drugi grad 
u Devet Svetova, kao i bezbroj provalnika, 
umetnika tetuaža, doksija, vucibatina, crno- 
berzijanaca, džeparoša, predskazivača sud- 
bine, pljačkaša, atentatora... Njegovi sta- 
novnici imali su, samo na dužini od jednog 
lija, u okolini svemirske luke, sve ono što se 
moglo imati u istraženom svemiru; od igle 
do lokomotive, od zrnca svemirske prašine 
pa do živih senatora. Sve je to bilo na pro- 
daju. 

U tehničkom smislu, Torbi nije bio deo 
podzemija. Imao je legalni status (roba) i 
profesionalnu dozvolu (prosjaka). Život nije 
naučio da posmatra iz perspektive crva. 

Kao rob, naučio jeste da krade i laže, 
onako prirodno kao što se deca iz finijih 
kuća uče društvenim manirima. Mnogo 
brže, doduše. 

No, on je otkrio da su se svi talenti uzdigli 
do visokog umetničkog stepena, zahvaljuju- 
ći okrutnom i gadnom potpovršinstvu gra- 
da. Porastavši, naučio je jezik i, posebno, je- 
zik ulice; Beslim je počeo da ga šalje van 
grada, da mu nudi vođenje poslova, svako- 
dnevno cenjkanje za hranu i, ponekad, sre- 
đivanje onih poslova koje mu je starac 
prepušao kada se osećao usamljenim i 
nemoćnim. Tako je i »zapao u loše 
društvo«, ako se uopšte može reći da je 
neko pao s nultog nivoa. 

Jednog dana vratio se bez ičega u zdeli. 
Beslim je ostao bez komentara no dečak iz 
preke potrebe, objasni: »Vidi, Poupe, danas 
sam postupio na pravi način.« I izvuče ispod 
odela jedan lep šal. Ponosno ga pokaza. 

Beslim niti se osmehnu niti dodirnu šal. 

»Gde si to nabavio.?« 

»Pozajmio sam.« 

»Očigledno. Od koga?« 

»Od jedne gospođe. Divna je. Lepa je.« 

»Pokaži mi znak kuće. Mmmm... aha... 
verovatno gospođa Fašja. Da, da, ona jeste 
lepa, pretpostavljam. No, zašto nisi u 
zatvoru?« 

»Ma zašto, Poupe, bilo je lako! Zigi me je 
naučio. On zna sve trikove. Vaspitan je 
Trebalo bi da ga vidiš dok radi.« 

Beslim se upita: kako predavati moral 
divljoj zveri? 

Nije voleo da raspravlja o etičkim pojmo- 
vima; u dečakovom obrazovanju nije bilo 
ničega što se prenelo u njegovu sadašnju 
okolinu. Na nivou komunikacije te vrste nije 
se moglo ništa učiniti. 

Torbi, zašto želiš da menjaš tradiciju? U 
našem poslu, znaš, policiji se plaća pro- 
vizija, a to je obaveza; prinosiš žrtve na Dan 
svetih i više nikakvih briga nemaš. Jesmo li 
ikad bili gladni?« 

»Nismo Poupe, ali pogledaj to! Mora da 
staje čitav stelar!« 

»Najmanje dva stelara, rekao bih. Među- 
tim, prekupac će ti dati najviše dva minima 
- ukoliko bude velikodušan. Trebalo je da 
imaš više novca u zdeli«. 

»Pa, sad... ovako je bilo dalje! | zabavnije 
nego prosjačenje. Trebalo je da vidiš kako 
to Zigi radi!« 

»Već sam video Zigija na delu. Vešt je«. 

»On je najbolji«. 

»Još uvek mislim da bi bio bolji sa dve 
šake«. 

»Moguće. Ali, i ti se koristiš samo jed- 
nom. Doduše, on me uči da koristim i 
šake«. 

»To je dobro. Može ti zatrebati. Jednog 
dana može ti se dogoditi da ostaneš bez 
jedne šake — kao Zigiju. Znaš kako je on 
izgubio ruku?« 

»Ne«. 

»Znaš kakva je kazna? Kad te uhvate?« 

Torbi nije odgovarao; Beslim nastavi: 
»Jedna ruka za prvi prekršaj, što je cena 
koju je i Zigi platio zarad učenja zanata. O, 
pa da, dobar je on, pošto još uvek radi taj 
posao i živ je. Znaš šta nosi drugi prekršaj? 
Ne drugu ruku. Znaš?« 

Torbi se zagrcnu. »Nisam siguran.« 

»Mislim da si morao da saznaš. Ne želiš 
da zapamtiš, da«. Beslim pređe prstom pre- 
ko vrata. »To je ono što sledeći put čeka 
Zigija. Odseći će mu glavu. Pravda Njegovog 


Veličanstva smatra da dečak koji nije naučio 
prvi put neće naućiti ni drugi put. Zbog toga 
seku glavu«. 

»Poupe, ja ne želirn da me uhvate. Biću 
jezivo pažljiv... kao danas. Obećavam!« 

Dečak je, činilo se Beslimu, još uvek ver- 
ovao da se to njemu ne može dogoditi. 
»Torbi, daj mi račun od licitacije«. 

»Zašto, Poupe?« 

»Daj«. 

Dečak donese račun; Beslim ga pregleda - 
muško dete, registarski broj 8XK40367 - 
devet minima »l gubi se odavde!« Pogleda 
dečka i sa iznenadenjem primeti da je mali 
za glavu viši nego što je bio na dan prodaje. 
»Daj mi iglu za pisanje. Nameravam da te 
oslobodim. To sam oduvek hteo ali nije bilo 
razloga za žurbu. Sad ćemo to učiniti, Torbi. 
Sutra ćeš otići u Kraljevski arhiv i 
registrovati se«. 

Torbi se zabezeknu. 

»Zašto, Poupe«. 

»Zar ne želiš da budeš Slobodan?! 

»Uf... pa da, ali... Poupe, zapravo mi se 
sviđa da ti pripadam«. 

»Hvala ti dečko. No, prinuden sam da to 
uradim«. 

»Zeliš da me izbaciš odavde?« 

»Nipošto. Možeš da ostaneš. Samo kao 
slobodnjak, mislim. Vidiš, sine, svaki go- 
spodar je odgovoran za svog roba. Da sam 
ja plemić a ti da si nešto učinio, bio bih 
zadovoljan. Ovako... pošto nisam... u redu, 
da nemam ruku, kao što nemam nogu i 
oko, ne bih promašio. Uspeo bih s tobom. 
Bolje da te oslobodim ako nastaviš da učiš 
Zigijev posao. Ja nisam u stanju da pre- 
uzmem rizik. Valjda ćeš i sam steći šansu; ja 
sam dovoljno izgubio. Ako nastavim, 
skinuće mi glavu«. 

Rekao je to grubo, ne pomenuvši da se 
takav postupak retko primenjivao - u praksi, 
rob se oduzimao, bivao prodan, a njegova 
se cena koristila za povraćaj novca vlasniku, 
ukoliko nije imao nikakvih prihoda. Ukoliko 
bi gazda pripadao trećem staležu, mogao je 
da zaradi bičevanje — ako bi se sudija 
uverio da je i sam gazda odgovoran za 
robovsko zlodelo. 

Torbi je počeo da jeca; po prvi put od 
početka zajedničkog življenja sa starcem. 
»Poupe, nemoj da me oslobodiš! Nemoj, 
molim te! Ja moram da pripadam tebi!« 

»Zao mi je, sinko. Rekao sam ti da ne 
moraš da odeš«. 

»Molim te, Poupe. Nikada vise neću kra- 
stila 

Beslim ga uhvati za ramena. »Pogledaj 
me, Torbi. Učiniću za tebe nešto važno«. 

»Molim« Što god želiš, Poupe. Čim...« 
»Sačekaj da čuješ. Neću da ti sada ispunim 
dokumenta, ali želim da mi obećaš dve 
stvari«. E 

»Da? Svakako! Sta?« 

»Polako. Najpre obećaj da nikada više 
nećeš krasti, ni od koga. Ni od finih dama u 
nosiljkama niti od sirotinje kakvi smo mi... 
prvi su preopasni a drugi... sramno je to, 
iako ne očekujem da znaš šta to znači. 
Druga stvar koju tražim od tebe je da obe- 
ćaš da mi nikada više nećeš lagati... ni u 
kom pogledu«. 

»Obećavam«, reče Torbi lagano. 

»Ne mislim samo na laganje o novcu koji 
skrivaš od mene. Mislim na sve. Uzgred, 
dušek baš i nije mesto za skrivanje novca. 
Pogledaj me, Torbi. Znaš da imam veze po 
čitavom gradu?« 

Torbi potvrdno klimnu glavom. Zaista, u 
starčevo ime delio je poruke po čudnim 
mestima i najneverovatnijim vrstama ljudi. 

Beslim nastavi. »Ako budeš krao, sazna- 
ću... možda. Ako me budeš lagao, uhvatiću 
te... Tvoj posao i jeste da obmanjuješ ljude 
ali slušaj me: kad čovek stekne reputaciju 
lažova, to se više ne može izbrisati. No, nije 
važno. Na dan kada budem saznao da si 
nešto zdipio ili kada te uhvatim u laži, 
ispuniću tvoje dokumente i osloboditi te«. 

»Da, Poupe«. 

»To nije sve. Izbaciću te odavde sa onim 
što si imao kada sam te kupio... S koma- 
dom sukna oko bedara i gomilom modrica. 
Tada ćemo zauvek završiti jedan s drugim. | 
ako te nakon toga ikada ugledam, pljunuću 
ti na senku«. 

»Da, Poupe. Oh, Poupe, 
nikada više!« 

»Nadam se. Idi sad u krevet. 

Beslim je ležao budan, zabrinut, pitajući 
se nije li bio prestrog. Ma do đavola, ovo je 
surov svet i mora poučiti dečka da se u 
njemu najbolje snađe. 

Začuo je zvuk nalik grickanju glodara. 
Ležao je mirno i slušao. Odjednom je raza- 
brao da se dečko diže i odlazi do stola; onda 
je usledio zvuk istresanja novčića na drvenu 
ploču stola. 

Kada se mali vratio u krevet i počeo da 
hrče, bio je u stanju da se i sam preda snu. 


zaista neću 


TREĆA GLAVA 


Beslim je odavno počeo da poučava Tor- 
bija u čitanju i pisanju sargoneskog, kao i 
interlingve, podstičući ga povremenim ćuš- 
kama i sličnim sredstvima, s obzirom da je 
dečakovo zanimanje za intelektualne stvari 
bilo ravno nuli. Međutim, incident sa Zigi- 
jem i spoznaja da dečak brzo raste podsetili 
su Beslima da vreme ne stoji, naročito kod 
dece. 

Torbi nikada nije bio u stanju da se seti 
časa kada je shvatio da Poup zapravo nije 
prosjak. Krajnje rigorozne instrukcije koje je 
sada primao preko neverovatnih pomagala 
kakvi su magnetofon, projektor i instruktor 
sna, ukazivali su mu na to - sve što je Poup 
činio nije ga nimalo iznenađivalo, Poup je 
sve znao i sve umeo. Torbi je stekao do- 
voljno znanja o drugim prosjacima i protiv- 
rečnosti je uočio odmah. Poup se od svih 
njih razlikovao kao sunce od kiše. 

Izvan svog doma nisu govorili o zbivanji- 
ma unutra; nikada čak nisu imali gosta u 
kući. Torbi je stekao razne prijatelje a Bes- 
lim ih je imao na desetine, možda čak i sto- 
tine; činilo se da starac poznaje čitav grad 
kao na dlanu. Sem Torbija niko nije imao 
pristupa u starčevo skrovište i dečak je 
jedini znao da se u njemu događa nešto što 
nema nikakve veze sa prosjačenjem. Jedne 
noći otišli su, kao i obično, na spavanje; no, 
negde pred zoru, Torbija je probudio 
neobičan zvuk. »Poupe«? 

»Da, nastavi da spavaš«. 

Ali dečak je ustao i upalio svetlo. Znao je 
da je Beslimu bilo vrlo teško po mraku bez 
noge; ukoliko je želeo da pije vode, on će 
mu je bez pogovora odneti... »Sve je u 
redu, Poupe?« "upitao je, okrećući se. 

I zamalo kriknu od šoka. Pred njim se 
nalazio stranac, džentlmen! 

»Sve je u redu, Torbi.«, reče stranac Pou- 
povim glasom. »Samo polako, sinko.« 

»Poupe«? 

»Da, sine ja sam. Žao mi je što sam te iz- 
nenadio - trebalo je da se promenim pre 
povratka. No, događaji me požuriše.« | 
poče da skida gospodsku odeću. 

Kada je skinuo cilindar, malo više je nali- 
kovao Poupu... osim u jednoj stvari. 
»Poupe, tvoje oko?« 

»A, da, jeste, Izlazi lako kao što lako i 
ulazi. Sa dva oka se bolje vidi, zar ne?« 

»Ne znam.« Torbi ga zabrinuto pogleda. 

»Mislim da mi se to ne sviđa.« 

»Pa šta onda! Nemoj da me gledaš kad ga 
nosim. A pošto si već budan, pomozi mi.« 

Dečak ipak nije bio od velike pomoći; sve 
što je Poup činio bilo mu je novo i strano. 
Beslim je najpre povadio čitav niz sudova iz 
plakara sa hranom; u pozadini se ukazaše 
specijalna vrata za koja Torbi ranije nije 
znao. Tada je otklonio lažno oko i, rukujući 
brižljivo, rastavio ga na dva dela te pince- 
tom izvadio cilindar koji se nalazio u oku. 
Torbi nije razumevao postupak kojem je 
prisustvovao, sem što je mogao da vidi da 
Poup sve radi sa izuzetnom brižljivošću i u 
preciznim vremenskim intervalima. Napo- 
sletku, starac reče: »Sve je gotovo. Sada 
ćemo videti jesu li fotografije dobre.« 

Ubacio je cilindar u mikroprojektorski 
aparat, skanirao ga, kiselo se osmehnuo i 
rekao: »Spremi se da izađemo. Preskoči 
doručak. Uzmi parče hleba za usput.« 

»A?P« 

»Hajde. Nemamo vremena za gubljenje.« 

Torbi na brzinu nabaci svoju uobičajenu 
šminku. Beslim je čekao sa fotografskim 
aparatom i malim cilindrom. Pokazao mu je 
fotografiju. 

»Pogledaj. | zapamti.« 

»Zašto?« 

»Bi li prepoznao ovog čoveka?« 

»Uh... daj da vidim još jednom.« 

»Moraš da ga prepoznaš. Ovoga puta 
dobro pogledaj.« 

»Sve je u redu: prepoznaću ga.« 

»Nalaziće se u jednom od barova u blizini 
luke. Najpre pokušaj sa Majčicom Som, 
tamo u Supernovi i Devici pod velom. Ako 
ga ne pronađeš, kreni na drugu stranu Ulice 
uživanja i tragaj sve dok ga ne pronađeš. 
Moraš da ga nađeš pre trećeg sata.« 

»Naći ću ga, Pouoe.« 

»Kada ga nađeš, stavi ovu stvarčicu u 
svoju zdelu, pomešaj sa nekoliko novčića i 
ispričaj mu sve ali ne zaboravi da napo- 
meneš da si sin Beslima Bogalja.« 

»Shvatio sam, Poupe«. 

»Idemo.« 

Idući ka luci, Torbi nije gubio vreme. Bilo 
je to jutro nakon Proslave desetog meseca i 
nekolicina prolaznika se teturala; nije hteo 
da se pretvara da prosi mada bi baš pijanci 
bili darežljivi; uputio se ka luci najdirekt- 
nijim putem, preko zadnjih dvorišta, preko 
ograda, sporednim ulicarna, vešto izbega- 
vajući pospane patrole sa noćne dužnosti. 


lako je u Ulicu uživanja stigao za kratko 
vreme, nije imao sreće sa čovekom koga je 
trebalo da pronađe; nije se nalazio ni u 
jednoj od jazbina koje mu je Beslim pome- 
nuo. Isticao je poslednji sat i postajao je sve 
zabrinutiji. Naposletku je ugledao svog čo- 
veka. Izlazio je iz bara gde je već pokušao 
da ga nađe. S 

Potrčao je preko ulice. Čovek se nalazio u 
društvu neke osobe, što nije bilo dobro. 

»Milostinju, milostiva gospodo! Milosti- 
nju, molim, iz milosti koja u vašim dušama 
boravi!« 

Pogrešni čovek dobaci mu novčić; Torbi 
ga zagrize i utvrdi da je pravi. »Blagosloveni 
da ste, gospodaru!« | okrete se drugom. 
»Milostinju, milostivi gospodine. Mali dar 
za nesrećnika. Ja sam sin Beslima Bogalja 
OR 

Prvi čovek ga udari nogom. »Gubi se!« 
Torbi se udalji. »... sin Beslima Bogalja... 
Jadnom starom Beslimu potrebno je malo 
hrane i lekova... Ja sam...« 

Covek sa slike maši se za novčanik. 

»Ne čini to«, posavetova ga kompanjon. 
»Svi su oni lažovi. A već sam mu i platio da 
nas pusti na miru.« 

»Sreća što si odskočio«, dobaci čovek sa 
fotografije i približi se Torbiju. »Daj da 
vidim.« Maši se za novčanik, zaviri u zdelu i 
tutnu par novčića u nju. 

»Hvala vam, gospodo. Neka vaša deca 
budu sinovi.« Torbi se brzo udalji. Majušni 
kotur beše nestao iz zdele. 

Radio je na Ulici uživanja, zaista uspešno 
tog dana i pre nego što se uputio kući, 
odlučio da proveri Placu. Na njegovo izne- 
nađenje, Poup se nalazio na svom omilje- 
nom mestu, kod podijuma za aukciju. Pos- 
matrao je luku. Torbi kliznu kraj njega. 

»Obavljeno.« 

Starac nešto promrmlja. 

»Zašto ne podeš kući, Poupe. Mora da si 
umoran. Danas sam dobro pazario.« 

»Zaveži. Milostinju, moja damo! Milosti- 
nju za jednog bogalja!« 

Na kraju trećeg sata iz luke se izvi jedan 
svemirski brod a starac _ odahnu s 
olakšanjem. 

»Kakav je to brod?« upita Torbi. »Nije 
Sindonov putnički.« 

»Slobodni Trgovački Romani Las, za Rim... 
a u njemu se nalazio naš prijatelj. Sad pođi 
kući i doručkuj. Ne, ne, bolje kupi doručak, 
danas se častimo.« 

Beslim se ubuduće nije trudio da od Tor- 
bija sakrije svoje profesionalne aktivnosti, 
premda mu nikada nije objasnio kako to 
radi i zašto. Bilo je dana kada je samo jedan 
od njih prosio; uvek je to bilo na Trgu 
slobode, jer se ispostavilo da je Beslim bio 
naročito zainteresovan za dolaske i odlaske 
brodova, naročito za kretanje brodova sa 
robovima i aukcije koje su sledile po 
njihovom prispeću. 

Zahvaljujući obrazovanju koje je napre- 
dovalo, Torbi je sve više koristio starcu. 
Činilo se da starac smatra da svako ima 
savršenu memoriju i bio je dovoljno tvrdo- 
glav da svojim ubeđenjima ostavlja takav 
utisak, bez obzira na dečakova gunđanja i 
proteste. 

»Kako možeš, Poupe, očekivati da za- 
pamtim to! Pa nisi mi ni dao priliku da 
dobro pogledam.« 

»Projektovao sam stranicu bar tri se- 
kunde. Zašto je nisi čitao?« 

»Uh! Pa nije bilo vremena!« 

»Ja uspevam. Možeš i ti. Torbi, video si 
žonglere na Placi. Video si starog Mikija 
kako dubi na glavi i žonglira sa devet bo- 
deža dok mu se oko noge vrte četiri 
obruča?« 

»Da, naravno.« 

»Da li bi to i ti mogao da uradiš?« 

»Ne.« 

»Bi li mogao da naučiš?« 

»Pa... ne znam.« 

»Svako može da nauči da žonglira... sa 
dovoljnim brojem vežbi i uz dovoljno 
batina.« Starac uze kašiku, nož i iglu za zapi- 
sivanje, baci ih u vazduh a stvari ostadoše 
da lebde. »Radio sam malo na ovome, iz 
čiste zabave. Ovo je žongliranje umom... a 
svako može i to da nauči.« 

»Pokaži mi kako se to radi, Poupe.« 

»Drugi put, ako zaslužiš. Upravo sada učiš 
da koristiš oči. Ovo žongliranje umom, 
Torbi, razvio je pre mnogo vremena mudrac 
po imenu Doktor Renšo, na planeti Zemlji. 
Jesi li čuo za Zemlju?« 

»Pa... naravno da sam čuo.« 

»Znači li to da ne veruješ da ona post- 
oji?« 

»Uf... pa ne znam... sve one stvari sa 
smrznutom vodom koja pada s neba, sa 
kanibalima visokim deset stopa, kulama 
višim od Prezidijuma, patuljcima ne većim 
od lutaka... pa, nisam ja budala Poupe...« 

Beslim je uzdahnuo i upitao se koliko je 


puta učinio to isto od dana kada se opte- 
retio detetom. »Postoje razne priče. Jed- 
noga dana - kada budeš naučio da čitaš - 
dopustiću ti da pogledaš knjige u koje 
možeš potpuno da veruješ.« 

»Ali, ja već umem da čitam.« 

»Samo ti se čini da umeš. Torbi, postoji 
mesto kao što je Zemlja i doista je ču- 
desno, prelepo — najneverovatnija pla- 
neta. Tamo su živeli i umirali mnogi mudri 
ljudi - uz uobičajenu srazmeru sa budalama 
i nitkovima — a nešto od njihove mudrosti 
doprlo je i do nas. Jedan takav mudrac bio 
je i Semjuel Renšo. On je dokazao da naj- 
veći broj ljudi provede život u polusvesnom 
stanju, štaviše, dokazao je da bi čovek 
mogao da se probudi i živi - posmatra 
svojim očima, sluša svojim ušima, kuša sop- 
stvenim jezikom, misli sopstvenim umom, 
kao i da savršeno pamti sve ono što je 
video, čuo, okusio, mislio...« 

Starac pokaza na svoj patrljak. »Ne čini 
mene ovo bogaljem. Više vidim svojim je- 
dinim okom nego ti sa dva. Postajem gluv... 
ali ne gluv kao što si ti. Jer, ja pamtim ono 
što čujem. Ko je bogalj od nas dvojice? Ne 
boj se, sine, ti nećeš ostati bogalj, uspeću 
da te renšoiram samo ako te budem lupao 
po toj tvojoj ludoj tikvi!« 

Kada je Torbi naučio da koristi sopstvenu 
pamet, utvrdio je da mu se to sviđa; razvio 
je nezajažljivi apetit za štampanu stranicu; 
Beslim mu je svake noći naređivao da ugasi 
projektor i ode na spavanje. Torbi nije video 
nikakvu korist od onoga na šta ga je starac 
primoravao - od jezika, na primer, i to onih 
koje nikada ranije nije ni čuo. Međutim, 
jezici nisu bili teški - on je sada posedovao 
novu veštinu korišćenja uma. Kada je otkrio 
da starac ima kalemove koji se mogu čitati 
ili slušati samo na onim »beskorisnim« 
jezicima, ustanovio je da su ipak vredni 
znanja. Voleo je istoriju i galaktografiju; do 
tada, njegov je svet bio sićušan kao zrno 
graška. Težio je širenju horizonata sa odu- 
ševljenjem novorođenčeta koje otkriva 
sopstvenu pesnicu. U matematici nije video 
ama baš nikakvu korist, osim pri varvar- 
skom umeću brojanja novca. No, kasnije je 
spoznao da od matematike i ne treba 
očekivati korist; bila je to igra, nalik šahu, 
složena i zabavna. 

Starac bi se ponekad upitao ima li uopšte 
koristi od svega toga. Bilo mu je jasno da je 
dečak pametniji nego što je ranije smatrao. 

Ali, je li to bilo pošteno prema malom? Nije 
li ga on zapravo podučavao da postane 
nezadovoljan svojom licitacionom proda- 
jom? Kakvu je šansu na Džubulu imao 
prosjak-rob? 

Nula pomnožena sa bilo čime ostaje nula. 

»Torbi?« 

»Da, Poupe. Samo trenutak, baš sam na 
sredini poglavlja.«_ 

»Dovrši kasnije. Želim da razgovaramo.« 

»Da, gospodaru. Da, učitelju. Smesta, 
šefe.« 

»I zadrži taj građanski jezik za sebe.« 

»Izvini, Poupe. Šta si želeo?« 

»Sinko, šta ćeš učiniti kad ja budem 
umro?« 

Torbija pogodiše starčeve reći. »Osećaš li 
se loše, Poupe?« 

»Nimalo. Koliko znam, živeću još dosta. S 
druge strane, mogu već i sutra da se ne 
probudim. U mojim godinama to se nikad 
ne zna. Dakle, ako ne uspem da trajem još 
dugo, šta ćeš učiniti? Zadržaćeš moje mesto 
na Placi?« 

Torbi nije odgovarao; Beslim nastavi. 
»Nećeš moći i to znamo obojica. Toliko si 
porastao da tvoja priča više nije uverljiva. 
Drugačije je bilo dok si bio mali.« 

Torbi lagano prozbori; »Nisam mislio da ti 
budem na teretu, Poupe.« 

»Jesam li se žalio?« 

»Nisi.« Oklevao je. »Mislio sam o tome, 
Poupe... nešto. Poupe, da li bi mogao da me 
iznajmiš radničkoj kompaniji?« 

Starac načini ljutit gest. »To nije rešenje! 
Ne, sine, nameravao sam da te oslobodim.« 

»Poupe! Obećao si da nećeš!« 

»Nisam ništa obećao.« 

»Ali, Poupe, ja ne želim da budem Slobo- 
dan. Ako me oslobodiš, mislim, ako budeš 
hteo tamo da me pošalješ, neću otići, da 
znaš!« 

»Nisam mislio baš tako.« 

Torbi je dugo ćutao. 

»Nameravaš li da me prodaš, Poupe?« 

»Ne baš... pa, i da i ne.« 

Torbijevo lice osta bezizražajno. Napos- 
letku promuca: »Znam šta misliš... bez 
obzira... i pretpostavljam da ne bi trebalo 
da se opirem. To je tvoja privilegija... bio si 
najbolji... gospodar... koga sam ikad imao.« 

»Ja nisam tvoj gospodar!" 

»Dokumenta kažu da jesi. Odgovara i broj 
na mojoj nozi.« 

»Ne govori tako! Neću više da čujem da 


tako govoriš!« 

»Robovi obično govore tako. Ili drže za- 
čepljena usta.« 

»Onda ih začepi, do davola! Slušaj, sinko, 
dopusti da ti objasnim. Nije ovo mesto za 
tebe. Ako umrem a ne oslobodim te, vratiće 
te na Sargon...« 

»Najpre će morati da me uhvate!« 

»Uhvatiće te, ne brini. Ali, manumisija ne 
rešava ništa. Kakve su šanse slobodnjaka? 
Prosjačenje, da... ali... morao bi dobro da se 
pomučiš da bi to, kao odrastao, radio kako 
valja... Najveći broj slobodnjaka radi za 
svoje bivše gospodare, kao što i sam znaš, 
zato što oni iz trećeg staleža, rođeni slobod- 
ni, ostavljaju samo mrvice. Vređaju bivšeg 
roba i ne žele da sarađuju s njim.« 

»Bez brige, Poupe. Snaći ću se već.« 

»Brinem se. A sad me slušaj. Udesiću da 
te prodam čoveku koga poznajem i koji će 
te odvesti odavde. Ne brodom za robove 
već običnim brodom. Ali, umesto da odletiš 
tamo gde se kontroliše pasoš, ti ćeš...« 

»Ne!« 

»Zaveži. Bićeš ostavljen na planeti gde je 
ropstvo protivzakonito. Ne mogu ti reći koja 
je to planeta jer nisam siguran u red letenja 
brodova, čak ni u neki određeni brod. 
Detalji će se utvrditi kasnije. Ali, verujem da 
ćeš se ti snaći u svakom slobodnom 
društvu.« 

Beslim je zastao jer su ga obuzele sasvim 
nove misli. Da pošalje dečaka na svoju rod- 
nu planetu? To ne samo da bi bilo teško 
udesiti već za slanje zelenog imigranta 
uopšte nije bilo mesta... ni u bilo koji drugi 
granični svet, gde su britka pamet i volja za 
rad predstavljali sve što je čoveku potreb- 
no; postojalo je nekoliko takvih mesta 
unutar Trgovačkog okruga Devet Svetova. 
Bilo je teško saznati koji je bio dečakov 
zavičajni svet. Možda tamo ima rođake koji 
bi mu se našli od pomoći... Do đavola, 
trebalo bi istraživati po celoj Galaksiji! 

Beslim je nastavio. »To je najviše što 
mogu da učinim. Moraćeš da se ponašaš 
kao rob sve dok ne otploviš. Ali, šta je 
nekoliko nedelja spram mogućnosti...« 

»Neću.« 

»Ne luduj, sinko.« 

»Možda i ludujem ali neću to da učinim. 
Ostajem.« 

»Sine... Mrzi me da te podsećam... ali, ti 
nisi u stanju da me zaustaviš.« 

»A?« 

»Kao što znaš, postoji dokument koji kaže 
da mogu da učinim šta god hoću.« 

»Oh.« 

»Pođi sad u krevet, sinko.« 

Beslim nije spavao. Dva časa nakon ga- 
šenja svetla začuo je kako se Torbi iskrada 
iz kreveta. Na osnovu prigušenih šumova 
razabrao je da se dečak oblači, prelazi u 
susednu prostoriju, pretura po kutiji za 
hleb, pije i, napokon, izlazi. Zdelu nije uzeo. 

Nakon dečakovog odlaska, Beslim se ok- 
renuo zidu i pokušao da zaspi ali mu bol u 
grudima to nije dopuštao. Nije izgovorio reč 
koja bi zadržala dečka; imao je dovoljno 
samopoštovanja da bi poštovao i tuđu 
odluku. 

Prošla su četiri dana otkako je Torbi oti- 
šao. Vratio se četvrtog dana noću. Beslim 
ga je čuo ali ni ovoga puta nije rekao ništa. 
Umesto toga, nastavio je duboki, spokojni 
san, po prvi put otkako je Torbi otišao. 
Probudio se u uobičajeno vreme i rekao: 
»Dobro jutro, sine.« 

»Dobro jutro, Poupe.« 

»Doručkuj brzo. Moram nešto da oba- 
vim.« 

Ne časeći, obojica sedoše za sto na kome 
se pušila topla kaša. 

Beslim je jeo sa svojom uobičajenom 
nezainteresovanošću; Torbi je namerno 
odvraćao pogled na drugu stranu. 

»Poupe, kada ćeš me prodati?« upita 
neočekivano. 

»Neću te prodati.« 

»Šta?« 

»Prijavio sam tvoju manumisiju u Arhivi. 
Onog dana kada si otišao. Slobodan si 
čovek, Torbi.« 

Torbi ga je najpre iznenadeno pogledao a 
zatim ponovo oborio oči. Pokušavao je da 
od kaše u tanjiru pravi kupe koje su se 
rušile čim bi ih dotaknuo. Naposletku reče: 
»Voleo bih da nisi.« 


»Mogao si i drugačije da prođeš. Bolje to 
nego rob koga hvataju u krađi.« 

»Hvala, Poupe. Izgleda da sam se nera- 
zumno ponašao... 

»Možda, ali nije kazna ono na šta sam 
mislio... Šibanje prođe brzo, kao i žigosa- 
nje. Mislio sam na mogućnost drugog pre- 
kršaja. Bolje je biti skraćen za glavu nego 
uhvaćen ponovo nakon žigosanja.« 

Torbi je smesta ispustio kašiku. 

»Poupe? Šta je tebi učinila lobotomija?« 

»Može se reći da to i čini rudnike tori- 
jurna podnošljivim. Ali, ne upuštajmo se u 
to, bar ne za vreme jela. Ako se slažeš, 
završi s doručkom i uzmi svoju zdelu. Danas 
je aukcija.« 

»Smatraš da mogu da ostanem?- 

»Ovo je tvoj dom«. 

Beslim nikada više nije govorio o ideji da 
Torbi ode; manumisija nije ništa izmenila u 
njegovom odnosu. Torbi je otišao do Kra- 
ljevskog Arhiva, platio taksu i poklon služ- 
benicima a zauzvrat mu je preko serijskog 
broja istetovirana tamna crta, kao i sar- 
gonski pečat sa brojem stanice i knjige u 
kojoj se nalazi odluka o proglašavanju za 
slobodnog gradanina Sargona. Stekao je 
pravo na plaćanje poreza, obavljanje vojne 
službe i život bez ometanja od strane vlasti. 
Arhivar koji ga je tetovirao rekao mu je, 
pogledavši robovski serijski broj: »Ne 
izgleda baš kao rođendanski poklon, dečko. 
Tvoj starac će bankrotirati. Ili prosto želi da 
te se oslobodi.« 

»Nije te briga!« 

»Ne pravi se pametan, dečko. Ova bi igla 
mogla još više da boli, znaš... Sada mi lepo 
odgovori, kao pravi građanin: vidim da je u 
pitanju znak agenta, ne privatnog vlasnika, i 
čini mi se da si imao pet ili šest godina... 
Kada i gde je to bilo?« 

»Ne znam. Zaista ne znam.« 

»Zar tako? Baš lepo. Probaću to da od- 
govorim svojoj ženi kada mi bude postavlja- 
la intimna pitanja. | prestani da se mrdaš, 
brzo će biti gotovo. Tako... Čestitam! 
Dobrodošao u red slobodnih ljudi. Ja sam 
oslobođen pre mnogo godina i preds- 
kazujem ti da ćeš se osećati slobodnim... ali 
ne baš uvek prijatno...« 


ČETVRTA GLAVA 


Noga ga je bolela još nekoliko dana; beše 
to sve od promene koju je donela munu- 
misija. Međutim, kao prosjak, doista je 


111 


postajao sve manje efikasan; snažna i zdra- 
va miadost nije privlačila milostinju kao što 
je to ranije činilo mršavo i izgladnelo dete. 
Beslim bi ga često postavio na svoje uobi- 
čajeno mesto iii pak savetovao da ode kući i 
uči. Ponekad je starac nestajao bez traga; 
kada bi se to dogodilo, Torbijeva dužnost je 
bila da ostatak dana provede na starom 
mestu na Placi i registruje dolaske i odlaske 
brodova, da pamti podatke o aukcijama ro- 
bova i skuplja informacije o saobraćaju, 
kroz lične kontakte sa ljudima u barovima ili 
ženama bez velova. 

Jednom je Beslim otišao na dugo; trajalo 
je to dva devetdana, mnogo duže nego 
ikada ranije. Torbi je brinuo ali nije preki- 
dao redovne poslove na Placi. Beslim se 
vratio, a jedini komentar bio mu je »Zašto 
ne pamtiš sve te podatke? Mnogo je bolje 
nego da ih beležiš« 

»Plašim se da bih nešto mogao da zabo- 
ravim. Toliko je toga da...« 

»Koješta!« 

Nakon ovog dugog odsustvovanja, Bes-lim 
se još više povukao u sebe. Torbi se pitao 
da li je možda on naljutio starca. No, u 
svakom slučaju, to nije smeo da ga pita, s 
obzirom da ovaj nikada nije odgovarao na 
takva pitanja. 

Jedne noći Beslim mu se obrati: »Sinko, 
još se nismo dogovorili šta ćeš da radiš 
nakon moje smrti.« 

»Sta? Mislio sam da smo to rešili, Poupe. 
Ipak je to moj problem« 

»Samo sam odložio dogovor... zbog tvoje 
glupe tvrdoglavosti. Ali, ne mogu više da 
čekam. Dobio sam naređenje za tebe i ti ćeš 
ga izvršiti.« 

»Čekaj malo. Poupe! Ako misliš da imaš 
pravo da me kinjiš, samo zato što si mi 
dopustio da ostanem...« 

»Zaveži! Rekao sam: nakon moje smrti. 
Mislim, kad budem mrtav... treba da po- 
tražiš jednu osobu i predaš joj poruku. 
Mogu li da se oslonim na tebe? Bez zabu- 
šavanja i zaboravljanja, a?« 

»Pa, naravno, Poupe! Ali, ne volim da te 
slušam kad govoriš na takav način. Zivećeš 
još dugo - možda ćeš nadživeti čak i mene.« 

»Moguće. A sada ćeš začepiti gubicu i 
shišati. Potom ćeš učiniti onako kako ti 
budem rekao.« 

»Da, gospodine.« 

»Naći ćeš jednog čoveka — što može 
malo i da potraje - i predati mu poruku. 


Mislim da će on tada zatražiti da nešto 
učiniš... Ako bude tako, želim da učiniš 
tačno ono što zahteva. Dakle, šta kažeš?« 

»Naravno da će biti tako, Poupe.« 

»Smatraj to poslednjom uslugom starcu 
koji je pokušao da se prema tebi ponaša 
pošteno i bio bi još bolji samo da je imao 
uslova... Doista, to je poslednja stvar koju 
tražim od tebe, sinko. Nemoj da se brineš 
za prinošenje žrtve u moju čast, zaboravi na 
žrtvu i hram, učini samo te dve stvari: 
predaj poruku i izvrši čovekovu želju.« 

»Hoću, Poupe«, izjavi Torbi svečano. 

»U redu. Idemo sad na posao.« 

Ispostavilo se da »čovek« može biti jedan 
od petorice; svaki sa liste bio je kapetan 
zvezdanog broda, lutajući trgovac, ne samo 
pod okriljem Devet Svetova, već međuzvez- 
dani putnik koji je razvozio robu od luke do 
luke. Torbi se zamislio nad spiskom. 

»Poupe, sećam se da samo jedan od ovih 
brodova sleće u našu luku.« 

»Doći će i ostali, pre ili kasnije.« 

»Može proteći dosta vremena do njiho- 
vog dolaska.« 

»Čitave godine, Torbi. Ali, kada se to do- 
godi, želim da poruka bude blagovremeno i 
tačno izručena.« 

»Samo jednom od njih ili svima?« 

»Prvom koji se pojavi.« 

Poruka beše kratka ali ne i laka, s obzi- 
rom da se sastojala od tri jezika, u zavis- 
nosti od primaoca poruke. Nijedan jezik, 
međutim, nije spadao u one koje je Torbi 
poznavao. Beslim mu pri tom nije ni ob- 
jasnio značenje reči; želeo je da se sve tri 
verzije nauče napamet. 

Kada se Torbi po sedmi put spotakao o 
prvu verziju poruke, Beslim rukama pokri 
uši. »Ne, ne! Nije to to, sinko! Kakav je to 
akcenat?« 

»Činim najbolje što mogu«, 
Torbi mrzovoljno. 

»Znam. Ali želim da primalac shvati 
poruku. Evo, pogledaj... da li se sećaš 
vremena kada sam te uspavao i razgovarao 
s tobom ?« 

»A? Pa spavam svake noći... | sada sam 
pospan.« 

»Još bolje,« Beslim ga je doveo u laki 
trans - sa nešto malo više teškoća, s obzi- 
rom da Torbi nije bio onako prijemčiv kao u 
dobu kada je bio dete. No, uspeo je; potom 
je preneo poruku u instruktor sna, uključio 
ga i omogućio Torbiju da sluša, sa posthip- 

odgovori 


notičkom napomenom da će biti u stanju 
da je savršeno izgovori kada se probudi. 

Stvar je uspela. Sledeće noći u Torbijevu 
memoriju behu usađene druga i treća 
verzija. Beslim ga je nekoliko puta testirao, 
koristeći za svaku verziju po jedno ime 
kapetana. 

Starac se nije usudivao da šalje Torbija 
izvan grada; robovima je bila neophodna 
dozvola za kretanje, čak se i od slobod- 
njaka tražila prijava maršrute... Međutim, 
slao ga je po čitavoj metropoli. Tri devet- 
dana kasnije, Torbi je savršeno vladao 
porukama i Beslim ga je uputio u oblast 
letilišta, koje bi se pre moglo nazvati 
zabranjenom vangradskom zonom nego 
delom grada. »Ponesi etiketu slobodnjaka a 
zdelu ostavi kod kuće. Ako te policija 
zaustavi, reci im da na letilištu tražiš 
posao«. 

»Misliće da sam lud«. 

»Ali će te zato pustiti da prođeš. Oni 
koriste slobodnjake za čišćenje i slične 
poslove. Poruku drži u ustima. Onda, koga 
tražiš?« 

»Niskog, riđokosog čoveka«, ponovi Tor- 
bi, »sa velikom bradavicom na levoj strani 
nosa. Vodi kiosk sa jelom, preko puta 
glavne kapije. Nema bradu. Kupiću pitu s 
mesom i tutnuti mu poruku zajedno s 
novcem«. 

»Tako je«. 

Torbi je uživa u izletima. Nije ga čudilo što 
je Poup izbegao da poruku prenese tele- 
fonski, šaljući njega na put od pola dana - 
ljudi njegove klase ne koriste luksuzna 
sredstva komuniciranja. Što se tiče kraljev- 
ske pošte, nikada nije slao niti primao 
pisma, pošto je držao da je to upravo 
najriskantniji način slanja poruka. 

Do svemirske luke trebalo je da prođe 
kroz gotovo celu fabričku oblast. Uživao je u 
tom delu grada, tamo je uvek vrvelo od 
događaja, kipelo od života i atrakcija. 
Saobraćaj je izbegavao vešto, a kamiondžije 
su ga psovale zbog mogućnosti da ga 
zakače širokim branicima; zavirivao je kroz 
svaka odškrinuta vrata, pitajući se čemu sve 
one silne mašine i zašto osobe iz trećeg 
staleža po čitav bogovetni dan provode 
stojeći na jednom mestu, meharački obav- 
ljajući jednu te istu stvar - ili su to bili 
robovi? Ne, oni to nisu mogli biti; robovima 
ne beše dopušteno da dolaze u dodir sa 
električnim mašinama, sem na plantažama - 


zbog toga je prošle godine upravo i izbila 
pobuna a Sargon je stao u odbranu trećeg 
staleža. 

Da li je istina da Sargon nikada ne spava i 
da je njegovo oko u stanju da kontroliše sve 
unutar Devet Svetova? Poup je rekao da je 
sve to najobičnija glupost, da je Sargon 
čovek kao i svi drugi... Ali, svejedno, kako je 
uspeo da bude to što jeste, Sargon, pitao se 
Torbi. 

Ostavio je za sobom fabrike i krenuo duž 
ograde letilišta. Nikada ranije nije dospeo 
toliko daleko od Place. Nekoliko brodova 
nalazilo se unutar radi popravke a dva su se 
upravo gradila na čeličnim kobilicama. Neki 
brodovi su uzletali i Torbi je sa čežnjom 
poželeo da i sam ode nekuda. Znao je da je 
zvezdanim brodom putovao dva puta - ili tri 
- ali, bilo je to davno a putovanje u kavezu 
za robove nije ni smatrao putovanjem... Ne, 
ne, to ne beše putovanje! 

Toliko je bio zanet posmatranjem bro- 
dova da je gotovo prošao kraj tezge sa je- 
lom. Na nju ga je opomenula glavna kapija: 
bila je dvaput veća od ostalih, imala po 
strani čuvare i ogromni znak koji se nadvi- 
jao nad njom, poznati znak sa žigom 
Sargona u sredini. Tezga se nalazila tačno 
prekoputa kapije; Torbi se vešto provukao 
kroz nju, šunjajući se između velikih vozila. 

Međutim, čovek za kasom nije bio onaj 
pravi; kosa mu je bila crna a nos bez bra- 
davice. 

Otišao je na drugu stranu puta, odsedeo 
pola sata i vratio se. Od njegovog čoveka 
nije bilo ni traga. Blagajnik je primetio 
njegovu radoznalost te je Torbi bez okle- 
vanja koraknuo prema tezgi i rekao: »Imate 
li sok od kupine?« 

Čovek ga je sumnjičavo pogledao. »A ti 
novaca?« 

Tražio je dakle, da dokaže da je u stanju 
da plati. Izvadio je novčić koji je u trenu 
nestao u blagajnikovoj ruci. »Evo ti boca. 
Nemoj da piješ tu pored blagajne. Te sto- 
lice su mi potrebne«. Bila je to laž; oko 
tezge je bilo na desetine stolica ali Torbi 
nije bio uvređen, znao je svoj socijalni 
status. Vratio se na drugu stranu puta ali 
ipak ne toliko daleko da bi blagajnik 
pomislio da želi da pobegne s bocom. Pio je 
lagano. Mušterije su dolazile i odlazile; 
proveravao je svakoga, pomišljajući da bi 
riđokosi čovek i sam koristio vreme za 
ručak. Naćulio je uši. 

Blagajnik mu je iznenada doviknuo: 
»Pokušavaš li to da izneseš bocu?« 

»Ne hvala«. I smesta otišao do tezge, sta- 
vivši bocu pred blagajnika. »Poslednji put 
kada sam ovuda prolazio tu je radio jedan 
riđokosi momak«. 

»Ti si prijatelj Crvenog?« 

»Pa, ne bi se baš moglo reći. Samo sam ga 
vidao ovde. ponekad, kada bih svratio na 
hladno piće...« 

»Daj da vidim tvoju dozvolu«. —— 

»Sta? Meni nije potrebna... »Covek je 
zgrabio Torbija za zglob. Međutim, deča- 
kova profesija načinila ga je stručnjakom za 
zbunjujuće udarce nogom, rukom, štapom i 
slično; sada je uzvratio i blagajnik je 
očajnički pokušavao da dođe do vazduha. 
Kada se pribrao, optrčao je oko blagajne ali 
je Torbi već uronio u saobraćaj. Nalazio se 
na polovini ulice kada je shvatio da trči 
prema glavnoj kapiji - i da se blagajnik 
upravo obraća za pomoć čuvarima kraj nje. 

Okrenuo se i počeo, u pognutom polo- 
žaju, da vrluda izmedu vozila. Na sreću, bilo 
ih je dovoljno da ga prikriju. Put ga je sada 
vodio preko čitavog niza radilišta i stova- 
rišta. Izbegao je nekoliko puta direktno 
naletanje na vozila i napokon ugledao spo- 
rednu ulicu koja se pretvarala u uzani 
prolaz, probio se između dva kamiona, 
stuštio uličicom što je brže mogao i sakrio 
iza jedne zgrade. 

Čekao je. Osluškivao. 

Nije čuo gonioce. 

U životu je bio već nekoliko puta gonjen i 
ta ga situacija nije dovodila do panike. 
Gonjenje se uvek sastojalo iz dva dela: 
najpre prekršajni kontakt a zatim zamara- 
juća akcija udaljavanja od mesta incidenta. 
Danas je okončao sa prvim delom; preosta- 
lo mu je da što brže napusti deo grada a da 
pri tom ne bude opažen, što je značilo da 
treba da krene usiljenim maršom ali bez 
ikakvih sumnjivih pokreta i gestova. Da bi 
se uspešno izgubio, trebalo je da trčeći 
skrene levo u jednu sporednu ulicu, potom 
ponovo levo na aleju — taktiku je osećao 
podsvesno. Potera se uvek udaljavala od 
centra; tezga sa hranom beše poslednje 
mesto gde bi ga očekivali. Procenio je da bi 
se blagajnik za pet ili deset minuta morao 
vratiti redovnom poslu a čuvari na čuvarska 
mesta kraj kapije. Bilo je zabranjeno na- 
puštati radno mesto... Dakle, mogao je 
slobodno da se uputi alejom put kuće. 


Pogledao je naokolo. Nalazio se u trgo- 
vačkom kraju gde još nisu doprle fabrike i 
radionice; bio je to haotični niz malih radnji, 
sitnih zanatskih čatrlja, straćara, beznadež- 
no malih preduzetnika... Izbio je iza neug- 
ledne perionice gde su se, beše očigledno, 
svi poslovi još uvek obavljali ručno; zadnje 
dvorište beše prepuno drvenih kada i 
konopaca za veš dok se iz dimnjaka dizala 
para. Konačno je odredio lokaciju na kojoj 
se nalazi; tezga gde se zbio incident nalaziia 
se sa prednje strane iste zgrade, otprilike 
dva ulaza dalje a on se motao po dvorištu 
perionice 'Kućno pranje Mažestik - najniže 
cene’. 

Mogao je jednostavno da prođe kroz 
zgradu, ali, bolje prethodno da izvidi sve 
pravce... Pažljivo je obišao usamljenu 
zgradu u dvorištu a onda provirio na aleju. 

Patrola sastavljena od dva policajca kre- 
tala se alejom prema njemu! O, kako je 
pogrešio! Kakvu je užasnu grešku načinio 
misleći da će ga ostaviti na miru! 

Da, nisu hteli da se okanu prekršioca, digli 
su uzbunu! Sta sad? Brzo se povukao i 
pogledao okolo. Kuda? U praonicu? Ne, ne, 
Usamljena zgrada u dvorištu? Patrola će je 
sigurno proveriti. Da li da skupi snagu i 
potrći... pravo u zagrljaj druge patrole! Iz 
iskustva je znao da policija za vrlo kratko 
vreme uspeva da uspostavi kordon oko 
nekog distrikta. Da se nalazio u okolini 
Place, s lakoćom bi prošao kroz njihovu 
mrežu ali ovde ne - teren mu je bio 
potpuno nepoznat. 

Pogled mu je pao ha drvenu kadu za 
pranje veša... | za tili čas se uvukao ispod... 
Skupio je kolena, zanemarujući bol od iverja 
koje mu se zabadalo u pogrbljena leđa. 
Plašio se da mu parče sukna nije štrčalo 
izvan kade ali, bilo je ionako prekasno da 
ispravi: čuo je da se neko približava kadi. 

Zaustavio je dah. Neko je stavio nogu na 
stranicu. 

»Ej, majčice, zdravo da si mi!« Zagrmeo je 
muški glas. »Jesi li dugo bila odsutna?« 

»Dosta dugo. Pazi na taj stub, srušićeš mi 
sav veš!« 

»Nisi slučajno videla jednog dečka ovde?« 

»Kakvog dečka?« 

»Pa, dečka, prilično visokog, sa retkim 
dlačicama na bradi. Bez sandala, samo 
sukno oko bedara«. 

»Neko je«, odgovori ravnodušno ženski 
glas iznad Torbija, »protrčao ovuda kao da 

ga juri njegov sopstveni duh. Ali, nisam ga 
videla, baš sam u tom trenutku pokušavala 
da podignem ovo dosadno uže«. 

»To je bio on! Kuda je otišao?« 

»Preko one ograde pa između kuća«. 

»Hvala ti, majčice. Hajdemo, Džubi«. 

Torbi je čekao. Žena je nastavila sa pos- 
lom a posle izvesnog vremena došla do 
kade i sela na nju. Blago je lupnula neko- 
liko puta rukom., 

»Ostani tu gde si«, rekla je tiho. Onda se 
ponovo udaljila. 

Torbi je strpljivo ležao iako su ga sve kosti 
bolele. No, pomirio se sa činjenicom da će 
morati da ostane u tom položaju sve do 
mraka. Napuštanje ovog kraja po danu bilo 
je gotovo nemoguće, s obzirom da će 
policija zaustavljati svakoga osim plemića. 
Stoga je noć predstavljala njegovu jedinu 
šansu. Nije mogao da pretpostavi zašto ga 
je nepoznata žena uzela u zaštitu ali to u 
ovim trenucima nije ni bilo važno — važno 
je da ga nisu našli. 

Još nekoliko puta do kraja dana čuo je ko- 
rake po dvorištu a onda, kada se sasvim 
smrklo, i škripu nepodmazanih točkova 
»Kad podignem kadu, brzo predi u kolica. 
Nalaze se tačno ispred tebe«. 

Torbi nije odgovarao. Bio je zaslepljen 
nekim svetlom, razaznao je kolica za gu- 
ranje i za tren se našao u njima, pokuša- 
vajući što više da se sklupča u malom 
drvenom ramu. Preko njega je pala gomila 
veša. No, u magnovenju je, pre nego što mu 
vidik beše sasvim zatvoren, uspeo da shvati 
da kada nije bila izložena pogledu sa strane; 
plahte okačene na žici potpuno su je 
zaklanjale. Njegov nepoznati pomagač bio 
je doista obazriv. 

Par ruku izravna slojeve veša nad njim a 
glas reče: »Budi miran sve dok ti ja ne 
kažem da izađeš«. 

»U redu... i hvala milion puta. Platiću vam 
jednog dana, kada se vratim...« 

»Zaboravi to«. Žena je teško disala. »Ne- 
kada sam imala muškarca. Sada je u rud- 
niku. Uopšte me nije briga šta si uradio - 
nikoga neću da predam patroli«. 

»Oh, žao mi je...« 

»Zaveži«. 

Kolica su se pokrenula i Torbi je ubrzo 
zaključio da su iz neravnog dvorišta 
prešli na trotoar. Povremeno bi se zausta- 
vili; žena bi skinula deo zavežljaja, nesta- 
jala na nekoliko minuta, vraćala se i ubacila 


prljav veš. Torbi je sve to podnosio sa 
uvežbanim strpljenjem prosjaka. 

Posle dužeg vremena kolica siđoše s tro- 
toara. Zaustaviše se a žena utišanim gla- 
som reče: »Kada budem rekla, izađi s tvoje 
desne strane i brzo se udalji. Budi hitar!« 

»U redu. I hvala ponovo.« 

»Zavežil« Kolica ponovo krenuše onda 
usporiše, ne zaustavljajući se. Žena šapnu: 
»Sad!« 

Torbi odbaci zavežljaj veša, oslobodi se i u 
jednom se potezu nađe pred prolazom 
između dve zgrade, što je zapravo pred- 
stavljalo službeni put od aleje do ulice. Hi- 
tro se stušti prolazom ali se ipak osvrnu. 

Kolica su upravo zamicala za zgradom. 

Nije uspeo da joj vidi lice. 


Dva časa kasnije nalazio se u svom kraju. 
Kliznuo je pored Beslima. »Nije u redu.« 

Zašto nije? 

»Njuškala. Cela grupa.« 

»Milostinju, ljubazna gospođo! Jesi li ih 
izbegao? Milostinju, molim, u ime vaših 
cenjenih roditelja!« 

»Naravno.« 

»Uzmi zdelu.« Beslim je kleknuo na ko- 
lena i laktove i pošao. 

»Poupe! Zar ne želiš da ti pomognem'?« 

»Ostani tu.« 

Ostao je, razdražen što Poup nije sačekao 
kraj izveštaja. Pre policijskog časa požurio je 
kući i zatekao Beslima u kuhinji, sa raštrka- 
nim priborom... Koristio se magnetofonom i 
projektorom knjiga. Torbi je pogledao na 
upravo projektovanu stranicu, shvatio da 
ne razume ni reč i upitao se kakvim se to 
čudnim jezikom koristi starac; svaka 
pojedinačna reč beše sačinjena od sedam 
slova, ni manje ni više. 

»Zdravo, Poupe. Hoćemo li da veče- 
ramo?« 

»Nema mesta... i vremena. Pojedi malo 
hleba. Šta se dogodilo danas?« 

Žvaćući hleb, Torbi ispriča celu priču. 
Beslim klimnu glavom. 

»Lezi sad. Ponovo ću koristiti hipnozu. 
Pred nama je duga noć.« 

Beslim je želeo da u dečakovu memoriju 
usadi nove likove, datume i krajnje besmis- 
lene reči od tri sloga. 

Zujanje Beslimovog glasa iz magnetofona 
bilo je prijatno:, Torbi se za kratko vreme 

našao u lakom transu. U toku jednog pre- 
kida, kada mu je naredio da se probudi, 
reče: »Poupe, za koga je ova poruka?« 

»Saznaćeš, ako ikada dobiješ priliku da je 
uručiš. Ako ne budeš mogao da se setiš, reći 
ćeš mu da te dovede u laki trans i sve će biti 
u redu.« 

»Kome da kažem?« 

»Njemu. Nije važno. Sad treba da spavaš. 
Pospan si...« 

Dok je magnetofon zujao, Torbi je kao u 
magli razabirao da Beslim izlazi i ponovo 
ulazi. Nosio je lažnu nogu, što ga je malčice 
iznenadilo, jer ju je starac koristio obično 
samo kad se nalazio u kući... a sada je i 
izlazio sa njom... U jednom trenutku je 
namirisao dim pa je nejasno zakljućio da u 
kuhinji nešto gori te da bi trebalo da ustane 
i proveri... Međutim, bio je nesposoban da 
se pokrene a besmislene reči su nastavljale 
da klize u njegove uši... 

Osvestio se kada je spoznao da glasno 
ponavlja lekcije koje je pod hipnozom učio. 

»Jesam li dobro savladao lekciju?« 

»Da. A sada podi na spavanje. Spavaj do 
jutra.« 

Kada se ujutru probudio, Beslima nije bilo 
u kući. To ga nije iznenadilo jer su u pos- 
lednje vreme starčeva kretanja bila manje 
predvidljiva nego obično. Doručkovao je, 
uzeo svoju zdelu i uputio se na Placu. Posao 
je slabo išao. Poup je bio u pravu: on je 
sada izgledao suviše zdravo i uhranjeno za 
prosjačku profesiju. Možda je trebalo da 
nauči kako se izmeštaju zglobovi, onako 
kako to radi Greni Zmija... Ili da kupi 
kontaktna sočiva sa ugrađenim kata- 
raktom... 

Sredinom popodneva jedan se brod van 
svakog plana i očekivanja prizemljio u luku. 
Torbi je započeo sa uobičajenim raspiti- 
vanjem i utvrdio da se radi o Slobodnom 
Trgovcu Sisuu, registrovanom u matičnoj 
luci Nova Finlandija Šiva III. 

Da, zaista je sleteo van očekivanja... 
Ranijih meseci bio je to, po pravilu, nizak 
datum... 

Jer, kapetan Sisua, Krosa, predstavljao je 
jednu od osoba kojima je Torbi trebalo da 
uruči poruku. Jednom. 

Nešto ga je brinulo. Znao je da nema 
potrebe da se javlja kapetanu Krosi - to će 
biti u daljoj budućnosti - s obzirom da je 
Poup bio živ i zdrav... Ali, možda bi se Poup 
uplašio kada bi saznao da je Sisu stigao? 


Slobodni trgovački brodovi dolazili su i 
odlazili, niko nije znao kuda, a događalo se 
da se u luci zadrže samo po nekoliko 
časova. 

Rekao je sebi da mora stići do kuće za pet 
minuta. — Poup će mu sigurno biti 
zahvalan. Najgore što bi moglo da mu se 
desi jeste da ga starac izgrdi zbog napu- 
štanja mesta na Placi; ma, do đavola, 
jednom će već nadoknaditi ono što danas 
propusti. 

Krenuo je, ne oklevajući. 

Ostaci starog amfiteatra zauzimali su ot- 
prilike jednu trećinu novog; tuce otvora vo- 
dilo je dole u lavirint koji je služio kao stara 
baraka za robove. Od tih nezvaničnih ulaza 
u podzemlje išao je neograničen broj tunela 
a mnogi od njih dosezali su do onog dela 
koji je Beslim prisvojio kao stalno konačište. 
Torbi i on menjali su put do kuće gotovo 
svakog dana, izbegavajući da budu viđeni 
pri ulasku ili izlasku. Ali, s obzirom da je bio 
u žurbi, Torbi je ovog puta otišao do 
najbližeg ulaza i - tamo se nalazio policajac. 
Nastavio je kao da mu je cilj malena tezga 
sa voćem i povrćem, na ulici koja vodi uz 
zidove ruševina... Zaustavio se i obratio 
vlasnici: »Kako si, Inga? Imaš li lepih zele- 
nih dinja koje nameravaš da baciš?« 

»Nemam dinja.« 

Pokazao je novac. »A neku veliku? Ako 
bude upola cene, neću ni primetiti da je 
malo trula.« u 

Primaknuo se bliže tezgi. »Sta se do- 
gada?« 

Devojčine oči sevnuše ka policajcu iz 
patrole. 

»Gubi se.« 

»Racija?« 

»Gubi se, rekoh.« 

Torbi baci novćić pred kasu, zgrabi voće i, 
sišući sok iz zdravog ploda, lagano se udalji. 
Nije smeo da pokaže nervozu. 

Pažljivo izviđanje pokaza da je policija 
stacionirana posvuda oko ruševina. Na jed- 
nom od ulaza grupa pećinskih ljudi u ritama 
beše se tužno  šćućurila kraj nogu 
patroldžije. 

Beslim je tvrdio da najmanje pet stotina 
ljudi živi u podzemlju. Torbi mu nije baš u 
potpunosti verovao, pošto je retko viđao 
nekoga da ulazi ili izlazi. Među zato- 
čenicima je prepoznao samo dva lica. 

Pola časa kasnije, užasno zabrinut, Torbi 
uspe da pronađe ulaz za koji policija, čini se, 

nije znala. Nekoliko minuta ga je osmatrao 
izdaleka, potom se u jednom skoku našao u 
visokom korovu koji je zaklanjao otvor. 
Kada se provukao i upao u potpuni mrak, 
oslušnuo je. Pretpostavljao je da policija 
koristi naočari koje omogućuju da se po 
mraku vidi kao i po dnevnom svetlu. Nije 
baš bio siguran u to ali, valjalo je biti krajnje 
oprezan. 

Dole se zaista nalazila policija; najpre je 
čuo dva različita glasa a onda i ugledao 
dvojicu patroldžija, sa bakljama u ruci. Ako 
su njuškala bila u stanju da vide po mraku, 
ova dvojica sigurno nisu bila opremljena za 
savršeno traganje — nosili su obične baklje. 
U rukama su najverovatnije nosili pištolje za 
ošamućivanje, međutim, nalazili su se na 
nepoznatom terenu koji je Torbi poznavao 
kao na dlanu. 


Kao specijalizovani speleolog, poznavao je 
hodnik onako kako jezik poznaje zube - put 
do kuće nalazio je i po najcrnjem mraku, 
čineći to dvaput dnevno, godinama... 

Izvesno je da su mu postavljali zamku; on 
je nastavio okolišnim putem ne bi li izbegao 
svetlost baklji, duž prolaza koji je vodio do 
nižeg nivoa. Šćućurio se kraj samog otvora. 

Čekao ih je. 

Policajci su stigli do otvora, zavirili preko 
oštre ivice koju je Torbi vešto savladao po 
mraku a jedan od njih je nabusito dobacio: 
»Potrebne su nam merdevine.« 

»Naći ćemo valjda neke stepenice!« odv- 
ratio je drugi. Okrenuli su se i pošli u su- 
protnom smeru. Torbi je još malo pričekao 
a onda nastavio da se spušta. 


Nekoliko minuta kasnije našao se u ne- 
posrednoj blizini ulaza u skrovište. Gledao 
je, osluškivao, njušio i strpljivo čekao sve 
dok se nije uverio da u blizini nema nikoga. 
Tada je dopuzao do vrata i posegnuo rukom 
za kvaku. 

I odmah shvatio da nešto nije u redu. 

Vrata behu nestala; na njihovom mestu 
zjapila je rupa. 

Sledio se. Napregnutih čula, osećao je 
miris tuđinca... Ne svež, doduše... Nije čuo 
nikakvo disanje, sem slabog škripanja koje 
je dopiralo iz kuhinje. 

Odlučio je da pošto-poto izvidi u čemu je 
stvar. Potražio je prekidač za svetlo i 
okrenuo ga na »prigušeno«. 

Nije se dogodilo ništa. 

Pokušao je da stavi prekidač u sve mo- 
guće pozicije ali se svetlo nije palilo. Ušao je 
unutra, sapleo se o nešto što je bilo na- 
bacano pred ulazom u inače urednu dnevnu 
sobu, produžio u kuhinju i potražio sveće. 
Nisu bile tamo gde obično stoje ali je, 
tražeći dalje, uspeo da napipa jednu. Kada 
je otkrio kutiju sa šibicama, pripalio je 
sveću. 

Kakav užasan nered, kakav haos od stana! 

Činilo mu se da je najveću štetu nanelo 
pretraživanje koje ne vodi računa o razbi- 
janju i rušenju, što je dokazivalo da je 
obavljeno na brzinu ali posve temeljito. 
Svaka polica beše srušena na pod, hrana 
razbacana i ugažena. Madraci u velikoj sobi 
behu rasparani a njihov sadržaj rasut. 
Njihovim domom harala je ruka vandala. 

Lutao je po stanu, sa suzama u očima, sav 
uzdrhtao... A onda je, kraj samih vrata 
opazio Beslimovu lažnu nogu, tu savršenu 
mehaničku napravu koja je sada ležala 
izgažena čizmom... počeo je da jeca, čak je 
morao da odloži sveću da je suze ne bi 
ugasile... 

Uzeo je razbijenu nogu i stavio u naručje 
kao lutku, potom ju je položio na pod i, 
jecajući,  ljuljuškao levo-desno... levo- 
desno... 


PETA GLAVA 


Sledećih nekoliko časova proveo je u 
tamnim hodnicima izvan uništenog doma, 
blizu prvog zavijutka odakle bi mogao da 
čuje Poupa u slučaju da se vraća ali i odakle 
bi imao šansu da urn-akne ukoliko bi se 
pokazala patrola. 

Uhvatio je sebe da drema, probudio se uz 
trzaj glave i rešio da ustanovi koje je doba 
dana; činilo mu se da je u mraku probdeo 
čitavu sedmicu. Vratio se u stan, našao sve- 
ću i zapalio je. No, njihov jedini kućni sat, 
»Eteraal«, beše takode izgažen. Radio- 
aktivna Kpsula još uvek je, nema sumnje, 
računala večnost ali je mehanizam bio nem, 
mrtav. Torbi je sažaljivo pogledao časovnik i 
primorao se da dela i misli na praktičan 
način. 

Da je Poup slobodan, već bi se vratio. 
Policija ga je zasigurno odvela. Hoće li ga 
prosto saslušati i potom pustiti na slo- 
bodu? Ne, neće. Koliko je Torbi znao, Poup 
nikada nije učinio nešto što bi se protivilo 
ćudi i vlasti Sargona - međutim, odavno je 
bio ubeđen da Poup ipak nije prosto 
bezazleni stari prosjak. Nije imao pojma 
zašto Poup čini mnoštvo stvari koje se ne 
uklapaju u sliku »bezazlenog starog pros- 
jaka« ali mu je bilo jasno da je to policija 
znala, Ili bar sumnjala. 

Jednom godišnje policija je organizovala 
»ćišćenje« ruševina, ubacivanjem gasnih 
bombi koje izazivaju povraćanje. Bombe su 
ubacivane u upadljivije otvore i to je za 
stanovnike podzemnog sveta prosto značilo 
da će par noći spavati negde drugde. Ali, 
ovo je bila silovita racija, najžešća do sada. 
Nameravali su da uhapse Poupa. I, nešto su 
tražili. 

Sargonova policija operisala je po kon- 
ceptu starijem od pravde; pretpostavila bi 
da je čovek kriv, usiljeno ga ispitivala uz 
pomoć strogih metoda, dok ne progovori... 
metodama tako okrutnim da bi uhapšena 
osoba najčešće bivala tako preplašena da je 
morala da prizna sve za šta je terećena. I to 
pre nego što bi pravo saslušanje i počelo. 

Torbi je bio uveren da policija neće ništa 
izvući iz Poupa. Saslušanje će, prema tome, 
trajati dugo. Verovatno su baš ovog trenut- 
ka obrađivala starca. Okrenuo mu se 
stomak. 

Morao je da otme Poupa iz njihovih šaka. 

Kako? 

Onako kako se noćni leptir uvlači u Pre- 
zidijum? Jedina šansa beše da se pretvori u 
noćnog leptira... Verovatno se Beslim nalazi 
u poslednjoj prostoriji u krugu policijskih 
baraka; što je logično mesto za sitnog 
prekršioca. Međutim, nešto mu je govorilo 
da Poup nije sitni prekršilac.. a u tom 
slučaju mogao se nalaziti bilo gde, možda 


čak i u samom srcu Prezidijuma... 

Jedna od mogućnosti beše odlazak u 
okružni policijski ured, sa pitanjem o gazdi, 
zašto je odveden i gde se nalazi -međutim, 
ni to rešenje nije dolazilo u obzir; ako bi se 
predstavio kao najbliži rođak uhapšenika 
koji je podvrgnut saslušanju, i sam bi se 
našao u sličnoj zatvorenoj prostoriji, budući 
da bi želeli da istim metodama provere 
pitanja (ili dobar deo njih) koja su bila 
postavljena Beslimu. 

Torbi nije bio kukavica; jednostavno je bio 
svestan da bi predstavljao krečg koji odlazi 
na izvor da bi se razbio. Sve što bude učinio 
za Poupa mora biti učinjeno posredno. Nije 
smeo da zahteva svoja »prava« pošto ih 
nije ni imao; sada mu više nikakva ideja nije 
padala na pamet. 

U obzir je eventualno dolazio mito, što su 
mogli da priušte samo ljudi sa džepovima 
punim stelara. A on je imao manje od dva 
minima. Moraće, dakle, da se obavesti 
tajno. Nedostajao mu je prvi podatak. 

Do ovog zaključka je došao čim je priznao 
sebi da nema razumnih šansi da policija 
oslobodi Poupa. Računajući da postoji kak- 
va-takva nada u njegov povratak kući, napi- 
sao mu je poruku u kojoj ga obaveštava da 
će doći sledećeg dana. Poruku je ostavio na 
polici koju su inače koristili u te svrhe. 
Potom je otišao. 

Bila je noć kada se promolio iznad zem- 
lje. Nije mogao da izračuna da li je u ruše- 
vinama proveo pola dana ili dan i po, što ga 
je primoralo na izmenu plana; najpre će 
otići do Inge, prodavačice zeleniša i raspi- 
tati se. Policije nije bilo naokolo; čim se 
oslobodio noćne patrole mogao je da bira 
pravac. Koji? Kuda? Ko bi mogao i želeo da 
mu da informaciju? 

Imao je tuce prijatelja a iz viđenja je znao 
stotine ljudi. Međutim, sva su ta poz- 
nanstva bila podložna policijskom času - 
viđao ih je samo danju a za najveći broj 
slučajeva nije znao gde prebivaju. Jedan 
deo grada, ipak, nije bio podložan policij- 
skom času — Ulica uživanja i nekoliko 
okolnih dvorišta. Zarad trgovine i smeštaja 
astronauta, brojne točionice, kockarnice i 
druga mesta za zabavu u blizini svemirske 
luke nikada nisu zatvarali vrata. Pripadnici 
trećeg staleža, pa čak i slobodnjaci, mogli su 
u tom podrućju da provedu celu noć, prem- 
da se od trenutka zavođenja policijskog 
časa i zore nije moglo hodati ulicama bez 

rizika. 

Ova vrsta rizika nije smetala Torbiju; Nije 
ni nameravao da ga iko vidi a vrlo dobro je 
poznavao navike policije u tom delu grada. 
Patrolirali su u parovima, uglavnom osvet- 
ljenim ulicama, napuštajući omiljena mesta 
samo da bi utišali previše glasne veseljake. 
Dobra strana tog podrućja - što je Torbiju 
moglo koristiti - bilo je to što bi se po 
barovima satima i satima ćaskaio o novosti- 
ma, kao i o glavnim događajima koje je ov- 
lašćena služba za vesti ignorisala ili 
ublažavala. 

Neko na Ulici uživanja mora znati šta se 
dogodilo Poupu. 

Zašao je u područje barova i prčvarnica, 
puzeći preko krovova. Potom se spustio niz 
jedan oluk u tamno dvorište, izašao na 
Ulicu uživanja i nakratko se zaustavio pred 
prejakim svetlima kandela-bara. 

Krenuo je u potragu za poznatim licima. 
Bilo ih je mnogo, čak i na samoj ulici, ali su 
većina bili stranci. lako je poznavao gotovo 
svakog vlasnika u ulici, oklevao je da uđe u 
ijednu od mehana; mogao bi upasti pravo u 
ruke policiji. Zeleo je da pronađe nekoga 
kome se može verovati, koga bi mogao da 
povede u dvorišni mrak na razgovor. 

Nije bilo policije ali ni prijateljskih lica, 
nikoga... trenutak, eno Tetkice Singam! 

Od brojnih predskazivačica sudbine na 
Ulici uživanja. Tetkica Singam bila je naj- 
bolja; osim dobre sreće, nije pružala ništa 
drugo. Ako se budućnost ne bi obistinila, 
mušterije se ne bi žalile, Tetkičin topli glas 
ubedljivo ih je osvajao. 

Govorkalo se da svoju sopstvenu sreću 
popravlja dostavljanjem informacija policiji; 
Torbi nije verovao u te priče zato što u njih 
nije verovao ni Poup. Predstavljala je pode- 
san izvor novosti i Torbi je odlučio da 
isproba sreću - najviše što bi eventualno 
mogla da kaže policiji jeste činjenica da je 
živ i na slobodi... šta su oni znali. 

Iza ugla, s njegove desne strane, nalazio 
se kabare Nebeska luka; Tetkica je upravo 
širila svoj ćilim po pločniku, očekujući muš- 
terije po završetku predstave koja je bila u 
toku. 

Brižljivo je osmotrio sve pravce i pripijen 
uza zid došao do kabarea. »Tetkice, pst!« 

Tetkica se iznenadeno osvrnula i brzo 
načinila bezizražajno lice. Gotovo ne mi- 
čući usnama, dobacila mu je, dovoljno 
glasno: »Beži, sine! Sakrij se! Jesi li lud?x 


»Tetkice... gde su ga odveli? 

»Sakrij se u mišju rupu i uvuci je za so- 
bom! Ucenjen si!« 

»Ja ? Ne budi luda, Tetkice, pa ka će pla- 
titi ucenu na mene? Samo mi reci gde ga 
drže. Znaš li? Gde«? 

»Nigde.«_ 

»Nigde« Šta nigde?« 

»Zar ne znaš? O, jadni moj dečko. Sma- 
knuli su ga!« 

Torbi je bio toliko šokiran da je ostao bez 
daha. Premda je Beslim pominjao trenutak 
kada će biti mrtav, Torbi nije verovao u to, 
nije bio u stanju da zamisli Poupa mrtvog. 

Kako nije čuo njene poslednje reči, po- 
novila ih je glasnije: »Njuškala! Nestani!« 

Pogledao je iza leđa. Dvojica policajaca iz 
patrole približavala su se kabareu! Morao je 
da ode... samo... našao se pred praznim 
zidom, bez otvora u koji bi mogao da se 
zavuče, osim ulaza u kabare... a kad bi upao 
tamo, tako obučen, uopšte kao takav, za 
minut bi pozvali patrolu... 

Nije imao kud. Okrenuo je leđa patroli i 
nestao u malom foajeu kabarea. Na sreću, 
tamo nije bilo nikog, poslednji čin je još 
trajao te se nije video čak ni prodavac 
drangulija za razonodu. Međutim, u foajeu 
se nalazio stočić sa kutijom - behu to tran- 
sparentna slova koja se koriste za menjanje 
imena izvodača i vremena predstave na 
tabli iznad glavnog ulaza. Sinula mu je ideja 
zbog koje bi Beslim bio ponosan na svog 
učenika - zgrabio je kutiju i stoćić i izašao na 
ulicu. 

Nije obraćao pažnju na policajce koji su se 
sasvim približili kabareu; jednostavno je 
postavio stočić ispod osvetljene nadstreš- 
nice i popeo se s kutijom u rukama, leđima 
okrenut ulici. Veći deo tela bio je jarko 
osvetljen ali su mu glava i ramena počivali u 
senci. Počeo je metodički da skida stara 
slova. 

Dva policajca su se zaustavila tačno ispred 
njega. Trudio se da ne drhti; radio je sa 
tromošću tipičnom za čoveka koji svako- 
dnevno obavlja isti posao. Začuo je Tetkicu 
Singam. »Dobro veče, naredniče.« 

»'Bro veče, Tetkice. Kakve laži prodaješ 
večeras?« 

»Laži, zaista! U tvojoj budućnosti vidim 
slatku curicu, gracioznih ruku kao u ptičice. 
Daj mi da pogledam tvoj dlan pa ću ti 
možda razabrati i njeno ime.« 

»Sta bi na to rekla moja žena? Večeras 

nemam vremena za ćaskanje, Tetkice.« 

Narednik pogleda radnika koji je menjao 
slova, protrlja bradu i reče: »Moramo nas- 
taviti da tragamo za derištem starog Besli- 
ma. Nisi ga videla?« | ponovo pogleda na 
posao koji se obavljao iznad njegove glave. 
Delovalo je potcenjivački. 

»Zar bih sedela ovde da sam ga videla?« 

»Hm.« Narednik se okrete svom partneru. 
»Rodž, idemo da proverimo kod Keca. | 
pazi da ne zaboravimo praonicu. U stvari, ti 
pođi a ja ću pripaziti na ulicu.« 

»Okej, kaplare.« 

Stariji policajac se okrete predskazivačici 
sudbine čim se mlađi udalji. »Tužna je to 
stvar, Tetkice. Ko bi mogao da poveruje da 
je stari Beslim špijunirao protiv Sargona, 
baš on, onako bogaljast?« 

»Zaista.« Tetkica se naže ka naredniku, 
»Je li istina da je umro od straha pre nego 
što su ga smaknuli?« 

»Imao je spreman otrov, znajući šta mu 
sleduje. Ali, bio je mrtav pre nego što su ga 
izvukli iz njegove rupe. Kapetan je bio 
užasno besan.« 

»Ako je već bio mrtav, zašto su mu odse- 
kli glavu?« 

»Zakon se mora poštovati, Tetkice. Jesu 
mu odsekli glavu ali to zaista nije postupak 
u kome se može uživati«. Narednik uzdah- 
nu. »Ovo je tužan svet, Tetkice. Pomisli 
samo na onog jadnog dečaka, koga je stari 
razbojnik vodio bludnim putem... sada 
kapetan i komandant žele momku da posta- 
ve ona pitanja koje su hteli da postave 
starcu.« 

»Sta će im to, kog đavola«? 

»Nizašto, verovatno.« Narednik pokaza 
rukom na prljavštinu koja se taložila na 
kraju oluka. 

»Da sam ja na mestu tog dečka, i da znam 
da je starac mrtav, a ne znam odgovore na 
teška pitanja, bio bih daleko odavde, vrlo 
daleko. Našao bih nekog farmera izvan gra- 
da, nekoga kome je potrebna jeftina radna 
snaga i ne bih izazivao đavola po gradu. Ali, 
pošto to nisam, zato ću, čim ga ugledam, 
ako ga uopšte ugledam, morati da ga 
uhapsim i odvučem pred kapetanove 
noge.« 

»Verovatno se ovog časa skriva negde 
među lejama pasulja, drhteći od straha!« 

»Verovatno. Ali, i to je bolje nego da se 
muva unaokolo i to bez glave na rame- 
nima.« Policijski narednik pogleda niz ulicu i 


viknu: »U redu je, Rodž. Sve je u redu.« 
Potom krenuše. Narednik još jednom 
pogleda na Torbija i reče: »'Ku noć, Tetkice. 
Ako ga vidiš, zovni nas.« 

»Svakako. Da živi Sargon!« 

»Živeo!« 

Torbi nastavi da se pretvara kako radi, ne 
pokušavajući da se okrene sve dok se 
policajci ne udaljiše. Mušterije pokuljaše iz 
kabarea i Tetkica se lati svog ćilima, 
obećavajući slavu, sreću i svetlu buduć- 
nost, sve za novćić-dva. Torbi spremi slova 
u kutiju i htede da siđe kad ga jedna snažna 
ruka ščepa za nožni zglob. 

»A šta ti to radiš?« 

Torbi se sledi i shvati da je pred njim 
upravnik kabarea, besan zbog ispreturanog 
i besmislenog natpisa na tabli. Ne gledajući 
dole, Torbi zapita: »Sta nije u redu? Platili 
ste mi da promenim reklamu.« 

»Ja?« 

»Pa vi, nego ko. Rekli ste mi da...« Torbi 
pogleda dole, sa lažnim zaprepašćenjem. 
»Pa vi niste taj...« 

»Naravno da nisam. Silazi odatle.« 

»Ne mogu. Držite mi gležanj.« 

Čovek ga pusti i koraknu nazad. »Ne znam 
koji je to glupi idiot mogao da kaže...« | 
zastade čim svetlost obasja Torbijevo lice. 
»Hej, pa to je onaj prosjaćić!« 

Torbi se dade u beg a upravnik kabarea 
pohita za njim, vićući iz sveg glasa. 
»Patrola! Patrola! Policijal« Torbi se pono- 
vo nađe u mračnom dvorištu i sa naraslim 
adrenalinom skoči na oluk kao da su u 
pitanju merdevine. Nije se zaustavio sve 
dok nije prešao nekoliko susednih krovova. 

Seo je kraj jednog dimnjaka, naslonio se i 
pokušao da povrati dah. 

Poup je bio mrtav, dakle. Nije moguće ali 
ipak... Stari narednik to ne bi rekao da nije 
zasigurno znao... Zašto... Zašto... Mora biti 
da se Poupova glava nalazila nabijena na 
kolac, tamo na pilonu, Zajedno sa ostalim 
pogubljenicima... Ta mu je slika bila tako 
užasna da je nekontrolisano zaplakao. 

Posle dosta vremena podigao je glavu, 
obrisao lice rukavom i doveo se u red. 

U svakom slučaju, Poup je izbegao sas- 
lušanje. Torbi je u dubini duše osetio neki 
gorki ponos... Poup je uvek postupao pa- 
metno; uhvatili su ga ali se starac ipak 
poslednji smejao. 

I, šta sad? 

Tetkica Singam ga je opomenula da treba 

da se sakrije. Narednik je jasno, i glasno, 
savetovao da napusti grad. Dobar savet - 
najbolje je da još pre svanuća ode izvan 
grada i sakrije se. Ali, Poup bi od njega 
očekivao da se upusti u borbu bez predaje, 
da ne sedi skrštenih ruku i čeka njuškala... 
ali, sada, kada je Poup bio mrtav, nije više 
ništa mogao da učini za njega... čekaj, stani! 

»Kad umrem, potraži čoveka i predaj mu 
poruku. Mogu li da se oslonim na tebe? 
Nećeš zaboraviti ili zabušavati? « 

Da, Poupe, možeš da se osloniš na mene! 
Nisam zaboravio i - predaću poruku! Prvi 
put u poslednjih nekoliko dana Torbi se 
priseti zašto se kući vratio rano: zvezdani 
brod Sisu nalazio se u luci a njegov se 
kapetan nalazio na starčevoj listi. 'Prvom 
koji se pojavi', rekao je Poup... Ne zabu- 
šavam, Poupe, zamalo da zaboravim ali ne, 
setio sam se i neću te izneveriti! Učiniću to, 
učiniću sigurno! Sa iznenadnom radošću 
Torbi shvati da poruka mora biti jedna 
uzvišena, važna stvar koju je Poup želeo da 
učini — nisu li rekli da je špijunirao? U redu, 
on će dokrajčiti Poupovu stvar. Učiniću to. 
Poupe, ne brini! I to na najbolji mogući 
način! 

Ukoliko je Sisu još uvek u luci... 

O, mora biti tamo, mora! Zato će najpre 
proveriti da li je brod otišao ili ne a posle... 
ne, najpre će se izgubiti iz grada, pre nego 
što svane... 

Milion puta je bilo važnije da ostane izvan 
domašaja policije, sada kada mu se po glavi 
vrzmala samo ideja da učini nešto korisno 
za Poupa. 

Nestani im s vidika, utvrdi je li Sisu još 
uvek na uzletištu, predaj poruku kape- 
tanu... i zavaraj svakog patroldžiju koji traga 
za tobom... 

Možda bi mu bilo bolje da pođe putem 
koji vodi pokraj brodogradilišta, gde ga niko 
nije poznavao, a onda da se uvuče unutra i 
drugim putem skrene ka luci i pronađe 
Sisua. Ne, ne, to bi bilo ludo; već samim 
nepoznavanjem trase skrenuo bi na sebe 
pažnju. U ovom delu grada poznavao je 
svaku zgradu i najveći broj ljudi. 

Pomoć mu je bila neophodna. Nije 
smeo da se pojavi na ulici, da tek tako 
zaustavi astronauta i upita za Sisua. Ko je u 
tolikoj meri blizak prijatelj da bi se usudio 
da mu pomogne, rizikujući probleme sa 
policijom? Zigi? Ne budi lud, Torbi, Zigi bi te 
izdao zbog nagrade koja je raspisana; za 


dva minima prodao bi i svoju rođenu 
majku. Ko onda? Torbi se suočio s nepri- 
jatnom činjenicom da je najveći broj 
nje-govih prijatelja istog uzrasta kao i on, 
što je značilo da su prilično ograničeni u 
informacijama... Noću nije ni mogao da ih 
pronađe a da po danu prosto izađe na ulicu 
i čeka da se neki od njih pojavi, bilo bi ravno 
samoubistvu... Od nekolicine koji su na poz- 
natim adresama živeli sa porodicama, nije 
imao nikoga pouzdanog; njihovi roditelji ne 
bi izdržali a da ga ne prijave. Pošteni gra- 
đani Torbijevog nivoa gledali su svoja posla 
i redovno se stavljali na stranu policije. 

A šta je sa Poupovim prijateljima? Mu- 
njevito je sačinio listu. U najvećem broju 
slučajeva nije bio siguran da li se radi o 
uzgrednom poznanstvu ili pak obavezu- 
jućem krvnom pobratimstvu... Jedina koju 
je, možda, mogao lako da pronade, beše 
Majka Som. Jednom ih je obojicu sklonila 
kada su pobegli iz podzemlja zbog smrd- 
ljivih bombi. I inače je uvek imala lepu reč i 
hladno piće za njega... 

Mora da pođe; zora se bližila. 

Stan Majke Som nalazio se iznad točio- 
nice i svratišta, na drugoj strani Ulice uži- 
vanje, u neposrednoj blizini lučke kapije za 
posadu brodova. Pola časa kasnije, pre- 
šavši preko bezbroj krovova, dvaput sila- 
zivši i ponovo se penjući, jednom pretr- 
čavši osvetljenu ulicu, Torbi se našao na 
krovu kuće Majke Som. Nije se usuđivao da 
ode do ulaznih vrata; previše svedoka pri- 
moralo bi je da pozove patrolu. Osmotrio je 
takođe i zadnji ulaz, čučeći među kantama 
za smeće, ali je zaključio da u kuhinji ima 
previše glasova. 

Pretilo mu je približavanje dnevne svet- 
losti. Ponovo je razmotrio mogućnost da 
uđe kroz zadnja vrata... i onda je primetio 
ventilacione otvore potkrovlja. Bili su široki 
kao njegova ramena, plitki dvadesetak san- 
timetara ali... vodili su unutra. Posle ne- 
koliko minuta uspeo je da odstrani zaštitnu 
mrežu sa jednog otvora. Pokušao je da se 
sklupča i uvuče; uspeo je samo dopola - 
grudi, glava i ruke štrčali su kao kakav 
groteskni torzo. Sad više nije mogao ni da 
se izvuče. Nebo je postajalo sve sjajnije. 

Poslednjim atomima snage, cepajući 
odeću, uspeo je da se uvuče u plitki otvor. 
Neko vreme je mirno ležao, grabeći vaz- 
duh, a onda vratio zaštitnu mrežu na me- 
sto. Neće baš zadugo zadržati insekte i 

gamad ali istovremeno neće ni štrčati za 
pogled prolaznika odozdo. 

Potom je krenuo uzanim prolazom hori- 
zontalno pa opet nadole; pipao je rukama i 
nogama ne bi li se zakačio za uređaj koji je 
morao da bude u takvoj vrsti ventilacione 
cevi - ispusna vratašca, za opravke ili 
inspekciju. S panikom je pomislio da 
ispusna vratašca uopšte i ne postoje - neke 
kuće su ih imale ali on ipak nije znao mnogo 
o kućama; u njima nije mnogo živeo. 

Mirovao je sve dok sunce nije obasjalo 
ventilacione otvore... 

A onda je ugledao veliki klin, zaboravljen 
očito od radnika na izgradnji kuće; njime je 
počeo da dubi drvenu oplatu. Na sreću, 
nabasao je na čvor koji je za kratko vreme 
ispao iz daske. Zavirio je kroz rupu. 

Dole se nalazila soba; jasno je video kre- 
vet u kome je neko spavao. 

Presrećan zbog činjenice da je naleteo na 
samo jednu osobu s kojom treba da izađe 
na kraj, proturio je prst kroz rupu od čvora i 
dodirnuo rezu s druge strane. Dok reza nije 
popustila, dva puta je slomio nokat. Tiho je 
otvorio ispusna vratašca. 

Lice u krevetu nije ni mrdnulo. Spustio se 
kroz otvor, držeći se na vrhovima prstiju i 
skočio na pod. 

Osoba je sedela u krevetu sa revolverom 
upravljenim u njegove grudi. »Pustila sam 
te dovoljno dugo.«, rekla je. »Slušam te već 
čitav sat.«. 

»Majko Som! Ne pucaj!« 

Žena se nagnu i pomno ga pogleda. »Bes- 
limov malil« Žena zavrte glavom. »Dečko, 
pa ti si... oko tebe je veća vatra nego u peći! 
Šta te je dovelo ovde, kog đavola?« 

»Nisam znao kuda da odem.« 

Ona se namršti. »To bi trebalo da bude 
kompliment... mada bih ja, da mogu da 
biram, pobegla od tebe ka od kuge.« Majka 
Šom ustade iz kreveta. Bose noge šljapnuše 
po podu a glava s neurednom frizurom za- 
viri kroz prozor. »Njuškala ovde, njuškala 
tamo, svuda njuškala, proveravaju svaki ćo- 
šak... i plaše mi mušterije... dečko, prouzro- 
kovao si više gužve nego svi oni neredi u 
fabrikama. Zašto nisi bio tako ljubazan i 
predao se rukama smrti?« 

»Ne želiš da me sakriješ, Majko Šom?« 

»Ko je rekao da ne želim!? Do sada ni- 
koga nisam otkucala. Kada si poslednji put 
jeo?« 

»Uf, ne sećam se.« 


»Naći ću ti već nešto. Ne verujem da 
možeš da platiš.« Majka Šom smrknuto 
pogleda Torbija. E 

s Nisam gladan. Majko Som, je li Sisu još 
uvek u luci?« u 

»Sta? Nemam pojma. Čekaj, čekaj... 
Znam, jeste - sinoć je ovde bilo par momaka 
s tog broda. Zašto pitaš?« 

»Moram kapetanu da predam jednu 
poruku. I moram da ga vidim, moram! « 

Žena ogorčeno zastenja. »Prvo budi jednu 
radnu ženu iz zasluženog noćnog sna, upa- 
da kod nje uz najveći rizik u životu i Uz 
opasnost po gubljenje dozvole, pri tom je 
nepristojno prljav, izgreban i izranavljen, pa 
će bez sumnje poželeti da koristi njene čiste 
peškire, uz one užasne cene koje nabijaju u 
praonici... pa odavno nije jeo a ne može da 
plati za svoju halapljivost... a, na kraju, još 
me i vređa, zahtevajući da izvršim njegov 
nalog!« 

»Nisam gladan... i nije važno da li ću se 
oprati ili ne. Ali, moram da vidim kapetana 
Krosu.« 

»Nemoj ti meni da naređuješ u mojoj 
rođenoj spavaćoj sobi. Moraćeš da priče- 
kaš dok se neko od momaka sa Sisua ne 
pojavi večeras. Onda ću moći da pošaljem 
poruku kapetanu.« Majka Som se okrete 
vratima i dobaci: »Voda je u krčagu a 
peškiri na polici. Doteraj se.« I izade iz sobe. 

Pranje mu je prijalo; obrisavši se, posuo je 
po ogrebotinama kozmetički puder sa Maj- 
činog noćnog stočića. Uto se žena vratila. 
Stavila je pred Torbija dva parčeta hleba sa 
umetnutim pečenim mesom, dodala šolju 
mleka i bez reči ponovo izašla. Torbi je do 
tada mislio da neće moći da pojede ni zalo- 
gaj, pošto je Poup bio mrtav - no, utvrdio je 
da može, itekako. Čim je pronašao Majku 
Šom, sve je ponovo bilo u redu. 

Vratila se: »Progutaj taj poslednji zalogaj i 
upadaj ovde. Priča se da pretražuju sve 
kuće.« 

»Sta? Onda ću istrčati i pobeći.« 

»Zaveži i radi onako kako ti ja kažem. A 
sada upadaj.« 

»Gde?« 

»Ovde«, odgovori ona i pokaza rukom. 

»U to?«, zaprepast se Torbi. Bio je to 
ugrađeni prozorski plakar u uglu sobu; 
dobro mesto za skrivanje ali sa velikom 
manom - veličinom. Doduše, bio je širok 
kao ljudsko telo ali za trećinu kraći. »Ne 
znam da li ću stati ...« 

»Upravo će tako misliti i njuškala. Po- 
žuri.« Majka Som podiže kapak, izvadi nešto 
odeće i pomaže Torbiju da se popne. 

»Proturi noge - i ne misli da si jedini koji je 
morao da leži mirno.« 

Torbi uđe u plakar, uvuče noge u uzani 
otvor koji je vodio kroz zid i sklupča se; 
spušteni kapak nalazio se svega par centi- 
metara iznad njegovog nosa. Majka Som 
nabaca preko njega haljine. »U redu?« 

»Da, kako da ne. Majko Som, je li on zai- 
sta mrtav?« 

Njen glas omekša. »Jeste, dečko. Velika 
sramota« 

»Jesi li sigurna?« 

»I mene je proganjala ista sumnja, s ob- 
zirom da sam ga dobro poznavala. Otišla 
sam do pilona da se uverim. Mrtav je. Ali, 
mogu ti reći, dečko, da mu se lice kezilo 
tako kao da ih je nadmudrio... a i jeste. Oni 
ne vole kad žrtva ne sačeka saslušanje.« 
Majci Šom se ote dubok uzdah. »Sad plači 
ako to želiš, samo tiho. Ako čuješ da neko 
dolazi, prestani da dišeš!« 

Kapak se spusti a Torbi se upita hoće li 
uopšte biti u stanju da diše; međutim, otvor 
kroz koji je provukao noge bio je dovod za 
vazduh - gužvao se ali je stoički podnosio. 
Mrdnuo je glavom levo-desno da bi 
oslobodio nos iz haljina koje je Majka Som 
nabacala kao masku. | gorko zaplakao. 
Posle je zaspao. Probudili su ga glasovi i 
koraci u sobi. Kapak iznad njegove glave se 
diže i odmah spusti, odzvanjajući mu u 
ušima Glas nepoznatog čoveka reče: 

»Nema nikoga u ovoj sobi, naredniče.« 

»Videćemo.« 

Torbi prepozna glas starog narednika. 
»Nisi baš detaljno pogledao onu rupu tamo. 
Donesi merdevine.« 

Majka Som reče: »Tamo je samo ventila- 
cioni otvor, naredniče.« 

»Rekao sam: videćemo.« 

Nekoliko minuta kasnije, narednik pro- 
cedi: »Daj mi baklju. Hm... u pravu si, 
Majko. Ali, on je bio ovde.« 

»A?« 

»Na krovu je izlomljena zaštitna mreža, 
prašina ugažena... Mislim da je ušao ovuda, 
prošao kroz tvoju spavaću sobu i izašao.« 

»Do sto đavola! Mogao me je ubiti u kre- 
vetu. I ti to zoveš policijskom zaštitom?« 

»Nije ti ništa. Ali, bolje da pričvrstiš onaj 
otvor. Inače će ti društvo praviti zmije i 
njihova rodbina.« Narednik napravi pauzu. 


»Moje mišljenje je da je pokušao da ostane 
u ovom kraju, a onda ustanovio da je pre- 
toplo i vratio se u ruševine. Ako je tako, do 
večeri ćemo ga isterati gasom, nema 
sumnje.« 

»Misliš da sam bezbedna i da mogu mirno 
da se vratim u krevet?« 

»Zašto bi taj dečko maltretirao vreću sala 
kakva si ti?« 

»Baš si odvratan. I to baš u trenutku kada 
sam se spremala da ti ponudim dobru 
kapljicu da spereš tu prašinčinu!« 

»Stvarno? Hajdemo onda do tvoje kuhi- 
nje, porazgovaraćemo na miru i sve će biti u 
redu. Ti znaš da bih mogao i da po- 
divljam.« 

Torbi je čuo uklanjanje merdevine i ko- 
rake koji su se udaljavali. Napokon je 
mogao slobodno da diše. 

Majka Som se vrati kasnije, promrmlja 
nešto i podiže kapak. 

»Možeš malo da protegliš noge. Ali, budi 
spreman da uskočiš nazad. Popili su mi litru 
i po najboljeg! Ah, te policajčine!« 


ŠESTA GLAVA 


Komandant Sisua pojavio se još iste ve- 
čeri. Kapetan Krosa bio je visok, lepuškast i 
krepak čovek, sa nešto malo bora i strogim 
usnama čoveka naviknutog na autoritet i 
odgovornost. 5 

Oštro je ispitivao Torbija. a Majko Som, je 
li ovo osoba koja je navalila da hitno 
razgovara sa mnom?« 

Kapetan je govorio trgovačkim lingom 
Devet Svetova. degenerisanim oblikom sar- 
goneškog, neizmenjenim i uz korišćenje 
uprošćene, osnovne gramatike. Međutim, 
Torbi ga je razumeo. Odgovorio je: »Ako ste 
vi kapetan Fjalar Krosa, imam poruku za 
vas, plemeniti gospodine.« 

»Ne zovi me 'plemeniti gospodine',- ja 
sam kapetan Krosa, da.« 

»Da, ple... da, kapetane.« 

»Ako imaš poruku za mene, predaj mi je.« 

»Da, kapetane.« 

Torbi poče da izgovara dobro zapamćenu 
poruku, koristeći suominsku verziju za 
prisutnu osobu sa starčeve liste. 

»Kapetanu Fjalaru Krosi, gospodaru zvez- 
danog broda Sisu, od Beslima Bogalja: 
Pozdravljam te, stari prijatelju! Pozdravljam 
i tvoju porodicu, braću i čitav rod, uz 
najplemenitije poštovanje tvojoj cenjenoj 
majci! Obraćam ti se kroz usta mog 

usvojenog sina; on ne razume suominski - 
obraćam ti se privatno. Biću mrtav kad 
primiš ovu poruku.« 

U početku se Krosa smeškao; sada se 
naglo uozbiljio i gotovo kriknuo. Torbi sta- 
de. Majka Šom se umeša. »Sta kaže? Kakav 
je to jezik?« 

Krosa je odgurnu. »To je moj jezik. Je li 
istina to što kažeš?« 

»Šta je li istina? Otkud ja da znam... Ne 
razumem ovo mumlanje.« 

»Uh, izvini... On mi kaže da je stari prosjak 
sa Place - nazivao je sebe Beslim - mrtav! Je 
li to istina?« 

»A? Jeste, istina je. Mogla sam ti to ja reći 
da sam znala da te zanima. To zna svako.« 

»Svi osim mene, očigledno. Šta mu se 
dogodilo?« 

»Odsekli su mu glavu.« 

»Odsekli glavu? Zašto?« 

Majka Som slegnu ramenima. »Otkud ja 
da znam? Priča se da je umro, otrovao se ili 
slično, pre nego što su ga saslušali... i kako 
onda ja da znam? Ja sam ti jedna stara, 
jadna žena koja pokušava da živi na pošten 
način, uz sve te cene koje svakodnevno 
rastu... Sargonska policija nema poverenja 
u mene.« 

»Ali, ako... No, nije važno. Uspeo je da ih 
nadmudri, zar ne? Liči na njega.« | okrete se 
Torbiju. »Nastavi. Dovrši poruku.« 

Izbačen iz ravnoteže, Torbi bi prisiljen da 
krena izpočetka. Krosa je bio nestrpljiv. 

»Ja sam mrtav. Moj je sin jedina vredna 
stvar koju sam posedovao; poveravam ga 
tvojoj brizi. Molim te da mu pomogneš i 
posavetuješ ga kao da si na mom mestu. 
Čim bude prilike, molim te da ga dodeliš 
komandantu bilo kog broda Hegemonijske 
Straže i saopštiš da je on jadni građanin 
Hegemonije kome je potrebna njihova 
pomoć. Treba ga vratiti porodici. Ako ne 
budu lenji, neka utvrde njegov identitet i 
vrate ga njegovom narodu. Sve ostalo 
prepuštam tebi. Naredio sam mu da te 
poštuje i verujem da hoće; on je dobar mo- 
mak, u granicama svog uzrasta i iskustva, i 
ja ti ga spokojnog srca poveravam. Sada 
odlazim. Zivot mi je bio dug i plodan; 
zadovoljan sam. Zbogom.« 

Kapetan se ugrize za usnu. Lice mu je 
odavalo izraz čoveka koji se svim silama 
borio da ne zaplače. Naposletku grubo 
reče: »Poruka je dovoljno jasna. Pa, dečko, 
jesi li spreman?« 


»Gospodine?« 

»Ideš sa mnom. Zar ti Beslim nije rekao?« 

»Ne, gospodine. Ali mi je rekao da učinim 
sve što vi budete rekli. Idem li sa vama?« 

»Da. Kad možeš da kreneš?« 

Torbi se zagrcnu. »Smesta, gospodine.« 

»Hajdemo onda. Želim da se vratim na 
brod.« 

On pogleda Torbija od glave do pete. 
»Majko Som, možemo li nabaciti nešto 
pristojnih krpica na njega? Ta neobična 
odeća može mu smetati pri ulasku. No, nije 
važno: postoji tu na uglu jedna svaštara. 
Kupiću mu opremu.« 

Majka Som ga zaprepašćeno pogleda. Pa 
kaza: »Vodiš ga na svoj brod?« 

»Imaš li šta protiv?« 

»Ne, uopšte ne... ali, ako ne budeš pazio, 
oni će ga ščepati.« 

»Sta hoćeš time da kažeš?« 

»Jesi li ti lud? Sest njuškala postavljeno je 
odavde pa do svemirske luke... i svaki od 
njih očekuje da dobije nagradu od ucene!« 

»Hoćeš da kažeš da ga traže?« 

»Pa šta misliš, zašto sam ga sakrila u 
svojoj spavaćoj sobi? On je kao komad 
usijanog gvožda - ne smeš da ga držiš u 
ruci...« 

»Ali, zašto ?« 

»Otkud ja da znam? On zna.« 

»Zar misliš da ovakav dečko može znati 
šta je stari Beslim učinio da bi ga...« 

»Ne govorimo o tome šta je učinio Bes- 
lim. Ja sam lojalni stanovnik Sargona... i ne 
želim da me skrate za glavu. Kažeš da 
nameravaš da povedeš dečka na brod? A ja 
kažem: Divno! Biću srećna da se otarasim 
bede! Samo mi reci: kako? 

Krosa je kršio ruke. »Mislio sam«, reče, 
»da će to biti obična šetnja do kapije, pla- 
ćanje njegove iseljeničke takse i...« 

»Ma, zaboravi to! Ima li načina da uđe 
unutra a da ne prode kroz kapiju?« 

Kapetan Krosa je izgledao sve zabrinutiji. 
»Tako su strogi sa krijumčarima da odu- 
zimaju brod ako te uhvate. Zahtevate od 
mene da stavim Sisu na kocku... i sebe... i 
celu posadu.« 

»Ne zahtevam ja ništa. Prosto se brinem. | 
kažem ti u čemu je stvar. Da se ja pitam - ne 
bih se usudila. Suviše je ludo...« 

Torbi dobaci:- »Kapetane Krosa...« 

»A? Šta je? Šta hoćeš, dečko?« 

»Poup mi je rekao da učinim onako kako 
vi naredite... ali, siguran sam da nije 

nameravao da zbog mene stavljate glavu u 
torbu.« 

Kapetanu se ote duboki uzdah. 

»Biće sve u redu.« Nakon izvesnog vre- 
mena tišine, nervozno reče: 

»Ne, ne... Beslim je to želeo... i dug će biti 
vraćen. Dugovi se uvek vraćaju.« 

»Ne razumem.« 

»Nema ni potrebe. Beslim je želeo da te 
povedem sa sobom i to će se ostvariti.« 

Okrenuo se Majci Som. »Pitanje je: kako? 
Imaš li kakvu ideju?« 

»Mm... možda. Hajde da prodiskutijemo o 
tome. Vrati se u svoje skrovište, Torbi, i 
dobro pazi. Moram da izađem za trenutak.« 


Sledećeg dana, kratko pre poćetka poli- 
cijskog časa, velika zatvorena nosiljka na- 
pustila je Ulicu uživanja. Policajac iz patrole 
je zaustavi i Majka Som promoii glavu. 
Policajac se iznenadi. 

»Izlaziš, Majko? A ko će brinuti o tvojim 
mušterijama?« 

»Mura ima ključeve«, odgovori ona. 
»Pripazi na kuću. To mi je dobra prijateljica 
ali nije stroga sa njima kao ja.« I tutnu mu 
nešto u ruku. To namah iščeze u poli- 
cajčevom džepu. 

»Pripaziću, ne brini. Odsustvovaćeš celu 
noć?« 

»Nadam se da neću. Možda bi bilo bolje 
da imam uličnu dozvolu, šta misliš? Volela 
bih da se vratim pravo kući, čim obavim 
posao.« 

»Pa, sad, malo su pritegli s tim uličnim 
dozvolama.« 

»Još uvek tražite prosjakovog dečaka?« 

»Da, u stvari. Ali, naći ćemo ga. Ako je još 
uvek u gradu, naći ćemo ga makar se zavu- 
kao u mišju rupu.« 

»Pa, teško da bi me neko zamenio s njim. 
Onda, šta kažeš za kratkotrajnu dozvolu za 
staricu koja obavlja jedan privatni posao?« 

Majka Som proturi ruku kroz prozor. 
Policajac uze novčanicu. 

»Rekao bih da je dovoljno.« 

Potom izvadi knjižicu i poče da ispunjava 
formular. »Nemoj samo posle ponoći«, reče 
i preda joj formular. 

»Ranije ću, nadam se.« 

Policajac pregleda zatvorenu nosiljku a 
zatim i pratnju. Cetiri nosaća stajahu 
strpljivo i bez reči - što je bilo normalno. s 
obzirom da nisu imali jezike. 


»Garaža Zenit?« 

»Uvek poslujem s njima.« 

»Mislim da sam ih prepoznao. Dobro su 
upareni.« 

»Bolje ih pregledaj. Jedan od njih bi 
mogao biti prosjakov maii, zar ne?« 

»Od tih velikih, dlakavih zveri? Sami ti idi, 
Majko!« 

»Zdravo, Sol!« 

Nosiljka se zatvori i krete trkom. Kad 
zađoše za ugao, Majka naredi nosačima da 
uspore. Navukavši zavese, potapša ja- 
stučiće oko sebe. »Sve u redu?« 

»Prignječen sam«, odgovori glas šapa- 
tom. 

»Bolje prignječen nego giljotiniran. Malo 
ću usporiti. Imaš strašno košćato bedro.« 

Sledeće parče puta Majka Som beše zau- 
zeta popravljanjem kostima i stavljanjem 
šminke i nakita. Prekrila je lice velom tako 
da su joi virile samo živahne, crne oči. Cim 
je završila, promolila je glavu i dala uputs- 
tvo glavnom nosaču; nosiljka je krenula 
kasom ka svemirskoj luci. Kada su stigli na 
put ograđen visokom, nesavladivom žicom, 
beše gotovo mrak. 

Kapija za astronaute nalazila se na korak 
od Ulice Uživanja; međutim, kapija za put- 
nike bila je sasvim na istoku, uz Kontrolnu 
imigracionu zgradu. Sem toga, u istom ok- 
rugu nalazila se i Trgovačka kapija - teretna 
i izlazna carina. Miljama naokolo prostirale 
su se kapije brodogradilišta. Međutim, 
između brodogradilišta i Trgovaćke kapije 
beše jedna mala kapija, ulaz za gospodu, 
dovoljno bogatu da poseduje vlastite sve- 
mirske jahte. 

Nosiljka stiže do ograde svemirske luke, 
nedaleko od Trgovačke kapije, okrete se i 
pođe uz samu ogradu. Trgovaćku kapiju 
činilo je zapravo nekoliko kapija od kojih je 
svaka imala rampu sa ugrađenom utovar- 
nom stanicom, zbog propisa da svaki skla- 
dišni kamion, nenatovaren, vozi unazad; 
Sargonovi inspektori su vagali, merili, 
razvrstavali, otvarali i zracima ispitivali robu 
a ona bi potom kliznula preko platforme u 
kamione na drugoj strani. Tek onda je 
bivala odnošena do usidrenih brodova. 

Te je noći otvorenu rampu imao treći dok 
Kapije; Slobodni Trgovac Sisua upravo je 
završavao utovar. Njen je šef čekao, pre- 
pirući se sa inspektorima i podstičući njiho- 
vu vrednoću na starinski način. Pomagao je 
mladi ofocir broda, sa evidencionim blokom 

u ruci. 

Luksuzna _nosiljka se približavala uto- 
varnom doku između kamiona sa robom. 
Gospodar Sisua pogleda damu koja je virila 
kroz zavese nosiljke, proveri vreme na satu i 
obrati se mladem oficiru: »Još jedna tura, 
Džen. Ti uđi u pun kamion a ja ću te pratiti 
poslednjim u koloni.« 

»Dobro, gospodine.« 

Mladi čovek se uspe na platformu ka- 
miona i reče vozaču da krene. Prazni ka- 
mion ode na odredeno mesto, gde bi uto- 
varen za kratko vreme. Gospodar broda je 
ponovo našao zamerke inspektorima. Nije 
bio zadovoljan pregledom pa je tražio da se 
postupak ponovi. Sef lučkih radnika-utova- 
rivača beše uvređen ali ga je kapetan brzo 
smirio; ponovo je pogledao na sat i rekao: 
»Vreme je. Ne želim da mi se sanduci 
raspadnu pre nego što se ubace u brod. Sva 
ta roba košta. Radite kako treba.« 

Luksuzna nosiljka lagano krenu uz ogradu. 
Dama pod velom pogleda na svetleću 
površinu svog malog časovnika ugrađenog 
u prsten i zatraži od nosača da krenu trkom. 
Padao je mrak. 

Napokon stigoše do kapije rezervisane za 
gospodu. Dama pod velom promoli glavu i 
prosikta: »Otvaraj!« 

Na kapiji su dežurala dva čuvara, jedan u 
maloj čekaonici a drugi napolju. Spoljni 
dežurni otvori kapiju ali stade nasred puta 
čim luksuzna nosiljka krenu prema uzle- 
tištu. Zaustavljeni, nosači spustiše nosiljku 
na zemlju, okrenuvši desnu stranu prema 
kapiji. 

Dama pod velom viknu: »Hej ti, čisti mi se 
s puta«. Jahta gospodara Merlina!« 

Čuvar je oklevao. 

»Ima li moja gospođa dozvolu?« 

»Jesi li ti lud?« 

»Ako moja dama nema dozvolu«, reče 
čuvar lagano, »možda će moja gospođa 
umeti da predloži neki drugi način kako bi 
uverila stražu da je moj gospodar Merlin 
očekuje?« 

Dama pod velom beše zaštićena mrakom 
— čuvar je bio dovoljno uviđavan da joj ne 
uperi svetlost lampe u lice; imao je dobra 
iskustva sa gospodom i plemićima. Ali, glas 
iz nosiljke beše ljutit, naprosto je grmeo: 
»Ako baš insistiraš da budeš budala, pozovi 
gospodara koji je na jahti! Telefoniraj mu -i 
verujem da ćeš ga jako usrećiti!« 

Čuvar iz čekaonice pomoli glavu. »Neki 


problem, Sone?« 

»Ma ne«. Potom prvi čuvar ode do pro- 
zora čekaonice i šapatom se posavetova sa 
dmgim. Ovaj pokuša da uspostavi vezu s 
jahtom gospodara Merlina. 

Pokaza se da je gospođa pod velom imala 
dovoljno hrabrosti za igru - otvorila je vrata 
nosiljke, izjurila i stuštila se u čekaonicu, 
praćena iznenađenim čuvarom sa kapije. 
Onaj koji je telefonirao beše šokiran... 
utroba mu se okrenula... bilo je gore nego 
što je mislio... u pitanju nije bila lako- 
mislena devojka, izbegla od svojih pratilja, 
već dama, besna udovica, od one vrste koja 
ima dovoljno uticaja da slomi čoveka na dva 
dela ili još gore - sa ćudi koja ju je činila 
spremnom na sve... Otvorenih usta slušao 
je bič koji je šibao iz njenog jezika, najsoč- 
nije psovke koje je ikad čuo u toku služenja 
na kapiji za gospodu i gospođe. 

Dok je pažnja obojice čuvara bila usme- 
rena na bujnu retoriku Majke Som, jedna se 
figura iskrade iz nosiljke, provuče kroz 
kapiju i produži trkom sve dok ne stiže do 
bezbednog mraka piste. Torbi je trčao, 
pazeći da ne promaši put udesno, onaj koji 
se odvajao od glavnog puta i vodio ka 
uzletištu. Potom se bacio na tle. 

»Moja gospođo«, reče jedan od čuvara«, 
molim vas da dopustite da završimo poziv 
za jahtu gos...« 

»Nije potrebno! Zapamti - jer sutra ćeš 
imati posla sa gospodarom  Merlinom 
lično!« prosikta Majka Som i vrati se do 
nosiljke. 

»Gospođo, molim vas« 

Ona Ih je potpuno ignorisala; obrati se 
robovima a oni podigoše nosiljku i dadoše 
se u trk. Ruka jednog čuvara maši se za 
pojas - obuzeo ga je osećaj da se događa 
nešto loše. Međutim, ne izvadi oružje - bez 
obzira ko je bila dama, nije trebalo reskirati 
sa pucnjavom. 

A, na kraju krajeva, ona i nije učinila ništa 
loše. 

Kada je gospodar Sisua napokon odobrio 
utovar poslednjeg kamiona, naredi vozaču 
da krene ali mu prethodno reče: 

»Postoji znak za zaustavljanje tamo gde 
se put ukršta sa putem od privatne kapije. 
Primetio sam, da najveći broj vozača ne 
pazi na to.« 

»Pa na onom putu i nema nikakvog sao- 
braćaja. Znak je postavljen samo zbog toga 
što taj put koriste plemići.« 

126 


»Na to sam i mislio. Jedan od njih bi mo- 
gao da iskrsne a ja ne bih želeo da gubim 
vreme zbog ludačke saobraćajne nesreće sa 
jednim od tih plemića. Zadržali bi me mno- 
go devetdana. Dakle, treba sasvim da se 
zaustaviš tamo, zar ne? 

»Kako god kažete, kapetane. Vi plaćate. Ja 
vozim.« 

Kada je kamion usporio u blizini znaka, 
kapetan ode do kraja platforme i pri 
potpunom zaustavljanju ubaci Torbija koji 
je ležao u mraku. »Tiho!« reče mu. 

Krosa izvadi alat iz džepa i baci se na 
jedan od sanduka. Ubrzo otvori jednu stra- 
nu, ukloni platno i izbaci sadržaj. Bilo je to 
lišće verge, roba koja je na svakoj od 
planeta imala basnoslovnu cenu. Načinivši 
odgovarajuću rupu u lišću, šapatom reče. 
»Upadaj!« 

Torbi se uvuče u sanduk. Krosa ponovo 
navuče platno, zaši ga i, vrativši stranicu, 
zapečati sanduk imitacijom znaka inspek- 
tora - što beše ručni rad iz mašinskog 
odeljenja na njegovom brodu. Obrisa znoj i 
pogleda napolje. Kamion je stigao do rampe 


REČNIK 


za direktni utovar na brod. 

Praveći društvo Sargonovom inspektoru, 
pregleda ponovo svaki sanduk i zahvali, 
dajući napojnicu. Potom se zajedno s ro- 
bom pope u skladišni prostor umesto u 
putničku kabinu. 

Posada poče da oslobađa sanduke od 
veza; posla se latio čak i kapetan lično. 
Najviše se trudio oko jednog sanduka. Kada 
je posao bio okončan posada se udalji. 
Kapetan Krosa se ponovo maši alata i poče 
da otvara sanduk. u 

Dva časa kasnije, Majka Som je stajala na 
prozoru svoje spavaće sobe i netremice 
posmatrala svemirsku luku. Nestrpljivo je 
gledala na sat. 

Jedna zelena raketa dizala se kraj kon- 
trolnog tornja; nekoliko sekundi kasnije 
stub bele svetlosti vinuo se put neba... 

A kada je do njenih ušiju stigla grmljavina 
moćnog broda, Majka Šom se osmehnula i 
sišla niz stepenište da nastavi sa poslom — 
Mura je bila premlada da bi sve držala pod 
kontrolom. 

(Nastavak u 2. 3. i 4. broju) 


BESLIM BOGALJ - špijun na planeti Džubul, u glavnom gradu Džubul paru, poseduje 


dozvolu za prosjačenje kao pripadnik najnižeg staleža upravne planete Devet svetova. 
Svestrano je obrazovan, a u skloništu u kojem je živeo posedovao je svu potrebnu 
opremu za svoj osnovni posao: špijuniranje. Ubijen je u jednoj specijalno organizova- 
noj akciji. 

DEVETDANA - ciklus od devet dana koji na Džubulu predstavljaju nešto kao nedelja 
dana na Zemlji. 

DRUCI SETANSKI RAT - vođen je na upravnoj planeti Devet Svetova u vreme 
imperatora Sargona Augustusa, jedan od najvažnijih istorijskih događaja planete Džu- 
bul. 

DŽUBUL - upravna planeta Devet Svetova, središnji svet carstva dinastije Sargona, 
stanovnici Džubula mahom potiču od potomaka Zemljana. 

DZUBULPAR - glavn grad Džubula i glavni grad carstva Devet Svetova. Podeljen je 
po četvrtima, a budući rezidencija Velikog Sargona, Džubulpar je posedovao sve što se 
moglo dobiti u istraženom svemiru. 

HEGEMONIJA - planeta koja ne potpada pod upravništvo Džubula, ali održava 
trgovačke i druge veze sa carstvom Devet Svetova. 

INTERLINGVA — jezik koji se mahom koristio u zvaničnoj komunikaciji u carstvu 
Devet Svetova. Pored ovog jezika, česti su u upotrebi kosmički holandski, sargoneški, 
robovski sleng, govor zanatlija i nešto ređi sistemski engleski. 

ITALOGLIFI — kosmička rasa hominida, izgledaju kao originalna zemaljska loza, ali 
se takva tvrdnja teško može argumentovano potkrepiti. 

LI - mera za dužinu, približno iznosi oko pola milje, a upotrebljava se na Džubulu. 

MINIM - valuta u zvaničnoj upotrebi na Džubulu i u carstvu Devet Svetova. Minim 
je jedinica manja od stelara, 10 minima čini, naime, jedan stelar. 

MIT O ZEMLJI - budući da su putovanja do Zemlje daleka prošlost, formirao se na 
Džubulu mit o preplaneti: Na Zemlji postoji voda koja pada s neba, kanibali visoki deset 
stopa, kule više od Prezidijuma, patuljci ne veći od lutke. (Zastrašujuće) 

PROSLAVA DEVETOG MESECA - jedan od najvažnijih praznika na planeti Džubul. 

SARGON - vladar Devet Svetova, diktator za koga se priča da budnim okom kon- 
troliše sve što se događa na teritoriji kojom vlada. Iz dinastije Sargona poimence se 
pominje Sargon Augustus pod čijom je upravom podignut veliki cirkus zbog kojeg je 
srušen deo starog cirkusa (u njemu su se naselili prosjaci). Radove na novom cirkusu 
prekinuo je drugi setanski rat, i kasnije nisu obnavljani. 

SARGONSKI PREZIDIJUM - Srce prestonice Devet Svetova u Džubulparu. Podignut je 
na brežuljku iznad kosmičke luke. Lepo se vidi sa Trga slobode, najveće pijace roblja. 

SINDON IV - Planeta čiji stanovnici imaju uši duge, šiljaste i maljave. Kad su uz- 
buđeni, uši im drhte. Veoma su sujetni, pa se nijedna druga rasa ne usuđuje da im se 
podsmeva, makar nehotično, jer su zbog sujete prgavi i veoma opasni. 

STELAR - valuta u zvaničnoj upotrebi na planeti Džubul. Sačinjava je deset minima. 

TORBI - glavni junak događaja u Građaninu galaksije, rob koji je kao dečak pro- 
menio više vlasnika, sve dok nije dospeo do Beslima Bogalja koji ga je usinio i naučio 
mnogim korisnim stvarima koje će mu valjati kada se oslobodi ropstva. 

VENDORIJANAC - pripadnik rase koja izgleda kao originalna zemaljska loza, ali do 
sazrevanja joj treba tri puta više vremena nego Zemljanima. 

VERGA — Biljka koja širom poznatog svemira ima basnoslovnu cenu, uspeva na 
Džubulu i odatle se distribuira. U jednom sanduku sa vergom prokrijumčaren je Torbi 
kada je bežao sa planete Džubul. 


U SLEDEĆEM BROJU ČITAĆETE NASTAVAK HAJNA- 


LAJNOVOG ROMANA »GRAĐANIN GALAKSIJE« U KOME SU 
OPISANI TORBIJEVI DOŽIVLJAJI NA KOSMIČKOM BRODU, KOJI 
GA NOSI NEZNANO KUDA. NASLOVNA NOVELA BIĆE »PROVA- 
LIJA GINUNGA« MAJKLA SVOVNIKA, A NAJZNAČAJNIJE PRIČE 
»SAVRŠENO BEKSTVO« DŽONA KESELA, »MIKIMAUSUADA« 


TOMA SALIVENA | »ČOVEK KOJI JE HODAO KUĆI« NEDAVNO 
PREMINULE ALISE ŠELDON. TAKOĐE, ČITAĆETE INTERVJU SA 
RODŽEROM ZELAZNIJEM, ESEJ A. B. NEDELJKOVIĆA | IZBOR 
ZANIMLJIVOSTI I VESTI IZ SVETA. 


NIŠRO »DNEVNIK«, OOUR IZDAVAČKA DELATNOST 21000 NOVI SAD, 
Vojvođanskih brigada 7/VI 
Odeljenju fiksne prodaje 


NARUDŽBENICA 


1) Ovim se neopozivo pretplaćujem na SF magazin »Alef« počev od broja 
pa zaključno sa brojem (Rok pretplate ne može biti kraći od šest, 

niti duži od dvanaest meseci). Ukupan iznos od dinara uplatiću u 

roku od 10 dana po prijemu čekovne uplatnice. U slučaju povećanja cene 

»Alefa«, ovaj iznos ostaje nepromenjen do isteka pretplate. 

2) Istovremeno, naručujem i sledeće knjige iz biblioteke »Supernova«, koja je 

oglašena na poslednjoj stranici korica ovog broja »Alefa«: 


(dovoljno je upisati samo naslove knjiga) 


po prodajnoj ceni koja za knjige »Spok mora da umre«, »Ka spuštanju noći« i 
»Nevolje sa Tihoom« iznosi 400, a za knjige »Podmorsko traganje«, »Buldožer 
ubica« i »Zvezdani ponor« — 800 dinara. 

U slučaju spora nadležan je sud u Novom Sadu 


(prezime, očevo ime i ime) 


(mesto, ulica i broj) 


(datum) (svojeručni potpis) 


Ukoliko želite da ovaj broj »Alefa« sačuvate, narudžbenicu istovetne sadržine, 
ili samo njen prvi ili drugi deo, pošaljite običnim pismom. 


Cena pojedinačnog primerka 600 dinara. Godišnja pretplata: 7.200 dinara. Polugodišnja 
pretplata: 3.600 dinara. Godišnja pretplata za inostranstvo: 39 DM, 270 Asch, 32 Sfr, 
128 FF, 134 Skr, 31 USA $, 42 A$i42C$ 

Dinarska pretplata uplaćuje se opštom uplatnicom na žiro-račun: 65700—603—6350 — 
NIŠRO »Dnevnik«, OOUR Izdavačka delatnost, Novi Sad, sa naznakom »za Alef«. 
Pretplate za inostranstvo uplaćuju se na devizni račun NIŠRO »Dnevnik«, Radna zajed- 
nica zajedničkih službi: 25730—421—8049882, takođe sa naznakom »za Alef«. 

Cena oglasnog prostora za crnobelu stranu iznosi 300.000 dinara, za unutrašnje strane 
korica 400.000 i za poslednju, spoljnju stranu — 500.000 dinara. 


ALEF - SCIENCE FICTION MAGAZIN e Izdavač: NIŠRO »Dnevnik«, OOUR Izdavačka 
delatnost, 21000 Novi Sad, Bulevar 23. oktobra 31 e Direktor NIŠRO »Dnevnik«: JOVAN 
SMEDEREVAC = Rukovodilac OOUR Izdavačka delatnost: ILIJA VOJNOVIĆ e Glavni i 
odgovorni urednik OOUR Izdavačka delatnost: TODOR ĐURIĆ e Sekretar Redakcije: 
ZDENKA KARABASIL * Korektor: SAVA MALEŠEVIĆ * Štampa: NIŠRO »Dnevnik«, OOUR 
Štamparija 

